i jä sklund; <" i 
i Häkli 
ry Schulman. 


i dä 
A 
í 


KANSALAISET KAUPUNKIA 
KEHITTAMASSA 


Pia Backlund & Jouni Hakli & Harry Schulman (toim. 


— 


TAMPERE 
I UNIVERSITY 
PRESS 


VERTAISARVIOITU 
N KOLLEGIALT GRANSKAD 
WAP EER REVIEWED 


www.tsv.fi/tunnus 


000 


BY NC ND 


Tämä teos on lisensoitu Creative Commons 
Nimeä-EiKaupallinen-EiMuutoksia 4.0 
Kansainvälinen -lisenssillä 


Graafinen suunnittelu ja taitto 
Sirpa Randell 


Kannen kuva: Harry Schulman, Helsingin valokarnevaali tammikuussa 2016 


ISBN 978-952-03-0622-9 (nid.) 
ISBN 978-952-03-0623-6 (pdf) 


(co) 2017 TUP ja tekijät 


Suomen Yliopistopaino Oy — Juvenes Print V 


Tampere 2017 K///(d 


YILJÖMN 


441 729 
Painotuote 


Sisällys 


Lukijalle: kansalaisosallistumisen muuttuva kenttä 5 
Pia Bäcklund, Jouni Häkli ja Harry Schulman 


I 
Muuttuva julkishallinto, kaupunkikehittäminen ja demokratia 


Kansalaisosallistumisen institutionaaliset rajat? 16 
Vesa Kanninen ja Pia Bäcklund 


Osallistuminen julkishallinnon legitimiteettikysymyksenä 34 
Anni Jäntti, Jenni Airaksinen ja Arto Haveri 


II 
Hallinnon ja kansalaisyhteiskunnan 
vuorovaikutus: käytäntöjä ja kokemuksia 


Kuulemisesta kumppanuuteen? Palvelujen yhteistuotanto 
asuinalueen kehittämisessä 58 
Sanna Tuurnas ja Arto Haveri 


Moderaattorit ja verkosto-osallisuus yhdyskuntasuunnittelussa — 
tapaukset Berliinissä ja Helsingissä 80 
Aino Kuusimäki 


Ei osallistumista vaan vaikuttamista! Asukasaktiivit paikallisina 
toimijoina ja asuinympäristön kehittäjinä 99 
Tiina Rättilä ja Jarmo Rinne 


Marginaalisessa yhteiskunnallisessa asemassa olevien nuorten 
osallistuminen 118 
Liisa Häikiö ja Karita Snellman 


HI 
Osallistumisen tiedonpolitiikka: tieto, valta ja oikeus? 


Laajapohjaisella vuorovaikutuksella kohti vaikuttavaa osallistumista 
Maarit Kahila-Tani ja Marketta Kyttä 


Monilajinen, oppiva kaupunki 
Nina V. Nygren 


Lain tulkinnat päätöksenteossa: demokratiaa ja oikeutta 
päätöksenteon jälkeen? 
Päivi Rannila 


Kenelle kaupunkitila kuuluu? Kaupunkien julkiset tilat oikeuksien 
verkostona 
Riku Neuvonen 


IV 
Osallistumisen tilat ja eletty osallisuus 


Meluisa osallistuminen kamppailuna kaupunkitilasta — tapaus 
Kiikelinpuisto 
Kirsi Pauliina Kallio ja Jouni Häkli 


Kaupunkiaktivismi, jakamistalous ja neljäs sektori 
Pasi Mäenpää, Maija Faehnle ja Harry Schulman 


Asuminen on osallistumista: kodin laajentuminen kaupunkitilaan 
puutarhahankkeissa 
Noora Pyyry, Inka Kaakinen ja Krista Willman 


Näkövammaisuuden todellistuminen kaupunkitilassa 
Helena Leino ja Amanda Halme 


Kirjoittajat 


137 


161 


200 


219 


239 


260 


279 


299 


Lukijalle: kansalaisosallistumisen 
muuttuva kentta 


Pia Backlund, Jouni Hakli ja Harry Schulman 


Kysymys yhteiskunnallisesta osallistumisesta on kiinni ajassa 


Kansalaisten osallistumisesta ja osallisuuden vahvistamisesta on tullut länsi- 
maisten demokratioiden muotisana julkisen hallinnon ja politiikan piirissä. 
Myös tiedemaailmassa osallistuminen käsitteenä yhdistää monia eri tieteen- 
aloja ja lähestymistapoja. Koska kyse on perustavanlaatuisista yhteiskunnal- 
lisista asioista, jokainen aikakausi myös määrittelee keskeisiä osallistumiseen 
ja osallisuuteen liittyviä kysymyksiä omista lähtökohdistaan. Näemme, että 
esimerkiksi kansalaisten osallistumis- ja vaikutusmahdollisuuksiin kohdistu- 
va kritiikki on nyt monella tapaa erilaista kuin vuonna 2002, jolloin ilmestyi 
allekirjoittajien toimittama edellinen samaa aihepiiriä käsittelevä oppikirja 
”Osalliset ja osaajat” (Gaudeamus 2002). Sen ytimessä oli erityisesti maankäy- 
tön suunnittelu ja tuolloin uusi maankäyttö- ja rakennuslaki, joka edellytti 
kansalaisten osallistumisen huomioimista kaikessa maankäytön suunnittelus- 
sa. Sosiaalisen median merkityksestä osallistumisen kanavana ei vielä 2000-lu- 
vun alussa ollut juuri mitään tietoa. 

Puhuttaessa kansalaisten mahdollisuuksista osallistua ja vaikuttaa omaan 
elinympäristöönsä ollaan samaan aikaan tekemisissä sekä suunnittelua ke- 
hystävien institutionaalisten rakenteiden ja käytäntöjen että erilaisten kan- 
salaisuustulkintojen kanssa. Niissä molemmissa tapahtuu myös jatkuvasti 
uudelleenmäärittelyjä. Konkreettisina esimerkkeinä ovat muun muassa uusien 
epävirallisten suunnittelukäytäntöjen rakentuminen virallisen suunnittelu- 
järjestelmän rinnalle (Almendinger & Haughton 2010; Mäntysalo ym. 2014), 
sekä asukkaiden mieltäminen paitsi kansalaisina, myös asiakkaina ja kulut- 


tajina (ks. esim. Aberbach & Christensen 2005; Bäcklund ym. 2014). Julkis- 

hallinnon toiminnan määritteleminen palveluekosysteeminä (esim. Kinder 
ym. 2016) korostaa puolestaan asukkaita yhtä lailla palveluiden tuottajina ja 
kehittäjinä kuin käyttäjinäkin. Kiteytetysti voidaan todeta, että siinä missä 
kansalaisyhteiskuntaa ei ole mielekästä ajatella yhtenäisenä toimijajoukkona, 
vaan pikemminkin lukuisina erilaisina ja moninaisista motivaatioista voi- 
maansa kanavoivina ajallis-paikallisina toimijaryhminä, ei myöskään julkis- 
hallinto muodosta homogeenista toimijajoukkoa, jota yhdistäisi yhteinen ra- 
tionaliteetti, tai toimintatapa. Päinvastoin: julkishallinnon eri instituutioiden 
toiminnassa korostuvat nykyisin yhä enemmän epävarmuus tulevaisuudesta ja 
epäselvyys toiminnan rajoista ja pelisäännöistä suhteessa toisiin instituutioi- 
hin, myös hallinnon eri aluetasoilla (esim. Mäntysalo & Bäcklund 2017). Ti- 
lannetta on kuvattu muun muassa institutionaalisen epäselvyyden käsitteellä 
(Hajer 2004). 

Tässä teoksessa pohditaan usean eri tieteenalan kautta ja 26 kirjoittajan 
voimin, miten osallistuminen ja osallisuus jäsentyvät nykypäivänä. Vaikka 
kansalaisosallistumisesta julkaistaan paljon tutkimuksia monilta eri tieteen- 
aloilta, eri näkökulmat päätyvät harvoin aktiiviseen keskusteluyhteyteen tois- 
tensa kanssa. Näemmekin tieteidenvälisen keskustelun välttämättömänä tapa- 
na rakentaa uudenlaista ymmärrystä kansalaisosallistumisen olemuksesta sekä 
siitä, mihin haasteisiin pitäisi osata vastata, jotta yhteiskunnallisen toiminnan 
demokraattisuutta voitaisiin edistää. Teoksen tavoitteena on tarjota tuoreita 
näkemyksiä kansalaisosallistumisen monitahoiseen kenttään paitsi uusina 
teoreettisina ja käsitteellisinä lähtökohtina, myös konkreettisten esimerkkien 
kautta eri toimijoiden kokemuksina. Artikkeleissa saavatkin äänensä muun 
muassa sosiaaliselta asemaltaan erilaiset asukkaat, asukasjärjestöt, spontaanis- 
ti syntyneet asukasliikkeet, sekä toimijat erilaisista julkishallinnon instituu- 
tioista. 

Teoksen artikkeleissa liikutaan erityisesti julkisen vallan, liiketoimin- 
nan ja kotitalouksien väliin jäävällä kentällä, jota luonnehditaan useilla eri 
termeillä (esim. Helander 1998; Saukkonen 2010). Yhdistysten ja järjestöjen 
eli kolmannen sektorin rinnalla puhutaan kansalaisyhteiskunnasta, vapaasta 
kansalaistoiminnasta, yhteiskunnallisista liikkeistä tai uudenlaisista kaupun- 


kiaktivismeista, joista käytetään nimitystä neljäs sektori erotuksena perintei- 

sestä kolmannesta sektorista (esim. Mäenpää & Fachnle 2017). Osallistumista 
ja osallisuutta lähestytään näin myös yleisempinä kysymyksinä kaupunkien 
ja alueiden kehittämisen tavoista sekä ihmisten oikeudesta vaikuttaa omaan 
elämäänsä. Nykypäivän kansalaisuudessa voidaankin ajatella olevan kyse en- 
nen muuta toiminnasta globaalissa maailmassa, eli ihmisten osallisuudesta ja 
osallistumisesta itselleen merkityksellisissä asioissa, jotka he määrittelevät itse 
hallinnon tarjoamista osallistumisen mahdollisuuksista riippumatta, ja myös 


erilaisilla aluetasoilla (ks. myös Desforges ym. 2005; Isin 2012). 


Osallistumista voi lähestyä monesta näkökulmasta 


Kansalaiset eivät välttämättä ajattele toimintaansa osallistumisena, vaan pi- 
kemminkin omakohtaista vastuuta ottavana toimintana ja vaikuttamisena. 
Artikkeleita yhdistävänä yleisempänä lähtökohtana on, että kansalaisyhteis- 
kunta näyttäytyy yhä useammin toimijaverkostona, joka ei tyydy vain kom- 
mentoimaan julkisen hallinnon suunnitelmia. Uudentyyppinen kaupunki- 
aktivismi nostaa esille vaihtoehtoisia skenaarioita kaupungin tulevaisuudesta 
ja rakentaa vasta-asiantuntijuutta esimerkiksi sosiaalista mediaa hyödyntäen. 
Samalla se pakottaa myös julkishallinnon toimijoita mukaan kansalaisten itse 
rakentamille keskustelufoorumeille. Tästä ovat esimerkkeinä muun muassa 
Lisää kaupunkia Helsinkiin ja "Lisää kaupunkia Tampereelle" -facebookryh- 
mät, joissa on mukana tuhansia ihmisiä ja joissa koetellaan sekä asiantunti- 
juuden rajoja että kiistellään suunnittelun kannalta tarpeellisen tiedon ja 
olennaisten lähestymistapojen määrittelyistä. Artikkeleissa kysytäänkin pi- 
tääkö ihmisiä yleensäkään osallistaa vai tulisiko osallisuutta pikemminkin 
mahdollistaa? Mitä olettamuksia liittyy asukkaiden ja julkishallinnon väli- 
sen vuorovaikutuksen lähtökohtiin? Miten sosiaalinen media on muuttanut 
osallistumisen luonnetta ja piiriä? Kenen tuottama tieto on merkityksellistä 
ja miksi? Missä kaupunkien tai yhdyskuntien kehittämisen päätökset lopulta 
tehdään ja keiden voimin? Mikä on kansalaisten rooli ja oikeus vaikuttaa asioi- 
hin päätöksenteon jälkeen? Ketkä kaikki ovat kaupungin asukkaita ja osallisia 
kehittämisessä? Entä miten neljännen sektorin kaupunkiaktivismit haastavat 
perinteiset vuorovaikutuksen muodot julkishallinnon ja kansalaisyhteiskun- 


nan välillä? Etsiessään vastauksia näihin ja moniin muihin kysymyksiin artik- 


KANSALAISET KAUPUNKIA KEHITTÄMÄSSÄ 7 


Pia Backlund, Jouni Häkli ja Harry Schulman 


kelit esittelevät myös erilaisia metodologisia lähestymistapoja osallistumisen ja 
osallisuuden tutkimiseen. 

Samalla artikkelit tulevat jälleen kerran problematisoineeksi ajatuksen 
asukkaiden kollektiivisesta äänestä ja abstraktista yhteisestä hyvästä suun- 
nittelun tavoitteena. Tämä johtaa väistämättä myös kysymykseen, miten 
ratkaista ristiriitaisia tulkintoja kaupungin kehittämisestä. Kysymys on ollut 
suunnitteluteoreettisen keskustelun kestoteema, jota on lähestytty myös eri- 
laisista demokratiateoreettisista lähtökohdista. Siinä missä deliberatiiviseen 
demokratiateoriaan kiinnittyvä kommunikatiivinen suunnitteluteoria koros- 
taa jatkuvan vuoropuhelun keskeisyyttä ja erilaisten intressien yhteensovitta- 
misen olennaisuutta (esim. Forester 1989; Healey 1997; Innes & Booher 2010), 
agonistisesta demokratiateoriasta ponnistavat suunnitteluteoriat korostavat 
suunnittelun perustavanlaatuista ristiriitaisuutta ja konfliktien näkyväksi 
tekemisen olennaisuutta (Hillier 2003; Mouffe 2000; ks. myös Bäcklund & 
Mäntysalo 2010). Erot lähestymistavoissa liittyvät myös siihen, millainen 
valtakäsitys niitä kehystää (esim. Mouffe 2000; Häkli 2002). Suunnittelu on 
käytännössä aina myös päätöksiä, ei ainoastaan vuoropuhelua ja kiistelyä — 
seikka, johon antagonismia korostavat lähestymistavat eivät juurikaan tarjoa 
käytännöllisiä ratkaisuja. Kyse on lopulta siitä, miten ”todellisuuden poliitti- 
suus” käsitteellistetään — mikä on politiikkaa, mikä puolestaan poliittisuutta 
ja poliittista toimijuutta, ja miten nämä ymmärretään suunnittelun teorioissa 
sekä kansalaisosallistumisen käytännöistä puhuttaessa (ks. myös Roskamm 
2015; Joronen & Häkli 2016; Yamamoto 2016). 

Osallistumista koskevan keskustelun keskeisiä aiheita ovatkin 2010-lu- 
vulla olleet sosiaalisen median nopealiikkeisyys ja sen kyky tukea tärkeiksi 
koettujen suunnittelukysymysten ympärille muodostuvia ryhmittymiä, jotka 
voivat olla hyvinkin lyhytikäisiä poliittisen toimijuuden hetkellisiä kiteytymiä 
(Fortin & Hennessy 2015). Samalla tämän niin kutsutun neljännen sektorin 
esiinmarssi korostaa entisestään kysymyksiä ihmisten tasavertaisista lähtö- 
kohdista toteuttaa ja edistää elämässään tärkeitä asioita. 

Siinä missä kaupunkilaisten arki on mielekästä ymmärtää erilaisina ja ris- 
tiriitaisinakin tulkintoina hyvästä asuinympäristöstä ja aktiivisesta toimijuu- 


desta, myöskään tämän teoksen tavoitteena ei ole yksimielinen tulkinta siitä 

mitä osallistuminen ja osallisuus ovat. Teoksen monitieteisessä kontekstissa 
artikkelit osin jopa kyseenalaistavat toistensa lähtökohtia. Tästä huolimatta 
jokainen artikkeli perustelee oman lähestymistapansa nojaten tietyn aihepii- 
rin ja tieteenalan aikaisempiin keskusteluihin. Vaikka artikkeleiden valinnas- 
sa on painotettu moninäkökulmaista kokonaisuutta näemme, että artikkelit 
myös täydentävät olennaisesti toisiaan. Teoksessa käytetäänkin paljon viit- 
tauksia artikkeleiden välillä helpottamaan lukijaa, joka haluaa seurata miten 
eri artikkeleissa ja tieteellisissä lähestymistavoissa käsitteellistetään esimerkik- 
si sellaisia teemoja kuten legitiimi tieto, tai asukkaan ja asuinympäristön väli- 
nen suhde osallistumista motivoivana tekijänä. 

Koko teoksen tasolla tuodaan myös esille, että aktiivista osallistumista ja 
kaupunkikehitykseen vaikuttamista ei pidä nähdä vain suhteessa julkishallin- 
toon. Se on moninaista tekemistä, joka vaikuttaa ihmisten arkeen ja kaupun- 
kitilaan tätä laajemmin. Esimerkkinä tuoreista näkökulmista osallistumiseen 
on (post)humanismi, jossa osallistuminen ja osallisuus ovat ennen muuta yh- 
teistä toimintaa maailman kanssa, mieluummin kuin osallistumista johonkin 
ihmisen ulkopuolella olevaan. Tällöin on olennaista kysyä, onko ihmisillä tilaa 
ja mahdollisuuksia tehdä kaupungista kotinsa, myös oman asunnon ulkopuo- 
lella. Hyviä konkreettisia esimerkkejä tästä ovat esimerkiksi Ravintolapäivä- ja 
Ilalliset kaupungin taivaan alla -tapahtumat, sekä kaupunkiviljelyhankkeet, 
joissa yksittäisten ihmisten aktiivisuus synnyttää kollektiivisesti nautittavaa 
toimintaa ja määrittelee kansalaisten oikeutta julkiseen kaupunkitilaan uu- 
delta pohjalta. Toiminta muiden kanssa kerryttää samalla luottamusta, joka 
edelleen ylläpitää halua yhteiskunnalliseen toimintaan (esim. Putnam 1993; 
Ilmonen & Jokinen 2002). Julkisen hallinnon rooli osallistumisen ja osalli- 


suuden edistämisessä saa samalla kokonaan toisenlaisia merkityksiä. 


Kirjan neljä teemaa 


Kirja on jaettu neljään, kansalaisosallistumista kehystävään temaattiseen 
osioon, joiden kaari kulkee julkishallinnon instituutioiden muuttuvista me- 
tarakenteista aina yksittäisen ihmisen kokemusmaailmaan saakka. Teos alkaa 
muuttuvaa julkishallintoa, kaupunkikehittämistä ja demokratiaa koskevilla 


artikkeleilla, joissa tarkastellaan, millä tavalla hallinnon ja verkostomaisen 

hallinnan toimintatavat jo itsessään ehdollistavat kansalaisten osallistumis- 
ja vaikuttamismahdollisuuksia. Keskustelun kohteina ovat mm. uudenlaiset 
epämuodolliset, strategista suunnittelua korostavat prosessit suhteessa lakisää- 
teiseen suunnitteluun, sekä hallinnollisen alueperustan muutokset, etenkin 
maakuntauudistus ja sen legitimiteetti kansalaisosallistumisen näkökulmasta. 
Vaikka osallistuminen ja osallisuus eivät tyhjene julkishallinnon tarjoamiin 
mahdollisuuksiin, on olennaista ymmärtää myös hallinnon ja hallinnan to- 
dellisuutta, kun halutaan paikantaa julkishallinnon ja kansalaisyhteiskunnan 
vuorovaikutuksen nykyisiä haasteita ja tunnistaa kehittämistarpeita. Artikke- 
lit toimivat myös yleisenä johdatuksena suomalaiseen hallintokäytäntöön ja 
sen muutoksiin, erityisesti osin jo vakiintuneisiin toimintatapoihin kaupun- 
kien suunnittelussa ja kehittämisessä. 

Toisen osan artikkeleiden teemana on hallinnon ja kansalaisyhteiskunnan 
vuorovaikutus. Osallistumista lähestytään ennen muuta vuorovaikutuksen 
sekä kumppanuuskäsitteiden näkökulmasta ja tapaustutkimuksissa äänen 
saavat paitsi kansalaiset, myös hallinnon toimijat. Samalla korostetaan, että 
sosiaaliset ja kulttuuriset resurssit ovat keskeisiä vuorovaikutuksen reunaehto- 
jen määrittelijöitä, ja problematisoidaan osallistumisen ja vaikuttamisen käsit- 
teitä monimuotoisen arjen näkökulmasta. Teeman artikkeleissa tarkastellaan 
myös kriittisesti hallinnon hankkeita, joissa kansalaisista tehdään osallistami- 
sen objekteja osallistumisen subjektien sijaan. Samalla kysytään, missä ovat 
julkishallinnon koordinoimien osallistamishankkeiden potentiaaliset kari- 
kot. Onko esimerkiksi palveluita ja sosiaaliturvaa mahdollista kehittää niin, 
että toimintatavat vahvistaisivat kansalaisten yhteiskunnallista osallistumis- 
ta? Tämä olisi tärkeää erityisesti heikossa taloudellisessa ja haavoittuvassa so- 
siaalisessa asemassa olevien yhteiskunnallisen kiinnittymisen näkökulmasta. 

Teoksen kolmannen osan teemana on osallistumisen tiedonpolitiikka ja 
siihen aina kytkeytyvät valta ja toiminnan oikeutus. Artikkeleissa tarkastel- 
laan kaupunkitilaan, maankäytön muutoksiin ja kaavoitukseen kytkeytyviä 
tietotarpeita, sekä eri toimijoiden rooleja ja oikeuksia julkisen kaupunkitilan 
ja suunnittelun sisältöjen määrittelyissä. Kaupunki elinympäristönä ja sosiaa- 
lisena todellisuutena kantaa muistoja, arvostuksia ja toiveita, jotka avautuvat 
sisältäpäin, kokemuksen kautta. Artikkeleissa kysytäänkin myös, millaisena 

legitiimi tieto kulloinkin määritellään ja kenen toimesta, ja miten uudet di- 
gitaaliset välineet voivat auttaa tunnistamaan moniäänistä kaupunkia. Ar- 
tikkeleissa korostuvat suunnittelun tavoitteiden oikeutus ja lainmukaisuus, 
sekä erityisesti perinteisen, asiantuntijuuteen perustuvan suunnittelun suhde 
moniääniseen vuorovaikutukseen. Suunnittelun tarvitseman tietoperustan 
rakentumisessa on paljon erilaisia osapuolia ja osallisia — myös yllätyksiä, mistä 
esimerkkinä liito-oravan vaikutus suunnitelmien sisältöihin. Jokaisessa suun- 
nittelutapauksessa rakentuukin myös omanlaisensa ”vallan verkosto”, jossa 
toimijoita ja toimijuuksia määritellään uudelleen. 

Teoksen päättävässä neljännessä osassa teemana on osallistumisen tilat ja 
eletty osallisuus. Osion artikkeleissa korostuu kansalaisten omaehtoisuus, joka 
näyttää haastavan tähänastisen ajattelun kansalaisten toimijarooleista yhteis- 
kunnassa. Pelkkä vuorovaikutus julkishallinnon kanssa ei riitä aktiivisille 
kansalaisille, joille osallisuus rakentuu arjen kohtaamisissa ja erilaisten tilojen 
haltuunotossa. He keräävät tietoa, tuottavat aloitteita tai vaihtoehtosuunnitel- 
mia — ja synnyttävät innovatiivisia toimintatapoja esimerkiksi liikkumiseen, 
tavaroiden kierrätykseen, kauppaan ja palveluihin. Artikkeleissa nousee sa- 
malla keskeiseksi kysymys kolmannesta ja neljännestä sektorista suunnittelun 
kumppaneina sekä näiden kahden erilaisen toimintatavan väliset sidokset ja 
jännitteet kansalaisyhteiskunnan sisällä. Artikkeleissa tuodaan myös esille, 
ettei osallistuminen ja osallisuus poliittisena toimijuutena välttämättä nouda- 
ta etukäteen määriteltyjä hallinnon toimintatapoja ja hallinnan territorioita, 
vaan voi syntyä ajallis-paikallisesti tiettyjen asioiden tai aiheiden ympärille. 
Lopulta ihmisen ja kaupungin suhteessa on kyse henkilökohtaisista ja jaetuista 
kokemuksista, joiden myötä kaupunki todellistuu asukkailleen ja joiden myö- 


tä ihminen kokee, tai ei koe, itsensä osalliseksi. 


Lopuksi 


Kaikkia teoksen artikkeleita yhdistää usko siihen, että parempaa yhteiskun- 
taa ja kaupunkia rakennetaan yhdessä moninaisten toimijoiden kesken ja 
avaamalla ovet aidosti myös moniäänisyydelle ja erilaisille toiminnan tavoil- 
le. Emme näe riitasointuja ja konflikteja ensi sijassa tai ainoastaan ongelmina, 


vaan olennaisena osana heterogeenistä kaupunkiarkea, inhimillistä toimintaa 

ja sosiaalista kanssakäymistä. Erilaisuuden kanssa täytyy oppia elämään ”ago- 
nistisesti”, samalla tavoin kuin moniäänisessä tiedeyhteisössäkin. Agonismilla 
viittaamme avoimen kiistelyn tai väittelyn kulttuuriin, jossa annetaan arvo 
myös vastapuolelle näkemyksineen (esim. Mouffe 2000; Hillier 2003). Teok- 
sen julkilausumattomana viestinä onkin, että väittely voi olla vapauttavaa 
etenkin, jos voimme luopua yhteisen arvopohjan tavoittelusta. 

Teoksen artikkelit pyrkivät suuntaamaan huomiota osallistumiseen ja 
osallisuuteen liittyviin jatkuvasti muuttuviin ilmiöihin, joista avautuu mo- 
nia näkökulmia ratkaisemista kaipaaviin ongelmiin. Osallistumisen haasteet 
konkretisoituvatkin usein elinympäristön, asumisen, liikkumisen sekä yhdys- 
kuntarakenteen kehittämistä koskevina kysymyksinä, jotka liittyvät toisiinsa 
monimutkaisilla tavoilla. Osallisuuden toteutuminen yhteiskunnassa heijas- 
taa väistämättä kunkin aikakauden moninaisia arvoja. Nyt julkaistavan teok- 
sen lisäksi tarvitaankin runsaasti lisää tietoa osallistumisen yhteyksistä yh- 
dyskuntien kehitykseen ja ihmisten hyvinvointiin. Toivomme että keskustelu 
jatkuu vireänä ja että tämä kirja on virike uusille rohkeille puheenvuoroille. 
Tiedeyhteisön lisäksi kirja on tarkoitettu tuomaan uudenlaisia näkökulmia 
hallinnon asiantuntijoille sekä tietopaketiksi aktiivisille kansalaisille. 

Kiitämme kirjoittajia vahvasta sitoutumisesta hankkeeseen ja erinomaises- 
ta yhteistyöstä. Toivomme, että teos auttaa lukijoita löytämään oman paik- 


kansa ja tiensä kaupunkien moniäänisessä kehittämisessä. 

Johdanto: julkishallinto kansalaisyhteiskunnan kumppanina 


Nakokulmien moninaisuus on perustavanlaatuinen osa kaupunkien ja kau- 
punkiseutujen suunnittelua ja kehittämistä. Erilaiset tulkinnat suunnittelun 
tavoitteista ja keinoista aiheuttavat jännitteitä suunnittelussa mukana olevien 
toimijoiden välille. Näitä jännitteitä lisää osaltaan se, että yksittäisiä suunnit- 
teluprosesseja kehystävät aina laajemmat, yhteiskunnalliseen päätöksenteko- 
kulttuuriin liittyvät suunnittelujärjestelmät ja niitä ohjaavat ideologiat, joiden 
puitteissa yksittäisten prosessien kiistoja selvitellään. Tarkastelemme artikke- 
lissamme eritoten näitä yksittäisiä suunnittelun käytäntöjä ehdollistavia laa- 
jempia suunnittelun järjestelmiä ja toimintatapoja. Samalla pohdimme, mil- 
laisena julkishallinto aktiivisen kansalaisyhteiskunnan kumppanina pitäisi 
käsitteellistää. Näemme, että tämä näkökulma on jäänyt toistaiseksi huomat- 
tavasti vähemmälle painoarvolle verrattuna siihen, miten kansalaisyhteiskun- 
taa on pyritty yhä uudelleen tulkitsemaan ja jäsentämään (ks. esim. Rinne & 
Rättilä; Mäenpää ym.; Kallio & Häkli; Pyyry ym. tässä teoksessa). Artikkelin 
tarkoituksena on samalla antaa yleiskuva suomalaisesta kaupunkien kehittä- 
miseen ja suunnitteluun liittyvästä kunta- ja valtiotason toiminnasta, myös 
suhteessa vallitsevaan lainsäädäntöön. 

Vaikka julkishallintoa usein pidetään jähmeänä ja muuttumattomana, 
jatkuva toiminnan kehittäminen on keskeinen osa sen toimintaa (esim. Ha- 
kari 2013). Toimintalogiikoissa tapahtuvat muutokset merkitsevät osallistu- 
misen kontekstissa esimerkiksi sitä, että siinä missä kaupungin itse järjestä- 
mät osallistumisen käytännöt pysyttelevät sen omien hallinnollisten rajojen 


sisällä, kaupunki toimijana suunnittelee tulevaisuuttaan samaan aikaan myös 

kaupunkiseudun tasolla ja yhä useammin myös osana kansallisia ja kansain- 
välisiä kaupunkiverkostoja hyvin monenlaisten kumppaneiden kanssa. Tämä 
tarkoittaa samalla sitä, että kaupunkien kehittämistä ja suunnittelua koskevat 
keskeiset kysymykset eivät myöskään aina tule julkisen keskustelun piiriin sil- 
lä aluetasolla, jolla kaupungit ja kunnat tarjoavat kansalaisille osallistumisen 
mahdollisuuksia. Jatkamme näin osaltamme keskustelua siitä, missä määrin 
kaupunki- tai kuntataso on luonteva osallistumisen taso asukkaiden arjen nä- 
kökulmasta, mutta kohdennamme katseemme julkisen hallinnon sisälle ja ky- 
symme: millaisia suunnittelun ja kehittämisen asioita käsitellään ja päätetään 
milläkin aluetasolla ja keiden toimijoiden kesken? Siinä missä kansalaisyhteis- 
kuntaa ei ole mielekästä käsitellä intresseiltään yhtenäisenä toimijajoukkona, 
ei myöskään julkishallintoa sen hyvin moninaisine tavoitteineen, toimintata- 
poineen, sisäisine ristiriitoineen ja ylipaikallisine toimijaverkostoineen voida 
pitää yhtenäisenä toimijana (ks. esim. Mäntysalo & Bäcklund 2017). 
Kuvaamme aluksi suomalaisen suunnittelujärjestelmän perusperiaatteet. 
Kutsumme tähän liittyviä, lähinnä lakisääteisiä tehtäviä viralliseksi suunnit- 
teluksi. Keskitymme erityisesti ympäristöministeriön johtamaan alueiden 
käytön ohjaukseen, mutta sivuamme myös työvoima- ja elinkeinoministeriön 
johtamaa alueiden kehittämisen järjestelmää. Tämän jälkeen katsomme, mil- 
lä tavalla uudet kaupunkiseututasoiset hallinnan verkostot ja epamuodolliset 
suunnittelukäytännöt suhteutuvat tähän viralliseen, maankäyttö- ja raken- 
nuslakiin perustuvaan alueiden käytön ohjaukseen ja kehittämiseen, jossa 
myös kansalaisosallistumisen edistäminen on kirjattu näkyvästi esille lain- 
säädännön tasolla. Lopuksi pohdimme, millaisia haasteita ja mahdollisuuksia 
kaupunkien ylipaikallisista suunnittelun ja kehittämisen verkostoista seuraa 
aktiivisen kansalaisyhteiskunnan osallistumiselle kaupunkien tulevaisuutta 


määriteltäessä. 


Suomalainen maankäytön suunnittelujärjestelmä 
Alueiden käytön ohjaus on kattokäsite ympäristöministeriön toimialan maan- 
käytön suunnittelulle ja sitä ehdollistavalle ohjaus- ja valvontajärjestelmälle 
(ks. kuva 1). Se koostuu valtiotason politiikkaohjauksesta, kolmesta hierark- 


kisesta kaavoituksen tasosta ja Maankäyttö- ja rakennuslaissa säädettyjen ta- 

voitteiden saavuttamiseksi tarvittavasta muusta suunnittelusta (esimerkiksi 
maakuntasuunnitelmat, liikennejärjestelmäsuunnitelmat ja osallistumis- ja 
arviointisuunnitelmat eri kaavatasoilla), seka muusta rakentamista ohjaavasta 
sääntelystä (esimerkiksi kuntien rakennusjärjestykset). Sen toteuttajina ovat 
ympäristöministeriö, valtion ELY-keskukset ja aluehallintovirasto, maakun- 
nat sekä kunnat. Lisäksi valtionhallinnon muut sektorit osallistuvat alueiden 
käytön toteuttamistehtävään niiden lakisääteisiin tehtäviin liittyen. Osallis- 
tumisen näkökulmasta olennaista on se, että mikään yksittäinen julkishallin- 
non toimija ei vastaa suunnittelusta ja kehittämisestä yksin. Suunnittelussa ja 
kehittämisessä törmäävätkin toisiinsa siksi myös moninaiset institutionaali- 
set ”järjet”, joiden toimivallan rajat kattavat myös erilaisia hallinnollisia alue- 
tasoja. 

Valtiotason ohjauksen tärkeimpänä politiikkainstrumenttina ovat valta- 
kunnalliset alueidenkäyttötavoitteet (VAT). Ne muodostuvat strategisista ta- 
voitteista ja toimintamalleista, joilla pyritään ohjaamaan sekä kaavoituksen 
sisältöjä että muuta maankäyttöön vaikuttavaa viranomaistoimintaa. Aluei- 
denkäyttötavoitteissa on melko tarkkaan yksilöity valtioneuvoston näkemyk- 
set siitä, mihin ja kenen toimintaan milläkin alueidenkäyttötavoitteella pyri- 
tään vaikuttamaan. 

Kaavajärjestelmä koostuu maakuntakaavoista, yleiskaavoista ja asemakaa- 
voista. Perusperiaatteena on, että ylemmän tasoinen kaava ohjaa yksityiskoh- 
taisempaa kaavoitusta. Tultuaan vahvistetuksi yksityiskohtaisempi kaava syr- 
jäyttää puolestaan ylemmän tason kaavan, eli yksityiskohtaisin voimassa oleva 
kaava on se, jolla on oikeudellinen ohjausvaikutus tietyn alueen kehittämisessä 
(ks. myös Rannila; Neuvonen tässä teoksessa). Tämä suomalainen kaavoitus- 
järjestelmä on moniin eurooppalaisiin maihin verrattuna poikkeuksellisen 
hierarkkinen ja juridisesti varsin vahvasti ohjaava. Tästä seuraa käytännössä 
se, että siinä missä esimerkiksi englantilaisessa suunnittelujärjestelmässä naa- 
puruston asukkailla on vielä rakennuslupavaiheessa hyvinkin mahdollisuus 
kyseenalaistaa ja kaataakin jokin tietty hanke, suomalaisessa suunnittelujär- 
jestelmässä rakennuslupa on enää lähinnä tekninen kysymys, mikäli haettu 
lupa täyttää asemakaavoituksessa määritellyt tavoitteet ja rakennustapaohjeet 


— vaikka sitä vastustettaisiinkin alueella (ks. myös Kanninen & Bäcklund 

2015). Erityinen pohjoismainen piirre on lisäksi kuntien kaavoitusmonopoli, 
eli yksinoikeus kaavoittaa hallinnollisen alueensa sisällä kenen tahansa omis- 
tamalle maalle. 

Maakuntakaava on maakunnan alueelle tai se osalle laadittava strategis- 
luonteinen maankäytön suunnitelma, jossa määritellään maakunnallisesti tär- 
keät eri toimintojen aluevaraukset ja huomioidaan valtakunnallisesti tärkeät 
suojelu- ja kehittämiskohteet. Kaavan laatii ja hyväksyy maakunnan liitto, 
joka on maakunnan kuntien yhteenliittymä. Yleiskaava käsittelee puolestaan 
kunnan alueen tai sen osan (ns. osayleiskaava) yleispiirteistä maankäytön koko- 
naiskuvaa. Yleiskaavassa yhtäältä määritellään kunnan aluerakenne (kaupun- 
kikeskusta, alakeskukset, muut taajamat, kyläalueet) periaatteiden tasolla, ja 
toisaalta osoitetaan tarvittavat maa-alueet yksityiskohtaisempaa suunnittelua 
varten. Yleiskaavan laatii ja hyväksyy kunta. Yleiskaava on ohjeena asemakaa- 
voitukselle, jossa esitetään alueen yksityiskohtainen maankäyttö rakentamisen 
konkreettista ohjaamista varten. Myös asemakaava laaditaan ja hyväksytään 
kunnassa. Osallistumisen edistäminen on näkyvästi esillä kaavoitusjärjestel- 
mässä, sillä maankäyttö- ja rakennuslaki velvoittaa kaavoituksesta vastaavia 
viranhaltijoita laatimaan erillisen osallistumis- ja arviointisuunnitelman sekä 
huolehtimaan siitä, että kaikki itsensä osalliseksi tuntevat voivat halutessaan 
osallistua kaavoitusprosessiin. Periaatteessa osallistumisen pitäisi näin olla 
mahdollista sekä maakunta-, yleiskaava- että asemakaavatasolla. 

Ympäristöministeriön hallinnoima kolmiportainen kaavoitusjärjestelmä 
ei kuitenkaan kata kaikkea, etenkään kaupunkiseutujen suunnittelua ja ke- 
hittämistä. Sen rinnalla toimii työvoima- ja elinkeinoministeriön toimialaan 
kuuluva alueiden kehittämisen ohjaus, joka osaltaan vastaa mm. elinkeinojen 
edistämiseen ja kilpailukykyyn liittyvästä kehittämistyöstä, sekä alueellisesta 
innovaatio- ja kaupunkipolitiikasta (ks. kuva 1). Alueiden kehittämisessä on 
1990-luvulta lähtien painotettu ohjelmaperusteista lähestymistapaa. Aluei- 
den kehittämisen järjestelmä käsittää myös maakuntasuunnitelman ja sen 
toteuttamisohjelman, mutta ko. suunnitelman konkreettinen vaikutus ym- 
päristöministeriön toimialan alla tapahtuvaan maakuntakaavoitukseen on 
usein epäselvä. Alueiden kehittäminen onkin toiminut näkyvimmin vapaa- 


ehtoisesti ja tapauskohtaisesti muodostuneiden kehittämisintressien kautta ja 

kaupunkiseutujen tasolla. Kehittamisohjelmien (vuonna 2017 esim. Innova- 
tiiviset kaupungit — INKA, Alueelliset innovaatiot ja kokeilut — AIKO) piiriin 
pääsemiseksi on kaupunkiseuduilta vaadittu aktiivista kehittämispotentiaa- 
lien osoittamista ohjelmiin tehtävien hakemusten avulla. Myös kolmannen 
sektorin järjestöt ja yhdistykset ovat olleet mukana erilaisten seudullisten ke- 


hittämisohjelmien toteuttamisessa. 


[vankkaan — |. 


Yleiskaavoitus 
Asemakaavoitus ja lupakäytännöt 


Kuva 1. Yksinkertaistettu esitys alueiden käytön ja alueiden kehittämisen 
ohjausjärjestelmistä. Katkoviiva kuvaa epäsuoraa tai epäselvää ohjausvaikutusta. 


Laki alueiden kehittämisestä 


Työvoima- ja elinkeinoministeriö 


Aluekehittäminen/ Alueelliset 
kaupunkipolitiikka | | | Innovaatiot AIKO 


Maakuntasuunnitelma, 
kehittämisohjelma 


Koska kaavoitusjärjestelmä on hierarkkinen ja juridisesti sitova, vaikuttava 
osallistuminen edellyttää suomalaisessa kontekstissa sitä, että asukkaat ovat 
tietoisia kaavanlaadinnan prosesseista, jotta pystyvät edes periaatteessa esittä- 
mään näkemyksensä sillä suunnittelun tasolla, jolla kyseiseen asiaan on vielä 
mahdollista vaikuttaa. Osallistuminen Työ- ja elinkeinoministeriön hallin- 
noiman alueiden kehittämisen piirissä vaatii puolestaan jonkinlaisen institu- 
tionaalisen toimijuuden, kuten esimerkiksi kansalaisjärjestö, yhdistys, yhtiö, 
osuuskunta, lisäksi aktiivista verkostoitumista julkishallinnon toimijoiden 
kanssa ja tietoa ohjelmien toimintaperiaatteista. 

Vaikka nykyisiä osallistumiskäytäntöjä on perustellusti kritisoitu muun 
muassa siksi, että niiden myötä todellinen vaikuttaminen ei välttämättä to- 
teudu (ks. esim. Rannila; Rättilä & Rinne tässä teoksessa), osallistumisen jär- 

jestämisen velvoite on kuitenkin näkyvästi lakiin kirjoitettuna ja suunnittelu- 
prosessiin liittyy samalla olennaisia julkisuusperiaatteita, esimerkiksi velvoite 
tiedottaa käynnistyvistä suunnittelun prosesseista. Tilanne suunnittelun läpi- 
näkyvyyden ja osallistumiseen liittyvien velvoitteiden toteutumisen osalta on 
kuitenkin muuttunut olennaisesti viime vuosina. Kaupunkien suunnittelu ja 
kehittäminen tapahtuu entistä enemmän erilaisissa ylipaikallisissa, monitoi- 
mijaisissa hallinnan verkostoissa (ns. governance). Katsomme seuraavaksi tar- 
kemmin, millaisia haasteita edellä kuvatun virallisen suunnittelujärjestelmän 
rinnalle syntynyt epämuodollinen strategisen suunnittelun ja kehittämisen 
verkosto tuo kansalaisosallistumiselle kaupunkien kehittämisessä ja kehitty- 


misessä. 


Kaupunkiseutujen strateginen suunnittelu hallinnan verkostoissa 


Suomalaiset kaupungit ovat kasvaneet toiminnallisesti yli rajojensa ja niitä 
ympäröivät kunnat ovat muotoutuneet osaksi kaupunkiseutuja pääosin jo 
1970-luvulta alkaen. Kaupunkiseutujen kehittämisen ja hallinnan ongelmat 
nousivatkin 1990-luvun mittaan keskeisiksi kysymyksiksi (esim. Sotarauta & 
Viljamaa 2003). 2000-luvun vaihteeseen mennessä kaupunkiseutujen toimin- 
taympäristö oli kuitenkin alkanut muuttua olennaisesti: aiemmin itsestään 
selvyytenä pidettyä kasvua ei enää välttämättä riittänytkään joka seudulle. 
Niinpä talouskasvua tavoittelevien kaupunkien ja kaupunkiseutujen suunnit- 
telussa etsittiin uusia tapoja, jotka mahdollistaisivat kaavoituksen passiivisen 
sääntelyn muuntamisen aktiiviseksi markkinoiden ja taloudellisen toiminnan 
edistämiseksi (ks. myös Sager 2011). Myös Suomessa tapahtui muutos perin- 
teisestä tasapuolisuutta korostavasta alue- ja elinkeinopolitiikasta tärkeimpien 
toimintaympäristöjen aktiivista kehittämistä korostavaan kilpailukykypoli- 
tiikkaan (Kostiainen & Sotarauta 2000). Samalla näkökulma siirtyi yksittäi- 
sestä kunnasta, eli hallinnon perusyksiköstä, koko seudun toiminnallisuutta 
korostavaan lähestymistapaan. Myös suunnittelun käytännöiltä alettiin yhtä 
enemmän odottaa soveltuvuutta kaupunkiseudun tasolla. 

Sen paremmin edellisessä luvussa kuvattu kaavoitukseen keskittyvä viral- 
linen maankäytön suunnittelu kuin ohjelmaperustainenkaan kehittäminen 


eivät kuitenkaan ole luontevasti soveltuneet koko kaupunkiseudun kehittä- 

miskysymysten systemaattiseen käsittelyyn (ks. lisää Kanninen 2017). Vaikka 
nykyisen maankäyttö- ja rakennuslain lain (2000) myötä kunnat saivat myös 
lakisääteisen mahdollisuuden yhteisten yleiskaavojen laatimiseen, käytännössä 
yhteiset yleiskaavat eivät kuitenkaan ole osoittautuneet toimiviksi työkaluiksi 
seututason näkemysten koordinoimisessa. Koska edustukselliseen demokra- 
tiaan perustuva poliittinen päätöksenteko on sidoksissa kunnan alueeseen ja 
kuntalaisiin, on päätöksenteossa kunnan etu monesti ohittanut seudullisen 
edun, jos ne ovat olleet ristiriidassa (esim. Hytönen ym. 2012). Myöskään maa- 
kuntakaava, jonka periaatteessa pitäisi kyetä hahmottamaan seudullisia tar- 
peita, ei ole toiminut seudullista näkemystä kokoavana työkaluna toivotulla 
tavalla. Tämä siksi, että maakuntakaavoissa korostuu koko maakunnan kehit- 
tämisen tasapainottaminen niin yhdyskuntarakenteellisesti kuin poliittises- 
tikin, mikä on puolestaan ristiriidassa kasvukeskusten aktiivisen tukemisen 
kanssa. Kuntien näkemysten yhdistäminen tavalla, jossa päädyttäisiin lailli- 
sesti sitovaan seudulliseen näkemykseen, on osoittautunut sekä teknisesti että 
poliittisesti haastavaksi tehtäväksi. Osallistumisen kontekstista katsottuna on 
päädytty jännitteiseen tilanteeseen, jossa kaupunkiseututasoisessa suunnitte- 
lussa olennainen asukkaiden arjen toiminnallisuutta korostava näkökulma on 
perusteltu, mutta tarve seutuyhteistyön tiivistymiseen on tehnyt myös säröjä 
kunnallisen itsehallinnon periaatteisiin. 

Koska sen paremmin yhteinen yleiskaavoitus kuin maakuntakaavoitus- 
kaan ei ole osoittautunut toimivaksi kaupunkiseututason yhteistyömuodoksi, 
on maankäytön suunnittelu kaupunkiseututasolla kehittynyt yhä enemmän 
epämuodollisten suunnittelun käytäntöjen kautta. Epämuodollisten suun- 
nittelutapojen yleistyminen Suomessa on noudattanut pitkälti kansainvälistä 
kehitystä. Albrechts ja Balducci (2013) näkevät, että perinteiset maankäytön 
suunnittelun keinot eivät periaatteessakaan pysty vastaamaan kaupunkiseutu- 
tason monimuotoisiin ongelmiin ja haasteisiin. Kansainvälisessä keskustelussa 
usein nähdään virallinen suunnittelu perinteisen ”komprehensiivisen”, kaiken 
kattavan suunnitteluperinteen jatkajana, kun taas epämuodollinen suunnitte- 
lu rinnastuu ”strategiseen”, valikoivaan suunnitteluotteeseen (Mäntysalo ym. 
2015; Albrechts ym. 2016). Perinteisen suunnittelun ominaisuudet — keskitty- 


minen suunnitelmien laadintaan, varmuuden illuusion ylläpito ja ajatus siitä, 

että maailma on nähtävissä yhteismitallisena — ylläpitävät kuvaa yhteiskun- 
nallisesta järjestyksestä, mutta soveltuvat huonosti yhä monimutkaisemmaksi 
muotoutuvan todellisuuden kanssa toimimiseen. Strategisen suunnittelun on 
puolestaan nähty kykenevän tähän, sillä siinä keskeisiä ovat visioiva valikoi- 
vuus, epävarmuuden käsittely ja hallinta, sekä näkemys eri asioiden välisten 
suhteiden ja yhteiskunnallisten kehityskulkujen yhteismitattomuuden ym- 
märtämisen tärkeydestä (Mäntysalo ym. 2014). Strateginen suunnittelu eroaa 
perinteisestä myös prosessiensa osalta: siinä missä perinteinen suunnittelu 
loppuu suunnitelman valmistumiseen (tai viimeistään suunnitelman kohteen 
valmistumiseen), sisältää strategisen suunnittelun prosessi myös ainakin pe- 
riaatteessa suunnittelun seurannan, evaluoinnin, palautteen, jatkomuuntelun 
ja koko suunnittelun uudelleenmäärittelyn (Albrechts & Balducci 2013; ks. 
myös Kahila & Kyttä tässä teoksessa). 

Kaupunkiseututasoiset epämuodolliset yhteistyökumppanuudet ovat jous- 
tavia ”rakenteita”, olivatpa ne julkisen hallinnon sisäisiä verkostoja, julkis-yksi- 
tyisiä kumppanuuksia, tai laajempia monitoimijaisia koalitioita (ks. lisää Kan- 
ninen 2017). Niiden asema ja vaikuttavuus kaupunkikehityksen kannalta on 
enemmän riippuvainen yksittäisten toimijoiden motivaatiosta ja toiminnan 
aktiivisuudesta kuin niiden institutionaalisesta asemasta kaupunkiseudulla 
tai suhteista hallinnon hierarkioihin. Tällaiset toimintaorientoituneet verkos- 
tot, kumppanuudet ja koalitiot käyttävät laajaa kirjoa erilaisia suunnittelun 
työkaluja päämääriensä toteuttamiseen, ja niitä luonnehtiikin yhteistyön laa- 
juuden ja syvyyden vaihtelu sekä pitkällä aikajänteellä että tilannekohtaises- 
ti. Erilaisten kaupunkiseutuun kytkeytyvien yhteistyön kumppanuuksien ja 
verkostojen muodostumisen ja toiminnan nähdään kuitenkin olevan tärkeitä, 
jopa ratkaisevia strategisen kehittämisen tekijöitä kaupunkiseuduilla (Pugalis 
& Townsend 2014). 

Kaupunkiseututasoisen suunnitteluyhteistyön lisääntyminen on alkanut 
muuttaa kaupunkiseutujen suunnittelua myös uusien ”suunnitteluvälineiden” 
kautta (ks. kuva 2). Suurten kaupunkien johdolla ja valtiotason, seudullisen 
kilpailukyvyn vahvistamisen tärkeyteen liittyvän painostuksen myötä suo- 
malaisilla kaupunkiseuduilla on alettu toteuttaa esimerkiksi maankäytön 


(M), asumisen (A) ja liikenteen (L) strategista niin kutsuttua MAL-suunnit- 


KANSALAISET KAUPUNKIA KEHITTÄMÄSSÄ 23 


Vesa Kanninen ja Pia Backlund 


telua (Mantysalo ym. 2014; 2015; Kanninen & Akkila 2015; Backlund ym. 
20174; 2017b). Neljälle suurimmalle kaupunkiseudulle on tämän integroivan 
suunnittelun tueksi laadittu erityisiä MAL-sopimuksia, joissa valtion toimijat 
sekä kaupunkiseudun kunnat sopivat kehittämisen painopisteistä ja strate- 
gisista hankkeista, joihin osapuolet sitoutuvat — kuitenkin ilman varsinaisia 
velvoitteita tai pakkoja. Enemmän talouden kehittämiseen perustuvat mutta 
saman tyyppiset nk. kasvusopimukset puolestaan pyrkivät edistämään kau- 
punkiseutujen kilpailukykyä. Sopimukset perustuvat periaatteessa kaupunki- 
seudun kuntien yhteiselle strategiselle näkemykselle. Yhteisen näkemyksen ai- 
kaansaamisessa ovat puolestaan yleistyneet niin kutsutut rakennemallit, joissa 
kaupunkiseudun kunnat visioivat löyhässä ja tilannekohtaisessa yhteistyössä 
kaupunkiseudun maankäytön tulevaisuutta valikoidusti ja usein seudullisten 
hankkeiden koordinointiin tähtäävästi. Näin rakennemallit ovat strategisia 
kaupunkiseudun kehittämissuunnitelmia, joiden muoto, toteuttamistapa ja 
sisältö vaihtelevat kaupunkiseutukohtaisesti (ks. Mäntysalo ym. 2014). Osal- 
listumisen näkökulmasta olennaista on huomioida se, että näihin epäviral- 
lisiin toimintatapoihin, kuten rakennemallien laatimiseen, ei sisälly lakisää- 
teisiä velvoitteita kansalaisten osallistamiseen (ks. myös Bäcklund ym. 2017a, 
2017b). 

Suomalaisilla kaupunkiseuduilla pirstoutunut kuntarakenne on ollut 
omiaan tekemään kaupunkiseututasoisesta maankäytön suunnitteluyhteis- 
työstä vaikeaa. Keskuskaupunkien ja kehyskuntien erilaiset resurssit ja re- 
surssien hankkimiseen liittyvä kilpailu asukkaista ja yrityksistä ovat luoneet 
monelle kaupunkiseudulle ristiriitoja, mistä seurauksena on ollut myös epä- 
luottamuksen sävyttämän ilmapiirin muodostuminen (Hytönen ym. 2012). 
Kansalaisten osallistumisen mahdollistamisen näkökulmasta olennaista on 
huomioida se, että yhteistyön tarpeista huolimatta myös kuntien sekä eri kau- 
punkiseutujen välinen kilpailu on edelleen tosiasia. Tämä rakentaa samalla 
esimerkiksi kaupunkiseudusta ikään kuin oman itsellisen toimijan, jonka kes- 
keisenä päämääränä on kasvattaa talouspohjaansa vakaalle tasolle. Talouskas- 
vupaineita voidaankin pitää keskeisenä kaikkien suomalaisten kuntien suun- 
nittelua ohjaavana agendana, joka ehdollistaa olennaisesti myös sitä millaiseen 


rooli kansalaiset ominen näkemyksineen tulevat asetetuiksi suunnittelupro- 

sessien kumppaneina. Katsomme seuraavaksi tarkemmin millä tavalla nämä 
uudet epämuodolliset toimintatavat oikeuttavat itsensä ja miten ne asemoi- 
tuvat suhteessa virallisen suunnittelujärjestelmän osallistumisen edistämisen 


velvoitteisiin. 


Kaupunkisuunnittelun institutionaalinen 
epäselvyys ja legitimiteetti 

Vaikka kaupunkiseututasoinen suunnitteluyhteistyö on koettu välttämättö- 
mäksi, uusiin ylipaikallisiin toimintatapoihin latautuu samalla olennaisia jän- 
nitteitä demokraattisen päätöksenteon ja suunnittelun julkisuuden kannalta 
(esim. Klijn & Koppenjan 2012). Ensinnä, kaupunkiseudut eivät muodosta 
hallinnollista territoriota, vaan ne rajautuvat tilannekohtaisesti erilaisten kri- 
teerien perusteella (esimerkiksi työssäkäyntialue). Näin niiden toiminnan 
taustalla ei ole myöskään mitään edustuksellisen demokratian järjestelmää, 
joka kattaisi koko seututason. Toiseksi, tiukentuvan julkisen talouden myö- 
tä tapahtunut kaupunkiseututasoisen suunnittelun kaventuminen kosket- 
tamaan lähinnä seudullista kilpailukykyä heikentää mahdollisuutta valta- 
virrasta poikkeavien näkemysten esittämiseen (esim. Kanninen ym. 2013; 
Purcell 2013; Balducci 2015). Lisäksi on tärkeä muistaa, että epämuodollisten 
kaupunkiseututasoisten suunnittelun keinojen rinnalla toimii edelleen aiem- 
min kuvattu virallinen, maankäyttö- ja rakennuslaissa säädelty hierarkkinen 
kaavoitusjärjestelmä osallistumiseen liittyvine velvoitteineen, sekä laajemmin 
alueiden käytön ja kehittämisen ohjausjärjestelmät (kuva 1). Niiden suhde 
uusiin strategisen suunnittelun kaupunkiseututasoisiin toimintatapoihin on 
kaikkea muuta kuin selkeä (ks. kuva 2; myös Bäcklund ym. 20174; 2017b). 
Katsomme tässä luvussa tarkemmin, missä kohdassa kaupunkiseututasoisia 
suunnittelun prosesseja on kansalaisosallistumisen paikka, kun julkisessa hal- 
linnossa jo itsessään on sisään rakennettua epäselvyyttä suunnittelun toimin- 
tatavoista ja niiden demokraattisesta oikeuttamisesta. 

Kansalaisosallistumisen näkökulmasta valtion vahva rooli kaupunkiseutu- 
tason strategisen suunnittelun edistämisessä on kiinnostavaa myös siksi, että 
valtio on käytännössä lähtenyt kehittämään uusia epämuodollisia seututason 


suunnittelun ja yhteistyön instrumentteja sen sijaan, että se olisi esimerkiksi 

pyrkinyt kehittämään viralliseen suunnittelujärjestelmään kuuluvia yhteistä 
yleiskaavaa ja/tai maakuntakaavaa seututason suunnittelua keskeisesti ohjaa- 
vina tekijöinä — joihin myös kansalaisosallistumisen velvoite on näkyvästi kir- 
jattu esille. Käytännössä valtio siis tukee nykyisellään samaan aikaan erilaisille 


logiikoille perustuvia suunnittelujärjestelmiä (kuva 2). 


f Valtion | 
Maankäyttö- ja rakennuslaki | poliittinen —— Laki alueiden kehittämisestä 
ł l l 
Ympäristöministeriö i Työvoima- ja elinkeinoministeriö 
= I v == I 
Valtakunnalliset alueidenkäyttötavoitteet Auekehittäminen/ Alueelliset 
N E = | kaupunkipoltitda [| Innovaatiot KO 
Maakuntakaavoitus === k = i Pennosen | MIT 
Kasvusopimus > 4 
Yleiskaavoitus 
} 
Asemakaavoitus ja lupakäytännöt > Toteutus, hankkeet 


Kuva 2. Alueiden käytön ja alueiden kehittämisen järjestelmien 
suhde uusiin ”strategisiin” suunnittelun keinoihin. Katkoviiva 
kuvaa epäsuoraa tai epäselvää ohjausvaikutusta. 


Kaupunkikehittämisen epämuodollisten käytäntöjen voidaan nähdä vahvis- 
tuneen Suomessa erityisesti viime vuosina (ks. Kanninen 2016). Huolimatta 
siitä, että näissä käytännöissä usein viitataan lakiperustaan (esim. Laissa aluei- 
den kehittämisestä mainitut yhteistyösopimukset) tai demokraattiseen pe- 
rustaan (esim. MAL-sopimukset hallitusohjelmassa), on niiden synnyttämällä 
toiminnalla ainoastaan epäsuora, osittainen tai häilyvä legitimiteetti edustuk- 
sellisen demokratian näkökulmasta. Oikeutus epämuodolliselle toiminnal- 
le muotoutuu yhtäältä toimijoiden institutionaalisten asemien kautta: näin 
esim. valtion ja kuntien toiminta on periaatteessa legitiimiä, kun se tapahtuu 
olemassa olevien lakien ja demokraattisen valtuutuksen puitteissa. Toisaalta 


epämuodollisen suunnittelun legitimiteetin voidaan nähdä nousevan — ja ole- 

van riippuvainen — toiminnan tulosten hyväksyttävyydestä ja hyödyllisyydes- 
tä (esim. Scharpf 1999; Connelly ym. 2006). 

On kuitenkin epäselvää, missä määrin demokraattista valtuutusta voidaan 
ulottaa sellaisiin toimintatapoihin ja tehtäviin, jotka sivuuttavat puolestaan 
sellaisia prosesseja, jotka on demokraattisesti sovittu pidettäväksi sekä kan- 
salaisten että poliittisen päätöksenteon suuntaan perusteitaan ja lähtökoh- 
tiaan myöten avoimina. Esimerkiksi kaupunkiseudullisen rakennemallityön 
suurimmat kompastuskivet ovat olleet poliittinen legitimiteetti kunnalli- 
sen demokratian näkökulmasta, ja sen myötä myös kuntatason toimijoiden 
sitouttaminen käytännön suunnitteluyhteistyöhön (Mäntysalo ym. 2014; 
Bäcklund ym. 20174; 2017b). Toisaalta on kuitenkin vedottu siihen, että ra- 
kennemallityön lopputulos on tullut kunnallisessa päätöksenteossa hyväksy- 
tyksi. Jälkikäteinen legitimointi kunnallisen ja edustuksellisen demokratian 
päätöksentekomuotojen kautta ei kuitenkaan pysty vastaamaan kysymyksiin 
suunnitelman laadinnan avoimuudesta, osallisten määrittelyistä ja rooleista 
eikä varsinkaan prosessin aikana tehtyjen valintojen ja päätösten oikeuttami- 
sesta. 

Myöskään lopputuloksen hyväksyttävyys ja hyödyllisyys eivät ole itsestään 
selviä: rakennemallityössä tuotettujen sisältöjen vieminen kuntien virallisiin 
suunnittelun ja toteutuksen käytäntöihin on onnistunut vaihtelevasti (Kan- 
ninen 2016). Kuntien sitoutumista on pyritty parantamaan esimerkiksi laati- 
malla erityisiä rakennemallisopimuksia, joiden on toivottu motivoivan kuntia 
epämuodollisesti synnytettyjen strategisten päätösten toteuttamiseen. Näin 
kaupunkiseutujen strategisen suunnittelun välineistö on entistä monimutkai- 
sempaa, kun uusia ei-sitovia sopimuksia laaditaan varmistamaan ei-sitovien 
päätösten noudattamista. Kansalaisosallistumisen näkökulmasta olennaista 
on juuri se, millainen rooli strategisen suunnittelun instrumenteille lopulta 
annetaan eri tasojen poliittisessa ohjauksessa sekä osana kaupunkiseutujen 
kokonaisvaltaista kehittämistä, ja millaisten mekanismien kautta niiden legi- 
timiteetin katsotaan rakentuvan. 

Demokraattisen mandaatin ongelmallista suhdetta kaupunkiseututasoon 
on pyritty ratkaisemaan erilaisilla institutionaalisilla keinoilla. Demokratia- 


vaje kaupunkiseuduilla on ollut säännöllinen puheenaihe sekä julkishallinnon 

sisällä että politiikan areenoilla. Valtio onkin aika ajoin pyrkinyt edistämään 
tällaista ”välitason? demokratiaa: esimerkiksi sisäasiainministeriö käynnisti 
vuonna 2002 nk. seutukokeilun, jonka oli tarkoitus kehittää kaupunkiseutu- 
tasoista hallintoa, koordinaatiota ja päätöksentekoa. Tulokset jäivät laihoik- 
si (Mäntysalo ym. 2010). Vuonna 2015 päätetyn aluehallintouudistuksen on 
kaavailtu muodostavan maakunnista uuden demokratian tason, ja samalla 
korostavan maakuntasuunnittelun asemaa kaavahierarkiassa (ks. Jäntti ym. 
tässä teoksessa). Kuitenkin kaupunkiseudut ovat jo lain valmisteluvaiheessa 
osoittaneet haluavansa erivapauksia mm. maankäytön ja palvelujen suun- 
nittelun suhteen (Tampereen seutu 2016). Voidaankin kysyä, muodostuuko 
kaupunkiseuduista tällöin vahvoja, avoimuuteen ja osallisuuteen perustuvia 
kaupunkikehityksen legitiimejä toimijoita (ks. esim. Hepburn 2011), vai jääkö 
kaupunkiseuduille pikemminkin aukko legitiimin demokraattisen päätök- 
senteon hierarkiaan (ks. Deas 2014; Jäntti ym. tässä teoksessa). 

Julkisen hallinnon toiminta monimutkaisissa, epävirallisissa hallinnan 
verkostoissa, on omiaan hämärtämään kansalaisosallistumisen merkitystä 
suunnittelukysymyksissä. Seudullisen yhteistyön onkin tulkittu olevan moni- 
mutkaista ja hankalaa jo muutenkin ilman, että kansalaistoimijat moninaisi- 
ne näkemyksineen olisivat haastamassa lisää suunnittelun sisältöjä (Bäcklund 
ym. 2017b). Olennaista onkin ymmärtää, mistä lähtökohdista julkisen hal- 
linnon toimijat — joilla on omat institutionaaliset intressinsä ja joiden väliset 
valtasuhteet ovat kompleksiset — osallistuvat vuorovaikutteisuutta painotta- 
viin suunnitteluprosesseihin, sekä yhdessä toistensa kanssa että myös suhtees- 
sa erilaisiin kansalaistoimijoihin. Tämä on samalla olennainen haaste kansa- 
laisosallistumisen ja toimivan demokratian kannalta: missä kohtaa ja keiden 
toimesta strategisen suunnittelun epävirallisissa hallinnan verkostoissa muo- 
toutuvat suunnittelun tavoitteet tulevat julkisiksi — vai tulevatko ne lainkaan? 

Tilanne on haastava erityisesti, jos kansalaisosallistumista lähestytään 
perinteisesti kolmannen sektorin toimijoiden ja julkishallinnon välisen vuo- 
rovaikutuksen näkökulmasta: virallista maankäytön suunnittelua ohjaava 
julkisuusperiaate ja velvoite osallisille tiedottamiseen ei sido epävirallisia stra- 
tegisia kumppanuuksia, joten kolmannella sektorilla tyypillisesti ollut lausun- 


nonantajan rooli voi sekin kadota. Kansalaisyhteiskunnan sisältä katsottuna 

kiinnostavaa on nain myös se, missä määrin muun muassa sosiaalisen median 
mahdollistama neljännen sektorin aktiviteetti kykenee tunnistamaan nämä 
epäviralliset, ylipaikalliset strategisen suunnittelun keskustelut, ottamaan nii- 
hin kantaa ja kyseenalaistamaan suunnittelun sisältöjä vasta-asiantuntijuuden 
kautta (vrt. esim. Lisää kaupunkia Helsinkiin ja Lisää kaupunkia Tampereel- 
le -keskusteluryhmät facebookissa; ks. myös Mäenpää ym. tässä teoksessa). 
Toisaalta tässä piilee myös vaara suoran demokratian elitismille. Niillä kan- 
salaisyhteiskunnan toimijoilla, joilla on runsaasti sosiaalisia ja kulttuurisia 
resursseja, on entistä enemmän jalansijaa kaupunkien tukevaisuuden suunta- 
viivoja määriteltäessä kyetessään tarttumaan joustavasti heitä itseään motivoi- 
viin asioihin ja mobilisoimaan kannattajakuntaa taakseen (vrt. Staffans 2002; 


ks. myös Häikiö & Snellman; Rättilä & Rinne tässä teoksessa). 


Lopuksi: kaupunkiseutujen kehittämisen tulevaisuus 
ja kansalaisosallistumisen paikka? 


Olemme edellä pyrkineet kuvaamaan sitä julkishallinnollista todellisuut- 
ta, jonka puitteissa kaupunkien kehittämisen ja suunnittelun suuntaviivoja 
tänä päivänä laaditaan. Maankäyttö- ja rakennuslaki tunnistaa ja legitimoi 
juridisesti vahvasti ohjatun suunnittelujärjestelmän ja määrittelee myös kan- 
salaisten roolia tässä, mutta tämä virallinen suunnittelu on lopulta vain osa 
kaupunkien kehittämisen ja suunnittelun prosesseja. Näin ollen lain hengen 
mukainenkaan osallistumisen järjestäminen ei välttämättä käytännössä tar- 
koita vaikuttavaa osallistumista, jos epävirallisissa — mutta silti esimerkiksi 
myös valtion tukemissa — kaupunkiseututasoisissa suunnitteluprosesseissa on 
jo sitouduttu tiettyihin suunnittelun tavoitteisiin. Yhdeksi osallistumisen ki- 
pupisteeksi on jo aiemmin tunnistettu se, että kansalaiset eivät osallistuessaan 
välttämättä tiedä millaisten reunaehtojen puitteissa heidän pitäisi omia näke- 
myksiään esittää (esim. Lapintie 2003). Esimerkiksi asemakaavatasolla ei voida 
enää muuttaa niitä suunnittelun sisältöjä, jotka yleiskaavoituksen puitteissa on 
jo lukittu. Uudet seudullisen suunnitteluyhteistyön epämuodolliset strategi- 
set välineet tuovat puolestaan oman lisänsä tähän mutkikkaaseen asetelmaan. 
Niitä eivät sido samanlaiset julkisuusperiaatteet kuin virallista suunnitte- 


lujärjestelmää ja julkisen hallinnon yleistä toimintaa, vaikka niissä toimivia 

julkishallinnon edustajia sinänsä sitovatkin virkatyön julkisuutta käsittelevät 
periaatteet. Paitsi suhde viralliseen suunnittelujärjestelmään ja kansalaisyh- 
teiskuntaan, näiden uusien toimintamuotojen suhde myös kunnalliseen po- 
liittiseen päätöksentekoon on koettu haastavaksi (Mäntysalo ym. 2014). 
Tässä viitekehyksessä tulee väistämättä määritellyksi myös kansalaisosal- 
listumisen tarkoitus ja merkitys osana kaupunkien suunnittelun prosesseja. 
Mikäli suunnitteluprosesseja halutaan kehittää suuntaan, jossa kansalaisyh- 
teiskunnan tietämyksellä nähdään entistä olennaisempi arvo, on katse koh- 
distettava paitsi näitä prosesseja ehdollistaviin virallisiin rakenteisiin, myös 
epämuodollisen suunnittelun käytäntöihin, joiden puitteissa kaupunkien tu- 
levaisuudesta yhä enemmän neuvotellaan ja sovitaan. Suunnitteluprosessien 
julkisuuden ja legitimiteetin näkökulmista on kiinnostavaa myös nähdä, missä 
määrin juridinen ohjaus kykenee tulevaisuudessa tunnistamaan nämä uuden- 
laiset strategisen suunnittelun löyhät toimintatavat, tai koetaanko siihen edes 
tarvetta. Kansalaisosallistumisen näkökulmasta olennaisia ovat kysymykset 
siitä, millä tavoin kansalaiset nähdään osana näitä hallinnan verkostojen toi- 
mijuuksia, ja korvaavatko neljännen sektorin dynaamiset aktivismit mahdol- 
lisesti perinteisen kolmannen sektorin roolin julkishallinnon kumppanina. 
Siinä missä toiminnan ja näkemysten esittämisen legitimiteettiä, edustavuut- 
ta ja mandaattia on vuorovaikutustilanteissa perinteisesti peräänkuulutettu 
kansalaistoimijoilta, nyt samat kysymykset voidaan perustellusti kohdistaa 
yhä useammin koskettamaan myös suunnittelun logiikkaa ja julkishallinnon 
toimijoita kokonaisuudessaan. Tässä tehtävässä näemme sekä kolmannen että 


neljännen sektorin kansalaistoimijoilla aivan keskeisen roolin. 

Eikka 

Johdanto: uuden hallinnontason perustaminen 
osallistumisen näkökulmasta 


Suomalaiselle yhteiskunnalle on kunnallishallinnon luomisesta, vuodesta 
1865, saakka ollut ominaista kansanvaltaisen paikallishallinnon yksitasoi- 
suus: paikallista itsehallintoa on toteutettu kuntien kautta. Kuntia suurempaa 
väestöpohjaa edellyttävissä tehtävissä (esimerkiksi erikoissairaanhoito, palo- ja 
pelastustoimi) kunnat ovat tehneet yhteistyötä muiden kuntien kanssa, joko 
vapaaehtoisesti tai valtion ohjaamana. Yhteistyömuotoina ovat olleet kun- 
tayhtymä tai vastuukuntamalli, joiden hallintoon kunnat ovat valinneet edus- 
tajansa. 

Yksitasoisessa paikallishallintojärjestelmässään Suomi näyttäytyy julkisen 
hallinnon ja julkisten palvelujen laajuuden näkökulmasta varsin poikkeuk- 
sellisena eurooppalaisittain tarkasteltuna. Suurimmassa osassa Euroopan 
maista julkisista tehtävistä huolehtii kuntien lisäksi yksi tai kaksi alueellisen 
itsehallinnon tasoa, ja näin on erityisesti silloin, kun paikallistasolla on laa- 
ja vastuu julkisista palveluista. Suomen lisäksi yksitasoisen vaaleilla valitun 
paikallishallinnon maihin luokitellaan Baltian maat, Bulgaria, Irlanti, Kyp- 
ros, Luxemburg, Malta ja Portugali. (Sandberg 2016, 22, 24-25.) Valmisteilla 
olevan sosiaali- ja terveydenhuollon ja maakuntauudistuksen myötä Suomeen 
on syntymässä uusi kansanvaltainen hallinnontaso valtion ja kuntien välille. 
Maakuntauudistuksen toteutuessa Suomi siirtyy siis lähemmäksi yleisempää 
eurooppalaista monitasoista paikallista itsehallintoa. Uusi tilanne aiheuttaa 
muutoksia myös kansalaisten osallistumiseen. Olemme kiinnostuneita siitä, 


minkälaisia vaikutuksia uuden institutionaalisen hallintotason luomisella on 

kansalaisten osallistumiseen. Rajaamme osallistumisen tarkoittamaan institu- 
tionaalista osallistumista, jota tarkastelemme sekä maakuntatason että kun- 
tatason kysymyksenä. Osallistumisen institutionaalisuudella viittaamme sekä 
niihin säänneltyihin prosesseihin, joiden myötä osallistuminen tapahtuu että 
siihen määriteltyyn ja tässä tapauksessa vankkaan asemaan, johon luottamus- 
henkilöt äänestysprosessissa valitaan. (Pihlaja & Sandberg 2012, 21-22.) 

Tarkastelemme osallistumista uusissa hallintorakenteissa Kainuun hallin- 
tokokeiluun liittyvien kokemusten kautta. Kainuun maakunnassa toteutettiin 
vuosina 2005-2012 Kainuun hallintokokeilulakiin (343/2003) perustuva ko- 
keilu, jossa kuntien vastuulla olleet sosiaali- ja terveydenhuollon tehtävät sekä 
toisen asteen koulutus (lukiot ja ammatillinen koulutus) siirrettiin kunnilta 
maakunta-kuntayhtymän vastuulle. Kuntayhtymä huolehti myös maakunnan 
liitolle kuuluvista ja valtion aluehallinnon aluekehitystehtävistä. Kokeilussa 
maakunnalle annettiin itsehallinnollinen asema, eli maakunnan alueelle luo- 
tiin kaksitasoinen paikallishallintojärjestelmä. Ylintä päätösvalta maakunnan 
vastuulle kuuluvissa tehtävissä käytti kainuulaisten suorilla vaaleilla valitsema 
maakuntavaltuusto. 

Vuonna 2017 valmisteilla oleva sosiaali- ja terveydenhuollon uudistus, jon- 
ka on tarkoitus perustua 18 maakuntaan, on logiikaltaan hyvin samankaltai- 
nen kuin Kainuun hallintokokeilu. Siinäkin sosiaali- ja terveydenhuolto on 
tarkoitus siirtää kunnilta monialaisille maakunnille. Päätösvaltaa maakun- 
nissa tulee käyttämään maakuntatasolla suorilla vaaleilla valittava valtuusto. 
Suomalainen hallintojärjestelmä on siis muuttumassa varsin radikaalisti, kun 
yksitasoinen paikallishallinto korvautuu monitasohallinnolla kaksitasoiseen 
kansanvaltaiseen paikallishallintojärjestelmään siirtymisen myötä (vrt. myös 
Kanninen & Bäcklund tässä teoksessa). 

Tarkastelemme kansalaisten osallistumista tilanteessa, jota kehystää uu- 
denlaisen alueellisen hallintotason luominen. Tehtävän rajaaminen kosketta- 
maan institutionaalista osallistumista rajaa tarkastelumme ulkopuolelle useita 
tärkeitä ja merkityksellisiä vaikuttamisen ja osallistumisen tapoja, kuten suora 
kansalaisosallistuminen ja muut virallisen järjestelmän ulkopuolella toimivat 
asukkaiden verkostot ja ryhmittymät (ks. esim. Rättilä & Rinne; Mäenpääym. 


tässä teoksessa). Tarkastelumme siis kohdistuu virallisiin hallintorakenteisiin 

ja niiden puitteissa tapahtuvaan institutionaaliseen, voisi jopa sanoa, hallinto- 
lähtöiseen kansalaisosallistumiseen ja käsityksiin siitä. Hyödynnämme insti- 
tutionaalisen osallistumisen tarkastelussa kehyksenä legitimiteetin käsitettä. 
Legitimiteettiä tarvitaan, jotta hallintorakenteella olisi mahdollisuuksia toi- 
mia. Sen lähteinä toimivat moninaiset elementit aina lainsäädännöstä muiden 
hallintotasojen hyväksyntään. 

Analysoimme tilastokeskuksen vaalitilastoja sekä Kainuun hallintokokei- 
lun arviointitutkimuksen yhteydessä kerättyä kysely- ja haastatteluaineistoa. 
Kansalaisten mielipiteitä maakunnallisesta päätöksenteosta ja osallistumises- 
ta on selvitetty osana Kainuun hallintokokeilun arviointitutkimusta vuonna 
2009 tehdyllä kyselyllä, johon vastasi 977 kainuulaista (vastausprosentti 47,9). 
Vertailuaineistona hyödynnetään vuonna 2008 tehtyä reilun 13000 vastaajan 
Arttu-kuntalaiskyselyä. Haastatteluaineisto koostuu vuonna 2009 tehdyistä 
maakunnan johtavien viranhaltijoiden haastatteluista, joita tehtiin 11. 

Olemme jakaneet osallistumisen empiirisen tarkastelun neljään osaan. 
Ensiksi luomme katsauksen siihen, minkälaisissa rakenteissa maakuntatason 
osallistuminen tapahtuu. Toiseksi analysoimme kainuulaisten äänestysak- 
tiivisuutta maakunta- ja kunnallisvaaleissa tarkoituksenamme hahmottaa 
kunta- ja maakuntainstituutioiden edustukselliseen demokratiaan pohjautu- 
vaa legitimiteettiä, eli sitä minkälaiselle lain ja edustuksellisen demokratian 
luomalle perustalle instituutioiden toiminta rakentuu. Kolmanneksi tarkaste- 
lemme kainuulaisten näkemyksiä maakunnallisesta päätöksenteosta ja omis- 
ta osallistumis- ja vaikuttamismahdollisuuksistaan. Neljänneksi avaamme 
maakunnan viranhaltijajohdon näkemyksiä kansalaisten osallistumisesta. 
Lopuksi esitämme tulkintamme siitä, miltä maakunnallisen itsehallinnon le- 
gitimiteetti näistä näkökulmista tarkasteltuna näyttää, ja minkälaisin keinoin 


kansalaisten osallisuutta monitasohallinnassa voidaan lisätä. 


Monitasohallinnon legitimiteetin lähteet 
Legitimiteetti hallinnon tutkimuksen peruskäsitteenä liittyy kiinteästi val- 
taan ja etenkin auktoriteettiin. Vasta legitiimi valta muuttuu auktoriteetik- 
si, oikeudeksi käyttää valtaa. (Schmitter 2001, 3.) Legitimiteetti on tiukasti 
kytköksissä päätöksentekoon. Legitimiteetti rakentuu, kun demokraattisen 

järjestelmän eri osat hyväksyvät päätökset, joita tehdään ja myös seuraukset, 
jotka näihin päätöksiin liittyvät. (Eshuis & Edwards 2013.) Legitiimi hallinto 
on yksinkertaistettuna kansalaisten ja päätöksentekijöiden hyväksymää. Hal- 
lintorakenteet tarvitsevat legitimiteettiä aluetta ja sen kehittämistä koskevaan 
päätöksentekoon. Hallintorakenteiden legitimiteetti ja sen rakentuminen on 
olennaista etenkin tilanteessa, jossa luodaan uusia hallintotasoja tai muute- 
taan voimallisesti olemassa olevia rakenteita esimerkiksi fuusioiden, kuten 
kuntaliitosten kautta. Legitimiteetti liittyy suoraan siihen, millaisia tuloksia 
hallinnonuudistusten voidaan ajatella tuottavan. Vain legitiimiksi koetulla 
hallintorakenteella on mahdollisuus toimia, koska sille annetaan oikeus pää- 
töksentekoon ja samalla sen päätöksiä sitoudutaan noudattamaan. (Schmitter 
2001, 2; Beetham 1991.) 

Legitimiteetti edellyttää, että vallan ja vastuun määrittely on selvää 
(Beetham 1991). Legitimiteetin eräänä lähteenä on lainmukaisuus. Tämän 
lisäksi legitimiteetin olennaisena lähteenä pidetään demokratiaa. Perusajatuk- 
sena on se, että kansalaisten näkemykset kanavoituvat legitiimeiksi päätök- 
siksi etenkin edustuksellisen demokratian kautta. (Connelly ym. 2006, 271; 
Thornhill 2011.) Tässä tarkastelutavassa nojaudutaan vahvasti legitimiteetin 
syötepuoleen. Hallintorakenteen legitimiteetti rakentuu siis osittain jo ennen 
kuin varsinaisia päätöksiä on tehty. Syötepuolen legitimiteetti liittyy lisäksi 
siihen, kenet valitaan hoitamaan yhteisiä asioita ja käyttämään päätöksenteko- 
valtaa. Myös proseduureilla on merkitystä: sääntelynäkökulmasta olennaista 
on se, miten luottamushenkilöiden valinta tapahtuu. Lisäksi legitimiteetti liit- 
tyy syötepuolella siihen, millaisella asiantuntemuksella, millaisissa rakenteissa 
ja millaisin prosessein asioita hoidetaan. 

Kokonaan toisenlainen tapa tarkastella legitimiteetin lähteitä lähtee tuo- 
toksista. Legitimiteetti rakentuu tässä ajattelussa siitä, miten hallintorakenne 
onnistuu tehtävässään. Mikäli rakenteen koetaan tekevän oikeita asioita suh- 
teessa sille asetettuihin tavoitteisiin ja tuloksena syntyy ratkaisuja määritel- 
tyihin ongelmiin, sen legitimiteetti lisääntyy. (Esim. Connelly 2011.) Mikään 
yksittäinen tekijä (sääntely, suorat vaalit, asiantuntemus, hyvät tulokset) ei 


kuitenkaan takaa legitimiteettiä, vaan siihen tarvitaan useampia elementtejä. 

Keskitymme artikkelissamme lähinnä syötteisiin, koska näkökulmamme 
kiinnittyy osallistumisen institutionaalisiin rakenteisiin ja niissä tapahtuvaan 
aktiivisuuteen. Lisäksi tiedämme, että etenkin uusien rakenteiden perusta- 
misvaiheessa legitimiteetti nojaa ensisijaisesti edustukselliseen demokratiaan, 
hierarkkiseen ohjaukseen ja syötteisiin ja vasta toissijaisesti hallintorakenteen 
kautta saavutettuihin tuloksiin, tuotospuoleen (Härkönen ym. 2015). Vaik- 
ka korostamme legitimiteetin syötepuolta, ymmärrämme, että legitimiteetti 
ei ole hallintorakenteiden pysyvä ominaisuus, joka syntyy lainsäädännöstä, 
äänestysproseduureista ja edustuksellisesta demokratiasta, vaan se muodostuu 
ja säilyy hallinnon arjessa rakenteiden ja hallintaprosessien ja niihin liittyvän 
viestinnän ja vuorovaikutuksen yhteispelin vaikutuksesta. Hallinnon käytän- 
nöissä legitimiteetti rakentuu ja uusiutuu jatkuvasti monenlaisten prosessien 
vaikutuksesta ja moninaisissa diskursiivisissa käytännöissä. (Connelly 2011; 
Häikiö 2007.) 

Kytkemme legitimiteetin omassa tarkastelussamme vahvasti demokra- 
tiaan. Legitimiteetin ja demokratian suhde ei ole yksinkertainen. Näke- 
mykset legitimiteetin lähteistä nimittäin vaihtelevat sen mukaan, millaiseen 
demokratiakäsitykseen nojataan. Edustukselliseen demokratiaan nojaavan 
hallintorakenteen syötepuolen legitimiteetti syntyy siitä, että kansa pääsee 
valitsemaan edustajansa päätöksentekoelimiin, ja valinta on suoritettu tietyn 
äänestysproseduurin kautta. (Klijn & Edelenbos 2013, 632.) Legitimiteetti 
voidaan kytkeä esimerkiksi äänestysprosenttiin, jonka jäädessä alhaiseksi pu- 
hutaan legitimiteettikriisistä (ks. esim. Berndtson 2008). Kriiseissä on usein 
kuitenkin kyse moniulotteisemmasta ilmiöstä ja yleisen legitimiteettikriisi- ja 
demokratiavajepuhunnan sijaan olisikin ehkä syytä pohtia, mikä elementti 
edustuksellisesta järjestelmästä ei kansalaisia miellytä (Manin 1997). Edus- 
tuksellisessa demokratiassa legitimiteetti syntyy kuitenkin pääosin siitä, että 
vastuulliset toimijat on mahdollista löytää, vaikuttaa heidän valintaansa ja 
tarvittaessa korvata toisilla, viimeistään seuraavissa vaaleissa, mikäli päätök- 
senteko ei miellytä. 

Fdustuksellisen demokratian näkökulman korostamat elementit eivät 
kuitenkaan välttämättä riitä legitimiteetin muodostumiseen. Osallistuvan 
demokratiakäsityksen näkökulmasta edustuksellinen demokratia näyttäytyy 


38 Pra BÄCKLUND, JOUNI HÄKLI & HARRY SCHULMAN (TOIM.) 


Osallistuminen julkishallinnon legitimiteettikysymyksenä 


liian jäykkänä ja passiivisena aidon legitimiteetin saavuttamiseen. Tällöin 
legitimiteetin lähteenä nähdään aktiivinen ja eri tavoin tapahtuva osallistu- 
minen. Laajan osallistumisen katsotaan antavan päättäjille moninaista tietoa 
kansalaisten näkemyksistä, mikä johtaa päätöksenteon laadun paranemiseen. 
Samalla kansalaisten ymmärrys yhteiskunnallisista asioista sekä päättäji- 
en vastuu päätöksenteon seurauksista lisääntyvät. Aito legitimiteetti ei siis 
kiinnity vain demokraattisen ohjauksen kysymyksiin, vaan edellyttää laajaa, 
edustavaan toimijajoukkoon perustuvaa asioiden käsittelyä. (Ks. Mathur & 
Skelcher 2007, 232; Klijn & Edelenbos 2013, 635.) Vaikka kansalaisten vai- 
kutusmahdollisuuksia päätöksentekoon on pyritty lisäämään monin tavoin 
(esim. Tuurnas & Haveri; Rättilä & Rinne tässä teoksessa), poliittisesti tär- 
kein osa yhteiskunnallisesta vallankäytöstä kuuluu kuitenkin edustuksellisen 
kansanvallan piiriin. Siksi vaalit ja äänestäminen on edelleen keskeisin kansa- 
laisvaikuttamisen muoto. (Borg 2006, 52.) 

Tiedämme (Härkönen ym. 2015; Nyholm ym. 2016), että legitimiteetti ra- 
kentuu tai murtuu eri konteksteissa eri perustein eikä sen muotoutumista voi 
johtaa suoraan hallinnan mekanismista tai sitä toteuttavastahallinnon tasosta. 
Hallinnan hyväksyntä onkin vahvasti sidoksissa hallinnan kontekstiin, maan 
hallintaperinteeseen ja -kulttuuriin sekä niiden puitteissa syntyneeseen ja niitä 
muokkaavaan oikeusjärjestykseen ja -järjestelmään. Vaikka legitimiteetti on 
vahvasti kytköksissä ympäristöönsä, sen saavuttamisen edellytyksiä voidaan 
tarkastella yleisellä tasolla: millä reunaehdoilla hyväksyntä voidaan saavuttaa 
ja millä reunaehdoilla se jää saavuttamatta tai hiipuu? Tällainen pohdinta on 
olennaista nimenomaan nyt, kun olemme tilanteessa, jossa valtion alapuolelle 
sijoittuvan uudenlaisen hallintotason soveltamisella pyritään vastaamaan ko- 
viin kansallisiin haasteisiin. Ilman legitimiteettiä millään hallintotasolla ei ole 


edellytyksiä tuottaa ratkaisuja sen kohtaamiin ongelmiin. 


Monitasohallinto kansalaisten osallistumisen raamina 


Hallinnonuudistusten myötä myös kansalaisten osallistumis- ja vaikuttamis- 
mahdollisuudet muuttuvat. Maakuntauudistuksessa konkreettiset kansalais- 
ten osallistumis- ja vaikuttamismahdollisuuksiin liittyvät muutokset näkyvät 


ensi vaiheessa edustukselliseen demokratiaan liittyvinä uudistuksina maa- 

kuntavaalien ja niillä valittavan maakuntavaltuuston toiminnan kautta. Kan- 
sanvaltaisen maakuntahallinnon luominen tuo yhden uuden demokraattisen 
osallistumisen tason, jonka kautta kansalaisilla on paikallisesti mahdollisuus 
äänestää ja asettua ehdolle kunnallisvaalien lisäksi myös maakuntatasolla. 

Maakuntavaalien järjestäminen ja maakuntavaltuuston valitseminen tuo- 
vat aiemmin kuntien valitsemien edustajien päätösvallan piirissä olleet eri- 
koissairaanhoidon, erityishuollon ja aluekehittämisen suorilla vaaleilla valit- 
tujen päätöksentekijöiden käsiteltäviksi. Uudistuksen myötä kansalaisille siis 
avautuu mahdollisuus kaksitasoisen paikallishallintojärjestelmän kautta vai- 
kuttaa suoremmin myös näitä julkisia palveluja koskevaan päätöksentekoon. 
Kuntatasolla järjestelmä pysyy ennallaan, mutta osa kuntien vastuulla aiem- 
min olleista palvelutehtävistä on uudistuksen myötä alueellisen, kansanvaltai- 
sen päätöksenteon piirissä. 

Maakuntahallinnon luominen korvaa siis aiemman alueellisen päätök- 
senteon yhdistämällä hajallaan olleet organisaatiot - maakunnan liiton, sai- 
raanhoitopiirin ja erityishuoltopiirin sekä kuntien sosiaali- ja terveystoimen 
tehtävät — yhden, kansanvaltaisen hallinnon alaisuuteen. Kuntalaisten vaiku- 
tusmahdollisuudet näihin erityistason palveluihin paranevat, kun he pääsevät 
suoraan valitsemaan päätöksentekijät kuntatason lisäksi myös maakuntatasol- 
le. Perustason palveluista päättävät sosiaali- ja terveydenhuollon osalta kunta- 
päättäjien sijaan suoralla vaalilla valitut maakuntapäättäjät, mikä tarkoittaa, 
että päätöksenteko hoidetaan keskitetymmin. Kansalaisten näkökulmasta 
päätöksenteko siis yhtäältä etääntyy, mutta toisaalta demokraattisen päätök- 
senteon piiriin tulee sellaisia tehtäviä, jotka aiemmin ovat olleet välillisen de- 
mokratian piirissä. Vaikutusmahdollisuuksien voidaan samaan aikaan sanoa 
sekä laajenevan että etääntyvän. 

Maakuntahallinnon luominen muuttaa hyvin vähän kuntalaisten osal- 
listumis- ja vaikuttamismahdollisuuksia. Uusi edustuksellisen demokratian 
taso merkitsee käytännössä vähimmillään vain uusia vaaleja. Se, minkälaiset 
mahdollisuudet kansalaisilla on osallistua ja vaikuttaa maakunnan päätök- 
sentekoon ja toimintaan vaalien välillä, on ratkaistava erikseen. Pohdittavaksi 
tulee, säädetäänkö näistä toimista lainsäädännössä samansuuntaisesti kuin 


kuntalaissa on säädetty kunnan asukkaiden osallistumisoikeudesta vai jääkö 

kansalaisten maakuntatason osallistuminen määriteltäväksi paikallisesti kus- 


sakin maakunnassa erikseen. 


Äänestysaktiivisuus osallistumisen ja legitimiteetin mittarina 


Kansalaisten osallistumista ja demokraattisten instituutioiden legitimiteettiä 
tarkasteltaessa yhtenä keskeisenä perusmittarina edustuksellisen demokratian 
järjestelmissä voidaan pitää äänestysaktiivisuutta. Yleinen ja yhtäläinen ääni- 
oikeus takaa kansalaisille oikeuden äänestää haluamaansa ehdokasta, tai aset- 
tua itse ehdolle vaaleissa. 

Äänestysaktiivisuuteen vaikuttavat monet tekijät. Äänestysaktiivisuus 
vaihtelee esimerkiksi kuntakoon, sukupuolen ja iän mukaan. Pienissä kunnissa 
äänestysaktiivisuus on korkeampaa kuin suurissa (Koho & Airaksinen 2013), 
naiset äänestävät aktiivisemmin kuin miehet ja alle 30-vuotiaiden äänestysak- 
tiivisuus on selvästi keskimääräistä äänestysaktiivisuutta matalampaa. Äänes- 
tysaktiivisuus on eriytynyt paitsi kuntien välillä, myös niiden sisällä. Mata- 
lan koulutus- ja tulotason alueilla äänestetään vähemmän kuin niillä alueilla, 
joilla väestö on parempituloista ja korkeammin koulutettua. (Piipponen & 
Pekola-Sjöblom 2013, 30-31; Wass & Wilhelmsson 2009, 23.) Äänestysaktii- 
visuutta tarkastelemalla voimme saada käsityksen siitä, millä tasolla edustuk- 
selliseen järjestelmään osallistuminen on, ja ketkä osallistuvat yhteisistä asiois- 
ta päättämiseen. Tällaisen tiedon analysoinnilla pystymme ymmärtämään 
sitä, kenen ääntä julkisessa instituutiossa käytetään. Tämä näkökulma ei ole 
kaiken kattava, mutta etenkin uusien hallintotasojen luomisen vaiheessa ins- 
titutionaalinen osallistuminen ja sen tarkastelu äänestysaktiivisuuden kautta 
mahdollistaa legitimiteetin tarkastelun etenkin syötteiden näkökulmasta. 

Tarkastelemme äänestysaktiivisuutta Kainuun hallintokokeilukunnissa 
kunnallisvaaleissa ja maakuntavaaleissa. Kunnallisvaaleja tarkastellaan hal- 
lintokokeilua ennen, sen aikana ja sen jälkeen vuosina 1996—2012. Yleishuo- 
miona voi todeta, että äänestysaktiivisuus kunnallisvaaleissa on Kainuussa 
ollut koko tarkasteluajanjakson ajan matalampaa kuin Manner-Suomessa 
keskimäärin. Kunnallisvaaleissa äänestää Kainuussa vain hieman yli puolet 


äänioikeutetuista. 

Maakuntavaalien osalta tarkasteltavana ovat kahdet vaalit. Maakuntavaa- 
lit järjestettiin Kainuussa kunnallisvaalien yhteydessä. Ensimmäisessä maa- 
kuntavaalissa vuonna 2004 äänensä antoi 51,3 prosenttia äänioikeutetuista, 
kun kunnallisvaaleissa samaan aikaan äänestysprosentti oli 52,4 prosenttia. 
Maakuntavaalien äänestysaktiivisuus on siis hivenen matalampi kuin kun- 
nallisvaaleissa, joskin ero on varsin pieni, 1,1 prosenttia, mikä tarkoittaa 760 
ääntä. Toisissa maakuntavaaleissa äänestysaktiivisuus nousi hiukan ollen 52 
prosenttia. Kunnallisvaaleissa annettiin 906 ääntä enemmän kuin maakun- 
tavaaleissa, kun 53,4 prosenttia äänioikeutetuista äänesti ehdokastaan kun- 
tapäättäjäksi. Kuviossa 1 kuvataan äänestysaktiivisuustrendiä vuodesta 1996 
vuoteen 2012 Kainuun kunnallisvaaleissa ja maakuntavaaleissa. 

Kainuulaiset siis äänestivät maakuntavaaleissa kutakuinkin yhtä aktiivi- 
sesti — tai passiivisesti — kuin kunnallisvaaleissa. Tästä näkökulmasta katsot- 
tuna maakunta siis näyttäytyi kansalaisille suurin piirtein yhtä merkittävänä 
poliittisen päätöksenteon tasona ja edustuksellisen demokratian instituutiona 


kuin kuntakin. Syötepuolen legitimiteetin kannalta erot eivät tässä tarkaste- 

Kuvio 1. Äänestysaktiivisuuden kehitys kunnallisvaaleissa vuosina 
1996-2012 ja Kainuun maakuntavaaleissa vuosina 2004-2008. 

lussa näytä merkittäviltä. Tätä kautta myöskään epäilykset siitä, että kunta 
menettäisi merkityksensä, kun keskeinen osa sen palvelutehtävistä siirretään 
maakunnalle, eivät näytä saavan vahvistusta. Myöskään pitkittäistarkastelus- 
sa kuntajärjestelmän legitimiteettiin ei uuden hallintotason luomisella näytä 
olleen juuri vaikutusta: äänestysaktiivisuus kunnallisvaaleissa on Kainuussa 


pysynyt melko samalla tasolla koko 2000-luvun ajan. 


Kansalaismielipide maakuntatason 
päätöksenteosta ja osallistumisesta 


Kansalaisten mielipiteitä maakunnallisesta päätöksenteosta ja osallistumi- 
sesta luodannut kysely avaa hyvin toisenlaisen ikkunan legitimiteetin tar- 
kasteluun. Kyselyn keskeiset tulokset osoittavat, että kiinnostus ja luottamus 
kunta- ja maakuntapolitiikkaan on varsin vähäistä. Kainuulaisten kiinnostus 
maakuntapolitiikkaan näyttää tulosten valossa hieman vähäisemmältä kuin 
kiinnostus kunnallispolitiikkaan. 

Kiinnostuksen vähäisyys saa vahvistusta, kun kysytään asukkaiden haluk- 
kuutta maakunnallisiin luottamustehtäviin. Maakunnallisen luottamusteh- 
tävän vastaanottamiseen on halukas vain joka kymmenes vastaaja. Aineiston 
perusteella kainuulaisten kiinnostus maakuntapolitiikkaan on vähäisempää 
kuin vertailuaineistossa havaittu kuntalaisten kiinnostus kunnallispolitiik- 
kaan. On vaikeaa sanoa, mistä vähäisempi kiinnostus johtuu, mutta ainakin 
osittain kyse lienee siitä, että maakunta on kyselyn tekohetkellä ollut vielä 
varsin uusi hallinnontaso. Lisäksi on mahdollista, että maakunta mielletään 
kuitenkin kuntaa etäisemmäksi, eikä sitä päätöksentekotasona kansalaisten 
silmissä ainakaan uuden rakenteen alkutaipaleella mielletä yhtä tärkeäksi 
kuin kuntaa. 

Kainuulaisten suhtautuminen maakunnan päätöksentekoon on kriittis- 
tä. Kyselyn tulokset osoittavat, että kainuulaiset ovat varsin tyytymättömiä 
maakunnan tiedottamiseen, päätöksentekoon ja asioiden hoitamiseen. Alle 
neljännes vastaajista katsoo tiedotuksen olevan riittävää. Maakunnan päätök- 
sentekoa pitää oikeudenmukaisena ja eri väestöryhmiä tasavertaisesti kohte- 
levana vain 13 prosenttia vastaajista. Vertailukunnissa samat kysymykset on 


kohdistettu kuntien toimintaan ja päätöksentekoon. Yleinen trendi on, että 

kainuulaiset suhtautuvat negatiivisemmin maakunnan päätöksentekoon kuin 
vertailukuntien kuntalaiset kuntansa päätöksentekoon. On kuitenkin lisättä- 
vä, että myös vertailuaineiston perusteella kansalaisten luottamus ja tyytyväi- 
syys kuntapäätöksentekoon on heikkoa. 

Kainuussa luottamus maakunnalliseen päätöksentekoon ja päätöksente- 
kijöihin on kyselyaineiston mukaan heikkoa: vain alle viidesosa vastaajista 
ilmoittaa luottavansa maakuntansa poliittisiin päättäjiin ja vajaa neljännes 
uskoo luottamushenkilöiden ajavan maakunnan parasta. Vastaajista vain 14 
prosenttia kokee maakunnan päättäjien pitävän hyvin huolta elämisen edel- 
lytyksistä. Kainuulaisten luottamus valtakunnan tason päättäjiin on tämän 
kysymyksen suhteen tosin vieläkin heikompaa; vain seitsemän prosenttia vas- 
taajista kokee, että valtakunnan päättäjät pitävät hyvin huolta elämän edelly- 
tyksistä. Kokemus demokratiasta ja legitimiteetistä saa kyselyn valossa uuden- 
laisia vivahteita: vain kymmenen prosenttia vastaajista kokee, että Kainuussa 
kuunnellaan asukkaiden mielipiteitä, ja lähes puolet vastaajista on sitä mieltä, 
että todellista valtaa käyttävät viranhaltijat eivät luottamushenkilöt. Samaan 
aikaan kuitenkin yli puolet vastaajista on sitä mieltä, että maakuntavaaleissa 
äänestäminen on tärkein keino vaikuttaa maakunnan asioihin. Kaiken kaik- 
kiaan kolme neljästä vastaajasta katsoo maakunnan asioiden hoidossa olevan 
huomattavaa parantamisen varaa. Kuviossa 2 on esitetty niiden vastaajien 
osuudet, jotka ovat samaa mieltä esitetyistä väittämistä. 

Kainuulaisille suunnattu osallistumiseen ja vaikuttamiseen liittyvä kysely 
osoittaa, että vaikka äänestysaktiivisuuden perusteella voi päätellä maakun- 
nan olevan kansalaisille samalla tavoin merkittävä instituutio kuin kunta, 
luottamus maakunnalliseen päätöksentekoon ja asioiden hoitoon on heikkoa. 
Kyselyn tulokset viittaavat siihen, että maakunta on jäänyt kansalaisille hyvin 
etäiseksi. Kuitenkin lähes puolet vastaajista katsoo, että sosiaali- ja terveyspal- 
veluista tulisi jatkossakin huolehtia maakuntatasolla. Maakuntahallinnon 
kannatus on myös merkittävästi suurempaa kuin kuntaliitoksen kannatus. 
Vaikka kuntaliitoksille nähdään tarvetta, maakunnallisen yhteistyön avulla 
katsotaan voitavan hoitaa palvelut paremmin kuin koko maakunnan kattavan 
kuntaliitoksen avulla. Tämän voi tulkita maakuntahallinnon hyvyyden sijaan 


kertovan oman kotikunnan tärkeydestä vastaajille. 

Kuvio 2. Suhtautuminen maakunnan/kunnan päätöksentekoon 
Kainuussa, v. 2009 ja Arttu-kunnissa, v. 2008. 


Maakuntajohdon näkemykset kansalaisten 
osallistumis- ja vaikuttamismahdollisuuksista 


Äänestysaktiivisuuden tarkastelu antaa varsin neutraalin kuvan uuden hal- 
lintotason legitimiteetistä. Kansalaisille kohdistettu kysely puolestaan antaa 
varsin kielteisen arvion maakunnallisesta päätöksenteosta, osallistumisesta ja 
maakuntahallinnon legitimiteetistä. Kainuun hallintokokeilun aikana kan- 
salaisten kriittiset näkökannat eivät tulleet maakunnan johdolle yllätyksenä. 
Osallistumisen ja kansalaisvaikuttamisen jääminen taka-alalle kokeilun al- 
kuvaiheessa huomattiin myös maakunnan johdossa. Yhtenä toimenpiteenä 
kansalaisvaikuttamisen kehittämiseksi Kainuussa tehtiin vuonna 2006 val- 
tuustoaloitteen pohjalta kansalaisvaikuttamisen ohjelma, jonka seurauksena 
kansalaisvaikuttamisen ja osallistumisen lisäämiseksi tehtiinkin monenlaisia 
toimenpiteitä. Vuosina 2006-2008 Kainuuseen esimerkiksi perustettiin maa- 


kunnallinen vammaisasiain neuvosto, vanhusneuvosto ja nuorisovaltuusto ja 

järjestettiin yhteissuunnittelu- ja järjestöfoorumeja. Näillä keinoilla pyrittiin 
lisäämään erityisesti erityisryhmien osallistumismahdollisuuksia maakunta- 
tasolla. Asiakaspalautetta maakunnan järjestämistä palveluista kerättiin pa- 
lautejärjestelmien luomisen ja asiakaskyselyjen avulla, ja kansalaisia alettiin 
ottaa mukaan palvelujen suunnitteluun ja kehittämiseen. 

Keräsimme aineistoa Kainuun maakunnan viranhaltijajohdon näkemyk- 
sistä kansalaisten osallistumisesta ja vaikuttamisesta haastatteluin. Aineiston 
perusteella osallistumiseen ja vaikuttamiseen liittyvät tekijät voidaan jakaa 
kolmeen luokkaan: kulttuuriset ja asenteisiin liittyvät muutokset, viestinnän 
ja vuorovaikutuksen merkitys sekä kansalaisten mukaan ottaminen konkreet- 
tiseen palvelujen suunnitteluun ja kehittämiseen. Yleisesti ottaen maakunta- 
johto näkee kansalaisten osallistumis- ja vaikuttamismahdollisuudet melko 
hyvinä, joskin kehittämistarpeitakin tunnistetaan. 

Maakuntatason osallistumisessa näkyvät vanhan ja uuden toimintakult- 
tuurin törmääminen ja uudenlaisen ajattelutavan sisään ajamisen vaikeus ja 
hitaus. Suhtautuminen kansalaisten osallistumiseen ja vaikuttamiseen maa- 
kuntatasolla on ristiriitaista. Perinteisen edustuksellisen järjestelmän riittä- 
vyyteen kansalaisten osallistumiskanavana luotetaan paikoin erittäin vahvas- 
ti, eikä suoralla osallistumisella nähdä olevan suurta merkitystä tai vaikutusta 
päätöksentekoon ja toimintaan. Vaikka perinteiseen edustukselliseen demo- 
kratiaan luotetaankin, on viranhaltijoiden puheessa myös piirteitä legitimi- 
teettikriisin tunnistamisesta. 

Ei kansalaisia kiinnosta edes aina äänestää, että nippa nappa täälläkin pääs- 

tiin kunnallisessa ja maakunnallisessa vaalissa viidenkymmenen paremmal- 

le puolelle. (maakunnan viranhaltija) 
Edustuksellisen demokratian kriisi rinnastetaan myös näkemyksiin muista de- 
mokratian muodoista. Uusia muotoja ei haluta kokeilla, kun vanhatkaan eivät 
näytä kiinnostavan, eikä monikaan viranhaltija näytä uskovan, että kainuu- 
lainen tai suomalainen kulttuuri tukisivat vahvasti suoraa kansalaistoimintaa. 
Samaan aikaan kuitenkin peräänkuulutetaan laajempaa kansalaisten mukaan 
ottamista hallintoon ja uudenlaisen osallistumisen kulttuurin luomista. 

Vanha toimintakulttuuri paistaa läpi esimerkiksi instrumentaalisena tul- 


kintana osallistumisesta ja sen legitimiteetistä. Kansalaisten osallistumis- ja 

vaikuttamismahdollisuuksien tukemiseen, lisäämiseen ja kehittämiseen täh- 
täävä kansalaisvaikuttamisen ohjelma nähdään voittopuolisesti lainsäädän- 
nön edellyttämänä toimenpiteenä (ks. myös Leino 2006, 146). Menettely- 
tapojen lainmukaisuus korostuu sen sijaan, että kansalaisten osallistumista ja 
vaikuttamista itsessään pidettäisiin laajasti tärkeinä. 

Hallintokokeilua suunniteltaessa osallistumisen ja legitimiteetin kysy- 
myksiä tarkasteltiin maakuntavaltuuston oikeuksien, päätösvallan ja äänes- 
tyskysymysten kautta. Kansalaisten mukanaoloa ei vaaleja lukuun ottamatta 
kokeilun alkuvaiheessakaan pidetty laajasti tärkeänä, vaan kansalaisten roolia 
maakuntahallinnossa alettiin miettiä vasta organisaation toiminnan käynnis- 
tymisen jälkeen. 

Unohtu käyttäjät, eli asiakkaat. Tää nyt oli karkeesti sanottu, mutta näin- 

hän siinä kävi. Kansalaiskuulemiset, mitä sote nyt tekee, ois pitäny tehä sillon 

jo ensimmäisen kierroksen valmisteluvaiheessa. Tämä on sarjassamme suur- 

ta jälkiviisautta. — —. Ei meillä olis ollu viisautta siihen, että me ois kansa- 

laisten kanssa vuorovaikutteisesti tätä tehty. (maakunnan viranhaltija) 
Kansalaisvaikuttamisen jäämistä sivuun kokeilun alkuvaiheessa perustellaan 
aineiston mukaan pitkälti myös resurssien puutteella. Maakuntahallintoon ei 
kokeilun alkuvuosina palkattu uutta hallintohenkilökuntaa, joka olisi voinut 
ottaa vastuulleen osallistumisen kehittämiseen liittyvät asiat, ja esimerkik- 
si viestintäpäällikkö palkattiin vasta toisen valtuustokauden käynnistyessä. 
Kansalaisvaikuttaminen jäi muiden, tärkeämmiksi katsottujen asioiden, ja 
organisaation rakentamisen ja toiminnan käynnistämisen varjoon. 

Maakuntahallinnon onnistumisen näkökulmasta olennaisessa asemassa 
ovat aineiston mukaan viestintä ja vuorovaikutus. Yksi keskeisimpiä ongel- 
mia oli epäonnistuminen kokeilun tarpeen, perusteluiden ja toimintalogiikan 
esiintuomisessa. Kansalaiset olivat kokeilun aikana monin paikoin huhu- 
puheiden ja virheellisen tiedon varassa. 

Paikoin edelleen voimissaan oleva vanhakantainen toimintakulttuuri 
ja suhtautuminen kansalaisten osallistumiseen näkyvät myös viestintään ja 
vuorovaikutukseen liittyvässä puheessa. Kansalaisvaikuttamisen ohjelman 
toteuttamisen myötä osallistumismahdollisuuksia lisättiin merkittävästi maa- 


kuntatasolla, mikä toi kansalaiset lähemmäs maakuntahallinnon toimijoita. 

Tilanne oli monille kansalaisille ja viranhaltijoille täysin uusi, ja edellyttää yk- 
sisuuntaisen tiedottamisen sijaan monenlaisia viestinnän ja vuorovaikutuksen 
keinoja (ks. myös Kahila & Kyttä; Rättilä & Rinne tässä teoksessa). Erityisen 
tärkeää onkin toimintakulttuurin muutos hallinnossa. Osallistumisen näh- 
dään haastavan etenkin perinteisen viranhaltijan valmistelurauhan ja vahvan 
roolin vaihtoehtojen analysoinnissa ja esittämisessä. 

Että se kai tässä onkin se yksi suuri haaste olla niinku tän väestön kanssa 

tässä ja nyt vuoropuhelussa. Siihen ei oo välttämättä totuttu, siihen suoraan 

palautteeseen. (maakunnan viranhaltija) 

Medialla ja sen hallinnalla on oma merkityksensä viestinnän kannalta. Eri- 
tyisesti kokeilun alkuvaiheessa maakunnan oman tiedottamisen ja viestinnän 
ontuessa tilaa sai paikallismedian usein varsin kriittinen ääni, joka vahvisti 
epäluottamusta ja toi esiin maakuntamallin kompastuskivet. Onnistumisista 
ja mallin ansioista sen sijaan ei alkuvaiheessa juurikaan tullut tietoa. Mallin 
vakiintuessa ja ajan kuluessa sekä viestinnän resurssien lisäämisen myötä myös 
viestinnän koettiin helpottuneen. 

Toimintakulttuurin muuttamisessa keskeistä on aineiston mukaan palve- 
lujen suunnittelu ja kehittäminen yhteistyössä niin asiakkaiden kuin muiden 
palveluntuottajien kanssa. Osallistumisen arvon ajatellaan kumpuavan parem- 
min kansalaisten tarpeeseen soveltuvina palveluina ja toimintoina. Yhdessä 
tekemisen nähdään olevan avainasemassa maakunnallisessa toiminnassa. Yl- 
häältä alaspäin suuntautuvan hallintokeskeisen palvelujen järjestämisen kor- 
vautuminen laaja-alaisella yhteistyöllä nähdään olennaisena osana uudenlaista 
toimintakulttuuria. Uutta toimintakulttuuria viestitään niin strategioissa, 
ohjelmissa kuin yhteissuunnittelua korostavissa kehittämisprosesseissakin. 

Uudenlaisen toimintakulttuurin luominen kansalaisten mukaan ottami- 
seksi edellyttää monenlaisia toimenpiteitä. Keskeistä siinä on tiedonkulun 
parantamisen lisäksi esimerkiksi hallinnon avoimuuden sekä kansalaisten ja 
asiakkaiden kuulemisen lisääminen. Ylipäänsä tärkeänä pidetään kansalaisten 
mukaan ottamista maakunnan toimintaan ja kehittämiseen. Merkittävänä 
tekijänä vaikuttavat olevan asenteet ja suhtautuminen kansalaisten osallistu- 
miseen ja vaikuttamiseen. Perinteinen tapa toimia on tullut haastetuksi uu- 


denlaista toimintakulttuuria sisään ajettaessa. 

Hallinnon avoimuuden lisääminen ja avautuminen kansalaisten suun- 
taan haastavat maakuntatasolla perinteisen toimintatavan, jossa kuntayh- 
tymämuotoiset organisaatiot ovat olleet kansalaisten vaikutuspiirissä vain 
välillisesti kuntien edustajien kautta tai asiakassuhteessa palveluja tuottaviin 
maakuntatason organisaatioihin. Kansalaisvaikuttamisen vahvistamisen ja 
maakunnan legitimaation parantamisen katsotaan edellyttävän jalkautumista 
kansalaisten pariin. 

Pitäs näkyä siellä missä ihmiset liikkuu. Se on minun mielestäni semmonen, 

joka on jääny liian vähälle huomiolle. (maakunnan viranhaltija) 
Äänestystilastojen, kuntalaiskyselyn ja maakuntajohdon haastattelujen perus- 
teella piirtyvä kuva kansalaisten osallistumis- ja vaikuttamismahdollisuuksis- 
ta maakuntahallinnossa on ristiriitainen. Äänestystilasto piirtää ilmiöistä var- 
sin neutraalin kuvan. Sen sijaan maakunnan asukkaiden ja maakuntajohdon 
väliset näkemyserot mallin toimivuudesta osallistumisen ja vaikuttamisen 
suhteen ovat varsin suuret. Maakunnan viranhaltijajohto on melko tyytyväi- 
nen osallistumisen ja vaikuttamisen tilaan ja kansalaisten mahdollisuuksiin 
osallistua maakunnan toimintaan ja päätöksentekoon. Kansalaisnäkökulmaa 
kartoittava kuntalaiskysely antaa kuitenkin aivan toisen suuntaisia viitteitä: 
tulokset kertovat voimakkaasta epäluottamuksesta maakuntahallintoa koh- 
taan. 

Kansalaisten kokemukset siitä, että kansalaisia ei kuunnella tai että päät- 
täjiin ei voi luottaa, ovat perustavanlaatuisia ongelmia julkisen instituution ja 
koko demokraattisen järjestelmän legitimiteetin kannalta. Asukkaiden itse- 
hallintoon perustuvan järjestelmän kulmakivi on kansalaisten taholta tuleva 
kokemus legitimiteetistä. Kokemusten erilaisuus viranhaltijajohdossa ja kan- 
salaisten keskuudessa kertoo karua tarinaa kuilusta, joka vallitsee maakunta- 


hallinnon ja kansalaisten välillä. 
Hallinnon legitimiteetin rakentuminen 


Tutkimuksemme paikallishallinnon monitasoisuudesta ja institutionaalisesta 


osallistumisesta avaa näkymän monitasoiseen osallistumiseen. Kiinnitämme 

huomion siihen, miten uuden hallinnontason luominen vaikuttaa osallistu- 
miseen ja hallinnon legitimiteettiin. 

Tutkimustamme ohjaavaan kysymykseen siitä, minkälaisia vaikutuksia 
uuden institutionaalisen hallintotason luomisella on kansalaisten osallistu- 
miseen, voitaisiin vastata lyhyesti, ettei käytännöllisesti juuri minkäänlaisia. 
Vaikka tätä vastausta sinänsä voikin pitää oikeana, se antaa kuitenkin liian 
yksipuolisen kuvan tarkasteltavana olevasta ilmiöstä. Tutkimuksemme pe- 
rusteella voidaan sanoa, että uuden hallinnontason luominen sinänsä ei auto- 
maattisesti tuota muuta kuin uusia rakenteita ja uuden institutionaalisen osal- 
listumisen tason, jossa lakisääteisenä osallistumismuotona on äänestäminen. 
Yksinkertaisimmillaan ja vähäisimmillään uusi hallintotaso tarkoittaa insti- 
tutionaalisen osallistumisen näkökulmasta uusia vaaleja. 

Vaalit kuitenkin muuttavat aluehallinnon toimintaa tuomalla kansalaiset 
ja politiikan edustuksellisen järjestelmän kautta lähemmäs maakuntahallin- 
toa. Alueellisestakin hallinnosta tulee aikaisemman välillisen ohjauksen si- 
jaan läpinäkyvämmin ja sitä kautta suoremmin demokraattisesti ohjattua ja 
kontrolloitua. Mikäli aluehallinto ei toteuta sille annettuja tehtäviä, voi ää- 
nestäjä vähimmillään vaihtaa äänestämisensä kohdetta ja pyrkiä tällä tavoin 
saamaan aikaan muutosta maakuntahallinnon toiminnassa. 

Osallistumisen näkökulmasta kyse onkin kuitenkin ennen muuta siitä, 
miten huokoinen uusi organisaatio on, minkälaisia tarttumapintoja se tar- 
joaa ensinnäkin poliittiselle ohjaukselle ja toisekseen kansalaisten osallistu- 
miselle ja vaikuttamiselle. Nämä tarttumapinnat voivat olla rakenteellisia ja 
institutionaalisia, esimerkiksi asiakasraateja, nuorisovaltuustoja tai erilaisia 
neuvostoja. Ne voivat myös olla lyhytaikaisia pop-up osallistumisen muoto- 
ja, kuten esimerkiksi palveluihin kiinnittyviä yhteissuunnittelutyöpajoja (ks. 
myös Tuurnas & Haveri; Mäenpää ym. tässä julkaisussa). Osallistumisen ra- 
kenteiden taustalla vaikuttavat ja niiden käyttöönottoa edellyttävät kuitenkin 
kansalaisosallistumista tukevat institutionaaliset käytännöt. Kysymys osallis- 
tumisesta ja sen arvon ja merkityksen tunnistamisesta monitasohallinnossa 
onkin mitä suurimmassa määrin asenteista ja arvostuksista nouseva kulttuu- 
rinen kysymys. Miten osallistumista toteutetaan: lainsäädännön määrittele- 


minä menettelytapoina vai uudenlaisena, lisäarvoa tuottavana hallinnon käy- 

täntönä? Kaikkein perimmäinen kysymys osallistumisen kannalta on se, mikä 
rooli kansalaisille hallinnossa annetaan. 

Institutionaalisen osallistumisen valossa uuden hallintotason luomisen 
myötä tarkasteltavana on kaksi paikallishallinnon tasoa: kunnat ja maakun- 
nat. Uuden hallintotason luominen ei tämän tutkimuksen perusteella näytä 
rapauttavan aiemman hallinnon merkitystä, eikä laajoja sosiaali- ja tervey- 
denhuollon tehtäviä hoitava maakunta näytä yhtään houkuttelevammalta 
äänestyksen kohteelta eikä houkuttelevammalta taholta luottamustehtävien 
vastaanoton näkökulmasta. Äänestysaktiivisuus kunnallisvaaleissa on säilyn- 
yt samalla tasolla kuin ennen maakuntahallintokokeiluakin, ja kyselymme 
perusteella kunnan olemassaolo koetaan edelleen tärkeäksi. Maakuntahallin- 
to on kuitenkin kunnan kannalta ehkä pienempi muutos, koska se säilyttää 
kunnat osallistumisen tasona. Tämä näkyy esimerkiksi suhtautumisessa kak- 
sitasoiseen hallintoon, jota pidetään suurkunnan luomista parempana vaihto- 
ehtona. 

Kunnan legitimiteetti kansalaisten silmissä ei siis vaikuta olevan riippu- 
vainen siitä, mitä yksittäisiä tehtäviä kunta hoitaa, vaan legitimiteetti raken- 
tuu laajemmin sen varaan, mitä merkityksiä kunta kantaa ja käytännöllisestä 
näkökulmasta siinä, miten kunta kokonaisuudessaan pystyy muotoilemaan 
paikallisia elinolosuhteita ja tarjoamaan kansalaisille mahdollisuuden osal- 
listua ja vaikuttaa paikallisen politiikan muotoiluun. Paikallishallinnon ja 
institutionaalisen osallistumisen monitasoistuminen eivät siis uhkaa kunnan 
olemassaoloa eikä osallistumista kuntapäätöksentekoon. 

Uuden hallintotason luomisen vaikutukset näkyvät kansalaisten osallis- 
tumismahdollisuuksien laajenemisena ja osallistumisen tasojen eriytymisenä. 
Lähellä, paikallisesti päätetään niistä asioista, jotka parhaiten voidaan hoitaa 
paikallistasolla kunnissa, ja aluetasolla päätetään sille sopivista asioista. Kun- 
tien päätöksenteossa voidaan tämän tehtävien uudelleenjärjestelyn ja raken- 
teellisen uudistamisen seurauksena keskittyä vahvemmin paikalliseen pää- 
töksentekoon, kun aluetasolla hoidetaan sinne sopivat tehtävät. On kuitenkin 
huomattava, että alueiden erilaisuudesta johtuen sopivan hallinnontason mää- 


rittely eri tehtäville eri alueilla ei ole yksinkertaista. 

Rakenneuudistukset itsessään tuottavat vain rakenteellisia muutoksia, 
mutta käynnistävät samalla myös institutionaalisia muutoksia. Rakenteiden 
muuttuessa muuttuvat jollain aikavälillä myös tavat toimia, käytännöt. Osal- 
listumisen näkökulmasta rakenneuudistus sinällään tuottaa vain vähän uutta. 
Rakenneuudistuksista huolimatta ja niistä riippumatta hallinto voi tukea ja 
edistää kansalaisosallistumista ja -vaikuttamista monin keinoin eri hallinnon- 


tasoilla. 


Lopuksi: legitimiteetti rakentuu osallisuuden 
kautta jatkuvasti ja julkisesti 


Legitimiteetin näkökulma on uuden rakenteen olemassaololle ja toimivuu- 
delle elintärkeää. Millä tavalla legitimiteettiä sitten voidaan rakentaa, tukea, 
ylläpitää ja uusintaa? Näemme, että osallistuminen hallinnon legitimiteetti- 
kysymyksenä voidaan kiteyttää kolmeen johtopäätökseen: legitimiteetin ra- 
kentumisen jatkuvuuteen, osallistumisen ja legitimiteetin monimutkaiseen 
kytkökseen sekä legitimiteetin rakentumisen julkisuuteen. 

Ensinnäkin on ymmärrettävä, että julkinen organisaatio ei ole valmiiksi 
legitiimi, vaan /egitimiteetti rakentuu jatkuvasti organisaation olemassaolon 
aikana. Kainuun tapauksessa ensimmäisenä legitimiteetin mittarina toimi 
äänestysaktiivisuus, minkä perusteella maakunta näytti asettuvan vaaliosal- 
listumisen valossa suurin piirtein samalle painoarvolle kuin kunta. Pelkästään 
äänestysaktiivisuutta tarkastelemalla ja vertaamalla sitä kunnallisvaaliosal- 
listumiseen saadaan varsin yksipuolinen kuva legitimiteetistä. Kun rinnalle 
nostetaan kyselyaineiston kautta välittyvä kuva kansalaisten näkemyksistä 
koskien maakuntahallintoa ja -päätöksentekoa, huomataan että kansalaisten 
luottamus maakuntaan on hyvin heikko ja osallistumis- ja vaikuttamismah- 
dollisuuksia pidetään huonoina, minkä perusteella voidaan arvioida maakun- 
nan legitimiteetin olevan vaarassa. Uuden organisaation toiminnan alkaessa 
legitimiteetti alkaa syötepuolen (vaalit, edustuksellisuus) lisäksi rakentua 
myös tuotospuolen kautta, kun huomio kiinnittyy siihen, minkälaisia asioita 
ja minkälaisin tuloksin organisaatio kykenee hoitamaan. 

Tämä kytkeytyy toiseen havaintoomme siitä, että osallistuminen on avain- 


asemassa hallinnon legitimiteetin rakentumisessa. Vaalit yksistään osallistu- 

mismuotona eivät riitä hallinnon legitimiteetin rakentumiseen, vaan legitimi- 
teetti rakentuu monen tekijän kokonaisuutena. Kansalaisten osallistumis- ja 
vaikuttamismahdollisuuksilla on aivan olennainen merkitys legitiimien hal- 
lintorakenteiden luomisessa ja niiden ylläpitämisessä. Mahdollisuus institu- 
tionaaliseen osallistumiseen on hallintojärjestelmän legitimiteetin kannalta 
välttämätön, joskaan ei vielä riittävä ehto. Hallinnon tulee olla avoin ja valmis 
uudenlaisten osallistumistapojen käyttöönottoon ja kansalaisten omaehtoi- 
seen osallistumiseen. Vaaliosallistuminen on siis vain yksi legitimiteetin lähde 
niiden elementtien joukossa, joiden varaan paikallishallinnon legitimiteetti 
rakentuu. Legitimiteetti ja osallistuminen eivät liity toisiinsa ristiriidattomas- 
ti. Etenkin tämä korostuu, jos osallisuuteen otetaan mukaan kansalaistoimin- 
ta ja kansalaisosallisten vaatimukset osallistua vaikuttavasti asioiden suunnit- 
teluun. Pahimmillaan edustuksellisen demokratian ja kansalaisosallistumisen 
välille syntyy kilpailuasetelma, jossa joudutaan punnitsemaan erilaisten osal- 
lisuuksien rooleja ja oikeutusta. Uuden paikallishallintotason legitimiteetti 
saa perustansa niistä syötepuolen rakenteellisista ratkaisuista, joissa luodaan 
pohja osallistumisen mahdollistamiselle. Tämä on kansanvaltaisen aluehal- 
linnon legitimiteetin rakentumisen ensimmäinen ehto ja keskeistä erityisesti 
uuden hallinnontason luomisen alkuvaiheessa. Hallintorakenteen alkutaipa- 
leella legitimiteetti rakentuu sen varaan, minkälaisia osallistumisen areenoja 
kansalaisille tarjotaan. 

Maakuntahallinnon luomisessa on huomattava siihen liittyvä totaalinen 
kulttuurinmuutos. Maakuntien liitot, sairaanhoitopiirit ja erityishuoltopiirit 
ovat perinteisesti Suomessa olleet suoran kansalaisosallistumisen ja demo- 
kraattisen kontrollin ulkopuolella, ja ne ovat instituutioina täysin toisenlaisen 
toimintakulttuurin varassa kuin kunnat. Itsehallintoelementti muuttaa vä- 
lillisesti hallittujen aluetason toimijoiden luonnetta, kun kansalaiset tulevat 
lähemmäksi päätöksentekoa vaalien kautta. Maakunnallisen instituution on 
legitimiteetin vahvistamiseksi muutettava myös henkistä muotoaan, otettava 
suora poliittinen ohjaus ja kansalaiset osaksi instituutiota. Pelkkä palvelujen 
järjestäjän rooli ei tähän riitä. 

Kolmanneksi painotamme sitä, että /egitimiteetti rakentuu julkisesti, mikä 


tarkoittaa, että siihen osallistuvat kansalaisten lisäksi myös media ja olemas- 

sa olevat hallinnontasot. Tahan liittyy legitimiteetin yhdistyminen tietoon. 
Tieto ja valta kietoutuvat yhteen monin tavoin, ja etenkin hallintorakenteiden 
muutosten yhteydessä sillä, miten ja mihin asioihin argumentointi kohdistuu, 
on legitimiteetin kannalta suuri merkitys. Kamppailut asioiden oikeista tul- 
kinnoista vaikuttavat oleellisesti poliittiseen ja hallinnolliseen vallankäyttöön 
ja siihen, miten legitiimiksi uusi hallintorakenne koetaan. Uusi hallinnontaso 
tarvitsee olemassa olevien hallintorakenteiden hyväksynnän ja tuen. Mikäli 
esimerkiksi paikallisessa mediassa tai kunnissa voimakkaasti vastustetaan 
uutta hallinnontasoa ja esitetään se huonossa valossa, sillä on uuden hallinnon- 
tason legitimiteettiä syövyttävä vaikutus. Hallinnontasojen välisillä suhteilla 
on siis merkittävä vaikutus legitimiteetin rakentumiseen. Uuden hallinnonta- 
son on oltava paitsi ihmisille merkityksellinen, myös muiden hallintotasojen 
hyväksyttävissä. Olemassa olevien hallintorakenteiden, erityisesti kuntien, 
antama hyväksyntä ja tuki aluehallinnolle ovat välttämättömiä, jotta uuden 
rakenteen on mahdollista toimia. 

Jos tarkastelemme tutkimuskysymystämme uudelleen edellä esittämämme 
valossa, voimme todeta, että uuden hallinnontason luomisella itse asiassa on- 
kin merkittäviä vaikutuksia osallistumiseen ja erityisesti osallistumisen insti- 
tuutioihin. Uusi taso sinällään vaikuttaa vain vähän osallistumiseen, mutta 
rakenteellinen uudistus edellyttää hallinnon legitimiteetin kannalta myös 
kulttuurista ja institutionaalista muutosta, jossa osallistumiselle luodaan tilaa 
ja paikkoja. Uudet ja vanhat osallistumisen tilat ja paikat muotoutuvat ajan 
saatossa uudenlaisiksi institutionaalisiksi käytännöiksi, jotka voivat muuttaa 
hallintoa huokoisemmaksi ja alttiimmaksi erilaisille impulsseille ja paikallisil- 


le ja alueellisille valinnoille, alttiimmaksi politiikalle. 


54 Pra BÄCKLUND, JOUNI HÄKLI & HARRY SCHULMAN (TOIM.) 


Osallistuminen julkishallinnon legitimiteettikysymyksenä 


Lähteet 


Beetham, David (1991). The Legitimation of Power. Basingstoke: Macmillan. 

Berndtson, Erkki (2008). Political Science in Finland. A discipline in troubled waters. 
Paper presented in the IPSA Conference on International Political Science: New 
Theoretical and Regional Perspectives. April 30-2 May 2008, Montreal, Canada. 

Borg, Sami (toim.) (2006). Suomen demokratiaindikaattorit. Oikeusministeriön julkaisu 
1/2006. 

Connelly, Steve (2011). Constructing legitimacy in the new community governance. 
Urban Studies 48:5, 929-946. 

Connelly, Steve & Richardson, Tim & Miles, Tim (2006). Situated legitimacy: 
Deliberative arenas and the new rural governance. Journal of Rural Studies 22:3, 
267-277. 

Eshuis, Jasper & Edwards, Arthur (2013). Branding the city: the democratic legitimacy of 
a new mode of governance. Urban Studies 50, 1066-1082. 

Häikiö, Liisa (2007). Expertise, representation and the common good: grounds for 
legitimacy in the urban governance network. Urban Studies 44:11, 2147-2162. 

Härkönen, Helena & Nyholm, Inga & Haveri, Arto & Airaksinen, Jenni (2015). 
Legitimaation lähteet metropolirakenteissa. Hallinnon tutkimus 34:1, 5-26. 

Jäntti, Anni & Airaksinen, Jenni & Haveri, Arto (2010). Siniset ajatukset — vapaasta 
pudotuksesta hallittuun sopeuttamiseen. Kainuun hallintokokeilun vaikutukset. 
Valtiovarain ministeriön julkaisuja 20/2010. Helsinki: Valtiovarain ministeriö. 

Kainuun maakunta -kuntayhtymä (2007). Kainuun kansalaisvaikuttamisen ohjelma 
2006-2012. Kajaani: Kainuun maakunta kuntayhtymä. http://www. 
kainuunliitto.fi/sites/default/files/a 6 kansalaisvaikuttamisen ohjelma.pdf 
(viitattu 6.5.2016). 

Klijn, Erik-Hans & Edelenbos, Jurian (2013). The influence of democratic legitimacy on 
outcomes in governance networks. Administration and Society 45:6, 627-650. 

Koho, Jenni & Airaksinen, Jenni (2014). Kuntakoon kasvattaminen kuntademokratian 
heikentäjänä? Tutkimus asukasmäärän vaikutuksesta äänestysaktiivisuuteen 
vuoden 2012 kuntavaaleissa. Kunnallistieteellinen aikakauskirja 4/2014, 464—481. 

Laki Kainuun hallintokokeilusta (343/2003). 

Leino, Helena (2006). Kansalaisosallistuminen ja kaupunkisuunnittelun dynamiikka. 
Tutkimus Tampereen Vuoreksesta. Acta Universitatis Tamperensis 1134. Tampere: 
TUP. 

Manin, Bernard (1997). The Principles of Representative Government. Cambridge: 
Cambridge University Press. 

Mathur, Navdeep & Skelcher, Chris (2007). Evaluating democratic performance: 
methodologies for assessing the relationship between network governance and 
citizens. Public Administration Review 67:2, 228-237. 

Nyholm, Inga & Airaksinen, Jenni & Härkönen, Helena & Haveri, Arto (2016). 
Helsingin metropolialueen hallinta ja legitimiteetin lähteet. Hallinnon tutkimus 
1/2016, 41-59. 


KANSALAISET KAUPUNKIA KEHITTÄMÄSSÄ 55 


Anni Jäntti, Jenni Airaksinen ja Arto Haveri 


Piipponen, Sirkka-Liisa & Pekola-Sjöblom, Marianne (toim.) (2013). Kuntademokratian 
ja -johtamisen tila valtuustokaudella 2009-2012. Acta 252. Helsinki: Suomen 
Kuntaliitto. 

Pihlaja, Ritva & Sandberg, Siv (2012). Alueellista demokratiaa? Lähidemokratian 
toimintamallit Suomen kunnissa. Valtiovarainministeriön julkaisuja 27/2012. 
Suomen Yliopistopaino Oy — Juvenes Print. 

Sandberg, Siv (2016). Länsi-Euroopan palapeli. Teoksessa Antti Mykkänen (toim.) 
Maakuntaitsehallinto. Kunnallisalan kehittämissäätiön Polemia-sarjan julkaisu 
nro 103. Helsinki: Kunnallisalan kehittämissäätiö. 

Schmitter, Philippe C. (2001). What is there to legitimize in the European Union... 
and how might this be accomplished? In Symposium: Mountain or Molehill? A 
critical appraisal of the Commission. White Paper on Governance, Jean Monnet 
Working Paper No. 6/01, New York: NY University School of Law. 

Thornhill, Chris (2011). Political legitimacy: A theoretical approach between facts and 
norms. Constellations: An International Journal of Critical and Democratic Theory 
18:2, 135-169. 

Tilastokeskus (2014). Vaalitilastot. http://www.stat.fi/til/vaa.html. Viitattu 6.5.2016. 

Wass, Hanna & Wilhelmsson, Niklas (2009). Äänestysaktiivisuus Suomessa — 
raportti vaaliosallistumisen tutkimisesta, äänestysaktiivisuuden trendeistä ja 
osallistumistutkimuksen kehitystarpeista. Teoksessa Tomi Kankainen, Heli 
(toim.) Suomalaiset osallistujina. Katsaus suomalaisen kansalaisvaikuttamisen 
tilaan ja tulevaisuuteen. Oikeusministeriön julkaisuja 2009: 5. Helsinki: Oikeus- 
ministeriö. 


56 Pra BÄCKLUND, JOUNI HÄKLI & HARRY SCHULMAN (TOIM.) 


I 
Hallinnon ja 
kansalaisyhteiskunnan 
vuorovaikutus: käytäntöjä 
ja kokemuksia 


Kuulemisesta kumppanuuteen? Palvelujen 
yhteistuotanto asuinalueen kehittämisessä 


Sanna Tuurnas ja Arto Haveri 


Johdanto: palvelujen yhteistuotanto 
kansalaiskumppanuuden edistäjänä 


Viime vuosina asuinalueiden kehittämistä, ja sen ytimessä asukkaiden osalli- 
suuden vahvistamista, on lähestytty osaltaan palvelujen kehittämisen kautta 
Suomessa sekä muualla Euroopassa. (Kleinhans 2017; Lowndes & Sullivan 
2008; Tampereen kaupunki 2013). Tässä artikkelissa tarkastellaan osallisuutta 
ja osallistumista! erityisesti julkisrahoitteisten palvelujen kontekstissa: niiden 
voidaan nähdä omalta osaltaan muovaavan kaupunkitilaa. 

Osallisuuden tunteen vahvistaminen osallistumisen avulla on yksi asui- 
nalueiden kehittämisen ydinlähtökohdista. Asuinalueen kehittämiseen osal- 
listumisen on katsottu lisäävän muun muassa alueiden sosiaalista pääomaa 
(ks. esim. Bäcklund & Kanninen 2015). Tavoitteena asuinalueiden kehittä- 
misohjelmissa on myös kehittää holistisia palvelumalleja, joissa yhdistetään 
erilaisten toimijoiden osaamista ja resursseja asunalueen palveluiden, yhteisöl- 
lisyyden, viihtyisyyden ja elinvoimaisuuden lisäämiseksi. Mukana tällaisissa 
palvelumalleissa voi olla erilaisia julkisen sektorin toimijoita, yksittäisiä asuk- 
kaita, alueen yrityksiä sekä alueella toimivia yhteisöjä ja järjestöjä (Lowndes 
& Sullivan 2008). Palvelujen yhteistuotanto (co-production) on muodostu- 
nut yhdeksi asuinalueiden kehittämisohjelmien ydinkäsitteistä (Lowndes & 
Sullivan 2008). 

1 Osallisuudella tarkoitetaan artikkelissa kansalaisen kokemusta kiinnittymisestä ym- 
päröivään yhteiskuntaan ja yhteisöön. Osallisuuden vahvistaminen nähdään tavoiteltava- 
na keinona ehkäistä syrjäytymistä ja eriarvoisuutta (ks. esim. Terveyden- ja hyvinvoinnin 


laitos 2016). Osallistuminen nähdään puolestaan keinona vahvistaa osallisuutta (ks. esim. 
Kettunen 2002; Rahikka-Räsänen & Ryynänen 2014). 


58 


Kuulemisesta kumppanuuteen? Palvelujen yhteistuotanto asuinalueen kehittämisessä 


Perusajatuksena palvelujen yhteistuotannossa on kansalaisten näkeminen 
aktiivisina julkispalvelujen tuotantoon ja kehittämiseen osallistuvina toimi- 
joina, ei vain palveluja kuluttavina asiakkaina tai toimenpiteiden kohteina 
(esim. Osborne 2010). Ideana on palveluiden tuotanto kansalaisten kanssa, ei 
kansalaisille (”not for the public, but with the public”). Voidaan sanoa, että 
yhteistuotannossa on kyse erilaisista kansalaiskumppanuuden muodoista, jol- 
loin julkinen hallinto ja kansalaiset yhdistävät voimansa yhteisen hyvän ja hy- 
vinvoinnin edistämiseksi. Tällaiset kumppanuudet ovat usein epämuodolli- 
sempia kuin esimerkiksi julkisen ja yksityisen sektorin väliset kumppanuudet, 
jotka perustuvat muodollisiin sopimuksiin (ks. esim. Tynkkynen 2013). 

Yhteistuotannossa kansalaisella on myös erilaisia rooleja riippuen siitä, mil- 
laisesta osallistumisesta on kysymys. On tärkeää ymmärtää näihin erilaisiin 
rooleihin liittyvät erot ja ideologiset taustat. Esimerkiksi asuinalueiden kehit- 
tämisessä kansalaiset voivat osallistua palvelujen ja asuinympäristönsä kehittä- 
miseen sekä asuinalueen asukkaina että alueen palveluja käyttävinä asiakkaina 
(Tuurnas 2015; ks. myös Rättilä & Rinne tässä teoksessa). Kuitenkin — kuten 
tässä artikkelissa toteamme — nämä erilaiset roolit esimerkiksi asukkaana ja 
asiakkaana saattavat sekoittua osallistumista edistävissä hankkeissa. 

Tätä taustaa vasten tavoitteemme on tarkastella, millä tavoin yhteistuo- 
tannon idea toteutuu asuinalueen kehittämishankkeessa. Artikkelin empiiri- 
nen osuus koostuu asuinalueen kehittämishankkeen tutkimuksesta vuosina 
2013-2015. Tampereen kaupungin pilottiprojekti ”LähiVoimala — Osallisuus 
ja yhteisöllisyys alueen voimavaraksi” on kiinnostava tutkimuskohde, sil- 
lä hanke lähti liikkeelle alueella toimivien ammattilaisten toiveesta kehittää 
alueen palveluita, viihtyisyyttä ja lisätä aktiviteetteja. Ytimessä oli kansalaisten 
aktivoiminen ja uusien kumppanuuksien muodostaminen, mutta käytännön 
viranomaistyö ja toimintakulttuuri asettivat hyville aikeille myös esteitä mat- 


kan varrella. 


Muuttuva idea kansalaisuudesta hallinnon uudistusten valossa 


Suomalaista julkishallinnon muutosta on perusteltua kuvata muutoksena ensin 
perinteisestä byrokratiasta uuden julkisjohtamisen (New Public Management) 


suuntaan ja sittemmin kohti monitoimijaista hallintaa (governance). Vaikka 

nykytilannetta useissa julkisen hallinnon organisaatioissa ja kunnissa luon- 
nehtii kaikkien näiden kolmen hallintoideologian jonkinasteinen yhtäai- 
kainen läsnäolo, hallitseva ajattelutapa on selvästi kehittynyt näiden kolmen 
portaan kautta. Emme tarkastele tässä näitä hallintoideologioita tai uudistus- 
liikkeitä yksityiskohtaisesti, vaan kiinnitämme huomion siihen, miten kukin 
suuntaus näkee ideaalisti kansalaisen roolin ja suhteen julkiseen hallintoon. 
Samoin kuin jokainen hallintoideologioista sisältää tietynlaisen käsityksen 
julkisen hallinnon roolista, keskeisistä toimintatavoista ja menettelyistä, ne si- 
sältävät myös käsityksen siitä, mikä on kansalaiselle paras mahdollinen rooli ja 
asema suhteessa julkisen sektorin toimijoihin (ks. myös Bäcklund ym. 2014). 

Perinteisessä julkisessa hallinnossa eli byrokratiamallissa kansalaisen roo- 
lia on usein hieman kärjistäen kutsuttu hallintoalamaiseksi (esim. Nyholm 
ym. 2016). Hallintoalamaisena kansalainen on toimintojen objekti, asioiden 
vastaanottaja ja nöyrä käskyjen toteuttaja ilman omaa aktiivista panosta. Hal- 
lintoalamaisuus on kärjistettyä siinä mielessä, että kansalaisella on demokra- 
tiassa aina myös ohjaajan rooli. Byrokratiamallissa tämä rooli halutaan kui- 
tenkin mieluummin nähdä eräänlaisena passiivisen omistajan kuin aktiivisen 
vaikuttajan roolina. Kuntien kohdalla tämä tarkoittaa sitä, että ideaalisti kun- 
talainen äänestää kerran neljässä vuodessa edustajansa kunnanvaltuustoon, ja 
puuttuu muuten vähemmän hallinnon toimintaan (ks. myös Jäntti ym. tässä 
teoksessa). Perinteisessä hallinnossa ”liian suuri” aktiivisuus voidaan nähdä 
jopa haittana, koska hallintokoneisto ei pysty käsittelemään aktiivisuutta vaan 
tukkiutuu (Peters 2002). 

Uusi julkisjohtaminen (New Public Management) on korostanut kun- 
tien luonnetta teknisesti tehokkaina palvelukoneina ja palvelujen tilaajana. 
Orientaatio näkyy jo terminologiassa, jossa vilahtelevat sellaiset käsitteet kuin 
kilpailu, valinnanvapaus, mittaaminen, arviointi, tilaaminen ja tuottaminen 
(Ball ym. 2000). Vastaavasti kuntalaisille se on tarjonnut asiakkaan ja kulut- 
tajan roolia. Kuntalaisen odotetaan olevan kiinnostunut julkisen hallinnon 
toiminnasta lähinnä kulloisenkin palvelun tilanneyhteydessä, esimerkiksi si- 
ten, että pienten lasten vanhemmat ovat kiinnostuneita antamaan palautetta 
päiväkotien ja koulujen toiminnasta. Kuntalainen on yhteydessä kuntaansa 


lähinnä palvelutilanteissa ja tekee merkittäviä valintoja valitessaan palveluita 

joko kunnalta tai muilta palvelujen tuottajilta. Uuden julkisjohtamisen ideaa- 
lissa kuntalainen ei ole pelkästään passiivinen omistaja, mutta ei myöskään 
aktiivisesti tai monipuolisesti toimintaan osallistuva asukas. 

Uuden julkisjohtamisen oppien myötä ajatus kansalaisesta yhteistä etua ta- 
voittelevana yhteisön jäsenenä jäi myös osaltaan sivurooliin. Edelleen, mana- 
gerialismin oppien mukainen toimintalogiikka voi periaatteessa antaa palve- 
lujen käyttäjille jaloilla äänestämisen mahdollisuuden, mutta se ei välttämättä 
tarjoa mahdollisuutta palveluihin vaikuttamiseen (Denhardt & Denhardt 
2008; Osborne 2010). Uutta julkisjohtamista on kritisoitu myös siitä, että se 
keskittyy organisaatioiden sisäisten prosessien parantamiseen ja tehostami- 
seen, eikä sen vuoksi huomioi organisaatioita ympäröivää kompleksista järjes- 
telmää, jossa julkisia palveluja tuotetaan (Osborne 2010; Haveri 2006). 

Toisin kuin uudessa julkisessa johtamisessa, uudessa julkisessa hallinnas- 
sa (New Public Governance) lähtökohta on kunnan näkeminen laajemmassa 
yhteisöllisessä kontekstissa, jolloin kunnan tulee mobilisoida asukkaiden osal- 
listumista ja kannustaa osallistumaan (Nyholm & Haveri 2009; myös Klijn 
2008). Kuntalainen idealisoidaan tässä mallissa aktiiviseksi asukkaaksi, joka 
pyrkii monin tavoin vaikuttamaan oman kuntansa toimintaan, ei vain yksit- 
täisissä palveluissa, vaan laajemmin kunnan kehittämisessä. Kuntalainen näh- 


dään sekä omistajana, kumppanina, että palvelujen aktiivisena kehittäjänä. 


Palvelujen yhteistuotanto uuden julkisen hallinnan ydinkäsitteenä 


Yhteistuotanto on aktiivista kansalaisuutta, verkostoja ja kumppanuutta ko- 
rostavan uuden julkisen hallinnan ydinkäsite (Osborne & Strokosch 2013). 
Yhteistuotantoon liittyvä keskustelu on laajaa eurooppalaisessa viitekehykses- 
sä, mutta on saanut tähän asti vähemmän jalansijaa suomenkielisessä kirjalli- 
suudessa (ks. esim. Osborne 2017). Vaikka yhteistuotanto on noussut trendik- 
kääksi käsitteeksi 2010-luvun julkisen johtamisen alalla, sen juuret juontavat 
1970-luvulta. Tällöin Elinor Ostrom tutkimusryhmineen kehitti yhteistuo- 
tannon käsitteen tavoitteenaan korostaa ruohonjuuritason vuorovaikutuksen 
merkitystä kansalaisten ja viranomaisten välillä palvelujen tehokkuuden ja 
luottamuksen vahvistamiseksi (ks. esim. Ostrom ym. 1978). 1980-luvulle siir- 


ryttäessä uuden julkisjohtamisen opit kuitenkin syrjäyttivät yhteistuotannon 

teoreettisen kehittamisen. John Alfordin (1988) mukaan yhteistuotannon pe- 
rusidea nojautui ajan hengen vastaisesti liikaa kansalaisten altruismiin. Mark- 
kinaohjautuvassa ilmapiirissä tämä koettiin liian epävarmaksi lähtökohdaksi 
julkisille toimintojen kehittämiseksi. 

Nykyisessä keskustelussa palvelujen yhteistuotanto ymmärretään käsit- 
teellisesti monella eri tavalla riippuen siitä, mistä tutkimusperinteestä ja ideo- 
logisesta lähtökohdasta käsitettä tarkastellaan. Yhteistuotantoa voidaankin 
tarkastella erilaisista tulkintakehyksistä käsin. (Tuurnas 2016b.) Näitä tulkin- 
takehyksiä kuvaamme seuraavaksi tarkemmin. 

Ensinnäkin, yhteistuotanto liittyy edellä kuvattuun uuden julkisen hallin- 
nan uudistusliikkeeseen, jossa julkiset toimijat, kuten kunta, nähdään toimija- 
na, jonka tehtävänä on kannustaa ja edesauttaa kuntalaisia ja alueella toimivia 
yhteisöjä aktiivisiksi toimijoiksi. Tästä näkökulmasta palvelujen yhteistuotan- 
to nähdään olennaisena ja sisäänrakennettuna osana julkisia palvelujärjestel- 
miä, jotka perustuvat kumppanuuteen ja verkostoihin (Osborne 2010). Uuden 
julkisen hallinnan lähtökohdista tarkasteluna yhteistuotanto voidaankin ku- 
vata erityisesti ideaalina institutionaalisena toimintatapana. Yhteistuotantoa 
insitutionaalisena toimintatapana voidaan pitää normatiivisena ideana ja ideo- 
logiana siitä, miten julkisen hallinnon tulisi toimia. 

Toiseksi, yhteistuotannon käsitteen avulla voidaan kuvata muuttuvia suh- 
teita valtion ja kansalaisyhteiskunnan välillä. Tämä yhteistuotannon tulkin- 
takehys korostaa erityisesti kansalaisten tuottajaroolia sekä vastuuta omasta 
hyvinvoinnistaan. Varsinkin anglosaksisissa maissa kansalaisyhteiskunnan 
vahvistuminen liittyy erityisesti Big Society -politiikkaohjelmaan, jossa valtaa 
siirretään valtiolta yhteisöille ja kansalaisille (esim. Bailey 2011; Davies & Pill 
2012). Näin tulkittuna yhteistuotannolla tarkoitetaan sananmukaisesti jär- 
jestelyjä, joissa yksittäiset kansalaiset tai erilaiset kansalaisten muodostamat 
ryhmät tuottavat palveluja itselleen ja kanssaihmisilleen, esimerkiksi erilaisten 
järjestöjen tai tukiryhmien kautta. Esimerkkeinä toimii vaikkapa erilaiset yh- 
teisökirjastot (julkisrahoitteisten kirjastojen puuttuessa) tai järjestöjen kautta 
toimiva vapaaehtoistyö, jossa ihmiset toimivat ”rinnallakulkijoina” toisilleen 


vaikean elämäntilanteen kohdatessa. 

Tästä tulkintakehyksestä käsin tarkasteltuna yhteistuotannon taustaratio- 
naliteettina on kehittää erilaisia, paikallisia ratkaisuja julkispalvelujen tuotta- 
miseen vähenevien julkisten palvelujen tilalle ja rinnalle (Bailey 2011). Tämä 
herättää myös kritiikkiä. Kansalaisyhteiskunnan vahvistaminen voidaankin 
nähdä myös tapana ajaa alas julkisia palveluita, ja siirtää vastuuta yksilöille ja 
yhteisöille (Bailey & Pill 2011; Bäcklund & Kanninen 2015). 

Kolmanneksi, yhteistuotanto voidaan nähdä myös tapana vahvistaa osal- 
lisuutta sekä yksilö- että yhteisötasolla (Pestoff 2009). Tällöin tavoitteena on 
palvelujen laadun parantaminen erilaisia osallistumismekanismeja, kuten 
konsultointia ja osallistuvaa suunnittelua käyttämällä (Osborne & Strokosch 
2013). Tavoitteena on tällöin osallistumisen lisääminen sinänsä, ja tätä kautta 
osallistuvan demokratian periaatteen vahvistaminen (ks. Euroopan talous- ja 
sosiaalikomitea 2011). Erityisesti silloin, kun yhteistuotantoa tarkastellaan 
yleisesti osallistumista vahvistavana toimintana, erilaisten kansalaisryhmien 
edustavuus nousee olennaiseksi kysymykseksi (Jakobsen & Calmar 2013). 
Voidaan kysyä, kenen äänellä kansanvaltaa tulevaisuudessa tullaan viemään 
eteenpäin, sillä heikommassa asemassa olevat voivat hyvistä aikeista huoli- 
matta estyä saamasta ääntään kuuluville (Bailey 2011; Eriksson & Vogt 2012; 
Perry 2007). 

Yhteistuotannon neljäs tulkintakehys kumpuaa asiakaslähtöisestä palve- 
lulogiikasta (service-dominant logic), jossa palvelujen — niin yksityisen kuin 
julkisen organisaation tuottamana — tulisi perustua arvon yhteisluomiseen 
(value co-creation; ks. Saarijärvi 2011). Julkisen hallinnon tutkimukses- 
sa co-production- ja co-creation-käsitteitä käytetäänkin usein synonyymeina 
(Voorberg ym. 2014). Taustarationaliteettina tässä tulkintakehyksessä on 
erityisesti kehittäminen ja uuden luominen, ja tavoitteena ovat sosiaaliset ja 
käyttäjälähtöiset innovaatiot, joiden avulla pyritään uudistamaan julkisia 
palvelujärjestelmiä (Osborne & Strokosch 2013). Tämä yhteistuotannon tul- 
kintakehys ei kuitenkaan huomioi järjestelyjä, joissa kansalaiset tai yhteisöt 
toimivat palvelujen tuottajaroolissa, eivätkä vain palvelujen kehittäjinä tai pal- 
veluprosessiin osallistuvina tahoina. 

Kuvio 1 kiteyttää yhteistuotannon erilaiset tulkintakehykset jakamalla 
käsitteen neljään tekstissä esiteltyyn näkökulmaan. Kuvion kautta hahmot- 

tuu myös yhteistuotanto-käsitteeseen liittyvä hajanaisuus ja sekavuus. Erilai- 
set tavoitteet ja taustarationaliteetit voivat osittain olla ristiriidassa toistensa 
kanssa. Hieman kärjistäen, esimerkiksi asiakaslähtöisyyden tavoite yhtäältä 
ja osallistuvan demokratian vahvistaminen toisaalta perustuvat erilaisiin 
taustaoletuksiin siitä, kenen tulisi osallistua kehittämiseen: kansalaisten vai 
asiakkaiden? Myös se, onko tavoitteena erityisesti aktivoida kansalaisia yhteis- 
kehittäjiksi innovaatioita luomaan vai tuottamaan palveluita, sisältää melko 


erilaisia taustatavoitteita. 


+ Vahva 
kansalaisyhteiskunta & 
Big Society -politiikka; 
itseohjautuva 
kansalaisuus 


+ Uusi julkinen hallinta, 
pluralismi 


Yhteistuotanto 


Yhteistuotanto muuttuvina suhteina 
institutionaalisena valtion ja 
toimintatapana kansalaisyhteis- 
kunnan välillä 


Yhteistuotanto Yhteistuotanto 
asiakaskeskeisinä osallisuuden 
palveluprosesseina vahvistajana 


e Kansalaisuus eskiössä kansalaiset; 


asiakkuutena; osallistuva ja 
palvelulähtöinen deliberatiivinen 
ajattelutapa & co- demokratia 


creation 


Kuvio 1. Yhteistuotannon tulkintakehykset ja niiden taustaideat 
(muokattu lähteestä Tuurnas 2016b, 38). 


Edellä käytyyn keskusteluun liittyen, kansalaisen erilaisia rooleja voidaan ku- 
vata myös sen mukaan, onko kyse yksittäisen kansalaisen ja palveluntuottajan 
välisestä yhteistuotannosta, vai laajempien ryhmien, yhteisöjen ja julkisen val- 
lan kumppanuudesta. 

Asukkaiden ja asiakkaiden osallistumista järjestöjen, yhdistysten ja esi- 
merkiksi asukaslautakuntien kautta voidaan kuvata kollektiivisen yhteistuo- 
tannon (collective co-production) avulla. Kollektiivinen yhteistuotanto viittaa 
myös erityisesti kolmannen sektorin ja julkisten toimijoiden kumppanuuteen. 
Yksilötason yhteistuotanto (individual co-production) kuvaa puolestaan pal- 
veluiden käyttäjien suoraa osallistumista palveluiden tuottamiseen ja kehittä- 
miseen. Tällöin yhteistuotanto voi tarkoittaa esimerkiksi palvelujen käyttäjien 
kokemusasiantuntijuuden hyödyntämistä palvelujen kehittämisessä. Lisäksi 
yhteistuotantoon liittyvässä keskustelussa voidaan vielä erottaa omakseen 
ryhmätason yhteistuotanto (group co-production), josta esimerkkinä voi olla 
vaikkapa naapurivahtitoiminta, jossa asukkaat sitoutuvat oman asuinympä- 
ristönsä turvallisuuden ylläpitoon (Brudney & England 1983). Ryhmätason 
yhteistuotantoa voi kuvata myös neljännen sektorin toimintoina, kuten erilai- 
sina kaupunki- ja kaupunginosaliikkeinä (vrt. Mäenpää ym.; Pyyry ym. tässä 
teoksessa). 

On myös olennaista kysyä, onko yhteistuotanto vapaaehtoinen valinta 
kansalaiselle? Jos tulkitsee käsitettä Verschuere ym. (2012, 1085) kuvaamalla 
tavalla, vastaus on kyllä — yhteistuotanto on kansalaisille vapaaehtoista: ”[Yh- 
teistuotannolla tarkoitetaan] erilaisia toimintoja, joissa palveluntuottajat ja 
kansalaiset osallistuvat palvelujen tuottamiseen. Palveluntuottajat ovat näissä 
prosesseissa ammattilaisen roolissa, kun taas kansalaisten kontribuutio perustuu 
heidän käyttämiensä palveluiden vapaaehtoiseen, palvelujen laadun/määrän 
kehittämiseen. Kansalaiset voivat olla tässä prosessina osallisina yksilöinä tai 
jonkun ryhmän jäseninä. 

Tarkastellessa yhteistuotantoa osallisuutta vahvistavana toimintana, tai 
toisaalta muuttuvina suhteina valtion ja kansalaisyhteiskunnan välillä (ks. 
kuvio 1), vapaaehtoisuus on keskustelun ytimessä. Laajemmassa yhteiskun- 
nallisessa kehyksessä vapaaehtoisuus liittyy edellä käsiteltyyn demokratiakes- 
kusteluun: ketkä osallistuvat esimerkiksi oman asuinalueensa tai asuinalueen 
palvelujen suunnitteluun ja kehittämiseen (ks. myös Rättilä & Rinne tässä 
teoksessa)? Miten kehittämisestä poisjättäytyminen vaikuttaa siihen, mihin 


suuntaan esimerkiksi asuinaluetta kehitetään? 

Edelleen, kun yhteistuotantoa tarkastellaan kansalaisyhteiskunnan vahvis- 
tamisen valossa, vapaaehtoisuus voi myös muuttua pakoksi. Esimerkkinä voi 
toimia tilanteet, joissa perinteisesti julkisen toiminnan piiriin kuuluva palvelu 
(kuten edellä mainittu esimerkki kirjastosta) joko lakkaa olemasta, tai siir- 
tyy yksittäisten vapaaehtoisten kansalaisten tai yhdistysten hoidettavaksi (ks. 
esim. Eriksson & Vogt 2012). 

Kuitenkin, tarkastellessa yhteistuotantoa arvon luomisen prosessin näkö- 
kulmasta (co-creation of value), vapaaehtoisuudesta keskusteleminen muut- 
tuukin epäolennaiseksi: tästä näkökulmasta yhteistuotanto on sisäänraken- 
nettu osa palveluprosesseja, ja palveluprosessi muotoutuu aina asiakkaan ja 
ammattilaisen vuorovaikutuksen seurauksena huolimatta siitä, ovatko osa- 
puolet sitoutuneet siihen vai eivät (Osborne & Strokosch 2013). Esimerkkinä 
toimii sosiaalityöntekijän ja asiakkaan kohtaaminen. Asiakkaan kyky kertoa 
tarpeistaan, ja toisaalta esimerkiksi työntekijän kyky ymmärtää asiakkaan tar- 
peita yhdessä luovat palveluprosessin kulun. Lopputulos on siis aina palvelu- 
prosessin osapuolten vuorovaikutuksessa syntynyt, ja se voi olla onnistunut tai 
ei. 

Yhteenvetona toteamme, että erilaisten tulkintakehysten ymmärtäminen 
ja selkeyttäminen on olennaista, kun yhteistuotanto nostetaan julkisten ke- 
hittämishankkeiden, esimerkiksi asuinalueen kehittämisen, pääideologiaksi. 
Edellä kuvattujen esimerkkien kautta hahmottuukin käsitteiden hierarkia, 
jossa yhtäältä puhutaan mikrotasolla tapahtuvasta vuorovaikutusprosessista, 
ja toisaalta hyvinvointiyhteiskuntaa laajasti koskettavasta kysymyksestä. Eri- 
laiset yhteistuotannon muodot ja tulkintakehykset vaikuttavat myös siihen, 
tarkoitetaanko asiakasta, asukasta vai kansalaista yhteisön jäsenenä (ks. kuvio 
1). 

Olemme pyrkineet edellä kuvaamaan sitä, että yhteistuotannossa kansa- 
laisen ja julkisen hallinnon välinen suhde ja kumppanuuden taso on moni- 
selitteistä, ja kansalaisille on näissä prosesseissa, tulkintakehyksestä riippuen, 
määritelty monia erilaisia rooleja. Olennaista on tunnistaa aktiivisen kansa- 
laisuuden ja kansalaiskumppanuuden (normatiivinen) ideaali osallistumiskes- 


kustelussa, sekä ymmärtää, että yhteistuotannon käsitteen avulla voidaan vii- 

tata erilaisiin osallistuvaan demokratiaan ja kansalaisyhteiskuntaan liittyviin 
ilmiöihin (ks. kuvio 1; Evers 1998). 

Artikkelin seuraavassa osuudessa tarkastellaan yhteistuotannon erilaisia 
muotoja yksilötason ja kollektiivisen tason kautta, koskettaen sekä yksittäisiä 
kansalaisia asukkaina ja asiakkaana, sekä erilaisia kolmannen ja neljännen sek- 
torin edustajia. Artikkelin empiirinen osuus kuvaa yhteistuotannon erilaisia 
toimintamuotoja asuinalueen kehittämishankkeessa. Tampereen kaupungin 
projekti LähiVoimala — Osallisuus ja yhteisöllisyys alueen voimavaraksi (2013- 
2015) lähti liikkeelle alueella toimivien ammattilaisten havainnosta, että 
alueella olisi tarvetta erityisille kumppanuutta ja yhteisöllisyyttä vahvistaville 
toimille. Tavoitteena oli kehittää yhteisöllisyyttä luova toimintamalli, johon 
alueen asukkaiden olisi helppo osallistua ja kytkeytyä. 

Projektisuunnitelman mukaisesti tavoitteena oli luoda konseptoitu ko- 
konaisuus, joka voisi olla siirrettävissä myös muille Tampereen asuinalueille. 
Alueen asukkaiden aktivoinnin avulla oli ideana luoda ihmiselle tunne siitä, 
että he ovat tärkeä osa aluetta, ja saada heidät ”kiinnittymään? omaan asuin- 
ympäristöönsä ja olemaan ylpeitä siitä. Toiveena oli myös vahvistaa asukkaiden 
osallistumista palveluiden tuotantoon ja/tai suunnitteluun. Lisäksi, erityisesti 
hankkeen alussa ideana oli luoda uusia palveluita alueelle, ja osallistumisen 
painopisteenä oli erityisesti palvelujen kehittäminen. Tavoitteena ei siis niin- 
kään ollut poliittiseen päätöksentekoon osallistumista, johon kaupungilla 
oli jo olemassa toimintaa (kuten Alvari-toiminta, ks. Kurkela & Airaksinen 
2015), vaan asukkaiden aktivoiminen ja osallistumisen vahvistaminen palve- 
lujen yhteiskehittämisen kautta. 

Artikkelin empiirinen osuus perustuu kahteen osatutkimukseen (Tuurnas 
2015; 2016). Ensimmäisessä osatutkimuksessa (Tuurnas 2015) tarkasteltiin 
yhteistuotantoa julkisia palveluita tuottavien ammattilaisen näkökulmasta 
pohtien, miten ammattilaiset oppivat kehittämään ja tuottamaan palveluita 
yhdessä asukkaiden kanssa. Toinen osatutkimus (Tuurnas 2016) tarkasteli 
näiden ammattilaisten kapasiteettia toimia motivointi- ja aktivointiroolissa. 
Tutkimuksessa kysyttiin, miten julkiset toimijat voivat edistää vaikuttavaa yh- 


teistuotantoa lähiökehittämisen kontekstissa? Näin ollen tutkimuksen koh- 

teena olivat toisaalta hankkeen prosessi ja toisaalta sen tulokset. Aineisto ja sen 


käyttö on kuvattu taulukossa 1. 


Taulukko 1. Aineiston kuvaus 


Aineisto 
Semi-strukturoidut haas- 
tattelut (n = 20), täysin 
litteroitu 


Tavoite 


Hankkeen avaintoimijoi- 
den erilaisten tulkintojen 
ymmärtäminen projektin 
tavoitteista ja tuloksista 

sekä projektista proses- 
sina 


Kuvaus 


8 yksilöhaastattelua ja 1 ryhmä- 
haastattelu (kohteena keskijohto) 

4 alueella toimivan ruohonjuuri- 
tason työntekijän haastattelua 

3 järjestöjen edustajien haastatte- 
lua 3 alueen asukkaan haastattelua 
1 kaupungin ylimmän johdon 
haastattelu 


Osallistuva havainnointi 
(osittain litteroitu) 
Kesto hankkeen ajan 
3/2013-9/2014 


Prosessin kokonaisval- 
tainen ymmärtäminen 
havainnoimalla 


Tutkimuspäiväkirjan pito hanke- 
kokousten osalta 18 kk:n ajan 
Osallistuva havainnointi hank- 
keessa toteutetuissa tapahtumissa 
(asukastilaisuudet alueella) 


Projektihenkilöstön 
toteuttama asukaskysely 
(n = 385) 


Asukkaiden näkemyksen 
ymmärtäminen alueen 
palvelujen kehittämistar- 
peista 


Aineiston laadullinen hyödyntämi- 
nen avointen vastausten osalta: 
millaisia tarpeita asukkailla oli ja 
miten hankkeen työntekijät pyrkivät 
niihin vastaamaan? 


Asukaskysely || asuk- 
kaille (N = 131) ja alueella 
toimiville järjestöille ja 
kaupungin työntekijöille 
(n = 22) 


Ymmärrys hankkeesta 
ja sen vaikutuksista 
erilaisten toimijoiden 
näkökulmasta 


Aineiston laadullinen hyödyntä- 
minen seuraavien kysymysten 
osalta: millä tavoin olet osallistunut 
hankkeeseen? Mitä olet kuullut 
hankkeesta? Mitä mieltä olet hank- 
keen vaikutuksista alueella? 


Projektisuunnitelmat ja 
kokouspöytäkirjat 


Virallisten suunnitelmien ja 
niihin kirjattujen tavoittei- 
den jännitteinen suhde eri 
toimijoiden sekä tutkijan 
tulkintoihin prosessista ja 
hankkeen lopputuloksista 


Hankesuunnitelma 
Hankkeen esittelymateriaalit 
9 kokousmuistiota 


Tässä artikkelissa esitelty tapaus on luonteeltaan deskriptiivinen. Tarkoitukse- 


na on havainnollistaa yhteistuotannon käytännön toteuttamiseen liittyviä eri- 


laisia haasteita yksilötason yhteistuotannon (asukas- ja asiakaskumppanuus) ja 


kollektiivisen yhteistuotannon muotojen (kumppanuus alueen yhteisöjen, yri- 

tysten ja järjestöjen kanssa) erilaisista lähtökohdista. Tämän asetelman kautta 
voidaan hahmottaa yhteistuotannon erilaisten muotojen ”tilaa? käytännössä. 
Alla kuvatun tutkimustapauksen projektin suunnittelusta ja toteuttami- 
sesta vastanneita toimijoita kutsutaan ammattilaisiksi tai projektiryhmäksi, 
riippuen siitä, oliko lainaus yksilö- vai ryhmätilanteesta. Muita alla siteerattu- 
ja toimijoita kuvataan heidän rooliensa mukaisesti asukkaiksi tai esimerkiksi 


järjestön edustajiksi. 


Millaiseksi yhteistuotantoprosessit muodostuivat käytännössä? 


Kehittämishankkeen toimintoja suunnitellessa alueella toimivista palvelun- 
tuottajista koostuva projektiryhmä keräsi asukkailta tietoa alueen kehittämis- 
kohteista, sekä ideoita projektin toteuttamista varten. Painotus oli erityisesti 
palvelujen kehittämisessä alueella. Asukkailta toivottiin ideoita ja aloitteita 
esimerkiksi matalan kynnyksen harrastustoiminnan kehittämiseksi. Toisaal- 
ta ideoita pyydettiin myös asuinalueen fyysisen viihtyisyyden parantamisek- 
si. Tätä tarkoitusta varten tehtiin asukaskysely, joka kohdistettiin erityisesti 
alueen lapsiperheille. Kyselyn tavoitteena oli myös tiedottaa asukkaita alka- 
neesta hankkeesta, ja motivoida heitä osallistumaan hankkeeseen. Hankkeen 
alkuvaiheessa toteutettiin myös taidetyöpajoja, joiden avulla kerättiin lasten 
näkemyksiä asuinalueen kehittämiseksi. Lapset saivat mahdollisuuden pohtia 
maalaamisen ja piirtämisen avulla unelmien asuinaluetta. Maalauksista koot- 
tiin taidenäyttely, joka oli esillä paikallisessa ruokakaupassa. Tarkasteluna 
yhteistuotantoprosessina, kyselyt ja taidetyöpajat edustavat enemmän konsul- 
tointia kuin kumppanuutta, sillä toiminnan kehys oli jo valmiiksi määritelty 
hankkeen ammattilaisista koostuvan projektiryhmän toimesta. 

Projektiin osallistuneiden ammattilaisten näkökulmasta taidetyöpajat ja 
kyselyt kuitenkin toimivat arvokkaina ja hyödyllisinä välineinä projektin toi- 
mintojen suunnittelussa. Ideointi aiheutti kuitenkin myös uudenlaisia painei- 
ta projektiryhmälle, kun asukkailla oli paljon erilaisia kehittämisehdotuksia, 
mutta hankkeessa oli vain erittäin rajalliset taloudelliset resurssit toteuttaa 
niitä. Jo pienimuotoisilta tuntuvat ehdotukset esimerkiksi värikkyyden lisää- 
misestä asuinalueella muuttuivat kysymykseksi resursseista ja vastuusuhteista 


eri palvelusektoreiden kesken. 

[...] sitten yhtäkkiä huomataan, että ei herranjumala, ne toivoo sellaisia 
asioita että me ei ilmeisesti voida toteuttaa niitä. Aivan järkyttävää. Tai sa- 
notaan niin, että se on toisaalta rahasta kiinni, mutta toisaalta se on myös 
kiinni siitä että [ne toimijat], jolle tämmöisten tiettyjen asioiden tekeminen 
kuuluisi, on vähän semmoinen ettei paljoa kiinnosta. (projektiryhmän jäsen, 
haastattelu 4) 


Hankkeen edetessä osa asukkaiden ideoista pääsi kuitenkin toteutukseen: 
alueelle muun muassa saatiin asukkaiden toiveesta graffitiseinä. Lisäksi las- 
ten leikkipaikkoja kohennettiin. Projektissa toimiville ammattilaisille asuk- 
kaiden odotuksiin vastaaminen oli kuitenkin edelleen ongelmallinen asia. 
Edustavuus ja tasa-arvoisuus nousivat usein projektiryhmän palavereissa kes- 
kustelunaiheiksi. Kyselydatan hyödyntäminen ja yksittäisen toiveiden ”ylikat- 
sominen” näyttäytyi erityisesti osaamiskysymyksenä. Ammattilaiset pohtivat 
paljon muun muassa sitä, että kyselyiden kautta tavoitetaan vain tietyn, aktii- 
visen asukaskunnan ääni (Tuurnas 2015; vrt. Rättilä & Rinne; Kallio & Häkli 
tässä teoksessa). Kiperistä kysymyksistä huolimatta projektin tavoitteena oli 
vahvistaa osallistumista, ja tätä tavoitetta kohti jatkettiin. 

Osallistumista pyrittiin vahvistamaan esimerkiksi lisäämällä vuorovai- 
kutusta. Tätä tarkoitusta varten projektin suunnittelupalaverit avattiin asuk- 
kaille. Tämä tapahtui kuitenkin vasta projektin ollessa jo täydessä vauhdissa. 
Alkuvaiheessa projektin suunnittelupalaverien 'avaaminen' kaatui edustuksel- 
lisuuden kysymyksiin ja ammattilaisten epäröintiin siitä, kenet paikalle voisi 
kutsua, jotta henkilöt edustaisivat mahdollisimman laajasti alueen asukkaita. 
Tästä huolimatta hankkeessa kehitettiin Ydinryhmä, jonka tarkoituksena oli 
ideoida uusia toimintoja asukkaiden ja alueen yhteisöjen kanssa. Loppujen lo- 
puksi paikalle näihin tapaamisiin tuli vain muutama asukas. Lisäksi tapaami- 
siin osallistui muutamia alueella toimivia yhteisöjä. Projektiin osallistuneiden 
ammattilaisen näkökulmasta tilanne näytti turhauttavalta. 

Nyt mitä me ollaan siellä tehty tällä hetkellä, niin ollaan järjestetty tilai- 

suuksia, joissa on suurin osa virkamiehiä ja viranhaltijoita, hyvää tarkoit- 

taen, mutta ne ei vaan niiden asukkaiden näkökulmasta ole kiinnostavia 


eikä ne halua toisaalta sitoutua kauhean paljon niihin juttuihin. (projekti- 
ryhmän Focus group -haastattelu) 


70 Pra BACKLUND, JOUNI HÄKLI & HARRY SCHULMAN (TOIM.) 


Kuulemisesta kumppanuuteen? Palvelujen yhteistuotanto asuinalueen kehittämisessä 


Asukkaan näkökulmasta ydinryhmän kokoontumiset näyttivät samaan ta- 
paan turhauttavalta. Voidaan sanoa, että ydinryhmien valtatasapaino vinou- 
tui jo siinä vaiheessa, kun paikalle saapui vain pieni joukko yksittäisiä asukkai- 
ta, ja toisaalta paikalla oli paljon alueella toimivia ammattilaisia (mikä sinänsä 
voidaan nähdä erittäin positiivisena asiana). 
Olisin toivonut asukkaana päästä enemmän toimintaan mukaan. Ehkäpä 
oli vaikea päästä kokouksissa asian ytimeen, kun ei ollut valmista mallia, 
mitä voisi alkaa tehdä. Jotenkin halusin kehittää aluetta, mutta en aina- 
kaan kokouksissa yksittäisenä asukkaana päässyt kunnolla projektiin mu- 


kaan. Kokoukset olivat enemmän asiantuntijalähtöisiä. (asukas, kyselyn 
avoin vastaus) 


Kaiken kaikkiaan haastatellut projektissa toimineet ammattilaiset kokivat 
yksittäisten asukkaiden motivoimisen osallistumiseen erittäin haastavaksi. 
Keskusteluissa todettiin, että yksinkertainen ja selkeä agenda olisi avainasia. 
Ammattilaiset myös tunnistivat oman toimintansa rajoitteet. Kuten edellä 
todettiin, ammattilaiset usein alkavat automaattisesti suunnitella ja kehittää 
asukkaiden tai tiettyjä palveluja käyttävien asiakkaiden puolesta toiminto- 
ja. Tämä ammatillinen lähtökohta olikin vahvasti läsnä hankkeessa. Suurin 
osa projektin piloteista oli täysin alueella toimivien ammattilaisten ideoimia. 
Hankekokouksissa esille nousi myös kehittämisen vinoutunut logiikka, jossa 
lähtökohtana on se, että täytyisi kehittää jotain uutta — jotain puuttuu. Tämä 
ajatusmalli ei sisällä sellaista kehittämisen lähtökohtaa, jossa jo olemassa olevia 
asioita voisi tehdä paremmin, tai uudella tavalla. 

Asukkaat vaikuttivat projektiin lähinnä tarjoamalla kehittämisen syöt- 
teitä kyselyn kautta. Toki on huomionarvoista, että asukaskyselyt toimivat 
projektin punaisena lankana, ja niissä esitettyjä toiveita pyrittiin parhaalla 
mahdollisella tavalla toteuttamaan. Kuitenkaan aidosta kumppanuudesta ei 
tässä yhteydessä voi puhua. Tämä ”viranomaisten linssien? läpi katsominen 
kehittämistyössä voidaankin nähdä esteenä aidon vuorovaikutuksen ja asu- 
kaskumppanuuden syntymiselle. 

Kriittinen havainto oli myös se, että kansalaisten erilaiset roolit (kuten 


artikkelimme teoreettisessa osuudessa on todettu) aiheuttivat myös häm- 

mennystä ammattilaisten keskuudessa. Osallistumisen retoriikka näyttäytyi 

samanlaisena asukas- ja asiakasosallisuuden välillä: 
Jos ajatellaan kaupunkia, niin kaupunki on nyt monien palveluiden tuotta- 
ja siellä alueella. Niin se että kenen mielipiteitä tarvitaan? Asukkaiden vai 
asiakkaiden? Siinä on kaksi eri ryhmää, vaikka ne on samoja tietyllä tapaa 
samoja persoonia, mutta ne on eri roolissa riippuen päivästä ja tarpeesta. 
Ehkä meilläkin menee osin tässä omassakin työssä sekaisin nämä käsitteet ja 
yritetään asiakkailta saada semmoista tietoa, mikä pitäisi saada asukkailta 
ja päinvastoin. Se on aika oleellinen kysymys, kun mietitään että mitä erilai- 
sia palveluita järjestetään jollain alueella. Että kenen puoleen käännytään 
missäkin asiassa? Ketä piinataan? Kenelle tarjotaan mahdollisuuksia? (pro- 
jektiryhmän Focus group -keskustelu) 


Hankkeen yhtenä tärkeänä tavoitteena oli myös lisätä kumppanuutta alueen 
kolmannen sektorin toimijoiden, yhteisöjen ja yritysten kanssa. Kumppanuu- 
den vahvistaminen näiden toimijoiden kanssa etenikin selkeästi nopeammin 
kuin yksittäisten asukkaiden tasolla. Hankkeen onnistuneimpiin pilotteihin 
kuului uusi, matalan kynnyksen palvelu, jossa erilaiset kaupungin palvelutuot- 
tajat sekä alueen kolmannen sektorin toimijat yhdessä kehittivät ja toteuttivat 
uudenlaista matalan kynnyksen toimintaa riskiryhmiin kuuluville lapsiper- 
heille. Toimintaan kuului esimerkiksi perhesirkusta ja muita aktiviteetteja (ks. 
Perhevoimala-malli’). 

Kumppanuutta vahvistettiin lisäksi erilaisten tapahtumien kautta. Alueel- 
la olikin paljon motivoituneita järjestöjä ja yhteisöjä, jotka ottivat aktiivisen 
roolin tapahtumien järjestelyissä ja toteutuksessa. Haastateltujen järjestöjen 
edustajien mukaan tapahtumat toimivat hyvinä alustoina järjestöille tiedot- 
taa asukkaita omasta toiminnastaan. Samalla tapahtumat tarjosivat alustan 
eri järjestöjen ja kaupungin toimijoiden kumppanuuden syntymiselle ja vah- 
vistamiselle. Toisaalta alueen kolmannen sektorin toimijat toimivat tiedon 
välittäjinä asukkaille. 

Kumppanuuden vahvistaminen yhteisöjen ja kolmannen sektorin kanssa 
näyttäytyikin luonnollisempana ammattilaisille suhteessa kumppanuuteen 


yksittäisen asukkaiden tai palvelunkäyttäjien kanssa. Syyksi tähän voidaan 


2 Perhevoimala-mallin kuvaus: http://lahivoimala.net/toiminnotkokeilut/ 


perhevoimala/ (linkitetty 12.10.2017). 

nähdä ammattilaisten sisäänpäin kääntyminen siltä osin, että erityisesti asuk- 
kaiden mieltäminen kumppaneiksi on ammattilaisille vaikeaa: 
Tietyllä tapaa voisi mun mielestä olla vaikka enemmänkin niitä viran- 
omaistapaamisia, tai sellaisia kolmannen sektorin tapaamisia, mihin me 
kaikki osallistuttaisiin edustajina (lihavointi kirjoittajien lisäämänä). Jotka 
ei olisikaan niille asiakkaille, vaan ne olisi meille toimijoille. Koska se vaatii 
pitkän tien, se että voidaan sopia asioista, kun kohta ollaan istuttu puolitois- 
ta vuotta saman pöydän ääressä, me tiedetään miltä me näytetään ja mikä 
meidän nimi ja yhteystiedot on. (haastattelu 4, ammattilainen) 
Toisaalta, vaikka asukaskumppanuus ammattilaisten osalta näyttäytyikin vai- 
keana asiana, kyselyihin vastanneiden asukkaiden näkökulmasta hanke koet- 
tiin asuinalueelle tervetulleeksi: 
En osaa sanoa pitkäaikaisvaikutuksista, mutta hanke tuntui mukavalta: nä- 
kyi ja kuului mm. kaupoissa ja lisäsi minusta yhteenkuuluvuuden tunnetta 


(meidän lasten tekemä”) ja antoi mahdollisuuden vierailla paikoissa joissa ei 
muuten tulisi käytyä. (asukas, palautekyselyn avoin vastaus) 


Tämä on osaltaan olennainen havainto, kun pohditaan asuinalueen kehit- 
tämiseen tähtääviä projekteja — kuka viime kädessä määrittelee sen, kuinka 
ollaan onnistuttu? Tärkeää olisikin kehittää tapoja arvioida onnistuneisuut- 
ta siten, että sekä asukkaiden että projektin henkilöstön näkemykset tulisi- 
vat samanarvoisina esille. Tällöin nousee esille myös hallintolähtöisten osal- 
listumishankkeiden ydinproblematiikka: kun tavoitteet on määritelty vain 
ammattilaisten toimesta, myös tulokset suhteutetaan helposti vain näihin 
tavoitteisiin. Polkuriippuvuuden välttämiseksi olisikin olennaista, että koko 
prosessi olisi alusta alkaen asukkaiden ja ammattilaisten yhdessä muotoilema 
ja suunnittelema. 

Usein ammattilaisten vastustus on linkitetty erityisesti haluttomuuteen 
jakaa asiantuntijavaltaa (esim. Bovaird 2007). Kuitenkin perinteinen käsitys 
ammattilaisten haluttomuudesta siirtää valtaa kansalaisille näyttäytyi tutki- 
muksessa enemmän osaamis- kuin valtakysymyksenä. Tutkimuksen perus- 
teella aito kumppanuus kansalaisten kanssa näytti olevan monelle ammattilai- 
selle täysin uusi tapa toimia. Toisaalta kumppanuudelle kolmannen sektorin 
kanssa näytti olevan tilausta sekä ammattilaisten että järjestöjen, paikallisten 


yritysten ja yhteisöjen osalta. Näillä toimijoilla ja alueen palveluntuottajilla 

oli nähtävissä selkeä, molemminpuolinen hyötysuhde. Järjestöt, yritykset ja 
yhteisöt saivat esimerkiksi yhteisten tapahtumien kautta näkyvyyttä, jota ei- 
vät olisi muuten välttämättä saaneet. Hankkeessa toimivien ammattilaisten 
näkökulmasta erityisesti järjestöt ja yhteisöt toimivat toisaalta viestinviejinä 
alueen asukkaille. Erityisesti edellä mainitussa riskiperheille suuntautuvassa 
Perhevoimala-palvelussa oli myös nähtävissä kumppanuuden hyödyt hank- 
keen tavoitteisiin vastaamisessa: alueella työskentelevät ammattilaiset nimen- 
omaisesti käynnistivät hankkeen saadakseen alueelle uudenlaisia palveluita 
lopetettujen tai vähennettyjen palvelujen tilalle. 

Tällaista hyötysuhdetta ei ollut kuitenkaan näin selkeästi nähtävissä yk- 
sittäisten asukkaiden ja ammattilaisten välillä. Kansalaiskumppanuuden to- 
teutuminen asukkaiden ja ammattilaisten välillä koettiin epäselvänä ja asiana 
kummallekin osapuolelle, vaikka vuorovaikutus näyttäytyikin myös positiivi- 
sena asiana. Tämä seikka voi indikoida sitä, että asukaskumppanuuden tavat 
ja muodot hakevat vielä monella tavalla muotoaan. Voidaan sanoa, että uu- 
denlaiselle, aidosti asukaslähtöiselle toiminnalle olisikin annettava tilaa, jotta 
kumppanuutta voi syntyä. Tällöin ammattilaiset tai muut julkiset toimijat ei- 
vät voi raamittaa valmiiksi tekemistä, vaan toimivat ”sparraajana” silloin, kun 
asukaslähtöiselle toiminnalle näyttää syntyvän edellytyksiä (ks. myös Mäen- 
pääym.; Pyyry ym.; Rättilä & Rinne tässä teoksessa). 

Kaiken kaikkiaan voidaankin todeta, että asukkaiden osallistumiseen 
motivoiminen on vaikeaa, kun siirrytään kumppanuusretoriikasta käytän- 
töön. Kansalaiskumppanuudelle onkin olennaista löytää sopiva taso ja kohde. 
Tässä yhteydessä olisikin syytä pohtia, kuinka paljon resursseja kannattaa si- 
joittaa kansalaisten motivoimiseen valmiiksi suunniteltuihin aktiviteetteihin. 
Itseohjautuvassa toiminnassa ja ruohonjuuritason liikkeissä motivoimista ei 
erikseen tarvita ainakaan ammattilaisten tai viranomaisten toimesta. Tut- 
kimuksen kohteena olevassa hankkeessa tällaiset liikkeet kuitenkin loistivat 
poissaolollaan. Tämä estää aiheen syvällisemmän tarkastelun tässä yhteydessä. 
Pohdinnan tasolla voidaan kuitenkin todeta, että mikäli toiveena on asukkai- 
den aktivoiminen, voisi itseohjatuvan toiminnan edellytysten helpottaminen 
olla kannattavampaa, kuin panoksien laittaminen valmiiksi kehystettyyn toi- 


mintaan motivoimiseen. Edelleen, myös kysymystä asuinalueesta kiinnitty- 

misen kohtana tulisi pohtia kriittisesti. Kuten Pakarinen (2002, 89; ks. myös 
Kallio & Häkli; Mäenpää ym. tässä teoksessa) jo reilu vuosikymmen sitten on 


todennut osallistumisen raja ei kulje fyysisessä lähipiirissä”. 


Lopuksi: kansalaiskumppanuus vielä kehitysvaiheessa 


Näemme, että kansalaisilla on monia, erilaisia potentiaalisia rooleja sekä omis- 
tajina, asiakkaina että osallistujina. Nykytilanteen perusteella uuden julkisen 
hallinnan tapa idealisoida aktiivista kansalaisuutta ei kuitenkaan vielä näytä 
toteutuvan toimivina ja vaikuttavina käytäntöinä. Kysymys on osittain kan- 
salaisten osallistumisresursseista ja motivaatiosta, mutta myös ammattilaisten 
toimintakulttuurista. Osallistumiseen liittyvä "hype lisääkin painetta erityi- 
sesti ammattilaisten roolin muutokselle (Tuurnas 2016b). 

Ammattilaisten roolin muutospaineita on toki havainnoitu jo aikaisem- 
minkin. Esimerkiksi Sari Puustinen käsittelee Osalliset ja Osaajat -kirjassa 
(2002) suunnittelijoiden ammattikunnan muutosta. Tässä yhteydessä Puus- 
tinen pohtii mahdollisuutta soveltaa semiprofessioita yhdyskuntasuunnitte- 
luun siten, että heidän tehtävänsä olisi keskittyä erilaisten osallisuusprosessien 
läpivientiin (ks. myös Kuusimäki tässä teoksessa). Samankaltaisia havaintoja 
on tehty myös palvelujen yhteistuotantoon liittyvässä kirjallisuudessa. Esi- 
merkiksi Bovaird (2007) ehdottaa ammattilaisten tulevaisuuden rooliksi pal- 
veluprosessien koordinointia ja yhteistuotannon ja osallistumisen fasilitointia. 
Erityisesti asuinalueiden kehittämisessä ammattilaisten roolina voi potentiaa- 
lisesti olla sitouttavina ja yhdistävinä voimina toimiminen (esim. Kearns & 
Parkinson 2001). Asukkaiden ja yhteisöjen motivointi ja sitouttaminen edel- 
lyttää kuitenkin ammattilaisilta täysin uudenlaisia kykyjä ja kapasiteettia am- 
matilliseen tietoon perustuvan osaamisen lisäksi (Tuurnas 2016). 

Lisäksi yhteistuotannon erilaiset toteuttamistavat perustuvat kansalais- 
ten erilaisiin rooleihin asukkaana, tiettyjä palveluja käyttävänä asiakkaana ja 
erilaisten yhteisöjen jäsenenä. Tämä luo omalta osaltaan kompleksisuutta eri 
toimijoita koskettavissa asuinalueen kehittämishankkeissa. Esimerkiksi, ei ole 
mielekästä kysyä alueen asukkailta yleisesti jonkun tietyn palvelunkokonai- 
suuden kehittämiseen liittyviä ideoita. Toisaalta asukkaat voivat hyvin ideoida 


ja osallistua palvelujen suunnitteluun alueella kertomalla omia näkemyksiään 

palvelutarpeistaan. Samalla tavalla asiakkaat voivat oman palvelukokemuk- 
sensa perusteella tarjota arvokasta tietoa palvelujen kehittämiseksi. Erityisesti 
holistisissa, monia julkisia toimintoja koskettavissa osallisuushankkeissa (ku- 
ten asuinalueiden kehittämishankkeet) on tärkeää kehittää osallistumisen ja 
yhteistuotannon käytäntöjä monipuolisesti, kansalaisten erilaiset roolit ja ka- 
pasiteetit huomioiden. 

Tapaustutkimuksessamme ammattilaiset kamppailivat myös neutraaliu- 
den suhteen pohtiessaan asukkailta saatujen syötteiden hyödyntämistä. Viran- 
omaisen roolissa, ammattilaisten odotetaan toimivan tasa-arvoisesti kaikkia 
kansalaisia kohtaan. Puustisen (2002, 233) mukaan ”[...] profession edustajien 
ajatellaan siis perinteisesti voivan määritellä tavallisia asukkaita tai kansalai- 
sia paremmin yleisen edun? Yleisen edun määrittelemisen ja saavuttamisen 
ongelma on nähtävissä yhdyskuntasuunnittelussa, mutta se koskee yhtälailla 
kaikkea julkista toimintaa. Esimerkiksi asiakaslähtöisten palveluprosessien 
suunnittelu siten, että tasa-arvoisuus kansalaisten välillä säilyy, on ammatti- 
laisten kannalta olennainen kysymys. Näin ollen voidaan sanoa, että tasa-arvo 
julkisten palvelujen tuottamisen ydinarvona joutuu väistämättä koetukselle 
yhteistuotannon uudenlaisten toimintatapojen myötä. Olennaista olisikin 
löytää tasapaino perinteisen ammattilaisuuteen perustuvan julkisten palvelu- 
jen lähtökohdan sekä uudenlaisten avoimuutta, asiakaslähtöisyyttä ja kump- 
panuutta tavoittelevien toimintamallien välillä (ks. myös Tuurnas 2016b). 
Tässä suhteessa voidaan sanoa, että uuden julkisen hallinnan ideaali aktiivi- 
sesta kansalaisuudesta on vielä erittäin keskeneräisessä vaiheessa käytäntöön 


panon osalta. 

Johdanto: moderaattori hallinnon ja kuntalaisen välissä 


Vuorovaikutus yhdyskuntasuunnittelussa lisääntyy ja moninaistuu, ja samal- 
la toimijoiden kirjo ja heidän tehtävänsä suunnittelussa uudistuvat. Suomessa 
osallisuus on nivottu kaavoitusprosessiin lakisääteisenä kuulemisena, mikä 
tarkoittaa kaava-aineiston julkista näytteille asettamista ja palautteen vas- 
taanottamista kansalaisilta (ks. myös Kanninen & Bäcklund tässä teoksessa). 
Vuorovaikutuksen muotoja on kuitenkin kehitetty paljon pidemmälle. Asu- 
kasilloista, nettikyselyistä ja suunnittelutyöpajoista on tullut osa kaavoituksen 
arkea. Suunnittelija etäisenä, jäykkänä virkamieshahmona on muuttumassa 
keskustelevaksi suunnittelijaksi, joka esiintyy yhä useammin omana persoona- 
naan kuntalaisten keskellä. Työskennellessäni opiskeluaikanani berliiniläises- 
sä kaupunkisuunnittelutoimistossa huomasin yllätyksekseni, miten erilaisia 
kokemuksia asukkailla, suunnittelijakonsulteilla ja virkamiehillä oli samasta 
projektista. Asukkaiden ja viranomaisten väliseen vuorovaikutukseen tuntui 
liittyvän turhautumista ja pettymyksiä, ja aloin tutkia, miten paljon näiden 
osapuolten kokemukset projektista todella erosivat toisistaan ja miksi. Nykyi- 
sestä kaavoittajan roolistani tarkasteltuna kysymys vuorovaikutuksen vaikut- 
tavuudesta ja mielekkyydestä asukkaille on edelleen tärkeä: asukkaita ei pidä 
osallistaa suunnittelijoiden ohjailemaan peliin turhaan (ks. myös Tuurnas & 
Haveri tässä teoksessa). 

Tässä artikkelissa kerron kahdesta projektista, joissa vuorovaikutusta oh- 


jaavat virkamiessuunnittelijoiden sijaan hallinto-organisaatioiden palkkaa- 

mat konsultit, moderaattorit. Tapausten läpi tarkastellaan, miten moderaat- 
torin läsnäolo suunnitteluprojekteissa vaikuttaa osallisuuden kokemuksiin ja 
vaikuttavuuteen viranomaisten, asukkaiden ja moderaattoreiden näkökulmis- 
ta. 

Tutkimani projektit olivat verkostotyyppisiä osallisuusprosesseja, jois- 
sa projektiverkosto koostui julkishallinnon edustajista, niiden yksityisistä 
kumppaneista, sekä pienestä joukosta asukasedustajia ja paikallisia yrittäjiä. 
Verkosto pysyi samanlaisena koko projektin läpi. Hallinnollisella tasolla Ber- 
liinissä toimi Friedrichshain-Kreuzbergin aluevirasto ja Helsingissä kaupun- 
kisuunnitteluvirasto. Paikallistasolla projekteissa olivat mukana Berliinissä 
projektialueiden aktiiviset asukkaat, kiinteistönomistajat ja yrittäjät ja Hel- 
singissä kuntalaisista koostettu asukasraati, nk. uudisraivaajat, joita oli haet- 
tu internetissä mukaan projektiin kehittämään kaupunkisuunnitteluviraston 
viestintää. Asukas- ja hallintotason välissä toimivat yksityiset kumppanit, 
Helsingissä viestintätoimisto ja Berliinissä vuorovaikutteiseen suunnitte- 
luun erikoistunut yksityinen kaupunkisuunnittelutoimisto. Nämä yksityiset 
kumppanit, moderaattorit, olivat operatiivisessa projektivastuussa ja luotsasi- 
vat vuorovaikutusta projektiverkostossa. Kummassakin projektissa oli myös 
taustalla konfliktiarka aihe: Helsingissä haluttiin viestiä kaupunkisuunnit- 
teluviraston halusta purkaa kasvupainetta täydennysrakentamisen kautta. 
Berliinissä yritettiin ratkaista konfliktia, jossa yöelämän melu ja siivottomuus 
vähensivät koettua asumisviihtyisyyttä ja kiristivät ravintolayrittäjien ja asuk- 
kaiden välejä. Projekteista ensimmäinen toimi Berliinissä 2012—2014 ja toinen 
Helsingissä 2014-2015. 

Osallisuus voidaan määritellä monella tavalla. Laajimmillaan se tarkoittaa 
osallistumista, osallistamista tai valtaistamista, erottelematta osallistumisen 
motiiveja, alullepanijaa, kestoa tai sitoutumisen määrää (Koskiaho 2002, 36). 
Syvemmällä tasolla osallisuudella voidaan tarkoittaa myös kuulumisen ja jä- 
senyyden tunnetta (Sassi 2002, 59), sekä sellaista osallisuutta, johon kuuluvat 
keskustelu ja kuunteleminen, osallisten itsesäätely sekä konfliktien ratkomi- 
nen niistä vaikenemisen sijaan (Koskiaho 2002, 42; cit. Barber 1984). Osallis- 
tumisen ja osallistamisen ero on selkeämpi: osallistuminen on omaehtoista, 


kun taas osallistaessaan yksi taho vaatii tai pyytää toista osallistumaan käsillä 

olevaan asiaan (Koskiaho 2002). Vaikka osallistaminen onkin ylhaaltapain 
suuntautuvaa, se ei tarkoita, etteikö asukkaiden osallistuminen prosessiin oli- 
si omaehtoista. Osallistaminen kertoo vain, kuka hankkeen käynnistää, eikä 
välttämättä edes siitä, mistä aloite siihen on tullut. Osallistamisen ja osallis- 
tumisen ero on näkökulmassa. Käsitteet kertovat ainoastaan, kenen toimin- 
nasta kerrotaan. Tässä artikkelissa käytetään osallisuus-käsitettä sen laajassa 
merkityksessä ilmaisemaan ihmisten mukanaoloa projekteissa. Kokemukset 
osallisuudesta ovat kuitenkin myös mukana artikkelissani, sillä niiden kautta 
voidaan arvioida vuorovaikutuksen onnistuneisuutta. 

Lokal.leben- ja Uudisraivaajat-projekteissa osalliset olivat kasvokkaisessa 
kanssakäymisessä. Projekteissa järjestettiin koko projektiverkoston keskeisiä 
tapaamisia, niin kutsuttuja pyöreitä pöytiä. Pyöreällä pöydällä tarkoitetaan 
tilannetta, jossa määrätty ryhmä jonkin ongelman osallisia kokoontuu yhteen 
projektiryhmään etsimään ongelmalle ratkaisua (Senatsverwaltung fiir Stadt- 
entwicklung und Umwelt Berlin 2012, 330). Pyöreän pöydän jäsenet muodos- 
tavat eräänlaisen pienen parlamentin. Helsingin tapauksen keskusteluihin sai- 
vat osallistua pyöreän pöydän ääressä hallinnon työntekijät, moderaattori ja 
asukasraati. Berliinin tapauksessa oli samanlainen kokoonpano lisättynä pai- 
kallisen asukastalon työntekijällä. Pieni osallistujamäärä mahdollisti näissä 
melko tiiviin projektiryhmän toiminnan ja keskustelut hallinnon, asukkaiden 
ja konsulttien välillä. 

Pyöreän pöydän mahdollistamasta osallisuudesta huolimatta osallisuuden 
henkilökohtaista kokemista mutkistaa se, miten osapuolet pystyvät toimi- 
maan yhteistyössä erilaisista rooleistaan ja identiteeteistään käsin. Näitä roole- 
ja ja identiteettejä määrittävät hyvin erilaiset vastuut ja henkilökohtaiset odo- 
tukset, jotka määrittävät myös osapuolten suhteita toisiinsa. Näytän kahden 
tapaukseni kautta, millaisia ongelmia julkishallinnon, yksityissektorin sekä 
kuntalaisten välisessä kumppanuusretoriikassa on. Sekä kuntalaiset että suun- 
nittelijat näyttävät odottavan osallisuudelta paljon, mutta samalla osallisuu- 
den odotukset ja todellisuus ovat vuorovaikutusprojekteissa usein ristiriidas- 
sa (ks. myös Tuurnas & Haveri; Rättilä & Rinne tässä teoksessa). Muotoaan 
hakevien menetelmien ja roolien ohella kuntalaisten ja viranomaisten välinen 


vuorovaikutus on aina kitkaista: sitä värittävät epäsuhdat vallasta ja vastuusta, 

sekä projektien vaikutuksissa osapuolten elämänpiireihin (ks. Kahila & Kyttä 
tässä teoksessa). 


Moderointi ja verkosto-osallisuus 


Tutkimani projektit eivät olleet aivan tavanomaisia maankäytönsuunnittelun 
projekteja, joissa kaavoittajien tehtävänä on lähinnä tuottaa strategioita ja/tai 
lainvoimaisia kaava-asiakirjoja. Tapaukset eivät liioin ole tavanomaisia vuoro- 
vaikutteisia projekteja, joissa osallisuus toteutuu erilaisten kyselyjen ja asuka- 
siltojen muodossa. Osallisuus oli näissä projekteissa lähtökohta ja välttämätön 
keino projektin toteuttamiselle ja tulosten saavuttamiselle. Projektit olivat 
erilaisia kestonsa, projektiryhmänsä koon ja koheesion, menetelmiensä, tavoit- 
teidensa ja toimintaympäristöjensä suhteen. Niille olivat kuitenkin yhteistä 
verkostot, joissa projektin ajan viranomaiset ja kuntalaiset sidosryhmiensä 
edustajina ja asiantuntijoinakin ratkoivat yhdyskuntasuunnitteluun liittyvää 
ongelmaa moderaattorin johdolla (ks. Kuusimäki 2015). 

Keitä projekteihin palkatut moderaattorit sitten oikein olivat? Moderaat- 
torin käsite ei ole yksiselitteinen. Sillä voidaan tarkoittaa joko hyvin organisa- 
torista tai laajemman kokonaisuuden kannalta vastuullista, strategista roolia. 
Tässä artikkelissa käsitellään näistä jälkimmäistä. Strategisesti keskeisessä 
roolissa moderaattorit toimivat projektinjohtajina sekä viestinviejinä ja pus- 
kureina viranomaisten ja asukkaiden välillä. Moderaattorit kokoavat verkos- 
toja, toimivat tulkkeina asiantuntijoiden ja kuntalaisten välillä ja välittävät 
sekä kuntalaisten että viranomaisten näkökohtia eri osapuolille. Moderointi 
viittaakin tasoittamiseen, kohtuullistamiseen, hillitsemiseen ja välittämiseen. 

Organisatorinen moderointi on pikemminkin fasilitointia, joka taas viittaa 
avustamiseen ja välineiden tarjoamiseen (vrt. esim. Healey 2003). Fasilitaattori 
johtaa vuorovaikutustilaisuuksia, jäsentelee tietokokonaisuuksia prosessin osa- 
puolille sekä juontaa vuorovaikutustilanteita (Bundesministerium... 2014, 49). 
Fasilitaattorin rooli on suomalaisessa kontekstissa moderaattoria tunnetumpi. 
Jos moderaattori toimii hallinto-organisaation ulkopuolisena asiantuntijana, 
moderaattori vastaa konsulttisopimuksen kautta sekä vuorovaikutusprosessin 


johtamisesta että varsinaisen projektin toteuttamisesta. Moderaattorin on siis 

oltava myös projektin aihepiirin asiantuntija. Moderaattorin tulisi olla luonte- 
va, pysyvä projektiverkoston osa virkamiesten ja osallisten rinnalla. 
Suomalaisessa yhdyskuntasuunnittelussa moderaattoreita ei juuri tunneta, 
kun taas Berliinissä moderaattoreilla on vakiintunut asema julkishallinnon 
kuntalaisia osallistavissa projekteissa. Moderaattoreiden tai fasilitaattoreiden 
käyttämistä suositellaan lähtökohtaisesti kaikissa vuorovaikutusmenettelyissä 
esimerkiksi Berliinin kaupunkiorganisaation tuottamassa osallisuuden käsi- 
kirjassa (Senatsverwaltung... 2012, 320-331). Hallinto-organisaation ulko- 
puolisen moderaattorin hyödyllisyys on tunnistettu etenkin konfliktiherkissä 
ja pitkäkestoisissa osallisuushankkeissa (Bundesministerium... 2014, 39, 97) ja 
pyöreissä pöydissä (Senatsverwaltung... 2012, 330). Moderaattoreiden vakiin- 
tunut asema suunnittelukentällä heijastaa osallisuuden merkityksen pitkää ja 
vaikuttavaa perintöä berliiniläisessä kaupunkisuunnittelussa (ks. esim. Holm 


& Kuhn 2010; Niemenmaa 1997; 2005, 37—38). 


Projektit ja kumppanuudet luomassa ja rajaamassa osallisuutta 


Vuorovaikutuksen lisääntymiseen yhdyskuntasuunnittelussa ovat vaikutta- 
neet paitsi lakisääteiset velvoitteet (esimerkiksi maankäyttö- ja rakennuslaki), 
yhdyskuntasuunnittelun vallitsevat trendit, myös ylipäätään hallintokulttuu- 
rin uudistuminen. Joustavat projektiryhmät, kumppanuusajattelu ja madaltu- 
vat rajat julkisen, yksityisen ja kolmannen ja neljännen sektorin eli kansalais- 
yhteiskunnan toimijoiden välillä kuuluvat uuden julkishallinnon eetokseen 
(ks. myös Tuurnas & Haveri; Mäenpää ym. tässä teoksessa). Uusi julkishallin- 
to on kattokäsite joukolle erilaisia toimintatapoja ja ajattelumalleja ja liittyy 
laajemmin uusliberalistiseen kehitykseen. Tälle kehitykselle on ominaista, 
että julkishallinto omaksuu entistä enemmän ajattelumalleja, toimintatapo- 
ja ja retoriikkaa yritysmaailmasta (Rantala & Sulkunen 2007; tarkemmin ks. 
myös Tuurnas & Haveri tässä teoksessa). Ajan henki näkyy myös yksityisen, 
julkisen ja kansalaisyhteiskunnan rajojen häivyttämisessä pyöreän pöydän 
ääressä. Uuden julkishallinnon eetokselle on ominaista siirtyminen hierarki- 
sesta linjaorganisaatiosta hajautettuun hallintamuotoon sekä ketteriin, väli- 
aikaisiin projekteihin verkostoineen, jotka toimittavat hallinnon tehtäviä (ks. 
myös Kanninen & Bäcklund tässä teoksessa). 

Hallintokulttuurin eetosta kuvaa hyvin hallinnon tehtävien hoitaminen 
projekteina, erilaisissa vaihtuvissa kokoonpanoissa. Julkishallinto hakeekin 
projekteihin usein tietoa tai osaamista, jota hallinto ei pysty järjestämään pit- 
käaikaisesti esimerkiksi pysyvän viran muodossa (Sjöblom 2007, 74). Projek- 
ti voi myös edistää paikallisen näkökulman esille nousemista ja osallistuvaa 
demokratiaa, mikäli paikallisagentteina toimivat henkilöt tuntevat sekä hal- 
lintoa että korttelitason elämää ja pystyvät tulkitsemaan näitä todellisuuksia 
toisilleen (vrt. Mulgan 2009, 3-5). Tällaisen paikallisagentin käyttäminen voi 
syventää olennaisesti hallinnon ja kansalaisyhteiskunnan välistä ymmärrystä. 

Uusi julkishallinto on saanut osakseen myös paljon kritiikkiä. Hallinto- 
kulttuuri on synnyttänyt yksityisen ja julkisen sektorin välisiä sopimuksia, 
joissa julkinen valta ja yksityiset työskentelevät joko yhteisin tai julkisin va- 
roin jonkin projektin toteuttamiseksi. Tätä toimintamallia kutsutaan public- 
private-partnershipiksi (PPP) (Kooiman 2000, 150; ks. myös Tuurnas & Haveri 
tässä julkaisussa). Maankäytönsuunnittelussa konsulttien käyttö on hyvin ta- 
vallista. Julkisen tahon ja sen kumppanin välinen sopimus liittää kumppanit 
toisiinsa, mutta jättää toisaalta muut osalliset kumppanuuden ulkopuolelle. 
Tämä aiheuttaa jännitteitä maankäytönsuunnittelussa, sillä sopimusten sa- 
lassapitoehdot ovat ristiriidassa maankäyttö- ja rakennuslain edellyttämien 
avoimuuden ja osallisuuden periaatteiden kanssa (Mäntysalo & Saglie 2010, 
317-319; myös Kanninen & Bäcklund tässä teoksessa). Yksityisen ja julkisen 
välisissä neuvotteluissa voidaan sopia tavoitteita ja reunaehtoja, jotka jäävät 
sopimuskumppanien välisiksi ja joita ei viedä kuntalaisvuorovaikutukseen 
(Mäntysalo & Saglie 2010). Vaikka projektikumppanuuden ajatellaan edistä- 
vän hallinnon verkostoitumista yli sektorirajojen (Paakkunainen 2007, 161), 
yksityisen ja julkisen välisillä sopimuksilla voidaan myös rajoittaa, tai jopa 
poistaa osallisten vaikutusmahdollisuuksia, jotta hanke toteutuisi nopeasti, 
tai olisi ylipäätään mahdollinen (Mäntysalo & Saglie 2010). 

PPP:stä on kehitetty public-private-people-partnership, jossa ”neljäs P” kuvaa 
kuntalaisia (vrt. esim. Rantala & Sulkunen 2007, 9-10). PPPP-mallissa kansa- 
laisyhteiskunnan jäsenet otetaan kumppaneiksi perinteisten yksityisen ja jul- 
kisen sektorin rinnalle. Kansalainen ei ole sopimuskumppani eikä siten mu- 


kana esimerkiksi tavoitteiden asettamisessa eikä välttämättä tunne taustalla 

vaikuttavia taloudellisia seikkoja (vrt. Mäntysalo & Saglie 2010, 334). Kump- 
panuusretoriikka neljän P:n mallin yhteydessä tarkoittaakin usein lähinnä 
osallisuusmyönteisyyttä tai kuntalaislähtöisyyttä eikä varsinaista tasavertaista 
kumppanuutta sektoreiden välillä (ks. myös Rättilä & Rinne tässä teoksessa). 

Berliinin ja Helsingin projekteissa osallisuus muistutti hieman PPPP-tyyp- 
pistä projektikumppanuutta, mutta tasavertaisesta kumppanuudesta niissä 
ei ollut kyse. Varsinainen kumppanuus sitoi konsulttia ja hallinto-organisaa- 
tiota, ja projektin toimintatapaan kuului tehtävän suorittaminen yhteistyös- 
sä paikallisten toimijoiden kanssa. Hankkeissa oli selkeät projektiverkostot, 
joiden toimijat eivät sulautuneet yhteen vaan edelleen edustivat verkostossa 
itseään tai sidosryhmiään ja puolustivat omia intressejään. Kuitenkin projek- 
tien eetokseen kuului vahva osallisuus ja työskenteleminen pyöreän pöydän 
ääressä. Tätä yhteistyömallia voidaan nimittää verkosto-osallisuudeksi. Tällai- 
nen verkosto-osallisuus on yhteistyöhön perustuvaa ja neuvottelevaa. Kaupun- 
kisuunnittelun vuorovaikutustapana se tähtää syvällisempään osallisuuteen 


kuin esimerkiksi pelkät asukaskyselyt. 


Luottamus, roolit ja identiteetti tasavertaisen 
vuorovaikutuksen kompastuskivinä 


Suunnitteluprosesseissa ja suunnitelmien hyväksyttävyydessä luottamus on 
tärkeää. Kunnallishallinto on olemassa kuntalaisia varten ja muodostaa pai- 
kallisdemokratian pohjan (ks. myös Jäntti ym. tässä teoksessa). Dualistisen 
päätöksentekomallin — jossa viranomaiset valmistelevat esitykset ja poliitikot 
tekevät niistä päätökset — takia luottamus julkishallinnon instituutioihin on 
tiukasti kytköksissä politiikkaan. Luottamuksen vähennyttyä on ollut tarpeen 
kehittää lisää aktiivisia ja välittömiä vaikutuskanavia (Kettunen 2012, 18). 
Koska osallistaminen voi vaatia paljon henkilöstöresursseja, vuorovaikutuska- 
navat ovat usein sähköisiä palveluita: kyselyitä ja erilaisia palautejärjestelmiä. 
Mikä sitten vaikeuttaa kuntalaisten ja hallinnon edustajien välistä vuoro- 
vaikutusta? Kuntalaisen ja viranomaisen väliseen vuorovaikutukseen sisältyy 
jo lähtökohtaisesti valtaa. Sosiaalisista, institutionaalisista ja taloudellisista 
syistä ei voida olettaa, että nämä osapuolet toimisivat objektiivisesti, riisut- 


tuina omista intresseistään (vrt. Häkli 2002, 113). Roolit ja niihin kietoutu- 

va valta ovat rakentuneet niin hienosyisiksi sosiaalisiksi ja institutionaalisiksi 
kudoksiksi, ettei niiden vaikutuksia pystytä poistamaan mistään sosiaalisesta 
toiminnasta (vrt. Häkli 2002, 116). Esimerkiksi pyöreän pöydän ääreen tulles- 
saan osallistujilla on toisistaan jo jonkinlainen, vaikkapa asemaan tai habituk- 
seen perustuva käsitys. Lisäksi keskusteluita käy rajallinen määrä ihmisiä. Val- 
taa on heillä, jotka vuorovaikutustilanteissa ja neuvottelupöydissä ovat läsnä ja 
joiden tuottama tieto valikoituu päätöksenteon ja yhteisten asioiden pohjaksi. 

Suunnittelijan tehtävä on sovittaa keskenään hyvin erilaisten asukkaiden, 
elinkeinoelämän, kiinteistönomistajien ja suunnittelijoiden omista erilaisista 
elämismaailmoista, arvoista ja tietopohjasta juontuvat intressit suunnittelu- 
ratkaisuksi, joka tuottaa mahdollisimman paljon yhteistä hyvää. Olipa kyse 
sitten korttelitasosta, kaupunginosasta, kunnasta tai valtiosta, intresseiltään 
tai kokemuksiltaan homogeenistä ryhmää on käytännössä mahdotonta löy- 
tää. Tämä aiheuttaa ristiriitoja suunnittelun tavoitteiden asettelussa (ks. myös 
Rättilä & Rinne tässä julkaisussa). Lisäksi suunnittelun aluetasot eivät välttä- 
mättä ole osallisille tuttuja tai tärkeitä. Paikallinen intressi voi hyvinkin olla 
ristiriidassa kunnallisen, kansallisen tai ylikansallisen edun kanssa (vrt. Jäntti 
ym.; Kanninen & Bäcklund tässä teoksessa). Suunnitteluratkaisuja ei välttä- 
mättä voida keskustelunkaan kautta asettaa paremmuusjärjestykseen, sillä eri 
todellisuuksien ja tarpeiden erojen takia yhteinen arvopohja tai käsitys todelli- 
suudesta puuttuu (vrt. Bäcklund & Mäntysalo 2010, 341). 

Kun yhteinen todellisuus, kieli ja arvo- ja tietopohja puuttuvat, suunnit- 
telun yhteydessä käytävä keskustelu on tärkeää. Hyvällä vuorovaikutuksella 
tai viestinnällä voidaan kertoa suunnitelmiin vaikuttavista intresseistä sekä 
eri tietojen ja olosuhteiden tulkitsemisesta ja arvottamisesta suunnittelurat- 
kaisuissa (ks. myös Kahila & Kyttä tässä teoksessa). Suunnittelu voidaankin 
nähdä tilanteena, jossa eri näkökulmien edustajat hakevat yhteistä kieltä suun- 
nitteluhankkeen puitteissa (Balducci & Mäntysalo 2013, 2-3). Suunnittelun 
näkeminen niin kutsuttuna trading zone'ina voidaan nähdä, paitsi analyyt- 
tisena työkaluna, myös hyödyllisenä käytäntönä, kun pyritään luovaan, dia- 
logia edistävään vuorovaikutukseen (Kanninen ym. 2013, 174). Instituutioita 
kohtaan tunnettu systeemiluottamus kehittyykin henkilökohtaisissa kontak- 


teissa. Systeemiluottamus taas on olennaista tiedon ja näin ollen viranomais- 

toiminnan ja -valmistelun hyväksymisessä (Köhling 2012, 131-1325 vrt. Jäntti 
ym.; Rannila tässä teoksessa). 

Miten yhteistyö sitten luonnistuu tilanteissa ja hankkeissa, joissa vuorovai- 
kutuksessa on niin julkisen, yksityisen kuin kolmannenkin sektorin edustajia? 
Osallisten tasavertaiset suhteet ja yhteneväiset odotukset ovat tärkeitä toimi- 
vassa yhteistyössä (Köhling 2012, 200). Samalla lailla projektiin virittäytyneet 
ihmiset kokevat projektin yhtenä subjektina ja muodostavat projekti-identitee- 
tin sen ympärille (Castells 2004, 8-10). Kollektiivinen projekti-identiteetti on 
voimavara yhteistyöprojekteissa ja voi muodostua hyvin myönteisistäkin läh- 
tökohdista, kuten asuinympäristön parantamisen halusta. Toisaalta yhteisten 
tavoitteiden ja arvopohjan puuttuminen voi estää projekti-identiteetin synty- 
misen tilanteessa, jossa juuri projektiosapuolten yhteisten tavoitteiden pitäisi 


olla projektin keskeinen moottori. 


Roolien kirjo projekti-identiteetin tiellä 


Viranomaisten, paikallistoimijoiden ja konsultin roolit ovat lähtökohtaisesti 
radikaalisti erilaiset erityisesti niiltä osin, jotka projekteissa olivat tärkeimpiä: 
vaikuttamismahdollisuuksien ja vastuun. Verkostotoiminnassa vastuu koskee 
sekä moderaattoreita että viranomaisia, mutta eri tavoin. Moderaattorit toi- 
mivat siltoina tai tulkkeina hallinnon ja kuntalaisten välillä. Moderaattori voi 
kokea myös moraalista vastuuta kuntalaisten toiveiden viemisestä hallintoon, 
koska moderaattorit ansaitsevat projektin kuluessa luottohenkilöiden aseman 
kuntalaisten silmissä. Moderaattorit ovat projekteissa suurimmassa operatii- 
visessa roolissa: toiminta vaikuttaa olennaisesti projektiverkoston koheesioon 
sekä viestien välittymiseen eri toimijoiden välillä. 

Viranomaisten näkökulmasta vastuu seuraa virkaa. Berliinin ja Helsingin 
tapausten viranomaiset toivat esiin vastuunsa tehtäviensä suorittamisesta ja 
hallinnoimiensa alueiden tasapainoisesta kehityksestä. Lisäksi viranomaiset 
ovat poliittisen paineen alla. Heidän on työnsä puitteissa oltava lausunnois- 
saan lojaaleita edustamalleen organisaatiolle ja pystyttävä kohtelemaan kun- 
talaisia johdonmukaisesti ja tasapuolisesti. Epätasapuolisuus voi suomalaisessa 
järjestelmässä johtaa valitukseen hallinto-oikeuteen ja mahdollisesti huomau- 


tukseen tai muuhun seuraamukseen (vrt. Rannila tässä teoksessa). 

Me teemme politiikkaa kansalaisten kanssa, emme heita vastaan. Siksi tama 
jatkuva vuorovaikutus on äärimmäisen tärkeää. Ilman sitä menettäisimme 
kuvan siitä, mitä yksittäisissä naapurustoissa parhaillaan oikeastaan tapah- 
tuu. —— jos meillä ei olisi tätä vuorovaikutusta, hallinto tekisi enemmän 
päätöksiä [ilman kansalaisten tukea], olisi varmasti enemmän hyväksy- 
misongelmia, vähemmän kiinnostusta politiikkaan ja vastarintaa. Ja sitä me 
emme halua. (Lokal.leben-projektin viranomainen 2014) 
Asukkaat ovat mukana projekteissa, jotka koskettavat heidän vapaa-aikaan- 
sa ja arkeaan. Tämän takia siinä, missä viranomaiset ja moderaattorit voivat 
olla tyytyväisiä esimerkiksi projektin menetelmien sujuvuuteen, asukkaiden 
tyytymättömyys jatkuu, kunnes projekti vaikuttaa konkreettisesti heidän 
asuinkortteleidensa elämään, kuten Berliinin-tapauksessa tapahtui. Helsingin 
Uudisraivaajien asukasedustajien keskuudessa ajateltiin yleisesti, ettei heidän 
osallisuudellaan välttämättä olisi suurta vaikutusta projektin lopputuloksiin. 
Projektin tavoitteet eivät toisaalta olleet samalla tavalla osallisten havainnoita- 
vissa kuin lokal.lebenissä. 
Uudisraivaajat on hyvä ja tervetullut avaus, mutta olennaisinta on se, miten 
ihmiset oikeasti pääsevät vaikuttamaan suunnitteluun (eli miten uudisrai- 
vaajien ideoita käytetään). Kuulemisesta on vielä pitkä matka siihen, että 
ideat menevät käytäntöön. (Uudisraivaajien asukasjäsen 2015) 
Vaikuttamista vaikeuttaa myös hallintorakenteiden epäselvyys kuntalaisille. 
Yhtäältä eri hallinto-osastojen tehtävät ovat epäselviä, ja toisaalta kuntalaiset 
eivät välttämättä luota siihen, että heidän ajamansa asiat menevät eteenpäin 
hallintokoneistossa. Projekteissa tällaiset asiat aiheuttavat närkästystä ja epä- 
luottamusta. Ongelma on yleinen: osalliset väsyvät ja turhautuvat yrittäessään 
löytää oikean virastoluukun, jolla asioida, eivätkä lopulta usko äänensä edes 
menevän perille (ks. Häikiö & Snellman tässä teoksessa). Epäselvyyttä hallin- 
non rakenteista voimistaa entisestään kaupunkisuunnittelun hajautuminen 
kaupunkiorganisaation eri toimialoihin ja yksiköihin. Kaupungin rakentami- 
seen liittyvät kaavoittajien lisäksi myös rakennusvalvonta, kunnallistekniikka, 
sivistystoimi ja näiden osastojen tai toimialojen alaiset lukuisat eri viranomai- 
set. 
Verkosto-osallisuuden etu on keskustelujen ja kasvokkaisuuden tuoma 


tuttuuden tunne ja tämän lisäämä luottamus. Pyöreiden pöytien myötä hal- 

linnon edustajat ja kuntalaiset tuntevat toisensa ja ovat kanssakaymisessa 
toistensa kanssa. Pohjimmiltaan tärkeintä on ylipäätään keskustelutilanteen 
mahdollistaminen, vaikka onkin selvää, että asukkaat ovat pyytäjän ja viran- 
omaiset antajan roolissa, jos asioiden edistyminen vaatii viraston toimintaa. 
Tilannetta kuvaa myös se, millaisilla resursseilla osallistutaan: virkamiehet 
käyttävät virka-aikaansa, asukkaat vapaa-aikaansa. Uudisraivaajissa työsken- 
televä moderaattori kuvasi tapaamisten merkitystä projektissa näin: 
Mä uskoisin että se on hyvä tavata [viranomaisia], koska se tekee todellisem- 
maksi, että hei, siellä on joku ihminen takana, että tää ei ole vaan joku ”nyt 
tähän rakennetaan jotain, näin on päätetty, joku virkamieskoneisto on päät- 
tänyt näin”. -—— Nähdään että vitsi, nää jutut on mietitty, että voi olla eri 
mieltä lopputuloksesta, mutta — — näitä on ihan oikeesti mietitty tosi monelta 
eri kannalta, ja on tosi vankat perusteet että on tehty tämmöinen päätös. — 
— KSV sanoi, että [päätösten takana oleva tieto] ei välttämättä välity aina 
sinne asukkaille, —— se on se nopea lopputulos minkä ihmiset näkee. (Uudis- 
raivaajien moderaattori 2015) 
Tapausaineiston perusteella kuntalaisten ja viranomaisten keskusteleva vuo- 
rovaikutus voi edistää instituutioihin kohdistuvan systeemiluottamuksen 
syntymistä. Toisaalta Berliinin ja Helsingin projekteissa myös joko tunnet- 
tiin luottamuksen murtuneen projektin myötä tai epäiltiin, ettei asukkaiden 
todellisiin vaikutusmahdollisuuksiin kannata kuitenkaan vielä luottaa (vrt. 
myös Köhling 2012). Eräät osallistujat harmittelivat, että viranomaiset olivat 
projektissa liian passiivisessa roolissa, sillä vasta läsnäolon kautta syntyisi tun- 
ne todellisesta keskusteluyhteydestä. Yksi Uudisraivaajien asukasedustajista 
pelkäsi myös, että Uudisraivaajat osoittautuisi ajanhukaksi ja että osallisten 
ideoita jätettäisiin huomiotta: 
[Projektissa jatkamiseen] vaikuttaa pääsääntöisesti se, että otetaanko ryh- 
män tietotaito, kokemus ja näkemykset vastaan realistisina argumentteina 
(jolloin niistä kieltäytyessäänkin meille varmasti esitetään rationaaliset 
perustelut, joista niistäkin vielä keskustellaan) vai perinteisinä kansalais- 
mielipiteinä (tyyliin ”Joo voi voi, kun olette hienoja ideoita keksineet, mutta 
oikeasti meillä nyt tehdään nämä näin tällä tavalla”). Edellinen on kannus- 
tavaa ja jälkimmäinen ajanhukkaa. (Uudisraivaajien asukasjäsen 2015) 
Berliinin ja Helsingin projektien osapuolet halusivat ennen kaikkea varmistua 


siitä, että heidän ideoitaan arvostetaan ja viedään eteenpäin ja että hankkeen 

aikana ja sen jalkeen kerrottaisiin, miten ja mihin he ovat vaikuttaneet. Kom- 
munikaatiossa tarkeinta oli heidan nakokulmastaan siis projektiviestinta. Vi- 
raston on kuitenkin vaikea luvata, etta ehdotukset vaikuttavat konkreettisesti 
suunnitteluun. Se, että argumentit on vain otettu huomioon, on vaikeasti to- 
dettavissa tai todennettavissa. Verkosto-osallisuus ei siis ole kaikilta osin lääke 
heikoksi koettuun kommunikaatioon, vaikka se syventääkin vuorovaikutusta 


ja hyvin hoidettuna lisää eri toimijoiden välistä luottamista. 


Moderaattorit vuorovaikutuksen airuina 


Mihin tarpeisiin moderaattorien mukanaolo sitten voi vastata? Hallinnon 
alulle panemissa osallisuushankkeissa on se vaara, että prosessiin mielellään 
osallistuneille kuntalaisille jääkin vaikutelma epäreilusta pseudo-osallisuudes- 
ta. Hallinto on siis kuuntelevinaan, muttei kuitenkaan käsittele kuntalaisten 
tuottamaa tietoa muun tiedon ohella olennaisena tietona. Huolena on, että 
kuntalaisten ajatukset arkistoidaan ja unohdetaan (ks. myös Tuurnas & Have- 
ri; Rättilä & Rinne; Kahila & Kyttä tässä teoksessa). Moderaattorien läsnäolo 
vähensi tätä huolta Berliinin ja Helsingin tapauksissa. Viestintä asukkaiden, 
moderaattorien ja hallinnon välillä oli niin jouhevaa tai tapahtui yhden pöy- 
dän äärellä, että kuntalaisille syntyi tunne yhdessä tekemisestä. Berliinissä, 
jossa asukkaiden yörauha todella oli järkkynyt ja asukkaiden ja ravintolayrit- 
täjien välillä kyti jatkuva kiista, eräs asukasaktiivi kiitteli, etteivät asukkaat 
tunteneet enää projektin myötä olevansa yksin ongelman kanssa. 

Berliinissä asukkaiden luottamus kohdistui kuitenkin viranomaisten si- 
jaan ensisijaisesti moderaattoreihin. He olivat projektiverkoston kaikkien 
jäsenten ensisijaisia keskustelukumppaneita ja johtivat kaikkia vuorovaiku- 
tustilanteita. Kuntalaisten luottamuksen kohdistuminen moderaattoreihin 
liittyykin olennaisesti tähän. Tunne kuunnelluksi tulemisesta ja usko viestin 
päätymisestä hyviin käsiin kohdistuukin silloin viestin vastaanottajaan. Mo- 
deraattorit onnistuivat keräämään luottamusta ja statusta vuorovaikuttami- 
sen asiantuntijoina. Etenkin Berliinin tapauksessa moderaattoreita pidettiin 
herkkäkorvaisina, luotettavina ja kärsivällisinä. Heidän katsottiin pystyvän 
samastumaan kuntalaisten ongelmiin. Projektin yhteistyöverkosto toimikin 


pitkään ja yhteydenpitoa oli runsaasti toimijoiden välillä. Moderaattorit oli- 

vat kuntalaisten suoria kanavia hallintoon, eräänlaisia verovaroin palkattuja 
asukasintressien asianajajia. Moderaattorit toivat jatkuvaa kommunikaatiota 
ja läpinäkyvyyttä projekteihin, sekä toimivat niiden paikallisagentteina. 

Moderaattorien profiloituminen kuntalaisten luottamushenkilöiksi liittyy 
siihen, kuinka paljon aikaa eri osapuolet voivat käyttää projektin vuorovaikut- 
teisiin tehtäviin. Siinä missä moderaattori pyörittää projektiverkostoa ja siihen 
liittyviä keskusteluita, viranomaisella on todennäköisesti vireillä useita muita- 
kin yhtä tärkeitä tai kiireellisiä hankkeita. Toinen luottamukseen vaikuttava 
tekijä on moderaattorin persoona: kuka tahansa ei sovi luonteenpiirteidensa 
tai temperamenttinsa puolesta moderaattorin rooliin. Viranomaisen ei tarvit- 
se olla vuorovaikutuksen mestari, kun hyvää vuorovaikutusta voi ostaa palve- 
luna. 


Ominaisuus, jota minulla ei ole (nauraa) — siksi on todella hyvä, että mo- 
deraattori tekee sen, eikä minun täydy tehdä sitä — on eräänlainen kärsiväl- 


lisyys sanoa asioita aina uudelleen, ja — — sanoa ne aina tietyssä muodossa 
— — pitää myös kuunnella paljon ja todella usein. Kuunnella usein uudes- 
taan. Minä ajattelen, että — — se on inhimillinen piirre, — — jonka voi myös 
treenata, tämä [asioita] välittävä. — — Hyvä, ettei se ollut minun roolini 
tässä projektissa. — — Sellaisen ammattilaisen täytyy tehdä se, joka sen osaa. 
(Lokal.lebenin viranomainen 2014) 


Moderaattorin etuna on myös, että hän ei kuulu hallinto-organisaatioon. Ber- 
liinissä viranomaiset pitivät tätä neutraalia profiilia osittain selityksenä sille, 
miksi asukkaat luottavat pikemminkin moderaattoreihin kuin hallintoon. 
Berliinin lokal.lebenissä työskennellyt viranomainen jopa painotti, miten äly- 
töntä kuntalaisen ja viranomaisen välisestä luottamuksesta puhuminen on: 
Eiköhän ole selvää, mikä rooli kullakin on. Minusta molemminpuolinen hy- 
väksyntä on jo paljon. (Lokal.leben-projektin viranomainen 2014) 
Viranomainen viittaa syvälle juurtuneisiin rooleihin, jotka viranomaisella ja 
kuntalaisella on suhteessa toisiinsa, ja pitää suhdetta lähtökohtaisesti jännit- 
teisenä. Toinen viranomainen kuvaa samaa asiaa: 
On hyvä, jos voin kirjoittaa toimeksiantoja, ja että meidän poliittisia tavoit- 
teitamme toteuttaa — — hallintoon kuulumaton henkilö. Lisäksi kansalaisten 


luottamus tähän henkilöön on varmasti vähän korkeampi kuin jos siinä olisi 
valtion edustaja. (Lokal.lebenin viranomainen 2014) 

Kuntalaisen ja viranomaisen välinen vuorovaikutus näyttäytyi Berliinissä ja 
Helsingissä vyöhykkeenä, jolla liikkui molemminpuolista uteliaisuutta, varo- 
vaisuutta ja odotuksia. Lisäksi vuorovaikutustilaisuuksissa oli ihmisiä, jotka 
vielä ennen projektien alkua olivat toisilleen täysin tuntemattomia ja erilaisista 
taustoista. Moderaattoreiden läsnäolo pehmensi tätä vyöhykettä: he liikkuivat 
edestakaisin eri intressiryhmien välillä, välittivät tietoa ja lisäsivät luottamusta 
tai ainakin ymmärrystä. Varsinaisen suunnittelutehtävän lisäksi moderaat- 
tori voi siis edistää ja ohjata yhteistyötä, jossa osapuolet saadaan liikkumaan 
samaan suuntaan heidän erilaisista lähtökohdistaan, vastuistaan ja intresseis- 
tään huolimatta. Kun aloite on yleensä asiantuntijaorganisaatiolla ja asiantun- 
tijakieli on itsessään jo valtaa, moderaattori loiventaa vuorovaikutustilannetta 
ja tuo arjen ja suunnittelun alan asiantuntijan tasoja lähemmäs toisiaan. 
Hallinto ja kansalaiset tulevat täysin erilaisista todellisuuksista, ja hallinnon 
todellisuus ei ole kansalaiselle ollenkaan ymmärrettävissä ilman tulkkia. 
Kääntäen kansalaisen todellisuus ei ole ollenkaan ymmärrettävissä hallin- 
tonäkökulmasta. — — Sen takia, että kaikki ovat sisällä rooleissaan, tarvitaan 


jotain tulkin kaltaista. — — Mutta ilman tulkkia hallintoa pidetään aina jo- 
tenkin vihollisena ... tai kansalaista. (Lokal.lebenin moderaattori 2014) 


Projektiverkosto ei kuitenkaan aina voi toimia yhtenä subjektina, koska pro- 
jektin osapuolilla on erilaiset roolit. Projekti tarjoaa osapuolille kuitenkin kes- 
kustelulle varatun vyöhykkeen (vrt. Balducci & Mäntysalo 2013, 2-3). Osallis- 
ten läsnäolo ja moderointi parantavat projektiverkostojen toimivuutta, sillä ne 
edistävät luottamusta sekä henkilöiden kesken että heidän edustamiaan yhtei- 
söjä kohtaan. Moderaattorit toimivat eräänlaisena liimana julkisen sektorin ja 
kuntalaisten välillä ja neutralisoivat maaperää, jolla vuorovaikutusta käydään. 
Sekä moderaattorien läsnäolo että verkosto projektiorganisaatiomuotona 
merkitsivät Berliinin ja Helsingin projekteihin osallistuneille epätavallista 
keskusteluareenaa. Kyseessä ei ollutkaan tavanomainen asukasilta tai palau- 
tekysely, vaan keskustelunavaus. Eräs Helsingin tapauksen asukas kuvailikin, 
miten hän tuntui jäävän yksin ”koneistoa vastaan” ilman muiden asukkaiden 
vertaistukea. Tämän takia verkostoissa on voimaa: vaikka projektin osapuolet 
eivät sulautuisikaan yhteen, he saavat tukea toisistaan ja tunne osallisuudesta 


kasvaa. 

Lopuksi: moderoinnilla parempaa osallisuutta? 


Rationalistiseen suunnitteluideologiaan kuuluu olennaisesti kasitys suunnit- 
telijasta yhdyskuntavisionäärinä ja suunnittelutiedon legitiiminä hallitsijana ja 
soveltajana, mutta erityisesti vuosituhannen vaihteen jalkeen suunnittelija on 
nähty myös eri intressiryhmien halujen sovittelijana, hyvinvoinnin edistäjänä, 
heikompien toimijoiden tukijana, asukkaiden valistajana ja lopulta jopa tiedon 
kerääjänä ja sen yhteen sovittelijana (ks. esim. Jauhiainen & Niemenmaa 2006, 
35-69). Vuorovaikutuksen pyörteissä suunnittelijan asema asiantuntijana sekä 
asiantuntijatiedon painoarvo kuntalaisten mielipiteiden rinnalla tuntuvat ko- 
keneen inflaation. Samalla paine osallisuuden menetelmien kehittämiseen on 
kasvanut. Keskustelua suunnitteluprosessista etenkin konfliktiherkissä hank- 
keissa kaivataan. Se avaisi myös suunnitelmien pohjalla olevaa työtä. 

Suunnittelun paradigmojen muutosten ohella uuden hallintokulttuurin 
tuottamat kumppanuuden muodot muokkaavat suunnittelun kenttää. No- 
pealiikkeiset, paikalliset projektit ja lisääntyvä yhteistyö muiden julkishal- 
linnon sektorien kanssa ovat lisääntyneet myös yhdyskuntasuunnittelussa 
osana uutta hallintokulttuuria. Toisaalta kumppanuuksien ulkopuolelle jää 
osapuolia, joihin suunnitteluhankkeet voivat silti vaikuttaa. Projektit, kuten 
Berliinin ja Helsingin tapausesimerkit, tuovat toimijoita yhteen ja synnyttävät 
kontakteja ja keskusteluja, mutta ne eivät takaa, että osallistaminen on osallis- 
ten mielestä aina tyydyttävää ja reilua — saatika vaikuttavaa. 

Viranomaisten näkökulmasta tärkeää on, että hallinnon tehtävät täyte- 
tään. Jos virastossa ei omasta takaa ole tarpeeksi aikaa tai osaamista jonkin 
asian hoitamiseen, se on hankittava ulkopuolelta. Menetelmällisesti osallis- 
tava suunnittelu on hankalaa ja vie aikaa (vrt. Healey 2003, 253). Sen lisäk- 
si, että suunnittelijan on hallittava alue- ja kaupunkikehittämisen prosessit, 
rakentamisen tekniset reunaehdot sekä paikalliset ja alueelliset viitekehykset, 
hänellä on oltava myös ymmärrystä konsensuksen muodostamiseen tähtää- 
vistä yhteistyöprosesseista (Healey 2003, 246—251). Mitä konfliktiherkempiä 
hankkeet ovat, sitä aiemmin ja laajemmin vuorovaikutus kannattaa aloittaa. 
Hallinnon voi olla järkevää käyttää konsultteja jonkin uuden tai väliaikaisen 
tarpeen kuten selvityksen tai tapahtuman tuottamisen ilmaantuessa, tai kun 
hallinnon toimintaympäristö ja tehtävät muuttuvat. Ulkoiset projektitoimijat 


94 Pra BÄCKLUND, JOUNI HAKLI & HARRY SCHULMAN (TOIM.) 


Moderaattorit ja verkosto-osallisuus yhdyskuntasuunnittelussa 


tuottavat hallinnolle lisää voimavaroja ilman, että hallinnon täytyy muuttaa 
rakenteitaan. 

Moderaattoreilla vahvistettu verkosto-osallisuus voi edistää tavoitteiden 
toteutumista paikallisissa projekteissa tai muissa hankkeissa, joissa kuntalais- 
ten ideoita todella tarvitaan. Moderaattori voi varsinaisen suunnittelutehtä- 
vän ohella hyvinkin onnistua tasoittamaan kansalaisyhteiskunnan ja hallin- 
non vuorovaikutuksen kompastuskiviä, kuten luottamuspulaa. Hallinto on 
olemassa palvellakseen kuntalaisia, eikä se toimi, jos se ei nauti kuntalaisten 
tukea ja hyväksyntää (ks. myös Jäntti ym. tässä teoksessa). Moderaattorin läs- 
näolo hallinnon ja kansalaisyhteiskunnan välissä merkitsee projektiverkoston 
synnyttämistä ja keskustelunavausta. Kuntalaisten ja viranomaisten todelli- 
suudet, argumentoinnin tavat ja projektiin liittyvät vastuut ovat niin erilaisia, 
että moderaattori pystyy hallinto-organisaation ulkopuolisena toimijana ja 
tulkkaajana ohjaamaan projekteja ja vuorovaikutusta ehkä paremmin kuin vi- 
ranomaiset, vaikka tasavertaista verkostoa ei projekteissa siltikään pystyttäisi 
muodostamaan. 

Osallisuuden muotoja ja menetelmiä kohtaan on syytä olla aina kriittinen. 
Epätyydyttäväksi koettu osallisuus voi heikentää kuntalaisten luottamusta 
suunnitteluorganisaatiota kohtaan (vrt. Tuurnas & Haveri; Rättilä & Rinne 
tässä teoksessa). Tämän takia onnistuneenkin vuorovaikutuksen jälkeen pro- 
jektien tuloksista ja viranomaisen työstä on hyvin tärkeää viestiä osallisille. 
Suunnitteluun liittyvän argumentoinnin läpinäkyvyys ja tuominen osallisten 
saataville edistävät luottamusta ja kuntalaisten uskoa osallistumisen mielek- 
kyyteen. Vaikka projektien tulokset tai vaikutukset olisivat selkeästi nähtävis- 
sä osallisuusmenettelyjen jälkeen, osallisten ensikäden kokemukset kertovat jo 
osittain, miten onnistunutta hallintolähtöinen osallistaminen on ollut. Osal- 
lisuuden kuvailun ja arvioinnin ytimessä tuleekin olla osallisten kokemus hei- 
dän roolistaan prosessissa. Myös heidän vaikutuksensa prosessiin on voitava 
kertoa avoimesti prosessin valmistuessa ja sen tulosten selvitessä. 

Kysymykseksi jää, ovatko moderaattorien tuomat hyödyt sellaisia, joita 
vain yksityinen kumppani pystyy tarjoamaan, vai voisivatko viranomaisen 
rooli ja toimintatapa muuttua vielä enemmän ”asiakasta palveleviksi” (vrt. 


Rantala & Sulkunen 2007, 9-10), verkostossa samalla tasolla kuntalaisten 

kanssa työskenteleviksi henkilöiksi. Voi olla, että suunnittelu on uusliberalis- 
min aikana yleisesti ottaen palvellut enemmän hallinnointia kuin keskittynyt 
toimimaan visionäärinä ja ”kuvittelemaan mahdotonta” (Allmendinger ym. 
2013, 232). Uusliberalistiseen muutokseen liittyvä projektimalli on tapausteni 
valossa kuitenkin monipuolistanut hallinnon työskentelyä ja tuonut etenkin 
sosiaalista lisäarvoa virastojen toimintaan. Verkosto-osallisuusprojekteissa 
moderaattori voikin olla se suunnittelija, joka sovittelee yhteen, paitsi eri osal- 


listen, myös viranomaisten ja osallisten intressejä. 

Johdanto 


Kansalaisten suhdetta julkiseen valtaan ja poliittiseen päätöksentekoon on 
ollut tapana tarkastella pääasiassa osallistumisen ja osallisuuden käsitteillä. 
Keskustelu kansalaisosallistumisen merkityksestä ja laajemmin osallistuvan 
demokratian mallista nousi politiikkatieteissä esiin jo 1960—1970-luvulla, jol- 
loin vasemmistolaisesti orientoituneet uudet yhteiskunnalliset liikkeet ryhtyi- 
vät haastamaan elitistiseksi kritisoimaansa liberaalia länsimaista demokratiaa 
ja vaatimaan kansalaisille laajempia yhteiskunnallisen osallistumisen mahdol- 
lisuuksia. (Ks. esim. Konttinen 1999; Melucci 1989; Offe 1985.) 
Osallistumiseen liittyvä tematiikka on sen jälkeen pysynyt jatkuvasti agen- 
dalla, kun poliitikot ja tutkijat ovat keskustelleet edustuksellisen demokratian 
kriisiytymisestä ja lainsäädäntöä on samalla muutettu kansalaisia 'osallista- 
vaan” suuntaan. Uusien osallistumiskanavien syntyminen, eritoten digitaa- 
lisen tieto- ja viestintätekniikan nopean kehityksen myötä, on vauhdittanut 
siirtymistä yksilölähtöiseen some-kulttuuriin, mikä on muuttanut politiikan 
tekemistä, seuraamista ja siihen osallistumista. Nykyisin ollaan laajasti sitä 
mieltä, että poliittisen osallistumisen perinteet ovat murtumassa, puolueet 
ovat suurten muutosten edessä, ja kansalaiset — valtiokansalaisina, kuntalaisi- 
na, asukkaina, asiakkaina, kuluttajina, yksilöinä ja liikehtijöinä — ovat ainakin 
länsimaisissa demokratioissa marssineet tukevasti politiikan näyttämölle, eikä 
heitä voi sieltä enää sivuuttaa (ks. myös Mäenpää ym. tässä teoksessa). Liikeh- 


timisellä viittaamme myöhäismodernille poliittiselle toiminnalle ominaiseen 

tapaan välttää pitkäaikaisia kollektiivisia sitoutumisia. Toimijoina liikehtijät 
suosivat lyhytaikaisia, projektimaisia prosesseja ja tapahtumia sekä performa- 
tiivisia toimintamuotoja. (Borg ym. 2015; della Porta 2013; Hey 2007; Keane 
2009; Rosanvallon 2008; Tormey 2015.) 

Lähdemme tässä artikkelissa liikkeelle käsiteteoretisoinnille ominaisesta 
ajatuksesta, jonka mukaan käsitteet ja teoriat ovat osa maailmaa tietystä nä- 
kökulmasta tulkitsevia ja sitä rakentavia diskursseja, ja siinä mielessä ne ovat 
omalla tavallaan aina myös poliittisia rakennelmia (Foucault 1982; Jokinen 
ym. 2016). Yhteiskunnallista todellisuutta kuvaavat käsitteet ovat niin ikään 
aika- ja paikkasidonnaisia. Ympäröivän maailman muuttuessa käy säännöl- 
lisesti myös niin, että jotkut tietyn aikakauden käsitteet ja niihin sisältyvät 
ajatustavat menettävät myöhemmin merkityksensä (Näsström 2011). Jäsen- 
nämme artikkelissa puhetta ja ajattelua osallistumisesta diskurssin käsitteen 
kautta ja väitämme, että osallistumisen ympärille rakentuneelle diskurssille 
on käymässä juuri näin, jolloin myös sen sisältämät käsitteet eivät enää kyke- 
ne pätevästi kuvaamaan ja tulkitsemaan kansalaisten ja poliittisten yhteisöjen 
suhteiden dynamiikkaa. Tietyt kysymykset ovat poliittista yhteisöä ja kan- 
salaisuutta tarkasteltaessa toki perustaltaan ikuisia (ks. Bäcklund ym. 2002), 
mutta koska kieli, merkitykset ja käytännöt muuttuvat, myös tutkimuksen 
käsitteistöä on aika ajoin pohdittava kriittisesti uudelleen ja tarvittaessa päivi- 
tettävä (Rättilä & Rinne 2016b). 

Tarkastelemme artikkelissa viime vuosina näkyvästi esiin noussutta pai- 
kallista asukasaktivismia ilmiönä, jonka näemme kiinnostavalla tavalla haas- 
tavan osallistumisdiskurssin oletukset ja käsitteet. Viittaamme asukasaktivis- 
milla kuntalaisten pyrkimyksiin vaikuttaa oman asuin- ja lähiympäristönsä 
oloihin (englanniksi esim. neighborhood-focused activism tai do-it-yourself 
urbanism; ks. Gilster 2013; Fabian & Samson 2015). Argumentaatiomme 
pohjautuu haastatteluaineistoon, joka on kerätty asukasliikkeistä eri puolilla 
Suomea vuoden 2015 aikana. Analysoimme aineistosta erityisesti asukasak- 
tiivien käsityksiä omasta toimijuudestaan. Kysymme, mihin paikkaan ja yh- 
teisöön aktiivit identifioituvat, miten he kuvaavat omaa toimintaansa, ja mitä 
he ajattelevat suhteestaan nykyiseen kuntademokratiaan. Osallistumista ja 


asukasaktivismia luotaava teoreettinen pohdintamme nojaa erityisesti politii- 

kan tutkimuksen tieteenalan lähtökohtiin ja käsitteisiin, mutta sen rinnalla 
hyödynnämme myös muuta yhteiskuntatieteellistä ja -teoreettista tutkimus- 


kirjallisuutta. 


Osallistumisdiskurssin esteettinen politiikka 


2000-luvun alussa julkaistu Osalliset ja osaajat (2002) asettautui pohtimaan 
osallistumisen ja osallisuuden kysymyksiä tilanteessa, jossa yhtäältä perintei- 
set poliittisen osallistumisen muodot olivat murroksessa ja toisaalta julkinen 
valta oli kehittämässä kansalaisia aktivoimaan pyrkiviä hankkeita ja osallis- 
tavaa lainsäädäntöä. Erityisesti vuonna 2000 voimaan tullut maankäyttö- ja 
rakennuslaki toimi niin uusien osallistumiskokeilujen kuin tutkimushankkei- 
denkin innoittajana. Osalliset ja osaajat -teoksen tavoitteena oli kartoittaa eri 
tieteenalojen käsityksiä osallisuuden tilasta ja haasteista. Monet kirjoittajista 
olivat kiinnostuneita etenkin kaupunkisuunnittelun muuttuvista käytänteis- 
tä, mutta teoksessa keskusteltiin myös yleisemmällä tasolla kansalaisyhteis- 
kunnan muutoksista. (Esim. Bäcklund 2002; Haila 2002; Häkli 2002; Ket- 
tunen 2002; Koskiaho 2002.) 

Tulkitsemme Osalliset ja osaajat -teoksen kuuluvan moniäänisyydestään 
huolimatta 1990-luvun puolivälistä asti Suomessa vahvasti vaikuttaneeseen 
osallistumisdiskurssiin, jonka tuottamiseen ovat osallistuneet niin julkis- 
hallinnon toimijat, poliitikot ja media kuin eri alojen tutkijatkin (tästä kes- 
kustelevat esim. Bäcklund & Kallio 2012; Lappalainen 2013; Keränen 2008). 
Diskursseja ja niiden valtaa on mahdollista arvioida esteettisen politiikan nä- 
kökulmasta. Usein estetiikasta ja politiikasta puhuttaessa oletetaan, että es- 
tetiikka on jotakin, joka kuorruttaa ja piilottaa politiikan realiteetit ja jolla 
houkutellaan ja jopa manipuloidaan äänestäjiä ja kansalaisia uskomaan jokin 
tietty ideologia tai tulkinta maailmasta (ks. Lattunen 2007). Vaikka tämä tapa 
lähestyä politiikan estetiikkaa ei olekaan suoranaisesti väärä, se on kuitenkin 
liian kapea. Ranskalainen filosofi ja taiteen tutkija Jacques Ranciére (2006) 
ymmärtää politiikan estetiikan yhteiskunnallisen todellisuuden, sen raken- 
teiden, toimijoiden ja käytäntöjen rajojen hahmottamisena. Politiikassa on 
hänen mukaansa kyse ennen kaikkea siitä, minkä vallitsevassa yhteiskunnassa 


sallitaan tulevan julkisesti näkyväksi ja tunnustetuksi, ja mikä tai ketkä sulje- 

taan julkisen huomion ulkopuolelle ja siten syrjäytetään yhteiskunnan hyväk- 
symästä toimijuudesta (Ranciére 1999; 2006). Ranciéren esittämästä näkökul- 
masta myös diskurssit voidaan ymmärtää näkyvän ja näkymättömän välisenä 
esteettis-poliittisena kamppailuna. Hallitsevien diskurssien valta ei koskaan 
ole täydellinen, mutta ne kuitenkin määrittelevät, millaista näkyvyyttä yhteis- 
kunnassa kulloinkin pidetään oikeana ja hyväksyttävänä. 

Ranciéren esteettisen politiikan avulla voidaan purkaa ja tehdä näkyväksi 
myös sitä, millaista maailmaa osallistumisdiskurssi tuottaa. Ensinnäkin osal- 
listuminen ymmärretään jonakin, joka on hyvää ja kannatettavaa ja jota ei ole 
järkevin perustein mahdollista tai ainakaan suotavaa kyseenalaistaa. Osallis- 
tumisen ja sen varaan rakentuvien mallien kuten deliberatiivisen demokra- 
tian ympärille on luotu ikään kuin normatiivinen aura, joka säteilee kauniita 
asioita, sivistynyttä kansalaisuutta ja vallan kumartumista järjen äänen edessä 
(ks. Stenvall 2013). Osallistumisdiskurssi vetoaa esteettiseen tajuumme hyväs- 
tä yhteiskunnasta ja kansalaisuudesta, ja siihen osallistumisesta on itsessään 
muodostunut legitiimin puhujan kvaliteetti. Se joka uskaltaa kyseenalaistaa 
osallistumisen merkityksen ja järjen, riskeeraa samalla oman uskottavuutensa 
poliittisena toimijana (tai jopa tutkijana). (Ks. Rättilä 1999; vrt. myös Kallio 
& Häkli tässä teoksessa.) 

Toiseksi etenkin julkishallinnossa omaksutun osallistumisdiskurssin si- 
sällä on ollut tapana ajatella, että kun kansalaisille tarjotaan lisää osallistu- 
mismahdollisuuksia, nämä myös automaattisesti tarttuvat niihin (ks. myös 
Tuurnas & Haveri tässä teoksessa). Onhan osallistuminen jotakin hyvää ja 
kansalaisuuteen luontaisesti kuuluvaa, jota kaikkien järkevien ihmisten voi- 
daan lähtökohtaisesti olettaa haluavan. Ja jos eivät halua, heissä täytyy olla 
jotakin vikaa. Kansalaiset saattavat esimerkiksi olla liian epäkypsiä ja tietä- 
mättömiä ymmärtääkseen omaa hyväänsä, jolloin heitä pitää siihen erityisesti 
kasvattaa. (Ks. Keränen 2008; Rättilä 1999; Setälä 2003.) Kolmantena osallis- 
tumisdiskurssin tyypillisiin oletuksiin kuuluu vuorovaikutuksen arvostami- 
nen. Osallistumisen ohella myös vuorovaikutuksen idea on kaunis ja vaikeasti 
kumottavissa. Kuka voisi hyvin perustein vastustaa eri osapuolia kunnioitta- 


vaa ja kuuntelevaa vuorovaikuttamista? 

Näin osallistumisdiskurssi viime kädessä häivyttää näkyvistä erimieli- 
syydet, vaihtoehdot ja valtasuhteet — siis politiikan — jolloin demokratiasta 
ja kansalaisten osallistumisesta piirtyy esiin hämyinen kuva, josta on vaikeaa 
erottaa, mitä käytännössä tapahtuu, kenen aloitteesta, millaisella prosessilla 
ja millaisin vaikutuksin. Elämismaailmassa valtamekanismeja ei kuitenkaan 
koskaan päästä karkuun. Tämä saattaa selittää, miksi kansalaiset, kuntalaiset 
ja asukkaat eivät ole missään vaiheessa ottaneet osallistumisdiskurssia laajasti 
omakseen (esim. Häyhtiö 2010; Rättilä 2001; Tormey 2015). 

Toisaalta jotkut teoreetikot ovat korostaneet, että konsensuksen tavoitte- 
lun asemesta demokrattinen osallistuminen voi myös olla kiistelevää moniar- 
voisuutta. Etenkin Chantal Mouffen (2000) tunnetuksi tekemässä agonistises- 
sa demokratiateoriassa kiistelevä moniarvoisuus ja -äänisyys on demokratian 
keskeinen lähtökohta ja periaate. Se tunnistaa ja tunnustaa, että konsensuksen 
saavuttamisella on rajansa, ja osa erimielisyyksistä jää ratkaisemattomiksi, kos- 
ka tulkinnat ongelman syistä ja ratkaisukeinoista nousevat erilaisista intres- 
seistä ja merkitysjärjestelmistä (Mouffe 2000; ks. myös Bäcklund & Mäntysalo 
2010). Agonistisessa mallissa poliittisuutta ei silti nähdä vihamielisenä antago- 
nismina, vaan ennemminkin vihamielisten asenteiden kesyttämisenä. Ongel- 
mia ruotiessaan osapuolet voivat olla eri mieltä monistakin asioista, sillä avoin 
erimielisyys paitsi asemoi keskustelijoita, tuo myös esiin osapuolten keskinäi- 
set valtasuhteet. Agonistiseen demokratiaan kuuluu niin ikään kamppailu sii- 
tä, miten demokratia ymmärretään, ja keitä ja millaista tietoa päätöksenteossa 
halutaan kuunnella. Näin agonismi haastaa yhtä hyvin perinteisen edustuk- 
sellisen demokratian kuin sitä täydentämään kehitellyt deliberatiiviset osal- 
listamiskanavat ja sopii hyvin tässä artikkelissa tarkastellun monimuotoisen, 
paikallisen asukasaktivismin teoreettiseen jäsentämiseen. 

Siinä missä osallistumisdiskurssin esteettinen politiikka perustuu näke- 
mykselle olemassa olevaan järjestelmään ja sen normeihin mukautuvasta de- 
liberatiivisesta kansalaisuudesta, agonistisen mallin esteettisyys perustuu eri- 
laisuuksien ja vaihtoehtoisen asiantilojen esille tuomiseen. Kansalaisliikkeet 
haastavat ajoittain vallitsevan poliittisen järjestelmän ja eliitit suoraan harjoit- 
tamalla julkista performatiivista häirintää? (esimerkiksi mielenosoituksia, jul- 


kisten tilojen valtauksia ja some-kampanjointia; ks. Rinne 2011; Rättilä 2012), 


KANSALAISET KAUPUNKIA KEHITTÄMÄSSÄ 103 


Tiina Rättilä ja Jarmo Rinne 


mutta suomalaiselle asukasaktivismille on ominaista ennen kaikkea itse to- 
teutettujen projektien ja sitä kautta oman autonomian näkyväksi tekeminen 
ilman, että siihen liittyy performatiivisia protesteja ja politiikan tutkijoiden 
niihin usein liittämää 'systeeminvastaisuutta (ks. myös Pyyry ym.; Mäenpää 


ym. tässä teoksessa). 


Analyysi: Asukasaktiivit vaikuttavina toimijoina 


Artikkeli pohjautuu laajempaan tutkimukseen, jossa selvitettiin paikallisten 
asukasaktiivien kokemuksia vaikuttamisesta ja käsityksiä toimintansa edus- 
tuksellisuudesta (Rättilä & Rinne 2016a; 2016b). Tutkimuksen aluksi kerät- 
tiin media-aineistoa siitä, millaista asukasaktivismia suomalaisissa kunnissa 
on käynnissä, sekä kontaktoitiin muita tutkijoita ja aktivistiverkostoja. Taus- 
taselvityksen perusteella tarkempaan analyysiin valittiin eri puolilta Suomea 
yhteensä kolmetoista kooltaan, toimintamuodoiltaan ja tavoitteiltaan erilaista 
asukasyhdistystä ja -liikettä, jotka tuovat monipuolisesti esiin tämän päivän 
asukasaktivismien teemoja ja toiminnan muotoja. Liikkeiden aktiiveja haasta- 
teltiin helmi-kesäkuun välillä 2015. Haastateltavia oli yhteensä 23, joista naisia 
oli 11 ja miehiä 12. Kaikki haastattelut videoitiin, äänitettiin ja litteroitiin. 
(Tarkemmin tutkimuksen metodologiasta Rättilä & Rinne 2016a.) 

Tätä artikkelia varten haastattelumateriaalista analysoitiin kysymykset, 
joissa tiedusteltiin: millaista on elää ja asua paikkakunnalla ja alueella, jolla 
asukasaktiivit toimivat; mitä asuinpaikka heille merkitsee; millaista aktivis- 
mitaustaa haastateltavilla on; ja mihin aktiivien edustama liike toiminnallaan 
pyrkii. Vastauksista eriteltiin merkityksiä, joista muodostettiin viisi yleisem- 
pää luokkaa: identifioituminen paikkaan, yhteisöllisyys ja yhdessä tekeminen, 
toimintatavat, oman toiminnan kuvaaminen sekä suhtautuminen kuntade- 
mokratiaan. Kuntademokratiaa koskevan luokan analyysissa hyödynnettiin 
aiemmassa tutkimuksessa tehtyjä havaintoja (ks. Rättilä & Rinne 2016a; 
2016b). 

Haastatteluista nousee esiin useita asukasaktiivien yhteisesti jakamia mer- 
kityksiä, joiden kautta voidaan lähestyä kysymystä siitä, miten aktiivit kuvaa- 
vat ja ymmärtävät oman toimijuutensa, ja millaisen vaihtoehdon asukasakti- 


vismi luo osallistumisdiskurssin tuottamalle esteettiselle politiikalle. 

Identifioituminen paikkaan 

Haastateltavat toivat systemaattisesti esiin vahvan identifioitumisen asuina- 
lueeseensa, tai joissakin tapauksissa siihen alueeseen, jonka he kokivat kotipai- 
kakseen, vaikka sita ei haastatteluissa erityisesti kysytty. Aktiiveille on vuosien 
mittaan kehittynyt syvä kiintymys omaan ympäristöönsä ja yhteisöönsä, josta 
he selvästi tuntevat ylpeyttä ja haluavat näyttää, että täällä osataan’. 


Mä pidän itseeni xx:läisenä lähtökohtasestikin ja — — tää on niinku mun 
alue. (asukasaktiivi, nainen, Etelä-Suomi) 


On haluttu tavallaan osoittaa, että vitsit me näytetään, että me ollaan niin- 
ku paras alue XX:ssä. (asukasaktiivi, nainen Etelä-Suomi) 


Se on niinku sitä mun mun omaa minuuttani niin paljon — —. (asukasaktii- 
vi, mies, Länsi-Suomi) 
Asukasaktiivien kokemus itselleen merkityksellisestä paikasta voi olla jopa in- 
tiimi ja hankalasti sanoin kuvattavissa: 
Ihminen kuuluu herkin tavoin johonkin tiettyyn paikkaan — —. Jokivarren 
ihmisillä saattaa olla erittäin intiimejä suhteita sen joen kanssa ja herkkyyk- 
siä, jolla tavalla he käsittelevät ja ajattelevat sen joen kohtaloa, mennyttä ja 
tulevaa, ja ryhmittyvät sitten puolustamaan sitä jokea. (asukasaktiivi, mies, 
Itä-Suomi) 
Syvästi koettu henkilökohtainen sidos paikkaan selittää pitkälle, miksi aktiivit 
ovat niin motivoituneita toimimaan sen puolesta (vrt. Pyyry ym. tässä teokses- 
sa). Sama havainto on tehty muissakin viimeaikaisissa tutkimuksissa paikan ja 
politiikan suhteista. Paikan merkitys yksilöiden poliittiselle identifikaatiolle 
on kasvanut samalla, kun perinteiset sosiaaliset verkostot ja kollektiivit ovat 
murentuneet. Myös Pia Bäcklund, Jouni Häkli ja Harry Schulman (2002) to- 
teavat, että mahdollisuus vaikuttaa suunnitteluun ja omaan elinympäristöön 
voi olla merkittävä edellytys paikallisen identiteetin vahvistumiselle. ”Jä/kim- 
mäinen voi puolestaan olla sosiaalisilta vaikutuksiltaan syvälle käyvä. Se voi olla 
osa kaupungin rakentumista vahvana poliittisena yhteisönä” (mt., 13). 
Haastatteluissa käsitykset siitä, mikä omassa asuin- tai kotipaikassa on tär- 
keää, vaihtelivat jonkin verran sen mukaan, toimiko asukasliike kaupungissa 
vai maaseutuympäristössä. Kaupungeissa aktiivit pitävät tärkeinä ympäristön 


viihtyisyyttä ja toiminnallista monipuolisuutta, erilaisia ihmisiä, tapahtumia 

ja yleistä 'pöhinää”. Maaseutuympäristössä korostetaan puolestaan luonnonlä- 
heisyyttä sekä luonnonympäristön säilyttämistä, puhtautta ja turvallisuutta. 
Yhteistä kaupunki- ja maaseutuympäristössä toimiville asukasliikkeille on sen 


sijaan kylämäisen yhteisöllisyyden arvostaminen. 


Yhteisöllisyys ja yhdessä tekeminen 


Asukasaktivismiin liittyy olennaisesti yhteisöllisyyden korostus ja yhdessä te- 
kemisen eetos. Ilman hyväksyvää lähiyhteisöä aktiivien toiminta saattaa kuih- 
tua nopeastikin. Aktiivien puheissa vilisee kertomuksia yhdessä aloitetuista 
projekteista, kokoontumisista, tapahtumista, tempauksista ja yhteisöllisestä 
hauskanpidosta. Asumisen viihtyisyyden ja turvallisuuden kannalta tärkeäksi 
koetaan jo se, että naapurit oppivat tuntemaan toisensa. Useissa haastatteluissa 
nousi esiin myös erilaisten ihmisten ja kulttuurisen moninaisuuden arvostus. 
Me ollaan sen tyyppisiä ihmisiä et me nautitaan siitä [yhdessä tekemisestä]. 


— — me tunnetaan niin laaja yhteisö tässä, et se vaikuttaa koko siihen omaan 
kokemuspiiriin hyvin vahvasti — —. (asukasaktiivi, nainen, Etelä-Suomi) 


Joo ehdottomasti, et täähän siinä on sellanen perusarvo siin meidän toimin- 
nassa, et me uskotaan siihen, että tarvitaan kansalaisyhteiskuntaa vahvis- 
tavia tämmösiä areenoita, jossa voi lähiyhteisön jäsenet tavata toisiaan ja 
kokoontua. (asukasaktiivi, mies, Länsi-Suomi) 
Aktiivien puheissa tulee esiin toiminnan ymmärtäminen dynaamisena proses- 
sina, jossa yhdessä tekeminen ikään kuin sivutuotteenaan saa aikaan me-hen- 
kisyyttä. Yhteisöllisyyden ja sosiaalisen pääoman onkin todettu monissa 
tutkimuksissa parantavan ihmisten kykyä toimia keskenään, edistävän yhtei- 
sön toimintamahdollisuuksia sekä vahvistavan yhteisön jäsenten keskinäistä 
solidaarisuutta ja luottamusta (esim. Diani 2015). Haastatteluaineistossa pai- 
kallisen yhteisöllisyyden merkitys tuli selvästi esiin asukasaktiivien ylpeytenä 
siitä, mitä he olivat omalla toimimisellaan saaneet aikaan. Esimerkiksi Hyvä 
kasvaa Järvenpäässä -liikkeen aktiivit kertovat, miten kaupunginjohtajaa myö- 
ten on tultu kiittelemään liikkeen tekemää työtä kaupungin hyväksi. Jyväs- 
kylän Huhtasuolla puolestaan asukasyhdistyksen rakentamasta laavusta on 
tullut lähiön asukkaiden yhteinen virkistyspaikka, jonne päiväkotilapset ja 


koululuokat tekevät luontoretkiä ja jossa kokoonnutaan säännöllisesti yhtei- 

siin virkistystapahtumiin. Helsingin Roihuvuoressa jarjestettavat jokavuoti- 
set Hanami-juhlat ovat jopa kansallisen mediakynnyksen ylittävä tapahtuma, 
joka kerää alueella sijaitsevan Kirsikkapuiston täyteen niin lähiseudun asuk- 
kaita kuin vieraitakin. Esimerkit kuvaavat, miten paikallisesti toimiminen 
edistää asukkaiden tunnetta kuulumisesta yhteisöön ja vahvistaa sosiaalista 
kanssakäymistä sen jäsenten kesken. 

Omatoimisen ja spontaanin paikallisen asukasaktivismin kasvun myötä 
agonistisen demokratian peräänkuuluttama moniäänisyys ja moniarvoisuus 
sekä institutionaalista demokratiaa haastavat näkemykset ovat muuttumassa 
yhä merkityksellisemmiksi tekijöiksi kansalaisten ja asukkaiden poliittista 


toimintaa ja toimijuutta selitettäessä. 


Toimintatavat 


Asukasaktiivien keinot asuinalueensa ongelmien ratkaisemiseksi ovat mo- 
ninaisia. Aktiivit tuovat huolensa esiin julkisuudessa ja saattavat myös ottaa 
yhteyttä paikallisiin päättäjiin, mutta sen sijaan, että odottaisivat, että joku 
tulee ylhäältä ja ratkaisee heidän ongelmansa”, aktiivit tarttuvat toimeen itse 
(ks. myös Mäenpää ym. tässä teoksessa). Asukasaktiivit kokevatkin olevansa 
aluettaan koskevien huolenaiheiden paikantamisessa ja ratkaisujen etsimisessä 
itse parhaita asiantuntijoita. 

Asukasliikkeiden toimintavoissa on monia piirteitä, jotka ovat ominaisia 
jälkimoderneille yhteiskunnallisille liikkeille ja liikehdinnöille (ks. Rinne 
2011; Rättilä 2014). Ensinnäkin liikkeet suosivat toimintamuotoja, joihin 
on helppo tulla mukaan. Haastatteluista käy hyvin ilmi, että aktiiveja moti- 
voi nimenomaan asioiden konkreettinen aikaansaaminen. Itseorganisoituvaa 
toimintaa pidetään antoisana ja mielekkäänä verrattuna esimerkiksi perintei- 
seen yhdistys- ja järjestötoimintaan, joka koetaan rutinoituneeksi ja jäykäksi, 
tai verrattuna toimintaan edustuksellisen järjestelmän kautta, jonka aktiivit 
näkevät enimmäkseen turhaksi ja epävaikuttavaksi. Esimerkiksi kunnanval- 
tuustossa istumista kuvattiin ”tyhjän puhumiseksi”, kun taas paikallinen vai- 
kuttaminen antaa ”pa/jon suuremman tyydytyksen, koska siinä oikeasti ja konk- 


reettisesti näkee työnsä jäljen” (asukasaktiivi, mies, Etelä-Suomi). 

Jos on ite tehny, joita muut huomaa, niin silläkin on jo merkitystä — —. (asu- 
kasaktiivi, nainen, Etelä-Suomi) 


Joku on maininnuki x:n mallin sillä tavalla, että hyvin laajalla mandaatilla 
on lähdetty siitä, että kylä itse tekee. Ja me voidaan tehdä, ja osoittamalla et 
me voidaan tehdä, se maailma muuttuu. (asukasaktiivi, mies, Itä-Suomi) 


"Osallistuminen" tässä mielessä eroaa siitä, miten osallistuminen on perintei- 
sesti politiikan tutkimuksen tieteenalalla ymmärretty. Asukasaktiivit ovat 
aloitteellisia subjekteja ja määrittelevät itse omat tavoitteensa ja keinonsa. 
Tässä asukasaktivismi eroaa selvästi perinteisestä poliittisesta kulttuurista toi- 
mintatapoineen. Yleisen 'maailman parantamisen sijaan asukkaat keskittyvät 
asioihin, joihin he kokevat voivansa itse suoraan vaikuttaa. Joissakin haastat- 
teluissa paikallisesti sitoutunut aktivismi esitettiin tietoisena vastatrendinä 
globalisaatiolle ja kauaksi karkaavalle universalismille. 

Niin tota se on nimenomaan paikallista, eli — — en niinku vois kuvitella 

toimivani vaan niin kun... jonkun yleisen universaalin luonnon tai univer- 

saalin maapallon vuoksi, vaan niin kun et et, jos mulla ei olis mitään hen- 


kilökohtasta suhdetta ja kokemusta mistään luonnosta ympärillä ja lähellä 
— — niin mun olis aika vaikee toimia. (asukasaktiivi, mies, Etelä-Suomi) 


[Tämä] tapaus on rohkaissut paikallisia — — ajattelemaan ja — — sanoon ää- 
neen sen, että nämä on meidän järviä ja jokia, siitä lähdetään eikä ne kuulu 
valtiolle tai avi:lle tai ely:lle tai jollekin abstraktille — —. Meillä on vastuu, 
ja meil on myös oikeus — — Aina pitää jonkun murtaa eri puolilla maailmaa 
tuuralla se lasikatto, ja sit se alkaa se keskustelu etenemään. (asukasaktiivi, 
mies, Itä-Suomi) 
Kolmanneksi haastatteluista nousi usein esiin aktiivien tietoinen pyrkimys 
rakentaa toiminnalleen positiivista imagoa. Suureksi osaksi haastatellut ’vas- 
tustavat vastustamista ja ryhtyvät siihen vain, jos kunta, valtio tai yritys esit- 
tää heidän mukaansa ympäristön ja terveyden kannalta uhkaavia hankkeita. 
Asukasliikkeet ja -aktiivit näkevät positiivisen imagon kiinnostavalla tavalla 
strategisena valintana. Välttämällä nimbyilyä ja osoittamalla kykyään tuottaa 
julkisen vallan suunnitelmille positiivisia vaihtoehtoja, aktiivit kokevat saa- 


vansa hankkeensa paremmin esiin ja julkisesti hyväksytyksi. 


108 Pra BÄCKLUND, JOUNI HÄKLI & HARRY SCHULMAN (TOIM.) 


Ei osallistumista vaan vaikuttamista! 


Ettei se oo pelkästään aina niinku vastustamista — —. Siin on niinku myön- 
teisiä asioita — — Positiivisuus aina tuottaa — — myös kaupungin suuntaan 
toisenlaisen vaikutelman — —. (asukasaktiivi, nainen, Etelä-Suomi) 


Oman toiminnan kuvaaminen 


Tämän artikkelin näkökulmasta on erityisen kiinnostavaa havaita, että asu- 
kasaktiivit eivät haastatteluissa käyttäneet juuri lainkaan osallistumisen ja 
osallisuuden käsitteitä. Koko aineistossa termit nousivat esiin vain joitakin 
kertoja, etenkin yhteyksissä, joissa haastateltava oli osallistunut kunnan tai 
jonkun hankkeen järjestämään prosessiin. Sen sijaan aktiivit kuvasivat toi- 
mintaansa omaehtoisena tekemisenä, projekteina, tempauksina, tapahtumina 
ja varsinkin vaikuttamisena. Vaikuttamisen käsite on aineistossa niin merkit- 
tävä, että asukasaktiiveja voidaan luonnehtia, ei niinkään osallistujiksi vaan 
vaikuttaviksi toimijoiksi (vrt. Staffans 2004, joka puhuu vastaavassa merki- 
tyksessä vaikuttamaan pyrkivistä asukkaista arjen asianajajina). Haastatte- 
lujen perusteella aktiivit tuntuvat viittaavan vaikuttamisella ennen kaikkea 
välittömään tekemiseen ja toimintaan oman alueen ja yhteisön hyväksi (ks. 
myös Pyyry ym.; Mäenpää ym. tässä teoksessa). Näin vaikuttaminen merkit- 
see aktiiveille enemmän kykyä tuunata omaa asuinaluetta viihtyisämmäksi 
kuin vaikkapa välillistä vaikuttamista virkamiehiin ja poliittiseen päätöksen- 
tekoon, vaikka sitäkin toki tehdään. 
Kyllä mä nään sen, et se ei ehkä, suurin merkitys on siihen, et sä voit vai- 
kuttaa siihen minkälainen sun elinympäristösi on. Sä voit vaikuttaa omaan 
hyvinvointiisi sil omalla alueella, sä voit vaikuttaa sen oman sosiaalisen 
kontekstin niinku tavallaan rakenteeseen — —. (asukasaktiivi, nainen, Ete- 
lä-Suomi) 
Asukasaktiivien toimija-identiteetin hahmottamiseksi kysyttiin myös, saako 
haastateltavaa kutsua aktiiviksi tai aktivistiksi. Useimmat haastatelluista oli- 
vat välittömästi valmiita identifioitumaan aktivisteiksi (se on kunnianimi”). 
Mä oon ainaki mielelläni aktivisti, joka niinku vähän uskaltaa rikkoa rajo- 
ja. Aktiivin voi ajatella, että se on ehkä enemmän laatikon sisällä... toimija. 
(asukasaktiivi, nainen, Pohjois-Suomi) 
Haastatteluissa esitettiin myös aktivismi- ja aktivisti-termien käyttöön liit- 


tyvää kritiikkiä. Eräiden haastateltavien mukaan aktivistin leima vahvistaa 

kahtiajakoa puolesta ja vastaan, kun keskustelun pitäisi olla itsessään vapaata 
ilman toimijoiden leimaamista siihen tai tähän leiriin: 
Kansalaisyhteiskunta on tavallaan siivottu tämmäöseen nurkkaan, okei he 
saavat siellä räksyttää, ja heitä voidaan kutsua aktivisteiksi — — kunhan sa- 


maan aikaan tämä — — rakenne etenee syvemmälle ja laajemmalle sitten eri 
sektoreilla. (asukasaktiivi, mies, Itä-Suomi) 


Kuvatessaan toimintaansa aktiivit pitivät erityisen tärkeänä, että he saavat itse 
määritellä sen säännöt ja toimintatavat (vrt. Tuurnas & Haveri; Kuusimäki 
tässä teoksessa). Aktiivit haluavat välttää hierarkioita ja pitää toimintansa 
mahdollisimman yksinkertaisena ja joustavana. Toimintaa määrittelee paljon 
se, ketkä ovat valmiita tulemaan siihen mukaan, ja miten he haluavat projek- 
tinsa toteuttaa. Haastateltavat korostivat, että heillä ei ole yhtä, jonkun ylhääl- 
tä sanelemaa, toimintamallia, vaan toiminta on aina tekijöidensä näköistä, ja 
vain sellaiseen toimintaan ryhdytään, jolle riittää tekijöitä. 
Yks tärkee peruste on se että me — — tehdään vaan niitä asioita joita me koe- 
taan tärkeiksi. — — ei mitään puoliväkisin, vaan semmonen semmonen asia 
ja parantaminen ja — — muuttaminen, joka me koetaan niin tärkeeks, et me 
halutaan tehdä innolla sitä ja testataan, niin et siihen löytyy ihmisiä riittä- 


västi, jotta tuntuu siltä, et se saadaan tehdyksikin. (asukasaktiivi, nainen, 
Etelä-Suomi) 


Suhtautuminen kuntademokratiaan 


Asukasaktiivit näkevät asukkaiden ja kunnan välit nykyisellään etäisiksi ja 
vaikuttamisen päätöksentekoon vaikeaksi (vrt. Jäntti ym. tässä teoksessa). Toi- 
saalta haastatteluissa kysymys siitä, kokevatko he saaneensa äänensä kuuluviin 
kunnassa, aiheutti monille päänvaivaa. Aktiivit eivät välttämättä tiedä, onko 
heidän toiminnallaan ollut vaikutusta. Eräs haastateltava kiteyttää aktiivien 
tuntemuksen todetessaan, että 
”mun on vaikeaa sanoa, mikä yleensäkään vaikuttaa, ja me ollaan tästä 
keskusteltu kavereitten kanssa hyvin monia kertoja ja ja tota ei tiedetä — € 
(asukasaktiivi, nainen, Pohjois-Suomi). 
Monet haastateltavat kokevat niin ikään, että virkamiehillä ja valtuutetuilla 
on tapana kävellä asukkaiden yli valmistelussa ja päätöksenteossa. Tämä har- 


mittaa aktiiveja, koska heillä on oman käsityksensä mukaan runsaasti koke- 

mustietoa alueensa asioista, jota he toivoisivat kunnan hyödyntävän nykyistä 
paremmin (tästä keskusteltiin myös Osalliset ja osaajat -teoksessa, ks. esim. 
Koskiahon 2002 ja Lapintien 2002 artikkelit). Yleinen tuntemus on, että 
kunta hoitaa lakisääteisen kuulemisvelvoitteensa, mutta ei aidosti kuuntele 
asukkaita eikä ota agendalle niitä asioita, joita asukkaat itse pitäisivät tärkeinä. 
Päätöksillä on taipumus ilmaantua jostakin ylhäältä”. 
Se on kuitenkin järjestetty niin että, et joku se kuka päättää, et missä asioissa 
asukkaita kuullaan, niin se, se tulee jostakin sellasesta mustasta laatikosta 
mitä ei välttämättä tiedetä. Et asukkaat ei voi vaikuttaa itse siihen, että 
nämä ovat ne asiat, joissa juuri nyt — — haluamme että meitä kuullaan. 


Vaan sit ehkä jotkut virkamiehet tai jotku lautakunnat päättää, et nyt, no 
nyt kuullaan tota — —. (asukasaktiivi, mies, Etelä-Suomi) 


Toisaalta kuntaan vaikuttamisen ongelmat ovat johtaneet myös rakentaviin 
seurauksiin, kun asukasaktiivit ovat päättäneet, että jos kunta ei tee asioille 
mitään, 'me tehdään itse”. Aktivismin pontimena on usein ollut tarve reagoida 
vaikkapa julkisten palveluiden lakkauttamisiin, tai halu tehdä lähiympäristös- 
tä viihtyisämpi. 
Monet asiat hoituu sillä kun niitä lähetään — — tekemään, et tuol ylhääl ei 
00 mitään semmost niinku, ei 00 olemassa mitään sellast tahoa joka hoitais 
meiän puolesta kaikki tallaset, tällaset asiat että aina löytyy jotain parannet- 
tavaa. (asukasaktiivi, mies, Etelä-Suomi) 
Haastattelujen perusteella vaikuttaa kiinnostavasti siltä, että asukasaktii- 
vien tunne omasta kansalaispätevyydestään on korkea (ks. Kestilä-Kekkonen 
2013). Vaikka aktiivit kokevat mahdollisuutensa vaikuttaa päätöksentekoon 
heikoiksi, he uskovat itseorganisoituvan toiminnan mahdollisuuksiin ja koke- 
vat sen mielekkääksi vaihtoehdoksi perinteiselle poliittiselle osallistumiselle 


kuten äänestämiselle tai yhdistys- ja järjestötoiminnalle. 


Lopuksi: Asukasaktivismin esteettinen politiikka 
Asukasaktiivit eivät tietenkään itse puhu diskurssien vallasta, mutta haastatte- 
luista käy erinomaisesti ilmi, että aktiivit ovat tietoisia vallitsevan edustuksel- 
liseen järjestelmään liittyvästä ’reaalipolitiikasta’ ja oman toimintansa eroista 


siihen nähden. Vaikka vaikuttaminen kuntaan koetaan vaikeaksi, lähiympä- 

ristöön vaikuttamiseen uskotaan ja siihen suhtaudutaan innostuneesti, jopa 
niin että aktiivit ovat valmiita viemään projektejaan eteenpäin siitä huolimat- 
ta, mitä niistä kunnan hallinnossa ja päätöksenteossa ajatellaan (vrt. Horelli 
ym. 2015). 

Asukasaktiivit ympäri Suomea kokevat, että kuntapäättäjät ovat menettä- 
neet kosketuksensa ihmisten arkeen. Aktiivien vaihtoehto kuntapolitiikan ja 
-hallinnon etääntymiselle ja byrokratisoitumiselle on tukeutuminen omaan 
lähiyhteisöön ja sen autonomisuuden edistämiseen. Olemme toisessa yhtey- 
dessä luonnehtineet asukasaktivismia prefiguratiiviseksi edustamiseksi’, viita- 
ten sillä aktivismin pyrkimykseen esittää ja rakentaa vallitsevalle järjestelmälle 
vaihtoehtoisia, tasa-arvoisia sosiaalisia suhteita ja elämismaailman käytäntöjä 
(Rättilä & Rinne 2016b). Näin toimiessaan asukasaktiivit tekevät tietoisen 
eron olemassa olevaan järjestelmään ja luovat omannäköistään, autonomiseen 
yhteisöllisyyteen ja itseorganisoituvaan toimintaan perustuvaa esteettistä po- 
litiikkaa. Tämän tutkimuksen aineiston valossa suomalaista asukasaktivismia 
ei voida kuitenkaan pitää kansainvälisessä mitassa erityisen radikaalina ilmiö- 
nä, eikä se pyri syrjäyttämään edustuksellista demokratiaa. Sen sijaan aktiivit 
sivuuttavat järjestelmän silloin kun voivat ja kulkevat itse rakentamine käy- 
täntöineen omilla demokratiaraiteillaan’ (ks. Rättilä & Rinne 2016a, 65—66). 

Kaikille diskursseille tyypillinen piirre on, että ne kuvaavat ja selittävät 
maailmaa itselleen sopivilla käsitteillä. Tästä näkökulmasta emme voi ottaa 
myöskään osallistumisen kaltaista ”hyvää ja kaunista käsitettä annettuna ja 
tarkastella ilman ongelmia vaikkapa sitä, miten kansalaisosallistumisen mah- 
dollisuudet ovat kehittyneet Osalliset ja osaajat -teoksen julkaisemisen jälkeen. 
On tärkeää tiedostaa, että myös osallistumisesta puhuttaessa olemme tekemi- 
sissä diskurssin kanssa, ja osattava kysyä, kuka osallistumisdiskurssin säännöt 
määrittelee, kenen näkökulmasta, ja millaisin seurauksin (ks. Bäcklund & 
Kallio 2012). 

Myös viime vuosina nopeasti lisääntynyttä paikallista asukasaktivismia 
voidaan tulkita tästä näkökulmasta, kansalaisten paikallistuneena reaktiona 
yhteiskunnan ja politiikan muutoksiin. Itse tekemisen mentaliteetti, motivaa- 
tio ja kyky eivät tietenkään ole mikään uusi ilmiö, mutta ne ovat viime aikoina 


selvästi voimistuneet, ja rakenteilla on vahvoja paikallisia yhteisöjä ja sosiaali- 

sia verkostoja. Kansalaiset ovatkin laajasti kyseenalaistaneet institutionalisoi- 
tuneet valtarakenteet, poliittiset toimijat, poliittisten prosessien demokraat- 
tisuuden, edustuksellisen järjestelmän toimintatavat, tiedolliset auktoriteetit 
ja suunnittelijoiden vallan, ja käynnistäneet niiden rinnalla omia paikallisia 
projektejaan ja kamppailujaan. 

Koska kaikkiin diskursseihin sisältyy aina valtaa, osallistumisdiskurssia ei 
ole syytä pyrkiä korvaamaan jollakin toisella, kuten vaikkapa omatoiminen 
kansalaisuus’ -diskurssilla. Ehdotammekin, että uusia trendejä käsitteellis- 
täessämme vältämme ainakin ajoittain kysymästä, miten ne edesauttavat tai 
estävät kansalaisten osallistumista valtakeskusten toimintaan, ja kysymme 
sen sijaan, miten kansalaiset suhtautuvat ja suhteutuvat erilaisiin poliittisiin 
yhteisöihin. Esittämällä kysymyksen näin päin, kykenemme edes osittain rik- 
komaan diskurssien vallan määritellä tapaamme ajatella ja esittää oletuksia 


demokratiasta ja kansalaisuudesta. 

Johdanto: Nuorten osallistumisen kulttuuriset 
resurssit kaupunkikehitystä suuntaamassa 


Tarkastelemme lähiössä asuvien juuri täysi-ikäisyyden kynnyksellä olevien 
tai sen ylittäneiden nuorten aikuisten käsityksiä nuorten yhteiskunnallisen 
osallistumisen mahdollisuuksista tai sen rajoituksista. Artikkeli lisää tietoa 
yhteiskunnallisesti marginaalisessa asemassa olevien nuorten aikuisten mah- 
dollisuuksista osallistua ja vaikuttaa yhteiskuntaan kaupunkiympäristössä. 
Esitämme, että yhteiskunnallisesti heikossa asemassa olevien nuorten käsi- 
tykset osallistumisen mahdollisuuksista ja rajoituksista tulisi paremmin huo- 
mioida kaupunkien kehittämisessä. Nuorille mahdolliset institutionaaliset ja 
arkipäivästä selviytymisen kannalta välttämättömät osallistumisen tavat eivät 
aina kiinnitä heitä yhteiskuntaan, vaan ohjaavat sen ulkopuolelle. 

Nuorten oikeutta ja mahdollisuuksia osallisuuteen turvataan erilaisin laein 
ja suosituksin. Kulmakivenä on YK:n lasten oikeuksien sopimus, joka on sisäl- 
lytetty periaatteena myös kansalliseen lainsääntöön, kuten kuntalakiin (27$). 
Nuorisolain (2006, 8$) mukaan nuoria on kuultava heitä koskevissa asioissa 
ja nuorilla tulee olla mahdollisuus osallistua nuorisopoliittisten aiheiden kä- 
sittelyyn. Nuorten osallistumista edistävät muun muassa nuorisovaltuustot ja 
oppilaskuntatoiminta on lukioille ja ammattikouluille lakisääteistä toimintaa. 
Osallisuutta ohjaavat lait antavat kuitenkin paljon liikkumavaraa toteutuksen 
suhteen ja vaikuttamismahdollisuudet voivat vaihdella kunnan kulttuurin ja 
viranomaisten asenteiden mukaan (Kiilakoski ym. 2012). 

Erilaisten lakien ja kuntien toimintakulttuurien lisäksi yhteiskunnalli- 


seen osallistumiseen ja vaikuttamiseen liittyvät yksilölliset ja yhteisölliset 

kulttuuriset tekijät. Osa nuorista kiinnittyy tarjolla oleviin yhteiskunnallisiin 
osallistumismahdollisuuksiin. Heillä on osallistumisen edellyttämiä tietoja 
ja taitoja, vaikkakin osallistuessaan yhteiskunnalliseen keskusteluun nuoret 
helposti kokevat epävarmuutta siitä, kelpaavatko he mukaan (Eränpalo ym. 
2013, 15-16). Myös erilaiset puoluetoimintaa ja edustuksellista demokratiaa 
täydentävät toimintarakenteet kuten kuntien ylläpitämät nuorisofoorumit, 
edellyttävät nuorilta tietynlaisia osallistumistaitoja ja halua osallistua aikuis- 
ten määrittämällä tavalla (Bäcklund & Kallio 2012). Osallisuuteen liittyvät 
rakenteet ovat yleensä aikuisten valmiiksi suunnittelemia, eikä nuorilla ole 
ollut päätäntävaltaa niiden suunnittelussa (Myllyniemi 2014, 6). Osa nuorista 
jää osallistumiskäytäntöjen ulkopuolelle. Ylipäätään institutionaaliset osal- 
listumiskäytännöt ja osallistumista edistävät toimintatavat eivät tutkimusten 
perusteella ole nuorten valtaosan omaksumia osallistumistapoja. Nuoret vie- 
rastavat (puolue)poliittista osallistumista. He kokevat kuilun päättäjien ja hei- 
dän itsensä välillä syväksi (Isoaho 2011) ja uskovat, ettei heillä ole sanavaltaa 
poliittisiin päätöksiin (Myllyniemi 2014; vrt. Rättilä & Rinne tässä teoksessa). 

Nuorten osallistumisen ymmärtäminen edellyttää myös nuorten jokapäi- 
väisen elämän ja toiminnan tarkastelua. Tällöin huomio kohdistuu toimin- 
taan ja toimijuuteen, joka pyrkii muutokseen ja/tai olemassa olevien ongel- 
mien ratkaisemiseen sekä siihen, että osallistuminen ei sijoitu yhdelle, tarkasti 
määritellylle ja institutionalisoituneelle toimintakentälle (ks. myös Pyyry ym. 
tässä teoksessa). Esimerkiksi julkisten instituutioiden näkökulmasta osallistu- 
mattomilta näyttävät nuoret voivat osallistua aktiivisesti omissa verkostoissaan 
ja elinympäristössään (ks. myös Kallio & Häkli tässä teoksessa). Tutkimusten 
perusteella nuorten osallistumismahdollisuuksia vahvistaa omaehtoisissa ryh- 
missä toimiminen (Eränpalo ym. 2013, 15-16; Myllyniemi 2014). Näitä voivat 
olla monenlaiset vapaa-ajan harrastus- ja ystäväryhmät (Pickering ym. 2012). 
Myös henkilökohtaisena mielletyssä toiminnassa voi ilmetä yhteiskunnallisen 
toiminnan ja osallistumisen ulottuvuus, esimerkiksi aktivointitoimenpiteistä 
vetäytymisenä (Keskitalo 2007) tai vaihtoehtoisten toimineentulomuotojen 


luomisena (Bottrell 2007). 

Osallistumisen kulttuuriset resurssit 


Osallistuminen edellyttää nuorilta monenlaisia kulttuurisia resursseja. Nämä 
resurssit liittyvät Pierre Bourdieun (1986) ajatukseen kulttuurisesta pää- 
omasta. Niissä kietoutuvat yhteen yksilön kehittymisen, institutionaalisen 
hallinnan ja symbolisten erojen kulttuuriset prosessit. Näissä prosesseissa 
muodostuvat yhteiskunnallisen osallistumisen mahdollistavat ja sitä sääte- 
levät kulttuuriset resurssit (Wierenga 2009; Lehtinen 2009; Kraaykamp & 
van Eijck 2010). Tapojen resurssit muodostuvat yksilön tiedoista ja taidoista. 
Symboliset resurssit rakentuvat materiaalisten tuotteiden välisen hierarkian 
tuntemisesta ja oikeanlaisten symbolien arvostuksesta. Symboliset ja tapojen 
resurssit ilmentävät ihmisten ja ihmisryhmien välisiä erilaisia taustoja, tietoja, 
mieltymyksiä ja näkemyksiä. Ne kehittyvät ihmisten kasvaessa tietyssä sosiaa- 
lisessa ympäristössä ja oppiessa arvostamaan tiettyjä asioita. Institutionaaliset 
resurssit puolestaan koostuvat yhteiskunnan säätelemistä, usein koulutuksen 
tai työelämän kautta saavutettavista muodollisista pätevyyksistä ja statuksista. 

Nuorten osallistumisessa merkittäviä ovat niin tapojen resurssit kuin sym- 
boliset ja institutionaaliset resurssitkin. Tieto olemassa olevasta toiminnasta, 
osallistujista ja toimintatavoista on yksilön tai yhteisön osallistumisen lähtö- 
kohta. Suomalaiset nuoret tyypillisesti aliarvioivat omaa osallistumiskykyään, 
vaikka heidän tietämyksensä yhteiskunnasta ja sen toiminnasta on kansainvä- 
lisesti vertailtuna erittäin hyvä, ja osaamisen erot ovat pieniä nuorten kesken 
(Suoninen ym. 2010, 144—146). Nuorten mielestä heillä ei ole osallistumisen 
edellyttämiä taitoja ja statuksia. Onkin selvää, että vaikkapa oppilaskunta- 
toiminta jää nuorille merkityksettömäksi, jos opiskelijat eivät tiedä miten he 
voisivat vaikuttaa koulunsa asioihin ja mitkä ovat vaikuttamisen väylät (Kos- 
te 2012). Myös toimintatapojen kielteinen symbolinen merkitys voi vähentää 
niiden merkitystä. Nuoret tulkitsevat helposti politiikan merkityksen oman 
elämänsä kannalta vähäiseksi, jos päätöksenteossa ei käsitellä heille juuri ky- 
seisellä hetkellä tärkeitä asioita (O’ Toole 2003). Heillä on vähäiset kulttuuriset 
resurssit poliittisten ratkaisujen käytännöllisten merkitysten tulkitsemiseksi 
omassa arkipäivässään. 

Varsin vastakkainen on tilanne nuorten itse hallitsemissa käytännöissä. 


Erilaisissa ryhmäkulttuureissa nuoret kykenevät omaksumaan ja luomaan it- 

selleen sosiaalisesti vahvoja asemia. He kehittävät tietyssä ryhmässä tarvittavaa 
kulttuurista pääomaa (Bullen & Kenway 2005). Ryhmän sisäinen kulttuuri- 
nen pääoma tuo esiin sen, miten kulttuuriset resurssit määrittävät yksilöiden 
ja ryhmien osallistumismahdollisuuksia. Yhteisölliset käytännöt edellyttävät 
niihin osallistuvilta kulttuurista tietoa erilaisten tilanteiden, asioiden ja suh- 
teiden yhteisöllisestä merkityksestä (Korkiamäki 2013). Yhteisöllisissä käytän- 
nöissä jaettu kulttuuri määrittää hyväksyttävät toimintatavat ja osallistumisen 
edellytykset. Kulttuuriset toimintamallit korostavat kyseisen yhteiskunnalli- 
sen tilanteen edellyttämiä ja sosiaalisen ryhmän toiminnan mahdollistamia 
erityistietoja ja -taitoja (Kallinen 2014). Ne voivat heijastaa yhteiskunnan ylei- 
siä kulttuurisia käsityksiä ja arvostettuja tietoja ja taitoja, mutta ne voivat myös 
rakentua vastakkaisten kulttuuristen resurssien varaan. Puuttuvien resurssien 
tilalle kehitetään kompensoivia resursseja. Jos ryhmäkulttuurinen pääoma 
muodostuu vastakkaiseksi yleisten kulttuuristen käsitysten kanssa, kuten ri- 
kollisessa toiminnassa tapahtuu, sosiaalisen aseman ja kulttuuristen resurssien 
vahvistuminen ei edistä yhteiskunnallista osallistumista vaan rajoittuu ryh- 
män kulttuurin piiriin. Näin ryhmän kulttuurinen pääoma voi edellyttää ja 
kehittää muusta yhteiskunnallisesta toiminnasta ulossulkevia kulttuurisia re- 
sursseja. 

Kulttuuriset resurssit eivät lopulta olekaan henkilökohtaisia, vaan ne muo- 
toutuvat yhteiskunnallisissa valtasuhteissa. Toistensa kanssa vuorovaikuttei- 
sessa suhteessa kehittyvät kulttuuriset resurssit saavat yksilöiden ja yhteiskun- 
nallisten ryhmien väliset erot tuntumaan luonnollisilta, ja niiden mukaiset 
patevyyserot oikeudenmukaisilta (Kraaykamp & van Eijck 2010). Symbolit, 
statukset ja pätevyydet sekä niiden hallinta määrittävät sitä, millainen toimin- 
ta on hyväksyttävää osallistumista. Ne myös määrittävät sitä, ketkä ovat hy- 
väksyttyjä toimijoita tietyissä yhteiskunnallisissa käytännöissä (Häikiö 2010). 
Kulttuuriset resurssit saavat merkityksensä siitä, että oikeanlaisten kulttuuris- 
ten resurssien hallinta edistää yhteiskunnallista menestystä ja hallinnan puute 
tai vähemmän arvostettujen resurssien hallinta puolestaan yhteiskunnasta syr- 


jäytymistä (Boon & Farnsworth 2011). 

Tutkimuksen toteutus 


Tavoitteenamme on tarkastella nuorten aikuisten käsityksiä ja tulkintoja yh- 
teiskuntaan osallistumisesta. Kysymme miten nuorten hallussa olevat tai heil- 
tä puuttuvat kulttuuriset resurssit mahdollistavat tai rajaavat osallistumista. 
Lähtöoletuksena on, että tapoihin, symboleihin ja instituutioihin liittyvät 
kulttuuriset resurssit määrittävät osallistumista. Ymmärrämme yhteiskunnal- 
lisen osallistuminen laajasti sen mukaisesti kuinka nuoret aikuiset jäsentävät 
mahdollisuuksia vaikuttaa ja toimia lähiympäristössä ja laajemmin yhteiskun- 
nassa. Erityisenä kiinnostuksen kohteena on koulutuksen ja työelämän ulko- 
puolella olevien nuorten osallistuminen. 

Tutkimuksen aineisto koostuu kolmesta ryhmähaastattelusta ja yhdek- 
sästä yksilöhaastattelusta. Haastatteluihin osallistuneet eivät ole yhtenäinen 
ryhmä. Kun puhutaan nuorista, viitataan usein n. 15—30-vuotiaisiin, sillä 
nuorisolaki lähtee siitä, että alle 29-vuotiaat ovat nuoria henkilöitä. Tämän 
ikäryhmän sisällä yksittäisten nuorten ja nuorten aikuisten elämäntilanteet 
eroavat monella tavalla. Juuri peruskoulunsa päättäneet nuoret ovat hyvin eri- 
laisessa tilanteessa kuin esimerkiksi omassa kodissa asuvat tai jo vanhemmiksi 
tulleet nuoret. Nuorten elämäntilanteet ovat muutoinkin vaihtelevia, koska 
koulutus, työ, työttömyys ja erilaiset työvoimapoliittiset toimenpiteet jaksot- 
tavat nuorten aikuisten elämään monin tavoin. 

Kaikkiaan haastatteluihin osallistui 23 Tampereen Tesoman alueella asu- 
vaa, 17—26-vuotiasta nuorta aikuista. Yksi ryhmähaastatteluun osallistunut 
oli 31-vuotias. Haastatteluihin osallistuneista naisia oli 17 ja miehiä kuusi. Osa 
nuorista osallistui useampaan haastatteluun, esimerkiksi ensin ryhmähaastat- 
teluun ja tämän jälkeen yksilöhaastatteluun. Yksilöhaastattelujen avulla py- 
rimme kattamaan erityisesti työn ja koulutuksen ulkopuolisuuteen liittyviä 
seikkoja, jotka arvelimme jääneen ryhmähaastatteluissa vähälle huomiolle. 
Ryhmä- ja yksilöhaastatteluja yhdistäen saimme kartoitettua mahdollisimman 
monipuolisesti tesomalaisten nuorten aikuisten näkemyksiä alueella asuvien 
nuorten osallisuudesta. Ryhmähaastatteluihin osallistuneet nuoret olivat eri- 
laisissa elämäntilanteissa: osa oli opiskelijoita, osa työttömiä ja osa pikkulapsia 


kotona hoitavia äitejä. Osallistujista kahdeksan oli maahanmuuttajataustaisia, 

edustaen viittä eri kansallisuutta. Heistä kahdella ei ollut pysyvää oleskelulu- 
paa eivätkä he puhuneet suomea. Yksi nuori toimi haastattelussa tulkkina. 
Yksilöhaastatteluihin osallistuneet nuoret olivat parhaillaan tai olivat 
äskettäin olleet työelämän ja koulutuksen ulkopuolella. Muuten heiden elä- 
mäntilanteensa olivat erilaisia. Osalla nuorista oli koulutus, mutta he eivät ole 
saaneet työtä. Toiset taas olivat keskeyttäneet ammattikoulutuksensa. Muuta- 
ma nuorista oli ollut aiemmin työttömänä, mutta oli haastatteluhetkellä kou- 
lutuksessa tai määräaikaisessa työsuhteessa. Osalla oli harrastuksia ja laajat 
sosiaaliset suhteet. Osalla elämää leimasi sosiaalisten suhteiden puuttuminen. 
Osallistumisen käytännöt ja tavat ymmärrämme laajasti. Koulutuksen ja 
työelämän ulkopuolisuus on vain yksi, joskin tärkeä, nuorten yhteiskunnal- 
lista osallistumista määrittävä tekijä. Aineiston analyysin aloitimme tunnista- 
malla kohdat, joissa nuoret kertovat siitä, miten tesomalaiset nuoret tai he itse 
osallistuvat tai vaikuttavat yhteiskuntaan. Jaottelimme edelleen aineisto-ot- 
teet sen mukaan, tapahtuiko osallistuminen ja vaikuttaminen julkisissa ins- 
tituutioissa vai omaehtoisesti arkisissa käytännöissä yksilöllisesti vai kollektii- 
visesti (ks. taulukko 1). Näin luokiteltua aineistoa tulkitsimme kulttuuristen 
resurssien näkökulmasta huomioiden erilaisten tapojen, symbolien ja institu- 
tionaalisten resurssien merkityksen nuorten osallistumismahdollisuuksien jä- 
sentäjinä. Analyysi etenee siten, että ensin tarkastelemme nuorten yksilöllistä 
ja kollektiivista osallistumista julkisissa instituutioissa ja tämän jälkeen osal- 


listumista omaehtoisissa arkisissa käytännöissä. 


Taulukko 1. Kollektiivinen ja yksilöllinen vaikuttaminen 
julkisissa instituutioissa ja arkielämässä 


Omaehtoinen osallistuminen Osallistuminen julkisissa 
instituutioissa 
Talkootyö Talotoimikunta (nuorisokeskus) 
Kollektiivinen 
Lastenhoitorinki Vertaisryhmat (perhekerho) 
Muiden auttaminen Valitukset ja ilmoitukset 
Yksilöllinen 
Sosiaali- ja terveyspalvelut 

Yhteisten asioiden hoitaminen: Nuorisotalon asioihin vaikuttaja 


Nuoret eivät haastatteluissa juurikaan mainitse aatteellista ja/tai poliittista 
osallistumista tai kerro käytännöistä, joissa julkisissa instituutioissa toimi- 
minen liittyisi yhteiskunnalliseen vaikuttamiseen (vrt. Jäntti ym.; Rättilä & 
Rinne tässä teoksessa). Haastatteluihin osallistuneet nuoret tulkitsevat omat 
ja muiden nuorten vaikuttamismahdollisuudet yhteiskunnassa olemattomaksi 
tai hahmottomiksi: 

K: Jos te haluisitte tai ylipäätänsä nuoret haluisi muutosta, niin miten te voit- 

te vaikuttaa asioihin? 

N2: Ei mitenkään 

M1: Tuntuu kyllä, ettei ollenkaan, ei mitenkään 


Cj 


K: Mutta eikö tule mieleen, että täällä voisi vaikuttaa asioihin 
N2: Talotoimikunnan kautta joo, mutta pelkästään [nuoriso]talon asioihin. 
(ryhmähaastattelu 3, 17—21-vuotiaiden nuorten ryhmä) 


K: Miten ajattelet, että sinä voit vaikuttaa asioihin, tai yleensä nuoret voi 
vaikuttaa asioihin? Jos halutaan että joku juttu muuttuu tai tänne saadaan 
lisää harrastuksia tai opintotukea isommaksi tai ihan mitä vaan. 

v: En oikein tiedä sitten että, kenelle tuosta voisi mennä puhumaan. Kai 
jollekin niitä hoitavalle tyypille tai jollekin virastolle vai mikä ikinä onkaan, 
niin mennä lähettämään jotain hakemuksia, jossa on monelta ihmiseltä mie- 
lipiteet siitä asiasta. Kyllähän nyt varmaan nuoria kuunnellaan aika paljo. 
(N18, yksilöhaastattelu) 


Tulkinta vaikuttamismahdollisuuksista muodostuu nuorten puuttuvina kult- 
tuurisina resursseina, erityisesti korostuvat puuttuvat tiedot ja taidot. Tiedon 
puute yhteiskunnallisista vaikuttamistavoista, nuorille tarjolla olevista vaikut- 
tamismahdollisuuksista tai siitä, missä päätökset tehdään merkitsevät nuorten 
näkökulmasta vähäisiä vaikuttamismahdollisuuksia. Vaikuttamismahdolli- 
suuksia vähentää edelleen se, että vaikuttamisen edellyttämät konkreettiset 
osallistumistaidot ovat tiettyyn instituutioon rajoittuvia tai epäselviä. Nuor- 
ten tunnistama, yhteiskunnassa vallitseva myönteinen suhtautuminen nuor- 
ten yhteiskunnalliseen osallistumiseen ei merkitse sitä, että nuoret omaisivat 
osallistumisen edellyttämiä kulttuurisia resursseja tai osallistuisivat konkreet- 


tisesti. 

Yleistä vaikuttamista konkreettisemmin haastatteluihin osallistuneet ku- 
vaavat nuorten osallistuvan yhteiskuntaan nuorille suunnatuissa palveluissa. 
Nuorisopalveluiden käytännöissä nuoret mieltävät saavansa vaikutusvaltaa ja 
asiantuntijan aseman nuorten asioissa. Osallistumismahdollisuuksia yhteisten 
asioiden hoitamiseen ja niistä päättämiseen tarjoavat erityisesti asuinalueel- 
la toimivat nuorille suunnatut toimintapaikat. Näissä palveluissa yksittäisille 
nuorille on tarjolla vaikuttamismahdollisuuksia kuten nuorisokeskuksessa 
toimiva talotoimikunta. 

Nuorten palveluiden tarjoamat osallistumismahdollisuudet perustuvat 
sellaisten symbolisten resurssien hallintaan, jotka eivät vastaa kaikkien alueel- 
la asuvien nuorten arkielämän arvostuksia tai toimintatapoja. Nuorisopalvelut 
esimerkiksi noudattavat päihteettömyyden ja savuttomuuden periaatteita ja 
suuntaavat toiminnan alaikäisille nuorille. Osa nuorista ei halua toimia tämän 
mukaisesti, eivätkä osallistu nuorisotalon toimintaan. Koulutuksen ja työn ul- 


kopuoliset nuoret eivät yleensä ikänsä puolesta voi osallistua. 


Arjessa pärjääminen: Vastavuoroinen auttaja 


Arjen verkostot tarjoavat nuorille auttamiseen ja vastavuoroisuuteen perustu- 
via omaehtoisia osallistumismahdollisuuksia. Haastatteluissa verkostot kiin- 
nittyvät vahvasti Tesomalle. Ne ovat monimuotoisia perustuen esimerkiksi 
perhesuhteisiin, ystävyyteen, naapuruuteen ja jaettuun elämäntilanteeseen. 
Ne muodostuvat osallistujien samankaltaisuuden ja säännöllisen yhteydenpi- 
don varaan. Osallistuminen edellyttää yhteisöllisten kulttuuristen resurssien 


hallintaa: 


v: Vaikka kämpätkin on näin huonoja, niin senkään takia ei ole hakenut pois 
tästä, kun on niin hyvä, että aina saa kyllä apua. Niin rahallista tukea kuin 
lastenhoitotukea ja mitä tahansa. 

K: Mitkä asiat on auttanut sitä, että verkosto on muodostunut tai muodos- 
tuu? Onko ne vanhoja tuttuja tai sukulaisia vai? 

V: No ei. Tässä asuu serkku perheineen, mutta ei muita sukulaisia. Tämä 
on aika vahva ympyrä, että tähän on ulkopuolisen aika vaikea päästä. Että 
kyllä minäkin varmaan vuoden kaksi tein töitä ennen kun pääsin tähän rin- 
kiin mukaan. Mutta sitten huomasin, että ehkä sen takia, että kun tässä on 
niin tiivis yhteisö että autetaan kaikkia, niin ne vähän katsookin että, oletko 

valmis tähän hommaan. Pelisääntöjä siinä piti opetella. Mutta tosi tiivis ja 
hyvä yhteisö että kyllä tästä pystyy, oikeastaan tietäisin heti viisi ihmistä, että 
voisin soittaa, otatko lapsen. 


v: Ja sitten olen taas toistepäin tottunut siihen et minulle saatetaan soittaa. 
Minulla yksi päivä oli viisi lasta plus omat. (N26, yksilöhaastattelu) 


Nuorten haastatteluissa kuvailemat arjen verkostot muodostuvat samanlaises- 
sa elämäntilanteessa olevista nuorista aikuisista ja ystävistä. Taloudellisten re- 
surssien sijaan korostuvat sosiaaliset resurssit (Van Aerschot ym. 2016). Nuoret 
ovat näiden verkostojen keskeisiä toimijoita: 
N4: Katson monta kertaa päivässä. Selaan aina uusimmat jutut. Ja sieltä 
kautta oikeasti, jos tarvitset apua ja sinulla ei ole mitään muuta. Sinulla ei 


ole saldoa, ei ole mitään muuta kun netti ja Facebook, niin saat ihan mitä 
vaan sen kautta. Ihan mitä vaan. Aina löytyy sitä kautta apu. 


- a muilta kavereilta vai joltain työntekijöiltä... 

N4: Muilta kavereilta tai jos ei kaverit pysty auttamaan, niin sitten ne 

pystyy soittamaan apua. Kyllä aina avun saa, aina. (ryhmähaastattelu 1, 

17—21-vuotiaiden nuorten ryhmä) 
Erityisen arvokasta arjen verkostoissa nuorten kannalta on luotettava ja väli- 
tön apu hätätilanteissa. Verkostoihin kuuluvat saavat sosiaalista ja materiaalis- 
ta tukea ja apua. Arkisen tuen ja sen tarpeen ympärille muodostuneessa ver- 
kostossa osallistuminen edellyttää erityisiä, yhteisön ja sen jäsenten kannalta 
tärkeitä resursseja: käytännön kykyä auttaa toisia ja halua ottaa tarvittaessa 
epävirallista apua vastaan. Tällainen edellyttää yhteisesti jaettujen tapojen, 
toimintojen ja merkitysten hallitsemista (Korkiamäki 2013). Verkostot tuot- 
tavat ja ylläpitävät kulttuurisia resursseja esimerkiksi hienovaraista tietoa siitä, 
miten apua pyydetään ja miten sitä annetaan tai taitoja ratkaista hyvinvoin- 
tia uhkaavia tilanteita. Nämä omaehtoiset, tiettyyn sosiaaliseen ympäristöön 
kiinnittyvät toimintaresurssit kompensoivat erityisesti puuttuvia taloudellisia 
resursseja, mutta myös hyvinvointipalveluiden edellyttämiä tiedollisia ja tai- 
dollisia resursseja. 

Yhteisön toimintaa säätelevien tapojen resurssien, pelisääntöjen, hallinta ja 
noudattaminen mahdollistaa yksittäisille nuorille sosiaalisesti vahvan aseman 


saavuttamisen verkostossa. Arkielämän verkostoissa toiminnassa korostuvat 

osallistujien yhteisöllisesti ja sosiaalisesti hyväksytyt ja määrittyvät asemat 
muodollisten pätevyyksien sijaan (Bullen & Kenway 2005). Arjen verkostoi- 
hin mukaan pääseminen ei olekaan itsestään selvää tai avointa. Ulos jäävät ne, 
jotka eivät tunnista verkostoa ylläpitäviä symboleja ja sen jäsenten arvostamia 


tapoja. 


Hyvinvointipalveluihin osallistuminen: Avun tarvitsija 


Haastatteluissa nuoret kertovat yleensä hyvinvointipalveluista, kuten asumis- 
ja terveyspalveluista sekä toimeentulon turvaamisesta ja koulutukseen pääse- 
misestä, kun he kertovat julkisiin instituutioihin ja yhteiskuntaan osallistu- 
misesta. Osallistuminen liittyy henkilökohtaisen avun tarvitsemiseen ja sen 
saamiseen. Tavoitteena on vastata toimeentulon, työn, koulutuksen tai asumi- 
sen puutteeseen tai tarpeeseen saada tietoa erilaisista toimintavaihtoehdoista 
omien tavoitteiden toteuttamiseksi. Osallistumisen mahdollistajia ovat yksit- 
täiset, nuorelle tutuiksi tulleet hyvinvointipalveluissa työskentelevät: 

N2: Nuoret tarvitsee just apua jonkun CV:n tekemisessä vaikka, ja työnhaussa 

ja opiskelupaikan haussa ja kaikissa 

N4: Opiskelupaikan haussa 

N2: Niistä kerrotaan oikeasti aika vähän loppujen lopuksi, että miten saat 

opiskelupaikan 

N4: Ja miten pääset töihin ja 

N3: Ja siinäkin voi pyytää aina etsiviä [nuoristotyöntekijöitä] 

N4: Etsiviltä voi pyytää aina kaikessa apua. (ryhmähaastattelu, 17—21-vuo- 

tiaiden nuorten ryhmä) 
Nuorten näkökulmasta julkisten instituutioiden vakiintuneet toimintatavat 
edellyttävät resursseja, joita heillä tai alueella asuvilla työn ja koulutuksen 
ulkopuolisilla nuorilla ei ole. Julkisten instituutioiden toimintaan osallistu- 
mista vaikeuttaa tiedon puute olemassa olevista mahdollisuuksista ja toimin- 
tatavoista. Nuoret, jotka tuntevat hyvinvointipalveluissa työskenteleviä, saavat 
itselleen tarpeellisia resursseja, erityisesti tietoa. Nuoren ei tarvitse itse tuntea 
monimutkaista palvelujärjestelmää ja sen edellyttämiä tapoja, vaan he voivat 
pyytää alueella nuorten parissa toimivia tukemaan osallistumistaan. Nuo- 
ret kuitenkin määrittävät itsensä ja muut nuoret asemaan, jossa he eivät ole 


hyvinvointipalveluissa työskentelevien ammattilaisten toiminnan kohteita 

vaan osallistuminen perustuu tapauskohtaisesti nuoren omaan aktiivisuuteen 
omien tarpeiden tunnistamisessa ja tarvittavan avun pyytämisessä. 
Yksittäisen nuoren osallistumismahdollisuuksia lisää se, että hänet tun- 
teva työntekijä tulkitsee nuorten palveluiden piirissä olevan nuoren apua tai 
palveluita tarvitsevaksi nuoreksi: 
v: Ihmiset, jotka sinne [tuotantokouluun] on päässyt, saa tietoa omilta te- 
rapeuteiltaan. Kun ne on joutunut lopettamaan [ammatti] koulun ja pitää 


vaikka opinto-ohjaajaan yhteyttä, niin ne on voinut vinkata sitä, mutta ei 
sitä tiedä ihmiset, että, hei, haenpa semmoiseen nyt. (N21, yksilöhaastattelu) 


Näin yksittäisille nuorille yhteiskuntaan osallistumista mahdollistava resurssi 
on henkilökohtainen yhteys hyvinvointivaltion ammattilaisiin ja luokittumi- 
nen hyvinvointipalveluiden asiakkaaksi ja avun tarvitsijoiksi. Heidän osalli- 
suutensa hyvinvointipalveluissa ei edellytä koulutusta tai työkokemusta, vaan 
luottamuksellista ja toistuvasti ylläpidettyä hyvinvointipalveluiden asiakas- 
suhdetta (ks. myös Aaltonen ym. 2015). 

Nuorten tulkinnoissa luottamuksellinen asiakkuus syntyy nuorten palve- 
luissa tai koulussa, yleensä ennen täysi-ikäisyyttä. Täysi-ikäisen nuoren ja hy- 
vinvointipalveluiden välinen suhde saa täysin vastakkaisen merkityksen: 

v: Mutta, kyllä tässä yhteiskunnasta helposti pystyy syrjäytymään, kun kaik- 

ki asiointi tehdään niin vaikeaksi. Esimerkiksi pelkästään jo toimeentulo- 

tuen tai asumistuen hakeminen. Kaikki nämä on vaikeita. (...) Olen etsinyt 
tietoa ihan netistä, ja no, onhan sitten sosiaali- ja terveysasiamiehet. Sosiaali- 


asiamiehen kautta olen toiminut pari kolme kertaa toimeentulotukiasiassa. 
Se on saanut vähän vauhtia niihin. (N26, yksilöhaastattelu) 


Täysi-ikäisten nuorten suhde hyvinvointipalveluihin muodostuu vastakkain- 
asetteluista tai välinpitämättömyydestä. Suhde ei lisää nuoren kulttuurisia 
resursseja yhteiskuntaan osallistumiseksi, vaan edellyttää nuorelta tietoja ja 
taitoja toimia palvelujärjestelmässä tai yhteiskunnassa. Osallistuminen saa 
merkityksen sosiaalisten oikeuksien turvaamisena esimerkiksi työvoimaviran- 
omaisten ohjeiden mukaisesti internetin kautta asioiden tai lakiin perustuvan 
sosiaaliasiamiehen apua hyödyntäen. Kaikki tämä edellyttää nuorelta tiedon- 


hakutaitoja, kykyä perustella hyvinvointitarpeita ja hallita sosiaaliturvajärjes- 

telmän toimintamallit. Nuorten tulkinnoissa näiden kulttuuristen resurssien 
puute merkitsee sitä, että jää yhteiskunnan ulkopuolelle, syrjäytyy. 
Yhteiskunnan ulkopuolelle jäämistä vahvistaa se, jos nuoren avun tarve ei 
liity normaalin kansalaisuuden piiriin, koulutukseen ja työhön pyrkimiseen. 
Nuorten haastatteluissa erilaiset viralliset luokittelut ja merkinnät, kuten 
luottotieto- tai rikosmerkinnät, merkitsevät osallistumisen estettä: 
v: Jos saat h-merkinnän itsellesi rekisteriin, niin sen jälkeen yleensä ihmiset 
luovuttaa. On se sitten pieni pillerin palanen mikä sinulta löytyy tai sitten 
pussillinen pilvee, niin sitten kaikista aina tuntus, että peli on menetetty. 
Että, kuka haluaa, että kaikki ajattelee, että olen narkkari. Että, ei kukaan 


halua tämmöistä töihin. Ja sitten se vaan lähtee laskee siitä alaspäin. (N21, 
yksilöhaastattelu) 


Luottotietojen menetys ja rikosmerkinnät estävät osallistumisen työhön ja 
koulutukseen, tai itsenäisen asumiseen järjestämisen. Rekisterimerkinnät 
ovat vahvoja symboleita yhteiskuntaan osallistumista estävinä kulttuurisina 
resursseina. Nuorten tulkinnoissa merkintöjen viesti avun tarpeessa olemises- 
ta, esimerkiksi taloudellisista ongelmista kärsimisestä tai päihdeongelmasta, 
ei yhdisty nuorten osallistumisen tukemiseen vaan yhteiskunnan ulkopuoli- 


suuteen. 


Koulutukseen ja työelämään pääseminen: Pihalla oleva 


Nuorten näkökulmasta yhteiskunnallinen osallistuminen koulutukseen ja 
työelämään on vaikeaa siksi, että kouluun pääseminen ei ole itsestään selvää. 
Koulutuksen puuttuminen rajoittaa mahdollisuuksia saada työtä tai ylipää- 
tään osallistua yhteiskunnassa. Nuoret tulkitsevat koulutuksen ulkopuolelle 
jääneiden nuorten osallistumismahdollisuudet kapeina. 

Koulutuksen puuttuminen merkitsee nuorille varsin konkreettisesti päte- 
vyyden puutetta ja heikkoa yhteiskunnallista asemaa. Se vaikeuttaa nuorten 
pääsyä erityisesti työmarkkinoille. Nuorten tulkinnoissa suoritettu ammatti- 
tutkinto ei kuitenkaan välttämättä lisää osallistumis- ja vaikuttamismahdolli- 
suuksia. Nuori tarvitsee myös riittävän määrän työkokemusta: 


v: Siis minähän tein ihan hirveää työtä hirveen pienellä palkalla kaks kuu- 
kautta ennen kun sain kokin työt. Kyllä kiristi hammasta, mutta haluan 

tehdä töitä, etten jää kotiin. Koska olen nähnyt niin paljon erilaisia seurauk- 

sia, mitä ihmisille tulee. (N21, yksilöhaastattelu) 

Koulutus ja työelämä näyttäytyvät nuorille keskeisinä yhteiskunnallisen osal- 
listumisen mahdollistavina toiminta-areenoita. Ne jäsentävät nuorten toimin- 
tamahdollisuuksia myös työn ja koulutuksen ulkopuolella. Työttömät nuoret 
kokevatkin voivansa heikommin vaikuttaa omaan elämäänsä kuin koulutuk- 
sessa tai työelämässä olevat nuoret (Myllyniemi 2014). Koulutuksen ja työ- 
elämän ulkopuolella oleminen merkitsee ’ei minkään tekemistä” tai pihalla 
olemista”. Nuoret liittävät työmarkkinoiden ulkopuolelle jäämisen sosiaalisten 
ongelmien ja terveysongelmien syntyyn. 

Työmarkkinoille pääsemisessä nuoret korostavat järjestelmän asettamia 
osallistumisen ehtoja. Nuorten oma osallistuminen on pyrkimystä päästä kou- 
luun tai työhön. Aktiivinen osallistuminen ei kuinkaan välttämättä merkitse 
töihin pääsyä. Työvoimapalvelut eivät nuorten tulkinnoissa tue työmarkki- 
noille pääsemistä edistävien kulttuuristen resurssien saavuttamista. Annettu 
tuki ja palvelu eivät perustu yksittäisen työnhakijan tietoihin ja taitoihin, tai 
niiden kehittämiseen. Nuorten mielestä ne eivät lisää osallistujien tarvitsemia 
työllistymisen edellyttämiä ammatillisia tietoja ja taitoja. Näin ne eivät lisää 
nuorille tarpeellisia tapojen resursseja vaan ylläpitävät ja tuottavat symbolisia 
resursseja. Työnhakijoiden tarpeet tunnistetaan symbolisina puutteina, esi- 
merkiksi työn ja koulutuksen ulkopuolisten nuorten yleisenä kyvyttömyytenä 
hakea töitä. Aktiivinen omaehtoinen osallistuminen työnhakuun jää tunnis- 
tamatta, ja työvoimapalveluiden kurssien tuottama muodollinen osaaminen 
korostuu. Näin työvoimapalvelut eivät nuorten mielestä lisää osallistumista 
mahdollistavien, oikeanlaisten kulttuuristen resurssien hallintaa ja tuo heitä 
työmarkkinoiden piiriin. Julkiset instituutioiden käytännöt korostavat nuor- 
ten kulttuuristen resurssien hallinnan puutteita ja heidän heikkoa yhteiskun- 
nallista asemaansa (ks. Boon & Farnsworth 2011). 

Epäviralliset tai jopa laittomat työmarkkinat näyttäytyvät osalle nuorista 
helpommin saavutettavina kuin viralliset työmarkkinat: 


M1: Jos virallinen työ on vaikeaa saada, niin jos on yksi työpaikka kymmenel- 
le ihmiselle, on helpompi saada pimeä työ. Helsingissä on enemmän pimeitä 

työpaikkoja. Tollakin on passin takia vaikeaa saada virallista työtä, niin se 
tekee pimeänä. (parihaastattelu, jossa yksi haastateltavista toimi tulkkina) 


v: Tuossakin on yksi 27-vuotias kaveri, joka ei ole mennyt yläasteen jälkeen 
mihinkään, se ei ole tehnyt päivääkään töitä. Se kasvattaa kotona hamppua 
ja poliisit hakee ne välillä pois. Se maksaa sakot ja pistää uudet kasvamaan. 

Sillä se sitten tienaa rahaa, kun se my) sitä. 

K: Aivan, että siitä on tullut tavallaan sen semmoinen 

v: Sen työ. (N21, yksilöhaastattelu) 

Epävirallisen työn tekeminen asettaa nuoren varsin kokonaisvaltaisesti viral- 
lisen yhteiskunnan ulkopuolelle. Samalla se vahvistaa nuoren osallistumis- 
mahdollisuuksia epävirallisessa, yhteiskunnan ulkopuolisessa toimintaympä- 
ristössä. Yhteenkuuluvuus yhteiskunnan marginaalissa tai sen ulkopuolella 
toimivien ryhmän jäsenten välillä lisää heidän kokemustaan arjen turvallisuu- 
desta (Wierenga 2009). Se tuo myös mahdollisuuksia hankkia kulutustavaroi- 
ta. Nuoren pätevöityminen työntekijänä vahvistaa hänen taitojaan ja tietojaan 
epäviralliseen talouteen osallistumiseksi ja tuottaa sen edellyttämiä kulttuuri- 
sia resursseja. 

Nuorten taito toimia laittomassa ja epävirallisessa taloudessa merkitsee 
sitä, että heidän yhteytensä julkisiin instituutioihin ja asemansa niissä on 
heikko. Nuorten tulkinnoissa epävirallisessa taloudessa toimivien institutio- 
naaliset resurssit liittyvät tarkasti kontrolloituun vähimmäistoimeentuloon. 
Sen piirissä kehittyneiden tietojen ja taitojen käyttöarvo on olematon julkisilla 
työmarkkinoilla (esim. Aaltonen 2013). Epävirallisen talouden kautta saavu- 
tettava taloudellinen hyöty kuitenkin tarjoaa nuorille yhteiskuntaan kuulu- 
misen symbolisia resursseja. Erilaiset kulutustuotteet merkitsevät nuorille 
tietynlaiseen ryhmään kuulumista tai siitä erottautumista. Nyky-yhteiskun- 
nassa köyhyys näyttäytyy oikeanlaisten tavaroiden puutteena (ks. Hakovirta 
& Kallio 2014). Nuorten tulkinnoissa epäviralliseen talouteen osallistumi- 
sessa yhdistyy ristiriitaisella tavalla yhteiskunnassa arvostettu työn tekemisen 
ja itsensä elättämisen kulttuuri ja yleisesti vääränä pidetty lakien rikkomisen 
ja sosiaaliturvan väärinkäytön kulttuuri. Toimintaan liittyvä kulttuurinen 
pääoma edellyttää ja kehittää pihalla olemista”. Se tuottaa yhteiskunnallises- 
ta osallistumisesta ulossulkevia kulttuurisia resursseja ja vahvistaa sosiaalisiin 


verkostoihin osallistumisen kulttuurisia resursseja (ks. myös Bottrell 2009). 

Lopuksi: Osallistuminen on konkreettista toimintaa 


Olemme tarkastelleet lähiössä asuvien nuorten tulkintoja yhteiskunnallisesta 
osallistumisesta. Käsitteellisesti artikkeli kiinnittyy nuorten osallistumisen 
tutkimuksen ja kulttuurisen pääomaan liittyvien resurssien tarkasteluun. Ai- 
neistossa korostuu työn ja koulutuksen ulkopuolella olevien nuorten osallis- 
tuminen. Näistä lähtökohdista tutkittuna nuorten osallistumisessa ja vaikut- 
tamisessa korostuvat julkisina instituutioina sosiaali- ja hyvinvointipalvelut ja 
arkisena omaehtoisena toimintana lähiyhteisön sosiaaliset verkostot. Nuor- 
ten osallistuminen tapahtuu tutussa ympäristössä, tuttujen ihmisten kanssa. 
Osallistumista määrittää se, miten julkiset instituutiot luokittelevat yksittäisiä 
nuoria ja vahvistavat tai eivät vahvista kyseisen nuorten osallistumisen mah- 
dollistavia kulttuurisia resursseja. Lisäksi osallistumista määrittää arjessa pär- 
jääminen ja osallisuus yhteisöllisistä kulttuurisista resursseista. 

Nuorten osallistuminen tapahtuu pääosin kasvokkain ja on hyvin konk- 
reettista toimintaa omien tai yhteisten asioiden hoitamiseksi. Julkisissa ins- 
tituutioissa osallistumista vahvistavat nuorille suunnatut toimintatavat ja 
luottamuksellinen suhde palveluissa työskentelevien kanssa. Sosiaalisten ver- 
kostojen osallistumista vahvistaa se, että ne tarjoavat nuorille tukea ja apua ar- 
kipäivän järjestämiseksi. Osallistuminen tuottaa ja vahvistaa nuorten tapojen 
resursseja eli niitä tietoja ja taitoja, joita he tarvitsevat arjessaan sekä symboli- 
sia resursseja kiinnittyä ja toimia sosiaalisissa verkostoissa. Tulosten perustella 
työelämän ja koulutuksen ulkopuolisuus merkitsee nuorten osallistumisen 
kiinnittymistä erityisesti paikallisiin sosiaalisiin verkostoihin omalla asuina- 
lueella. Sosiaaliset verkostot tarjoavat mielekästä tekemistä ja sosiaalinen kiin- 
nittyminen mahdollisuuden (esim. Eränpalo ym. 2013; Myllyniemi 2014). Ne 
tarjoavat palkitsevia statuksia, joita nuoret eivät voi saavuttaa muualla yhteis- 
kunnassa (Bottrell 2009). 

Samalla nuorten vahva kiinnittyminen sosiaalisiin verkostoihin voi kui- 
tenkin rajata työelämän ja koulutuksen ulkopuolella olevien nuorten mahdol- 
lisuuksia osallistua tätä laajemmin yhteiskuntaan tai kiinnittyä työmarkki- 
noille. Nuorten omalle asuinalueelle ja epävirallisiin verkostoihin rajautuvat 
osallistumismahdollisuudet ja tämän osallistumisen tuottamat kulttuuriset 


resurssit myös osoittavat, miten aktiivisuus kaupungissa ja asuinalueella ei 

välttämättä luo tai tarjoa uudenlaisia osallistumis- ja vaikuttamismahdolli- 
suuksia. Haastattelujen perusteella tesomalaiset nuoret aikuiset ovat omas- 
sa arkipäivässään ja verkostoissaan aktiivisia toimijoita. Tämä aktiivisuus ei 
kuitenkaan perustu sellaisiin kulttuurisiin resursseihin, joiden varassa nuoret 
esimerkiksi muuttaisivat kaupunkiympäristöä ja kaupunkikulttuuria mielei- 
sekseen ja omia osallistumismahdollisuuksiaan vahvistavaksi. Nuoret eivät 
välttämättä miellä omaa toimintaansa yhteiskunnallisena osallistumisena 
vaan tulkitsevat sen yksityiselämän piiriin kuuluvaksi, vaikka tunnistavatkin 
yhteiskunnan sääntöjen ja rakenteiden merkityksen oman arjen mahdollista- 
jana tai rajoittajana erityisesti suhteessa koulutuksen ja työelämään (ks. myös 
Farthing 2016). 

Yhteiskunnallisesti heikossa asemassa olevien nuorten osallistuminen 
ja sen mahdollistaminen on haaste kaupunkien kehittymisen dynamiikalle. 
Tesomalaisten nuorten haastattelujen perusteella on ilmeistä, että kaupunkien 
sisälle on muodostumassa virallisen yhteiskunnan ulkopuolelle sijoittuvia 
osallistumisen tiloja. Niihin osallistuminen liittyy arkipäivän selviytymiseen. 
Ne vahvistavat yhteiskunnallisesti marginaalisessa asemassa olevien nuorten 
osallisuutta omissa lähiyhteisöissään. Kaupunkien ja yhteiskunnan kehitty- 
misen kannalta on haitallista, että yhteiskunnan ulkopuoliset osallistumisen 
tilat pääsääntöisesti edellyttävät yhteiskunnasta ulossulkevien kulttuuristen 
resurssien hallintaa. Osallistuminen ei tällöin kiinnitä yhteiskuntaan vaan 
sulkee sen ulkopuolelle. 

Työn ja koulutuksen ulkopuolisten nuorten osallistuminen näyttää tarjoa- 
van heille institutionaalisia resursseja vain silloin, jos hyvinvointipalveluissa 
työskentelevät tunnistavat nuoren oikeanlaisen avun tarpeessa olevaksi asiak- 
kaaksi. Tämä on haaste koulutuksen ja työelämän ulkopuolisten nuorten 
kanssa työskenteleville sekä koko palvelujärjestelmälle. Onko palveluita ja so- 
siaaliturvaa mahdollista kehittää niin, että toimintatavat vahvistavat nuorten 
yhteiskunnallista osallistumista myös silloin kun he ovat vääränlaisia asiak- 
kaita? Tulosten perusteella tämä olisi erityisen tärkeää erityisesti heikossa ta- 
loudellisessa ja haavoittuvassa sosiaalisessa asemassa olevien nuorten yhteis- 


kuntaan osallistumisen kannalta. 

Laajapohjaisella vuorovaikutuksella 
kohti vaikuttavaa osallistumista 


Maarit Kahila-Tani ja Marketta Kytta 


Johdanto: osallistuvan suunnittelun tukijarjestelma 


Tässä artikkelissa pohdimme asukkaiden osallistumista maankäytön suun- 
nitteluun erityisesti kaavoituksen näkökulmasta. Vaikka maankäyttö ja ra- 
kennuslaki (MRL) nykyisellään antaa hyvät edellytykset vuorovaikutteiselle 
yhdyskunta- ja kaupunkisuunnittelulle, monet tutkijat ovat huomauttaneet, 
että osallistumiskäytännöt eivät ole kehittyneet lain tavoitteiden mukaisiksi 
(esim. Syrjänen 2005). Vaikka maankäyttö ja rakennuslaki on osaltaan vahvis- 
tanut ja vakiinnuttanut osallistumisen käytäntöjä kaavoitusprosesseissa, riit- 
tää laadukkaan osallistuvan suunnitteluprosessin toteuttamisessa vielä työtä. 
Aktiiviset kansalaiset ovat Suomessa viranomaisten rinnalla olleet keskei- 
sesti kehittämässä uusia osallistumisen käytäntöjä, esimerkiksi asukas- ja kylä- 
yhdistystoiminta on jo vakiintunut kiinteäksi osaksi vuorovaikutteista suun- 
nittelua (ks. myös Rättilä & Rinne tässä teoksessa). Toisaalta asukastoiminta 
on saanut asiantuntijatoimijuuden piirteitä, sillä toiminta on hyvin organi- 
soitua ja siitä vastaavat usein yhdyskuntasuunnittelun kenttää erityisen hyvin 
tuntevat henkilöt, niin sanotut supertyypit (Staffans 2004). Näiden vakiintu- 
neiden kansalaistoimijoiden rinnalle on sosiaalisen median tuomien mahdol- 
lisuuksien kautta syntynyt uusia niin kutsuttuja neljännen sektorin ryhmiä ja 
toimijoita, jotka usein jakavat kiinnostuksen johonkin yhteiseen teemaan (ks. 
myös Mäenpää ym; Pyyry ym. tässä teoksessa). Perinteisten rajattujen intressi- 
tai edunvalvontaryhmien, eli niin sanotun kolmannen sektorin, sekä uusien 
neljännen sektorin toimijaryhmien lisäksi tarvitaan myös mahdollisuutta 


tavoittaa niiden osallisten ääni, jotka eivät ole osa perinteistä eivätkä uuden- 

tyyppistäkään organisoitunutta toimintaa (Newig & Kvarda 2012; vrt. myös 
Kallio & Häkli; Leino & Halme tässä teoksessa). 

Esittelemme tässä artikkelissa osallistuvan suunnittelun tukijärjestelmän 
(participatory planning support system, PPSS), jonka keskiössä ovat asukkaat 
aktiivisina tiedon tuottajina. Tiedon tuottamiseen pureudumme digitalisaa- 
tion ja erityisesti paikkatietopohjaisten työkalujen mukanaan tuomien mah- 
dollisuuksien näkökulmasta. Kun asukkaiden tuottama tieto paikannetaan, 
se samalla liittyy konkreettisella tavalla nykyisiin ja tuleviin suunnittelurat- 
kaisuihin. Osallistuvan suunnittelun tukijärjestelmä avaa niitä tapoja, joilla 
paikkatietopohjaisen tiedon tuottamista voidaan tukea suunnittelun eri vai- 
heissa ja samalla edistää tuotettuun tietoon pohjautuvaa keskustelua. Vaikka 
digitalisaatio on mahdollistanut uudenlaisten, entistä tehokkaampien osallis- 
tumiskäytäntöjen kehittämisen, se on myös hajauttanut toimintatapoja, sil- 
lä monet eri toimijat kehittävät erilaisia työkaluja toisistaan tietämättä (vrt. 
Saad-Sulonen 2014). Artikkelissa käsitellään näin myös niitä esteitä, jotka 


vaikeuttavat ja hidastavat uusien työkalujen käyttöönottoa ja hyödyntämistä. 


Digitaaliset työkalut osallistumisen tukena 


Perinteisten osallistumismenetelmien rinnalle on tullut laaja joukko digitaa- 
lisia työkaluja, jotka tukevat osallistumista eri tavoin (Luna-Reyes ym. 2012). 
Erityisesti kuluneen 10 vuoden aikana uusia digitaalisia osallistumistyökaluja 
on kehitetty nopeasti (Brown & Kyttä 2014; Ramasubramanian 2008; Sicber 
2006). Karkeasti nämä työkalut voidaan jakaa käyttötilanteen ja käyttötar- 
koituksen perusteella seuraavasti: (1) työpajatyöskentelyä, vuorovaikutusta ja 
päätöksentekoa tukevat digitaaliset työkalut (esim. CAVE/Big Room, äänes- 
tys, map table), (2) itsesuunnittelua tukevat työkalut (esim. erilaiset pelimoot- 
toreita hyödyntävät alustat kuten Minecraft), ja (3) laajapohjaiseen tiedon 
keruuseen perustuvat työkalut (esim. sosiaalinen media, PPGIS). Työkaluista 
osa on tiedottamista tukevia ns. ’informing’ työkaluja, joiden tavoitteena on 
kasvattaa tiedon vaihtoa eri toimijoiden välillä, osa taas tiedon keräämiseen 
tarkoitettuja työkaluja, jotka painottavat laadukkaan ja validin tietoaineiston 


keräämistä, tiedon analysointia ja prosessointia. 

Paikkatietojärjestelmien (geographic information system, GIS) avulla voi- 
daan tuottaa tehokkaasti karttoja, analysoida paikkatietoaineistoja ja tehdä 
visualisointeja ns. kovasta institutionaalisesta, faktoihin ja tilastoihin perustu- 
vasta, paikkaan kytkeytyvästä tiedosta, kuten maaperää, tiestöä ja rakennettua 
ympäristöä koskevasta tiedosta (Kraak & Brown 2003). Monilla kaupunkien 
ja valtion virastoilla on pitkä tausta paikkatietojärjestelmien hyödyntämisestä 
osana julkishallinnon, kuten yhdyskuntasuunnittelun prosesseja (Geertman 
2002; Sieber 2006). Sittemmin verkko-pohjaiset paikkatietoaineistot ja -järjes- 
telmät ovat vapauttaneet paikkatiedot myös erilaisten yhteisöjen, kansalaisjär- 
jestöjen, tutkijoiden ja yksittäisten ihmisten käyttöön ja avanneet myös uusia 
mahdollisuuksia paikkatiedon saavutettavuudessa ja tuottamisessa (Ghose & 
Elwood 2003). 

PPGIS-työkalujen kehittämisen tarve osallistuvan suunnittelun tukena 
kumpuaa halusta antaa tavallisille? ihmisille mahdollisuus ensisijaisesti tuot- 
taa, mutta myös tutkia ja analysoida kokemuspohjaista paikkatietoa. Samalla 
avautuu mahdollisuus yhdistää kokemuksellista, pehmeää’ paikkatietoa ym- 
päristön fyysistä rakennetta kuvaavaan ’kovaan’ paikkatietoon. Työkaluja, jot- 
ka tukevat kokemuksellisen tiedon tuottamista ja osallistumista on kutsuttu 
monilla eri nimillä ja akronyymeillä, kuten participatory GIS’ (PPGIS), public 
participation GIs’ (PPGIS), ‘community integrated GIs’ (c1c1s) (Harris & 
Weiner 1998), ‘bottom-up GIs’ (BUGIS) (Talen 2000) tai ‘pehmoais’ (Kyttä & 
Kahila 2006; Kahila & Kyttä 2009). PPGIS on vakiintunut yhteistermiksi sel- 
laisille netti-pohjaisille paikkatietojärjestelmille, jotka mahdollistavat paikka- 
tiedon keräämisen ihmisiltä (Sieber 2006). PPGIS-projektit eroavat sisällöltään, 
maantieteelliseltä kontekstiltaan, kerätyn tiedon laadun, otantatapojen sekä 
tiedon omistajuuden ja käytössä olevan PPGIS-teknologian suhteen (Brown & 
Kyttä 2014). Sittemmin, kun PPGIS-menetelmistä on tullut helppokäyttöisiä 
pilvipalveluita, on käyttöönotto suoraan ilman tutkimuksen välillistä vaiku- 
tusta esim. kaupunkisuunnittelukentällä kasvanut (vrt. Kahila-Tani 2015). 
Suomi on ollut PPGIS-metodien hyödyntämisen edelläkävijämaa: metodista 
kehitystyötä on tehty yliopistoissa ja Suomessa on jo lukuisia kuntia, joissa 


PPGIS:n käyttö maankäytön suunnittelun tukena on vakiintunutta. 

Osallistumista tukevissa tutkimus- että kehityshankkeissa paikkatietojär- 
jestelmiä on käytetty monin tavoin: yhteisön osallistamisessa naapurustonsa 
elävöittämiseen ja kaupunkisuunnitteluun (Weiner ym. 2002), eri ryhmien 
mukanaolon organisoimisessa päätöksentekoprosesseihin (Nyerges 2005), 
myönteisen ryhmädynamiikan ja konsensuksen rakentamisessa ja yhteissuun- 
nittelussa (Schlossberg & Shuford 2005), konfliktien kohtaamisessa (Brown 
& Raymond 2014), maisema-arvojen tutkimisessa (Brown 2012), strategisen 
suunnittelun tukena (Simao ym. 2009), paikallisen tiedon hyödyntämisessä 
kaupungin uudistamisprosesseissa (Schmidt-Thomé 2015), sosiaalisen kestä- 
vyyden tutkimuksessa (Kyttä & Kahila 2006), arkkitehtuurikilpailuissa (Erä- 
ranta ym. 2015), kulttuuristen ekosysteemipalvelujen tutkimuksessa (Brown 
& Fagerholm 2015) ja lasten ympäristösuhteen tutkimuksessa (Broberg 2015; 
Broberg ym. 2013). Osa PPGIS-menetelmistä on keskittynyt tiedon keruun si- 
jaan kommunikoinnin tukemiseen. Näistä menetelmistä, joissa perinteinen 
tiedon keruu kääntyy tiedosta keskustelemiseen, käytetään termiä argumen- 
tointikartta (Balram & Dragicevic 2006; Rinner 2001; 2006). Argumen- 
tointikartassa ideana ei niinkään ole aineiston kerääminen vaan keskustelun 
aktivoiminen ja edistäminen karttapohjaisesti. Nykyisin monissa PPGIS-työ- 
kaluissa yhdistyvät sekä tiedon keruu että keskustelun mahdollistaminen (vrt. 
Kahila-Tani 2015). 

Vaikka rPGIS-työkalujen käytössä korostetaan laaja-alaista ja monipuolista 
aineiston keräämistä moniarvoiselta ihmisjoukolta, ei tämä ole itsestäänsel- 
vyys eikä tapahdu automaattisesti. Monet PPGIS-hankkeet ovat tavoittaneet 
melko pienen joukon osallisia (Schlossberg & Shuford 2005), jolloin aineisto- 
jen käsittely pohjautuu pikemmin laadullisiin kuin määrällisiin menetelmiin. 
PPGIS:n lähtökohtana on palautteen ja kommenttien antaminen anonyymisti 
neutraalissa tilanteessa, jossa vastaaja ei kohtaa konflikteja tai riitoja. Työka- 
lun käyttö on edelleen tyypillisesti melko yksisuuntaista, jolloin PPGIS tukee 
ylhäältä alaspäin suuntautuvia käytäntöjä, kuten asiantuntijavetoista tiedon- 
keruuta. 

Toisin kuin PPGIS, ovat suunnittelun tukijärjestelmät (planning support 
systems, PSS) olleet paremmin nivoutuneita kaupunkisuunnittelun käytäntöi- 
hin (Brail & Klosterman 2001; Geertman & Stillwell 2003; Geertman ym. 

2015; Klosterman 1997). Suunnittelun tukijärjestelmät ovat moninaisia tieto- 
konepohjaisia tekniikoita, joiden tavoitteena on tukea ja fasilitoida suunnitte- 
luprosessin eri vaiheita. Nämä tekniikat ovat lähinnä suunniteltu tukemaan 
ja tehostamaan asiantuntijoiden päätöksenteko- ja suunnitteluprosessia (Batty 
2007). Suunnittelun tukijärjestelmiä voidaan kuvata myös infrastruktuurina, 
joka kokoaa systemaattisesti ajankohtaista alueellista tietoa prosessin tueksi 
(Klosterman 1997). Vaikka osallistuminen ja vuorovaikutus eivät ole olleet 
pss-kehitysty6n keskiössä, olettamuksena on, että mitä paremmin erilaiset 
toimijat saavuttavat keskeiset tietoaineistot, sitä paremmin voidaan tuottaa 
erilaisia vaihtoehtoisia skenaarioita, jotka puolestaan luovat mahdollisuuksia 
entistä laadukkaammalle julkiselle keskustelulle (Geertman 2002; Geertman 
ym. 2015). 

Vaikka sekä PSS että PPGIS voivat tukea kaupunkisuunnittelua, ei kum- 
pikaan käytäntö ole juurtunut saumattomasti ja kattavasti osaksi suunnit- 
telun prosesseja. Työkaluja on tavallisesti kehitetty erillään käytännön kau- 
punkisuunnittelusta tutkijoiden tai tietotekniikkakehittäjien aloitteesta, 
joilla on rajallinen näkemys loppukäyttäjien eli kaupunkisuunnittelijoiden ja 
asukkaiden aidoista tarpeista (vrt. Vonk ym. 2005; Vonk & Geertman 2008). 
Tämä aiheuttaa ns. käyttöönoton kuilun (implementation gab), joka viittaa 
suunnittelun tukijärjestelmien kysynnän ja tarjonnan yhteensopimattomuu- 
teen (Schrijnen 2010). Työkalujen käyttö vaihtelee edelleen maittain, kau- 
pungeittain ja projekteittain ja perustuu usein yksittäisten suunnittelijoiden 
hetkelliseen innostukseen työkalun käytöstä. Nämä yksittäiset kokeilut ovat 
kuitenkin tärkeitä esimerkkejä, jotka voivat pidemmällä aikavälillä edistää in- 


novaatioiden juurtumista yhä pysyvimmiksi käytännöiksi. 


Osallistuvan suunnittelun tukijärjestelmä suunnittelun eri vaiheissa 


Suunnitteluprosessi ei ole arvovapaata toimintaa, joka johtaa yksinkertaisesti 
ja lineaarisesti asetetuista tavoitteista toivottujen lopputulosten tavoitteluun. 
Sen sijaan suunnittelu on valtapeliä — kilpailua sekä asetetuista tavoitteista 
että ongelmien ratkaisutavoista (Davoudi 2006). Osallistumisen ja vuorovai- 
kutuksen vaikuttavuuden tehostamisen näkökulmasta on mielekästä tutkia 


ja koetella osallistuvan paikkatiedon ja suunnittelun tukijärjestelmän yh- 

teensovittamisen mahdollisuuksia. Tässä artikkelissa esiteltävä osallistuvan 
suunnittelun heuristinen tukijärjestelmä perustuu tutkimusprojekteihin, joissa 
on selvitetty PPGIS-työkalujen hyödyntämistä kaupunkisuunnittelussa (Kahi- 
la-Tani 2015; Kahila ym. 2015; Kahila & Kyttä 2009). 

Osallistuvan suunnittelun = tukijärjestelmä (Participatory Planning 
Support System, PPSS) tulee ymmärtää käsitteellisenä mallina ja strategisena 
työkaluna, jossa monipuolinen työkalujen kirjo ja niihin linkittyvät toimin- 
not tehostavat osallistumisen vaikuttavuutta. Keskeistä on osallistumisen ko- 
rostaminen kiinteänä ja jatkuvana suunnittelun ja päätöksenteon osana. Jär- 
jestelmä nojautuu tietopohjaiseen suunnitteluotteeseen (knowledge-informed 
planning), joka on avoin erilaisille tietoaineistoille ja tiedon tuottamisen ta- 
voille hyväksyen ristiriitaiset ja moniarvoiset näkemykset. Sen tavoitteena on 
ymmärtää ja tulkita käytössä olevia aineistoja ja suunnata prosessia uudelleen 
oppimisen kautta. Perinteisten suunnittelutapojen, jotka nojautuvat asiantun- 
tijoiden tuottamaan tietoon, rinnalla tulee olla käytäntöjä, jotka korostavat 
ei-asiantuntijalähtöisen ja yksilöiden kokemuksiin perustuvan tiedon tuotta- 
mista ja joukon yhdessä muodostamaa viisautta. Kumpikin tiedon tuottami- 
sen tapa on keskeinen suunnittelussa. Eri tahojen tuottaman tiedon tulisi olla 
tasapainoisesti saavutettavissa ja näkyvillä eri toimijoille. 

Osallistuvan suunnittelun tukijärjestelemässä suunnitteluprosessi voidaan 
jakaa seitsemään vaiheeseen (taulukko 1). Käytännön työssä näitä vaiheita 
on vaikea erottaa selkeästi toisistaan, sillä ne liukuvat usein toistensa päälle. 
Prosessi voi myös edetä sekä eteen että taaksepäin ja jotkut suunnittelupro- 
sessin vaiheet voidaan myös ohittaa. Tärkeintä on jatkuvuus, parhaimmillaan 
prosessi linkittyy arvioinnin tai ylläpidon vaiheista takaisin aloitukseen (vrt. 
Kanninen & Bäcklund tässä teoksessa ja strategisen suunnittelun periaatteet). 

Varhainen aloitus (vaihe 1) sisältää ongelman tunnistamisen ja aiheen va- 
litsemisen ennen päätöstä uuden projektin aloittamisesta (Jann & Wegrich 
2006). Tässä vaiheessa tarkastellaan aloituspäätöksen takana olevia vaikut- 
timia ja pohditaan eri toimijoiden näkemysten integrointimahdollisuuksia. 
Vaiheen lopputuloksia ovat rajatut ongelmat ja tunnistetut aihealueet, joiden 
pohjalta uuden projektin aloittaminen voi lähteä liikkeelle. Vaikka virallisissa 


prosesseissa varhaisen aloituksen vaihetta on vaikea eritellä ja tunnistaa, tulisi 

se tehdä läpinäkyväksi viimeistään projektin alkaessa. Tarpeellista olisi myös 
miettiä niitä osallistumisen mekanismeja, jotka mahdollistaisivat vaikutta- 
misen jo tässä vaiheessa. Sellaiset osallistumisen menetelmät, jotka tukevat 
rikasta ja monipuolista julkista keskustelua, ovat omiaan kasvattamaan vuo- 
rovaikutusta ja osallistumista varhaisen aloituksen vaiheessa. Erilaisten nä- 
kemysten esille tuominen ja näiden pohjalta jäsentyvän keskustelun tukemi- 
nen voisi parhaimmillaan johtaa täysin uuden projektin aloittamiseen lisäten 
osallistumisen vaikuttavuutta varhaisen aloituksen vaiheessa. Tiedon tuotta- 
misen tulisi olla monikanavaista ja siinä pitäisi hyödyntää sekä täysin avointa 
keskustelua, mutta toisaalta myös tutkimuksen kautta esille nousseita havain- 
toja. PPGIS-työkalujen hyödyntäminen tässä vaiheessa perustuu mm. muissa 
hankkeissa saatuihin tutkimustuloksiin tai uuteen PPGIS-tutkimukseen/sel- 
vitykseen. PPGIS-työkalut eivät ole parhaimmillaan tukemaan eri toimijoiden 
välistä keskustelua tässä vaiheessa toisin kuin sosiaalinen media, jonka tarjoa- 
mat työkalut on mahdollista valjastaa tehokkaasti varhaiseen aloitukseen kuu- 
luvan ideoiden ja ajatusten vaihtamiseen. Toteutuneissa PPGIS-projekteissa ei 
ole viitteitä siitä, että kertyneet havainnot olisivat suoraan vaikuttaneet uuden 
projektin käynnistymiseen. Sen sijaan kertyneet aineistot ovat voineet välilli- 
sesti vaikuttaa käynnistetyn hankkeen suuntaviivoihin. 

Projektin aloittamisvaiheessa (vaihe 2) tehdään sisällöllinen analyysi ja 
määritellään ratkaisua vaativa ongelma tarkemmin. Tämä johtaa edelleen 
ongelmien, ehdotusten ja vaatimusten tarkempaan määrittelyyn, jotka puo- 
lestaan voivat muuntua toimenpideohjelmiksi tai suunnitelmiksi (Jann & 
Wegrich 2006). Tämä vaihe kuvastaa prosessin varsinaista aloittamista, jo- 
hon osallistujat osallistuvat useimmiten lähinnä ryhmässä eivätkä yksilöinä. 
Osallistuvan suunnittelun näkökulmasta aloitusvaihe käsittää minimissään 
hankkeesta tiedottamisen. Laaja-alaisen ja moniarvoisen aineiston keräämi- 
nen sopii erityisen hyvin tähän vaiheeseen. PPGIS-työkalut tukevat hyvin tätä 
suunnitteluprosessin vaihetta, jolloin on jo tiedossa aihepiiri, johon tiedon- 
keruu voidaan kohdentaa. PPGIS-työkalujen hyödyntäminen suunnittelussa 
onkin painottunut suunnittelun aloitukseen, joka kiinnittää osalliset tehok- 
kaasti mukaan prosessiin sekä informoimalla heitä alkaneesta projektista että 


keräämällä heiltä tietoa suunnittelun tueksi. Tämä mahdollistaa ns. kokemuk- 

sellisen maiseman jäsentämisen tuoden esille aluetta koskevia sekä myönteisiä 
jaettuja kokemuksia kuin myös ristiriitaisia näkemyksiä. Tätä tiedonkeruun 
vaihetta voidaan tukea, validoida, täydentää ja prosessoida syventävän kes- 
kustelun avulla. Vaikka PPGIs-työkalut tukevat suunnittelun aloitusvaihetta, 
erilaiset tekijät voivat hidastaa niillä kerätyn tiedon tehokasta hyödyntämis- 
tä. Tällaisia tekijöitä ovat mm. tilanteet, joissa (1) suunnittelijoilta puuttuu 
tarvittavia taitoja analysoida GIS-aineistoja, (2) suunnittelijat ovat kiinnostu- 
neempia legitimoimaan osallistumisprosessia uusilla työkaluilla kuin hyödyn- 
tämään kerättyä tietoa ja (3) vastuu on hajaantunut, eli ne, jotka ovat vastan- 
neet aineiston keräämisestä eivät ole niitä toimijoita, joiden tulisi hyödyntää 
aineistoja työssään. 

Vaiheessa 3 muodostetaan vaihtoehtoiset suunnitelmat ja ratkaisut. Tämä 
vaihe on erotettava aloituksesta, sillä tämä vaihe on keskeinen osallistumisen 
läpinäkyvyyden ja vaikuttavuuden näkökulmasta. Vaihtoehtojen muokkaa- 
misessa voidaan tunnistaa eri alavaiheita, kuten alustavien vaihtoehtojen laa- 
timinen ja viimeisteltyjen vaihtoehtojen vieminen päätöksentekoon (Jann & 
Wegrich 2006). Osallistumisen ja vuorovaikutuksen näkökulmasta nämä ala- 
vaiheet ovat keskeisiä, sillä näistä ensimmäisessä osalliset voivat vielä vahvasti 
vaikuttaa vaihtoehdon sisältöön, kun taas toisessa kyse on enemmän annetun 
vaihtoehdon tai vaihtoehtojen arvioinnista. Parhaimmillaan vaiheessa 2 ke- 
rätyt suunnittelua tukevat tausta-aineistot tehdään näkyviksi vaihtoehtojen 
rakentamisessa. Osallistuminen vaihtoehtojen pohtimiseen kilpistyy helposti 
siihen, että vain ns. asiantuntijaosalliset pääsevät kertomaan näkemyksiään. 
PPGIS:n avulla voidaan mahdollistaa laajemman joukon huomiointi vaih- 
toehtojen laatimisessa ja erityisesti niiden arvioinnissa. Asiantuntijoiden 
tuottamien vaihtoehtojen rinnalle voidaan haluttaessa tuoda myös aktiivisten 
asukasryhmien tuottamia vaihtoehtoja arvioitavaksi. Tässä vaiheessa tulisi tu- 
keutua kommunikatiivisen ja deliberatiivisen suunnittelun periaatteisiin, sillä 
hyvän ja laadukkaan elinympäristön tekijöiden määrittely tulisi alistaa laa- 
jemmalle keskustelulle. Toteutuneissa PPGIS-hankkeissa asukkaille ja muille 
keskeisille toimijoille on annettu mahdollisuus vaihtoehtojen arviointiin, sillä 
PPGIS on tehokas ja dynaaminen työkalu erilaisten suunnitelmien visualisoin- 


tia ja palautteen keräämistä varten. 

Vaiheessa 4 suunnittelun vastuutaho tekee lopullisen päätöksen ohjelman 
tai suunnitelman hyväksymisestä virallisten prosessiensa kautta. Vaihet- 
ta edeltäneisiin vaiheisiin liittyvä työ tulisi olla näkyvillä, jos/kun ratkaisut 
perustuvat siihen. Mallissa, jossa osallistumista ja vuorovaikutusta on aidos- 
ti painotettu prosessin varhaisissa vaiheissa, tulisi päätöksentekoon liittyvän 
vuorovaikutuksen painoarvoa vähentää. Erityisesti Suomessa päätöksenteko- 
vaiheessa yksittäiset osalliset ja erilaiset ryhmittyneet toimijat käyttävät paljon 
valtaa kyeten hidastamaan prosessin etenemistä ja joskus estämään päätöksen- 
teon. Päätöksentekovaiheessa toteutuva osallistuminen painottuu monesti 
liiaksi niiden osallisten kanssa toimimiseen, joilla on vastustavia näkemyksiä 
(ks. myös Rannila tässä teoksessa). Sen sijaan puoltavat näkemykset päätettä- 
västä asiasta tulevat heikommin esille. PPGIS-menetelmiä ei ole nähty tarpeel- 
lisiksi työkaluiksi tässä vaiheessa suunnitteluprosessia, mikä on kiinnostava 
havainto. Tähän saattaa vaikuttaa mm. se, että suunnittelijat toivovat, että 
päätöksenteko etenisi jouhevasti ilman hidasteita, jolloin ei ole halua lähteä 
rakentamaan vuorovaikutusprosesseja, jotka voisivat mahdollisesti generoida 
näkemyksiä päätöksen kieltämisen tai prosessin hidastamisen puolesta (vrt. 
Young ym. 2002, 218). 

Toteuttaminen (vaihe 5) voi tarkoittaa suunnitelmasta riippuen niin fyy- 
sisen ympäristön rakentamista, asuntorakentamista kuin vaikka tietyn kou- 
lutuksen tai sosiaalisen ohjelman käynnistämistä (Horelli 2002). Toteutta- 
minen käynnistyy päätöksenteon jälkeen, mikä ei kuitenkaan aina tarkoita 
syntyneen päätöksen noudattamista tiukasti: toteuttamiselle annetaan aina 
puitteet, jonka varassa suunnitelmaa viedään eteenpäin. Syntyvä lopputulos 
voi siksi saada hyvinkin erilaisen muodon verrattuna suunnitelman sisältöön. 
Tässä vaiheessa osallisten tiedottaminen suunnitelman toteutuksesta on luon- 
nollisesti hyvin tärkeää. 

Arviointivaiheessa toteutettavat analyysit ja arvioinnit (vaihe 6) kohdentu- 
vat niihin aineistoihin, joita on kerätty koko prosessin ajan. Prosessin lisäksi 
arviointi kattaa myös toteutetun fyysisen ympäristön ja tässä aiheutuneiden 
muutosten arvioinnin. Horelli (2002) korostaa jatkuvan arvioinnin tärkeyttä 
koko suunnitteluprosessin ajan, jotta ymmärrettäisiin osallistumisen erilaiset 


vaiheet ja niiden painoarvo prosessin aikana. Erityisen tärkeää olisi huomioida 

toteutuksen jälkeinen arviointi, jolle ei suomalaisessa suunnitteluperinteessä 
ole ollut vakiintuneita käytäntöjä. rPGIS-työkalut sopivat erinomaisesti jäl- 
kiarviointiin, jossa arvioidaan toteutuneen ympäristön laatua. Käytännössä 
PPGIS:n tämäntyyppinen käyttö on kuitenkin rajoittunut tutkimushankkei- 
siin ja ollut vähäistä suunnittelijoiden keskuudessa. jatkossa olisikin tärkeää 
kehittää jälkiarviointiprosesseja ja pohtia miten PPGIS voisi toimia systemaat- 
tisen ja jatkuvan jälkiarvioinnin tukena. Osallistumisen ja vuorovaikutuksen 
arvioinnista olisi tarpeen rakentaa yhdyskuntasuunnittelun kentälle uuden- 
lainen oppimisen työkalu, jonka tavoitteena olisi arvioida sekä suunnittelu- 
prosessin tehokkuutta ja vaikuttavuutta osallisuuden näkökulmasta että myös 
saavutetun lopputuloksen laadukkuutta ja osallisuuden vaikuttavuutta synty- 
neeseen lopputulokseen. Osallisuuden vaikuttavuutta on kuitenkin haastava 
tutkia, sillä sen määrittäminen on vaikeaa ja kriteerit keskittyvät enemmän 
prosessin kuin sisällön arviointiin (Rowe & Frewer 2004). 

Ylläpitovaihe 7 tarkoittaa siirtymistä muutoksesta staattisempaan vaihee- 
seen. Asukkaiden rooli muuttuu tällöin aktiivisten näkemysten esittämises- 
tä palautteen antamiseen esim. rakennetun ympäristön tilasta. Tällaisella 
säännöllisesti kerättävällä palautteella kuten Fix my street -palvelulla voi olla 
merkittävä tietoisuutta kasvattava vaikutus elinympäristön tilasta. Palautteen 
muodossa kerättävä tieto voi olla yksi niistä tavoista, jotka johtavat uuden 
prosessin aloittamiseen ja päättää ikään kuin samalla aikaisemman proses- 
sin. Ylläpitovaihe eroaa arviointivaiheesta siinä, millä tavalla osalliset otetaan 
mukaan tiedon tuottamiseen (esimerkiksi otanta vs. avoin tiedon keruu) sekä 
myös ajallisesti (jatkuva tiedon keruu vs. järjestetty tiedonkeruun interventio). 
Seuraavassa alaluvussa käymme läpi muutamia esimerkkejä, jotka konkretisoi- 


vat edellä kuvattua osallistuvan suunnittelun tukijärjestelmän (rPS$) mallia. 

Taulukko 1. Erilaiset ppcis-menetelmat suunnitteluprosessin eri vaiheiden tukena 


Suunnittelu- | Tiedon tyyppi Tavoite Suunnittelun Esimerkkejä ppcis 
prosessin lähtökohta työkaluista 
vaihe 
Vaihe 1: Yksittäisistä näkemyk- | Tuoda esille uusia, agonistinen, PPGIS (aineiston 
Varhainen sistä ja palautteesta elinympäristössä deliberatiivinen | validointi otan- 
aloitus ryhmän esittämiin tärkeäksi koettuja, nalla ja aineiston 
mielipiteisiin, esim. teemoja, jotka voivat kerääminen 
intressiryhmän kollek- | vaikuttaa tai saada vapaaehtoisesti) 
tiivisesta mielipiteestä | liikkeelle valmistelun tai argumentoin- 
systemaattisesti kerät- | ennen virallisen ti-kartta 
tyyn arviointitietoon. prosessin aloitusta 
Vaihe 2: Temaattisesti jäsen- Täydentää projektin evidenssi-poh- | ppcis (aineiston 
Aloitus netyista kyselyista jo olemassa olevaa jainen, delibera- | validointi otannalla 
arvokeskusteluihin tausta-aineistoa, tes- | tiivinen ja aineiston keraa- 
tata ja keraa ymmar- minen vapaaehtoi- 
rysta eri toimijoiden sesti) 
nakemyksista 
Vaihe 3: Vaihtoehtoihin Kasvattaa prosessin | kommunikatiivi- | PPcis työpajo- 
Vaihtoehto- | perustuvista ideoista läpinäkyvyyttä, va- nen, deliberatii- | jen tukena ja 
jen muodos- | ja täsmällisestä palaut- | lidoida vaihtoehtoja, vinen vapaaehtoisesti 
taminen teesta aina jaettuun tukea asiantuntijoiden kerättävän laa- 
ymmärrykseen ymmärtämistä ja tuo- jemman aineiston 
da prosessiin mukaan keräämisessä 
osallisia, jotka ovat vaihtoehtoisista 
kiinnostuneita suunni- suunnitelmista 
telman laatimisesta 
Vaihe 4: Asiantuntijoiden, Validoi virallisen pää- | kommuni- PPGIs (sähköinen 
Päätöksen- | asukkaiden ja muiden | töksentekoprosessin | katiivinen, henkilöllisyyden 
teko osallisten mielipiteiden deliberatiivinen, | tunnistaminen) 
kerääminen ehdotuk- evidenssi-poh- 
sesta jainen 
Vaihe 5: Palautteen kerää- Osallisten tiedotta- tiedottaminen PPGIS palautekana- 
Toteutus minen minen rakennusvai- vana ja tiedottami- 
heista sen tukena 
Vaihe 6: Tutkimuspohjaisen Evidenssin kerää- evidenssi-poh- | PPGis (aineiston 
Arviointi tiedon kerääminen minen esim. siitä, jainen validointi otannalla 
rajatusta teemasta ja | miten muutokset ovat ja aineiston kerää- 
rajattuna ajankohtana | vaikuttaneet elinym- minen vapaaehtoi- 
(ennen tai/ja jälkeen) päristön koettuun sesti) 
tai jatkuvasti eri laatuun 
vaiheissa 
Vaihe 7: Palaute Jatkuva ja syste- tiedottaminen, PPGIs jatkuvana 
Ylläpito maattinen palautteen | evidenssi-poh- | palautekanavana 


kerääminen koetun 
elinympäristön tilasta 


jainen 

Esimerkkejä osallistuvien paikkatietojärjestelmien 
käytöstä maankäytön suunnittelun tukena 


Helsingin kaupungin uusi yleiskaava ohjaa pääkaupungin maankäytön suun- 
nittelua aina vuoteen 2050. Vuonna 2013, suunnitteluprosessin aloitusvai- 
heessa laaditun visiotyön jälkeen kaupunkisuunnittelijat halusivat toteuttaa 
PPGIS-kyselyn, jolla kartoitettiin asukkaiden näkemyksiä kaupungin kehittä- 
misestä (ks. Kahila-Tani ym. 2015) (kuva 1). Kyselyyn vastasi 3 745 asukasta, 
jotka tekivät kartalle 32 989 paikannusta yhden kuukauden aikana. Asukkai- 
den eniten merkintöjä keräämä kategoria (8 911 paikannusta, 51 % kaikista 
paikannuksista) oli tietty paikka tai alue asuinrakentamiselle. Seuraavaksi 
eniten paikannettiin niitä tärkeitä viheralueita, jotka tulisi säilyttää (4 816 
paikannusta). 


kerättiin asukkaiden näkemyksiä yleiskaavaprosessissa 


Kerätyn aineiston ja käytetyn työkalun vaikuttavuuden arviointia varten laa- 
dittiin kysely projektissa mukana olleille suunnittelijoille. Yleisesti ottaen 
suunnittelijat mielsivät työkalun ja aineiston hyödyllisenä, mutta kokivat, että 
aineiston hyödyntäminen jäi melko vähäiseksi: 

Paras etu tähän mennessä on ollut ”imagollinen' etu tällaisen kyselyn toteut- 
tamisesta. Jotta voimme hyödyntää kerättyä aineistoa, meidän tulee vielä 
syventää analyysejä. (suunnittelija 1) 


Asukkaiden tekemät paikannukset korostavat hyvin asukkaiden näkemyk- 
siä. Esimerkiksi kaupunkibulevardit ja konfliktialueet tulevat kyselyn aineis- 
tossa hyvin esille. (suunnittelija 2) 


On tärkeää, että me olemme voineet tarjota osallistumiskanavaa myös niille, 

jotka eivät muuten tule mukaan järjestämiimme tapahtumiin esim. työpa- 

joihin. Seuraava haaste on osoittaa toteutetun kyselyn vaikuttavuus. (saun- 

nittelija 4) 

Helsingissä suunnittelijat halusivat korostaa varhaista osallistumista ja kerä- 
sivät aineiston projektin aloitusvaiheessa. Osallistuminen olisi kuitenkin voi- 
nut alkaa vieläkin aikaisemmin, sillä yleiskaavaa edelsi visiotyön laatiminen, 
jossa osallistuminen järjestettiin perinteisillä tavoilla. Visiotyössä määriteltiin 
tavoiteltavat maankäytölliset ratkaisut tuleviksi vuosikymmeniksi. Näin ollen 
kyselyn tavoite oli väistämättä vahvistaa jo ennalta määriteltyjä tavoitteita. Sil- 
ti prosessissa tuettiin itsenäistä osallistumista hyvin, sillä asukkaat saivat muo- 
dostaa omia näkemyksiään kyselyn avulla ennen kuin luonnos yleiskaavasta oli 
olemassa. Suunnittelijat olivat yllättyneitä siitä, miten myönteisesti vastaajat 
suhtautuivat täydennysrakentamiseen paikantamalla runsaslukuisesti uusia 
kohteita kartalle. Kyselyllä tavoitettiin erityisesti nuorempia asukkaita, jotka 
olivat kiinnostuneita kaupungistumisen tuomista mahdollisuuksista. 

Vaikka suunnittelijat olivat yleisesti ottaen tyytyväisiä kerättyyn aineis- 
ton ja käytettyyn työkaluun, he myös paikoin kokivat vaikeaksi kerätyn tie- 
don hyödyntämisen. Kun heiltä kysyttiin millä tavoin he olivat perehtyneet 
aineistoon, lähes kaikki olivat lukeneet loppuraportin/yhteenvedon tuloksista 
ja käyttäneet internetissä olevaa aineiston analyysi- ja visualisointityökalua. 
Sen sijaan hyvin harva oli ladannut aineiston omalle koneelleen ja tutkinut ja 
analysoinut sitä edelleen tarkemmin paikkatieto- yms. ohjelmistoilla. 

Sipoonkorven kansallispuiston hoito- ja käyttösuunnitelman laatimisen yh- 
teydessä Metsähallitus hyödynsi PPGIS työkalua ensin nykytilanteen kartoitta- 
misessa ja tämän jälkeen uudelleen arviointivaiheessa (kuva 2). Aloitusvaiheen 
kyselyssä tuli esille tarve sekä luonnontilaisten alueiden että virkistysalueiden 


sisällyttämisestä suunnitelmaan. Enemmistön näkemyksiä mukaillen suun- 

nittelijat laativat hoito- ja käyttösuunnitelman, jossa huomioitiin kävijöiden 
toiveet. Tämän jälkeen kävijät pääsivät tutustumaan ehdotukseen ja arvioivat 
sitä PPGIS-työkalulla. Vastaajilla oli mahdollisuus mm. kommentoida luon- 
nontilaisten alueiden ja virkistyskäyttöön varattujen alueiden rajoja. Arvioin- 
tivaiheen jälkeen ehdotusta muokattiin saatujen näkemysten mukaisesti ja sii- 
tä tehtiin päätös. Puiston käyttäjien näkemykset huomioitiin tehokkaasti sekä 
suunnitteluprosessin alkuvaiheissa keräämällä tausta-aineistoa suunnittelun 
tueksi että vaiheessa, jossa arvioitiin tehtyä suunnitelmaa. Lisäksi prosessissa 
tehtiin näkyväksi kävijöiden vaikutus laadittuun suunnitelmaehdotukseen. 
PPGIS (Maptionnaire) on merkittävä uusi palvelu, joka täydentää perintei- 
siä osallistumistapoja. Se mahdollistaa mielipiteiden ja toiveiden keräämisen 
sidosryhmiltä ja näiden esittämisen visuaalisessa muodossa. Koska aineisto 


saadaan suoraan paikkatietomuodossa ulos, on sen käsittely huomattavasti 
helpompaa. (suunnittelija 1) 


tj HAKUNILAN URHEILUPUISTO) 


Kuva 2. Sipoonkorven kyselyssä kävijät kartoittivat 
lempipaikkojaan ja reittejään puistossa. 


Lahden kaupunki on halunnut juurruttaa PPGIS-käytännöt kiinteämmäksi 
osaksi kaupungin tietohallintoa. Lahti on käyttänyt Maptionnaire-palvelua 
erilaisten PPGIS-kyselyiden ja vuorovaikutusalustojen toteuttamiseen vuodes- 

ta 2014 lähtien ja on tämän jälkeen toteuttanut yli 10 PPGIS-hanketta (kuva 
3). Vaikka PPGIS:n käyttö on lähtenyt liikkeelle maankäytön suunnittelusta, 
on sen hyödyntämistä pyritty jo alusta alkaen edistämään myös muilla toimi- 
aloilla. Yksi tätä tavoitetta tukevista toiminnoista on kerättyjen aineistojen 
siirtäminen kaupungin yhteiseen paikkatietojärjestelmään (Trimble Locus), 
johon kuuluvan verkko-pohjaisen karttapalvelun kautta aineistot ovat kaik- 
kien saatavilla. Vaikka maankäytön suunnittelu on monesti edelleen vastuussa 
uusien paikkatietoaineistojen keräämisestä, on kaupungin tavoitteena saada 
myös muut toimialat hyödyntämään PPGIS:iä tehokkaammin oman toimin- 
tansa tukena. 
Koen, että Maptionnaire on innovatiivinen ja monipuolinen palvelu, sillä 
meillä ei ole vastaavia ominaisuuksia käytettävissä muissa työkaluissa. Tär- 
keä ero aikaisempaan tilanteeseen on se, että nyt Maptionnairella kerätty ai- 
neisto on tallennettu ja suoraan paikkatietomuodossa. Mielestäni palvelun 
vaikutus on ollut se, että kaupungissa on alkanut laajempi keskustelu, joka 
liittyy esim. laadittavaan osallisuus- ja vaikuttavuusohjelmaan. Koen, että 
tämä on lisännyt avoimuutta ja läpinäkyvyyttä. Se on tuonut viestinnällistä 
arvoa, toisaalta on syntynyt myös uusia linkkejä esim. päiväkoteihin. Palvelu 
on selvästi tukenut juuri aikaisen vaiheen osallistumista. (suunnittelija 1) 
Lahden esimerkki kuvastaa hyvin niitä digitalisaation mukanaan tuomia 
mahdollisuuksia, joiden avulla voidaan ylittää sektoroituneen hallinto- ja 
suunnittelukulttuurin välisiä rajoja ja sitoa toimialoja kiinteämmin yhteen. 
Suomalaisilla kaupungeilla on edelleen haasteita saada tieto kulkemaan niin 
suunnittelevien, toteuttavien kuin ylläpitävien tahojen ja eri virastojen ja or- 
ganisaatioiden välillä. Hyvänä lahtelaisena esimerkkinä näiden rajojen ylittä- 
misestä on päiväkotien käyttämien lähimetsäalueiden kartoittaminen. Koska 
metsähoidon toimenpiteiden huomattiin olevan ristiriidassa päiväkodin toi- 
veiden kanssa, PPGIS-hankkeessa kerättiin tietoa 55 päiväkodilta niistä tärkeis- 
tä lähimetsistä, joihin päiväkodit tekevät retkiä yhdessä lasten kanssa. Kerätty 
tieto saatiin yhteisen paikkatietojärjestelmän kautta myös metsänhoidosta 
vastaavien toimijoiden tietoon. Tämä mahdollistaa sen, että tulevaisuudessa 


metsähoidollisia toimenpiteitä voidaan kohdentaa huomioiden samalla lapsil- 

ENSIÖ A 


~ Mielipaikkani Lahden metsissä 


Villähteen asemanseudun 
kehittäminen 


Kuva 3. Lahdessa toteutettuja PPcis-kyselyitä 


le tärkeät metsäalueet. Lahdessa tullaan jatkamaan tätä työtä tulevaisuudessa 
myös koulujen kanssa ja laajennetaan yhteistyötä myös muihin päiväkoteihin. 

Suomen Akatemian rahoittamassa Enjustess-tutkimushankkeessa kartoitet- 
tiin pääkaupunkiseudun vesistöihin liittyvää virkistyskäyttöä ja kulttuurisia 
ekosysteemipalveluja. Hankkeessa toteutettuun PPGIS-kyselyyn vastasi 2151 
asukasta, jotka kertoivat sekä aktiviteeteistaan veden äärellä että vesialueisiin 


liittyvistä arvostuksistaan ja toiveistaan. Tutkimuksen tulokset osoittivat, 

että vesialueet ovat kokemuksellisesti ja toiminnallisesti äärimmäisen tärkeitä 
asukkaille, suorastaan Helsingin helmiä (kuva 4). Vesialueet tarjoavat myös 
tervetulleen virkistys- ja rauhoittumismahdollisuuden pääkaupunkiseudun 
asukkaille. Kerättyä aineistoa tutkittiin mm. sen suhteen, kuinka tasa-ar- 
voisesti eri väestöryhmät saavuttavat itselleen tärkeitä paikkoja veden äärellä 
(Laatikainen ym. 2015; 2016). Aktiviteettikeskittymiä, hot spotteja tutkittiin 
myös siitä näkökulmasta, kuinka moninaisia paikkojen käyttötavat olivat ja 
kuinka monentyyppisiä käyttäjiä kussakin suositussa paikassa oli (Raymond 
ym. 2016). 
Rakastetuimpien ranta-alueiden moninaisten käyttöjen kartoittaminen 
on valtavan hieno mahdollisuus — voimme yhdistää laaja-alaiset analyysit 
hienosyiseen paikalliseen tietoon ja laadullisen tiedon paikan rakenteellisiin 
piirteisiin. Tämä johtaa uusiin tulkintoihin. (tutkija 1) 
Tutkimushankkeen tuloksia ovat hyödyntäneet aktiivisesti Helsingin kau- 
pungin liikuntavirasto ja ympäristökeskus, jotka olivat hankkeen kumppa- 
neita. Myös kaupunkisuunnitteluvirasto on ollut kiinnostunut tuotetusta tie- 
dosta. Kumppanit saattoivat hyödyntää hankkeen tuloksia käyttämällä kahta 
online-palvelua: a) Maptionnaire-palvelun tulosten katselutyökalua, jolla voi 
tutkia aineistoa karttapohjaisesti ja seuloa sitä eri taustamuuttujien suhteen ja 


b) Hot spot -karttapalvelua, jonka avulla voi tutkia aktiviteettikeskittymiä ja 


Kuva 4. Aktiviteettipaikat veden äärellä (kuva vasemmalla) sekä 
saavuttavuuskartta (kuva oikealla), joka kertoo kuinka monta suosittua paikka 
veden äärellä ovat saavutettavissa kussakin osassa pääkaupunkiseutua. 

esimerkiksi sitä, mitä kussakin paikassa tehdään, keitä käyttäjät ovat ja miten 
he tulevat paikkaan. Hot spot -paikoista, joita oli yhteensä yli 120, laadittiin 
lisäksi kirjallinen raportti, jossa kutakin kohdetta ja sen käyttötapoja käytiin 
läpi. (Liikuntavirasto halusi myös julkaista tämän raportin omassa julkaisus- 


arjassaan.) 


Lopuksi: Käyttäjätiedon juurruttaminen kiinteäksi 
osaksi maankäytön suunnittelua 

Osallistuvia paikkatietomenetelmiä (PPGIS) on hyödynnetty sekä mittakaa- 
valtaan että sisällöltään vaihtelevissa suunnitteluprojekteissa. Mittakaava 
ulottuu korttelin, kaupunginosan ja koko kaupungin tasolta aina maakunnan 
tasolle asti. Sisällöllisesti PPGIS:iä on maankäytön suunnittelussa hyödynnetty 
erilaisissa selvitystöissä, kaavoituksessa, visiotyössä, inventoinneissa ja arvioin- 
tityössä. Maankäytön suunnittelua koskevissa PPGIS projekteissa yhdistyvät 
sisällöllisesti usein fyysiseen paikkaan sidotut arvot (miksi tämä paikka on 
minulle keskeinen ja tärkeä), maankäytön preferenssit (miten minä haluaisin 
muokata paikkaa tulevaisuudessa) ja arviot suunnitelman sisällöstä (mikä on 
näkemykseni suunnitelman sisällöstä). Näiden pääkysymysten ympärille kie- 
toutuvat PPGIS-projektien tavoitteet vaikuttaa julkiseen keskusteluun ja pää- 
töksentekoon suunnitteluhankkeissa (vrt. Brown 2015). 

Parhaimmillaan osallistuvat paikkatietomenetelmät voivat tuottaa laa- 
ja-alaista ja moniarvoista tietoa suunnitteluprosessin eri vaiheisiin. Prosessin 
varhaisessa vaiheessa työkaluja voidaan hyödyntää vision rakentamisessa ja 
asiantuntijoiden näkemysten koettelemisessa. PPGIS-työkalujen avulla voi- 
daan tuoda eri suunnitteluvaihtoehtoja entistä laajapohjaisempaan arviointiin. 
Liian harvoin suunnittelun lopputuloksia koetellaan jälkiarvioinnin kautta, 
vaikka tähän PPGIS-menetelmät tarjoaisivat oivallisen työkalun. Laadukkaas- 
ti toteutettu jälkiarviointi arjen elinympäristön toimivuudesta voi puolestaan 
näyttää tietä uusille suunnittelu- ja kehittämishankkeille ja näin ollen tukea 
syklistä suunnitteluprosessia. 

Artikkelissamme tiivistimme PPGIS-menetelmien käytön mahdollisuudet 
suunnitteluprosessin eri vaiheissa malliksi osallistuvan suunnittelun tukijär- 
jestelmästä (ppss). Mallin ytimessä ovat aktiiviset asukkaat, jotka tuottavat 

monipuolista, moniarvoista ja laaja-alaista tietoa. Asukkaiden preferenssit, 
kokemukset, arvot ja näkemykset integroituvat mallissa yhä kiinteämmin, 
systemaattisemmin ja jatkuvammin suunnittelun tueksi. Laaja-alainen tiedon 
rakentaminen pohjautuu yksilöllisesti tuotettuihin näkemyksiin erilaisilla di- 
gitaalisilla osallistumismenetelmillä. Mallin tavoitteena on innostaa suunnit- 
telijoita hahmottamaan moninaisia osallistumisen tapoja, joilla nivotaan yh- 
teen sekä välineelliset tiedon tuottamisen tavat että kohtaamista ja keskustelua 
painottavat deliberatiiviset käytännöt. 

Mielestämme asukasosallistumisen tavoite on sekä tukea läpinäkyviä ja 
vastavuoroisia prosesseja että saavuttaa lopputuloksia, joista välittyy myös 
asukkaiden näkemys (vrt. Rowe & Fewer 2004). Tiedon vaikuttavuus kasvaa, 
jos sitä kyetään yhdistämään ja prosessoimaan joukkojen viisaudeksi — jaetuik- 
si näkemyksiksi. Osallistumisen vaikuttavuutta tulisi tutkia lähemmin tule- 
vaisuudessa. Osallistumisen vaikuttavuuden mittaaminen ei kuitenkaan ole 
helppoa, koska suunnitteluprosessit ovat pitkäkestoisia, aineistoa on vaikea ke- 
rätä ja sosiaalista ja fyysistä ympäristöä koskevien lopputulosten mittaaminen 
on vaikeaa (Koontz & Thomas 2006). PPGIS-työkaluja voidaan valjastaa myös 
tähän käyttöön muiden tutkimusmenetelmien tueksi. Tämä tarkoittaisi esim. 
sellaisen tutkimusasetelman rakentamista, jossa kerättäisiin PPGIS-aineistoa 
ennen suunnitteluprosessin alkua, vertailtaisiin kerättyä aineistoa tehtyihin 
ehdotuksiin ja toteutettaisiin jälkiarviointi sen jälkeen kun suunnitelma on 
toteutettu. 

Eräs PPGIS-työkaluihin liittyvä haaste liittyy aineiston edustavuuteen: 
onko kerätty tieto tarpeeksi edustavaa ja siten tarpeeksi luotettavaa ja pätevää 
(ks. myös Rättilä & Rinne; Tuurnas & Haveri tässä teoksessa). Erityisesti niis- 
sä suunnittelutilanteissa, joissa PPGIS-aineistoa on kerätty avoimella lansee- 
rauksella (esim. sosiaalista mediaa ja paikallisia sanomalehtiä hyödyntämällä 
kyselyn markkinoinnissa) ilman systemaattista otantaa, jää edustavuus usein 
puutteelliseksi. Verrattaessa PPGIS-työkaluja perinteisiin osallistumisen tapoi- 
hin, kuten asukastilaisuuksiin tai työpajoihin, voidaan edustavuutta pitää kui- 
tenkin usein parempana, sillä näkemyksiä saadaan kerättyä laaja-alaisemmin 
ja monipuolisemmin. Aineiston sisällöllistä laatua voidaan myös parantaa ke- 


räämällä aineistoa sekä avoimesti että otantamenetelmien avulla. Kerätyn tie- 

don laatuun vaikuttaa luonnollisesti myös se, miten huolellisesti PPGIS-kyselyt 
suunnitellaan. Osaavissa käsissä työkalulla voidaan tuottaa varsin moninaista 
ja laadukasta tietoa. Kyselyn sisällön suunnittelu voi myös olla osa osallistu- 
misprosessia. 

PPGIS-metodologian käyttöönottoon maankäytön suunnittelussa vaikut- 
tavat myös institutionaaliset haasteet ja institutionaalinen epäselvyys. Vaikka 
ns. super-suunnittelijat (Kahila-Tani 2015) ovat valmiita kokeilemaan uusia 
työkaluja ja toimintatapoja, ei tämä yksin takaa osallisten tuottamien tieto- 
aineistojen tehokasta käyttöönottoa. Suunnittelutehtävistä vastaavat useat 
asiantuntijat, joilla kaikilla tulisi olla mahdollisuus ja tahto hyödyntää käy- 
tössä olevia aineistoja. Asukkaiden tuottaman tiedon juurtumisen ja proses- 
sien läpinäkyvyyden lisäämisen kannalta olisi hyvä, mikäli PPGIS-menetelmiä 
hyödynnettäisiin suunnitteluprosessin eri vaiheissa, eikä vain yksittäisenä 
interventiona. Lyhytaikaisten interventioiden sijaan tulisi edistää entistä py- 
syvämpien käytäntöjen kehittymistä. Tätä tukisi PPGIS-aineistojen tuominen 
osaksi kaupungin tietojärjestelmiä ja aineistojen jakaminen organisaation si- 
sällä ja organisaatioiden välillä. 

Osallistumista ja vuorovaikutusta tukevien digitaalisten työkalujen ja käy- 
täntöjen kehitys on todennäköisesti ottanut vasta ensiaskeleitaan. Näemme, 
että uusien lakiasetusten sijaan tuleviin käytäntöihin vaikuttavat enemmän 
uudet työkalut ja näiden pohjalta rakentuvat sosio-kulttuuriset toimintatavat. 
Uusien työkalujen kehittäminen ja käyttöönotto on kuitenkin hidasta, sillä 
erilaisten työkalujen kehittämisestä vastaavat toisistaan erillään olevat toimi- 
jat. Uuden aikakauden osallistuvaa suunnittelua koskevan tutkimuksen tulisi 
kiinnittää enemmän huomiota hajallaan tapahtuvan metodisen kehitystyön 
integrointiin ja työkalujen käyttöönoton tehostamiseen. Tällöin voitaisiin 
saada entistä jäsentyneempää ymmärrystä hyvistä kokemuksista ja käytännöis- 
tä (Wallin ym. 2010 ). 

Australialainen PPGIS-alan johtava tutkija Greg Brown on nimennyt Suo- 
men maailman johtavaksi maaksi PPGIS-kehitystyössä ja juurruttamisessa 
yhdyskuntasuunnittelun käytäntöihin. Suomalainen pehmocis-innovaatio 
onkin jo levinnyt hyvin maailmalla sekä tutkimuksen että käytännön vuoro- 


vaikutteisen suunnittelun työkaluna. 

Johdanto: Yhteensovittaminen ja yhdessä eläminen 


Ihmislajin suhteet muuhun luontoon ja toislajisiin eläimiin ovat kriisissä 
monella rintamalla. Olemme joutuneet luokittelemaan yhä tutumpia lajeja 
uhanalaiseksi, kuten esimerkiksi räystäspääskyn, taivaanvuohen, punatulkun 
ja naurulokin (Tiainen ym. 2015). Aiheuttamamme ilmastonmuutos tulee 
muokkaamaan ekosysteemejä ja siirtämään useiden lajien esiintymisalueita 
radikaalisti (Hobbs ym. 2006). Suomeen saapuu jo nyt joka vuosi uusia per- 
hoslajeja, joista osa on ihmisen näkökulmasta haitallisia, kuten kuusikoita tu- 
hoava havununna, jonka pelätään aiheuttavan tuhoja erityisesti tasaikäisissä, 
ilmastonmuutoksen stressaamissa talousmetsissä (Lyytikäinen-Saarenmaa 
ym. 2015). Maisemaa ja ekosysteemejä muokkaavat lisäksi maankäytön muu- 
tokset eli kiihtyvä kaupungistuminen ja metsä- ja maatalouden tehostuminen. 
Science-lehdessä kesällä 2016 julkaistun tutkimuksen mukaan yli puolella 
koko maapallon maapinta-alasta luonnon monimuotoisuus on vähentynyt 
alle kriittisen raja-arvon, mikä uhkaa muun muassa globaalia ruoantuotantoa 
(Newbold ym. 2016). Perinteinen luonnonsuojelu eli erilaisten ja erikokoisten 
luonnonsuojelualueiden perustaminen ei riitä pysäyttämään luonnon moni- 
muotoisuuden hupenemista. Meidän olisi löydettävä uusia tapoja elää yhdes- 
sä muun luonnon kanssa, myös ihmisen muokkaamissa elinympäristöissä ja 
ekosysteemeissä joihin lukeutuvat myös kaupungit — ne eivät ole pelkästään 
ihmisen asuinpaikkoja. 

Tässä artikkelissa avaan toislajisten kaupunkilaisten kanssa elämistä, oppi- 
mista ja suunnittelua tiukasti suojellun liito-oravan tapauksen avulla ja käytän 
esimerkkeinä myös muita toislajisia suojeltuja lajeja. Liito-orava on esimerkki 


siitä, kuinka toislajiset kytkeytyvät vahvasti niinkin inhimillisenä pidettyyn 

toimintaan kuin maankäytön suunnitteluun. Monilajisessa yhteisössä elämi- 
nen on haastavaa, mutta yhdessä eläminen on tarpeen, jotta selviämme tule- 
vaisuuden haasteista, kuten ilmastonmuutoksen ja lajien sukupuuttoaallon 
aiheuttamista globaalimuutoksista. 

Käyttämällä käsitettä roislajinen eläin (non-human animal) haluan ko- 
rostaa ihmisen eläimyyttä ja kuulumista luontoon, muiden lajien joukkoon. 
Myös termi ei-inhimillinen luonto (non-human nature) kuuluu samaan kä- 
siteperheeseen. Näitä käsitteitä on käytetty sosiologian, antropologian, filo- 
sofian ja ihmismaantieteen kentillä ainakin 1990-luvulta lähtien, erityisesti 
uusmaterialistisen ja posthumanistisen tutkimuksen kentällä. ”Non-human 
animal” -käsitteen voisi kääntää myös toisin, esimerkiksi muunlajinen eläin tai 
ei-inhimillinen eläin. Käsitteen käyttäminen ei ole kuitenkaan automaattises- 
ti ratkaise eläin-käsitteen ongelmia. Sekä ”animal” että ”non-human animal” 
kattavat erittäin monenlaisia lajeja, joista on todellisuudessa vaikeaa sanoa mi- 
tään yleistä ja yhteistä, ja omalla tavallaan nämä uudetkin käsitteet toistavat 
samaa erottelua ihmisen ja ei-ihmisen välillä. (Ks. Tuomivaara 2003, 11.) 

Näkökulmani on yhteiskuntatieteellinen eläintutkimus ja posthumanis- 
mi. Yhteiskuntatieteissä ei-inhimillistä luontoa pidetään usein ihmisen, ih- 
misyyden ja kulttuurin vastakohtana, vähempiarvoisena ja kehittymättömä- 
nä (ks. esim. Peggs 2013; Kruse 2002). Toislajiset eläimet ovat kuitenkin osa 
yhteiskuntaamme monin eri tavoin: tuotantoeläiminä, ruokana, nahkana, 
untuvana, lemmikkeinä, suojelun kohteina, ekosysteemipalveluiden tuotta- 
jina, viihteenä, kulttuurituotteiden hahmoina ja symboleina ja niin edelleen. 
Yhteiskuntatieteellisessä eläintutkimuksessa (anthrozoology/human-animal 
studies) on monenlaisia lähestymiskulmia tutkimusaiheeseen (ks. esim. 
Ratamäki 2010), mutta yhteisenä tarkastelukohteena ovat toislajiset eläimet 
eri merkityksissä. 

Posthumanismi on moniaineksinen tutkimusnäkökulma (ks. esim. Grusin 
2015; Lummaa & Rojola 2014; Braidotti 2013). Sen uusmaterialistisessa haaras- 
sa nähdään ihmistoimijoiden lisäksi myös ei-inhimillinen elämä ja materiaali 
mahdollisina toimijoina erilaisissa verkostoissa. Antihumanismissa halutaan 
jopa siirtää ihmislaji pois huomion, tiedon, olemisen ja merkityksenannon 


keskiöstä kieltämällä ihmisen erityisyys kokonaan tai pitämällä sitä haitalli- 

sena. Transhumanismissa puolestaan kurkotetaan ihmisyyden tuolle puolen, 
maapallon ulkopuolelle, teknologian mahdollistamaan uudenlaiseen ruu- 
miittomaan ja postbiologiseen elämään (Lummaa & Rojola 2014, 14). Tässä 
artikkelissa hyödynnän posthumanismin sitä haaraa, jossa ihmislaji nähdään 
verkostoituneena muihin eläviin ja myös elottomiin kumppaneihin. 

Maantieteilijä Sarah Whatmore käyttää posthumanismin sijaan mieluum- 
min käsitettä more-than-human, koska posthuman-termi (post, jälkeen’) tun- 
tuisi viittaavan sekä ihmisettömään aikaan että siihen, että joskus olisi ollut 
(humanismin) aika, jolloin muu luonto ei olisi vaikuttanut ihmisen elämään 
(Whatmore 2013). Samalla tavoin kuin sosiologi Bruno Latour on kirjoitta- 
nut, että ”emme ole koskaan olleet moderneja” (”We have never been modern”, 
Latour 1993), voidaan väittää, että emme ole koskaan olleet (pelkästään) ih- 
misiä (Whatmore 2013; Haraway 2008; Whatmore 2002). Ihmiset ovat aina 
olleet monimutkaisten ekologisten verkostojen jäseniä sekä yksilöinä, yhtei- 
söinä että eläinlajina. Olemme itsekin ekologinen verkosto: ihmiskehossa on 
uusimman arvion mukaan 1,3-kertainen määrä bakteerisoluja ihmissoluihin 
verrattuna (Sender ym. 2016). 

Yhdistän posthumanismia tulkitsevaan politiikka-analyysiin. Tulkitse- 
vassa politiikka-analyysissa pyritään ymmärtämään yhteiskunnallisia ja po- 
litiikkaprosessien käytäntöjä sekä instituutioiden muodostumista (Häikiö & 
Leino 2014). Tässä artikkelissa avaan erityisesti sitä miten liito-orava kytkey- 
tyy luonnonsuojelun, maankäytön suunnittelun, tiedon, päätöksenteon sekä 
kansalaisosallistumisen ja -vaikuttamisen käytäntöihin, politiikkaprosessei- 
hin ja instituutioihin. Artikkeli perustuu pääasiassa väitöskirjaani (Nygren 
2013) ja sen jälkeiseen tutkimukseeni. 

Liito-orava on sekoittanut suomalaisia maankäytön suunnittelun käytän- 
töjä ja toimijaverkostoa niin usein, niin monessa tapauksessa ja niin monella 
paikkakunnalla, että se sopii esimerkiksi siitä, miten toislajiset osallistuvat pe- 
rin inhimillisiksi käsitettyihin toimintoihin, tässä tapauksessa siis maankäy- 
tön suunnitteluun. Liito-oravan papanoiden löytäminen voi sekoittaa kaavan 
laatimisen tai rakennuslupaprosessin pitkäksikin aikaa. Toimijaverkostolla 
tarkoitan tässä monilajista ja moniaineksista, ei pelkästään inhimillisistä toi- 


mijoista koostuvaa toimijaverkostoa. Toimijaverkostoon kietoutuu suojeltujen 

luontodirektiivilajien myötä uusia toimijoita — suunnittelijoiden, kuntapäättä- 
jien, konsulttien, maanomistajien ja kansalaisten lisäksi maankäytön suunnit- 
teluun vaikuttavat myös suojellut lajit ja niiden ekosysteemit. 

Avaan tapausta ensin tulkitsevan politiikka-analyysin keinoin: millaista 
liito-oravan valta on, mistä se on peräisin ja miten sitä pidetään yllä. Ymmär- 
rän vallan tässä esimerkiksi vaikutuksina kaavaprosesseihin, mutta samalla 
liito-oravan valta on olemassa ainoastaan tietyssä toimijaverkostossa, kytkey- 
tyneenä tiettyihin instituutioihin ja toimijoihin, joita käsittelen seuraavissa 


luvuissa tarkemmin. 


Vallan verkostot 


Liito-oravan päätyminen rooliinsa — maankäytön suunnittelun kiistakappa- 
leeksi — ei ole itsestään selvää, vaan seurausta liito-oravan ekologiasta, histo- 
riallisista tapahtumakuluista sekä tehdyistä poliittis-hallinnollisista valinnois- 
ta ja päätöksistä. Näiden valintojen laajemmat seuraukset eivät useinkaan ole 
olleet etukäteen tiedossa. Näen liito-oravan elävänä olentona, jonka voima ja 
toimijuus maankäytön suunnittelussa kytkeytyy sekä eläviin yksilöihin että 
lajiin liitettyyn suojelustatukseen. Liito-orava on puissa elävä pieni jyrsijä, joka 
elää varttuneissa sekametsissä. Se liikkuu öisin, lepää ja pesii tikankoloissa, 
risupesissä sekä linnunpöntöissä ja liitää liitopoimunsa avulla jopa 70 metrin 
pituisia matkoja puusta toiseen. 

Liito-oravan rooli maankäytön suunnittelussa ei siis ole suoraa seurausta 
lajin ominaisuuksista tai uhanalaisuuden asteesta. Toisaalta se ei ole myöskään 
pelkästään diskursiivinen ja retorinen keino — valttikortti tai taikasana — eikä 
Not In My Backyard (NIMBY)-aktivistien pelinappula, kuten usein esitetään. 
Liito-orava on sekä 1) elävä eläinyksilö, 2) ihmisen määrittelemä, yksilöiden 
yläpuolelle kohoava yksikkö, laji, johon kohdistuu tiukkoja suojelutoimia että 
3) paikallisesti aktivoituva toimijaverkoston osanen. 

Toimijuudella en tässä tarkoita samanlaista aktiivista, tietoista, kenties 
refleksiivistäkin toimijuutta kuin vaikkapa asukasaktiivilla, grynderillä tai 
kaava-arkkitehdillä ajatellaan olevan. Toimijuudella tarkoitan sitä, että suo- 
jeltavaa lajia ”edustavat” liito-oravayksilöt ovat eläviä olentoja, joiden omaeh- 


toinen eläminen ja toimiminen tietyllä paikalla saa joskus aikaan monenlaisia 

vaikutuksia ihmisten toimintaan. Toislajisilla kaupunkilaisilla on luonnol- 
lisesti myös ekologisia vaikutuksia ja toimijuutta omassa ekosysteemissään, 
mutta en käsittele tässä yhteydessä tätä toimijuutta tarkemmin, vaan keskityn 
katsomaan nimenomaan ihmisten ja liito-oravien muodostamaa toimijaver- 
kostoa. 

Liito-oravien toimijuus ja valta syntyy monenlaisten toimijoiden verkosto- 
jen ansiosta. Liito-orava saa valtaa erilaisten institutionaalisten määritelmien 
ja yhteyksien myötä, ja niillä on myös merkitystä maankäytön suunnittelussa. 
Ensimmäinen askel liito-oravan toimijuuden ja vallan muotoutumisessa on 
ollut liito-oravan liittäminen EU:n tiukasti suojeltujen lajien listalle. Tämä ta- 
pahtui Suomen EU-liittymisneuvotteluissa Suomen itsensä aloitteesta vuonna 
1995, sillä liito-oravaa pidettiin harvinaisena vanhojen metsien lajina. (Nygren 
2013.) Myöhemmin tarkemmassa kannanarviossa selvisi, että liito-oravia on 
huomattavasti enemmän kuin oli aiemmin arvioitu (Hanski 2006), tosin las- 
kentojen menetelmää on myös kritisoitu (Sulkava ym. 2008; Hanski 2008). 
Viimeisimmässä uhanalaisuusarvioinnissa liito-oravaa ei pidetä enää uhan- 
alaisena, koska kannan arvioidaan laskevan hitaammin kuin uhanalaisuuskri- 
teerin täyttyminen vaatisi (Liukko ym. 2016). Tiukka suojelu on siitä huoli- 
matta voimassa. 

Suomen liittyessä EU:hun tiukka lajisuojelu oli uusi asia, eikä missään 
EU-jäsenvaltiossa ollut muodostunut oikeuskäytäntöä lajisuojelun tiukkuudes- 
ta ja toimeenpanosta. Luonnonsuojelussa oli totuttu tapauskohtaiseen alue- 
suojeluun, jossa suojeltavasta paikasta tehdään aina erillinen hallintopäätös. 
EU:n luontodirektiivin (92/43/ETY) myötä tiukasti suojeltujen lajien kaikkien 
”Iisääntymis- ja levähdyspaikkojen? ”heikentäminen” ja ”hävittäminen? on 
kielletty. Suojelusta saa poiketa ainoastaan erikseen haettavalla poikkeuslu- 
valla, jonka saamiseen on varsin tiukat ehdot. Suojeltavien lajien lisääntymis- 
ja levähdyspaikat määritellään lajikohtaisesti (Environment DG 2007), mutta 
institutionaaliset käytännöt näiden määrittelemiseksi eroavat eri jäsenmaissa 
ja myös eri lajien kohdalla. (Nygren 2013.) 

Lainsäädännön toimeenpano usein politisoituu, eli siitä tulee julkisen kes- 
kustelun ja kiistelyn kohde (Hajer 2003). Lainsäädännön toimeenpano ei ole 


suoraviivaista, eikä kaikki julkinen kiistely rajoitu lain laatimisvaiheeseen. Lii- 

to-oravan kohdalla lajikohtainen lisääntymis- ja levahdyspaikkojen määritte- 
leminen on ollut, ja on yhä, monimutkainen poliittinen kamppailu. Lisäänty- 
mis- ja levähdyspaikkojen pienialaisuuden ja todistusaineiston korostaminen 
on johtanut siihen, että lisääntymis- ja levähdyspaikat määritellään pääasiassa 
löydettyjen papanoiden ja pesäpaikkojen perusteella, eikä esimerkiksi pelkän 
ihmisen tekemän elinympäristöarvion perusteella. (Nygren 2013.) Tämä mää- 
rittely tuo lisää valtaa liito-oravayksilöille, sillä niiden konkreettisella elinpai- 
kan valinnalla on väliä. Tämä lisää myös luontokartoittajien työtä ja vastuuta, 
koska he ovat liito-oravan tulkkeja ja tuovat liito-oravatiedon suunnittelupöy- 
dälle (ks. Nygren & Jokinen 2013). 

Kyseisessä tiukasti suojeltujen lajien listassa on myös monia muita tuttuja 
ja suhteellisen yleisiä lajeja, kuten kaikki Suomessa esiintyvät lepakkolajit sekä 
viitasammakko (Rana arvalis). Osa näistä lajeista on Suomessa yleisiä, mut- 
ta Euroopan laajuisesti vähenemässä. Liito-orava oli kuitenkin ensimmäinen 
direktiivilaji, joka vaikutti Suomessa maankäytön suunnitteluun ja muihin 
hankkeisiin. Liito-oravan ja muiden tiukasti suojeltujen lajien suojelu astui 
teoriassa voimaan heti Suomen ratifioitua luontodirektiivin luonnonsuojelu- 
lakiin vuonna 1996. Suojelun toimeenpanoa ei aloitettu kuitenkaan hallinnon 
aloitteesta, vaan suojelupykälää alettiin soveltaa vasta, kun luonnonsuojelijat 
nostivat sen esiin. Valtakunnallista liito-oravajulkisuutta herätti vuodesta 
2000 lähtien Forssan Konikallion kiista, jossa oli kyse maa-aineksen otosta 
ja siihen tähtäävästä metsänkäsittelystä, mutta myös henkilöriidoista (Mero 
2005). 2000-luvun alun jälkeen liito-oravat ovat olleet tavalla tai toisella mu- 
kana erilaisissa maankäytön suunnittelun ja rakentamishankkeiden tapauksis- 
sa koko levinneisyysalueellaan eteläisessä Suomessa. 

Liito-orava on helposti verkostoituva eläin: se voi vahvistaa tavallisten kan- 
salaisten valtaa ja haastaa asiantuntijatiedon ja päättäjät — ainakin hetkellises- 
ti (Jokinen 2011). Liito-oravan löytämiseen ei tarvita erityistä laitteistoa eikä 
vuosien kokemustakaan. Papanat on verrattain helppo maallikonkin löytää 
ja tunnistaa, etenkin keväällä, ja ne säilyvät puiden juurella sopivassa säässä 
useita viikkoja. Liito-orava on siis varsin helppo löytää maastosta verrattuna 
moniin muihin suojeltuihin lajeihin. Esimerkiksi melko arka viitasammakko 


pitää kevään parin viikon kutujaksolla pulputusääniä, ja muulloin sitä on lähes 

mahdotonta löytää (Soininen & Vuorio 2015). Lepakoiden löytämiseen tarvi- 
taan yleensä erityinen laite eli lepakkodetektori, jonka avulla lajit tunnistetaan 
äänen perusteella (Mason & Hope 2014). Liito-oravan materiaaliset jäljet ovat 
tuottaneet myös laajalle levinneen urbaanilegendan papanoita ripottelevista 
suojelijoista. Liito-oravakartoittajien mukaan papanoita olisi vaikea ripotella 
oikealla tavalla oikeisiin paikkoihin, ja lisäksi liito-oravia löytyy melkein jo- 
kaisesta potentiaalisesta elinympäristöstä, joten ripotteleminen on jopa tar- 
peetonta (Nygren & Jokinen 2013). 

Liito-oravan lainsäädännöllinen asema on jatkuvasti vahvistunut, kun voi- 
maan on astunut korkeimman hallinto-oikeuden päätöksiä ja ministeriöiden 
ohjeita. Kansalaisaktiivit ja EU ovat joutuneet kuitenkin patistelemaan Suomea 
liito-oravan suojelussa. EU-komissio uhkasi Suomea EU-oikeudella 2000-luvun 
alussa mm. metsä- ja ympäristöviranomaisten välisten tiedonvaihto-ongelmien 
vuoksi, jotka luonnonsuojeluaktiivit olivat saattaneet komission tietoon. Tä- 
män painostuksen myötä vuosina 2004-2005 Suomen lainsäädäntöön luotiin 
liito-oravan suojeluohjeet metsänhoitoa varten. Niiden mukaan alueellinen 
ympäristöviranomainen tarkisti metsänhakkuiden yhteydessä tietokannoista 
löytyneet lähelle osuneet liito-oravahavainnot ja rajasi maastossa havaituille 
liito-oraville pienen alueen, jossa toimenpiteitä ei saanut tehdä. Seurantatutki- 
mus kuitenkin paljasti, että ohjeiden mukaan rajatut alueet olivat liian pieniä, 
jotta suojelu olisi toiminut (Jokinen ym. 2015; Jokinen 2012). Nämä ohjeet 
kumottiinkin vuonna 2016, mutta tiukka suojelu on edelleen voimassa. Uusi 
neuvontamateriaali valmistui toukokuussa 2016 (Tapio Oy 2016), mutta sen 
vaikutuksista on vielä liian aikaista sanoa mitään. 

Maankäytön suunnittelussa on edetty toisella tavalla kuin metsänhoidos- 
sa. Standardoidun mallin puuttuminen on tarkoittanut sitä, että liito-oravaa 
on jouduttu pohtimaan jokaisessa suunnittelutapauksessa aina uudelleen, ta- 
pauskohtaisesti. Se on mahdollisesti ollut liito-oravan onni — ainakin se pa- 


kottaa toimijat miettimään suojelua tapauskohtaisesti. 


Paikallinen voimaverkosto 


Suojelun toimeenpano on poliittinen ja tapauskohtainen kysymys. Lainsää- 


däntö ei asetu suoraan ja helposti sovellettavaksi, ja liito-oravan tapauksessa 

Suomessa oltiin varsin hitaita toimeenpanemaan suojelua. Osasyynä hitauteen 
oli toimeenpanon haastavuus sovellettaessa uutta suojelukäytäntöä sellaisen 
lajin kohdalla, jonka elintapoja ei vielä 2000-luvun vaihteessa tarpeeksi hyvin 
tunnettu. Politiikan tutkija Maarten Hajerin käsite ”institutional ambiguity” 
(Hajer & Versteeg 2005) tai siitä sovellettu ”implementation ambiguity” (Hai- 
la ym. 2007) sopivat tähän: ei ollut selvää kenen ja mitä pitäisi tehdä tällai- 
sen uuden, tiukan suojeluvelvoitteen edessä. Monien liito-oravan suojelusta 
pöyristyneiden ensireaktio oli, että liito-orava on poistettava tiukasti suojeltu- 
jen listalta. (Nygren 2013.) 

Sama dynamiikka on nähtävissä myös yksittäisissä, paikallisissa tapauk- 
sissa. Useissa kiistatapauksissa liito-oravan löytyminen tai liito-oravatietojen 
huomioon ottaminen suunnittelussa on ollut kansalaisten aktiivisuudesta 
kiinni. Sellaisissa vaikeissa kaavakiistoissa, joihin liito-orava päätyy mukaan 
asukkaiden toimesta, on usein kyse virkistykselle tärkeistä metsäalueista 
kasvavien kaupunkien liepeillä (ks. esim. Nygren 2005). Tällaisia metsiä on 
saatettu hoitaa kevyemmin virkistysmetsinä tai kaavoitusta tai rakentamista 
odottavina alueina. Suomen kaupunkien ja kaupunkimetsien kasvun ja hoi- 
don dynamiikasta johtuu, että nämä metsät ovat usein juuri siinä kehitysvai- 
heessa (kolopuita ja varttuneita puita) ja niillä on sellainen rakenne (reunoilla 
liito-oravan ruokailuun sopivia lehtipuita), että ne kiinnostavat ihmisvirkis- 
täytyjien lisäksi myös liito-oravia (Schrader 2011). 

Asukkaat arvostavat kaupunkien ja taajamien lähivirkistysmetsiä, ja nii- 
den suunnitteleminen muuhun käyttöön tai niiden käsittely, kuten hakkuut, 
aiheuttavat helposti konflikteja (Asikainen 2014). Lähimetsät voivat myös 
edustaa pysyvyyttä alati muuttuvassa kaupungissa. Paikkoja, joihin tuntee 
olevansa kytköksissä, puolustetaan usein kiivaimmin. (Drenthen 2013.) 

Metsien säilyttämisestä huolestuneet asukkaat kokevat usein olevansa ala- 
kynnessä suhteessa suunnittelijoihin ja rakennuttajiin. Tunnesidettä metsään 
ei suunnittelussa välttämättä arvosteta, jolloin metsän arvoista ajaudutaan pu- 
humaan suunnittelun ja lainsäädännön kielellä: virkistys- ja suojeluarvoina. 
Tällaisessa kontekstissa on ymmärrettävää, että myös liito-orava löytää tiensä 
suojelu- ja asukasaktiivien valituksiin ja protesteihin: osallistumisen konteksti 


luo osallistujansa ja osallistumistyylinsä (Gomart & Hajer 2003; vrt. Staffans 

2002). Maankäytön suunnittelun konteksti, lainsäädäntö ja kieli suorastaan 
vaativat laki- ja luontotietoargumenttien käyttämistä. Tunneside ei ole vali- 
tusperuste, mutta puutteelliset luontokartoitukset (Suvantola 2006) tai suojel- 
tujen lajien lisääntymis- ja levähdyspaikkojen heikentäminen ja hävittäminen 
ilman poikkeuslupaa ovat. Liito-oravakonfliktit ja -valitukset ovatkin usein 
oire epäonnistuneesta vuorovaikutuksesta — luontohavaintoja voidaan mennä 
varta vasten etsimään, kun muu vaikuttaminen ei tuo tulosta. Tämä on osa 
kaupunkisuunnittelun ja luonnonsuojelun tiedonpolitiikkaa (Faehnle 2014; 
Jokinen 2011; Bäcklund 2007, 216-236; Häkli 2002; Lapintie 2002). 
Liito-oravan elintavat tuovat vielä oman kierteensä suunnittelukonflik- 
teihin, sillä liito-orava on suhteellisen liikkuvainen laji. Yhtenä vuonna tyhjä 
metsikkö voikin seuraavana vuonna olla liito-oravan asuttama ja täynnä papa- 
noita suojeluaktiivien löydettäväksi, tai toisinpäin. (Nygren & Jokinen 2013.) 
Liito-oravakoiraat liikkuvat laajalla alueella naaraiden suppeampien elinpii- 
rien välillä, ja lisäksi nuoret liito-oravat lähtevät pesästään etsimään omaa 
elinaluettaan jonne asettua. Ekologiset tutkimukset Kuopiossa (Mäkeläinen 
2016) ja selvitykset Espoossa (Espoon kaupunkisuunnittelukeskus 2014) ovat 
paljastaneet, että liito-oravat liikkuvat varsin ketterästi kaupunkimaisessakin 


ympäristössä. 


Kuva Nina V. Nygren 
Kuva 1. Liito-oravan kulkureittiä (puut) Espoossa keväällä 2015. 

Liito-oravan liikkeet voivat vaikuttaa tuskastuttavan satunnaisilta, mutta 
itse asiassa kyse on mittakaavoista. Eläimen yhteiskunnallisen toimijuuden 
kannalta eri eläinlajien tilankäytöt ja ajalliset mittakaavat suhteessa ihmi- 
sen ja ihmisen toimintojen mittakaavoihin ovat olennaisia. Liito-oravan ja 
maankäytön suunnittelun mittakaavat ovat osin eriparisia: Paikallinen lii- 
to-oravapopulaatio elää ja liikehtii alueella, joka on usein liian suuri asema- 
kaavatason suunnittelulle, mutta liito-oravan liikkumiseen käyttämät kapeat 
metsiköt tai puukäytävät ovat usein liian pieniä yksityiskohtia yleiskaavatason 
suunnittelulle. 

Myös aikamittakaava on olennainen. Jos asema- ja yleiskaavojen suunnit- 
telu kestää 2-10 vuotta, näyttää paikallinen liito-oravapopulaatio hankalasti 
hallittavalta. Kaavan valmistumisen jälkeen voi kulua jopa 10-20 vuotta en- 
nen kuin paikalle rakennetaan mitään — sinä aikana alueen metsät ovat voi- 
neet kehittyä niin, että liito-oravat asuvatkin eri paikoissa kuin suunnittelun 
aikaan. Metsien kehitystä pystytään nykyaikaisin menetelmin ennakoimaan 
ja hallitsemaan useamman kymmenen vuoden tähtäimellä (ks. esim. Hurme 
2008; 2007), mutta metsäsuunnittelu ja maankäytön suunnittelu ovat kun- 
nissa edelleen varsin erillisiä suunnittelun sfäärejä (Nygren 2013; Leppälä & 
Jokinen 2011). Metsäsuunnittelua ei myöskään ole totuttu tekemään suojelta- 
vien lajien näkökulmasta käsin. Virkistyskäyttö ja liito-oravametsät sopisivat 
kuitenkin usein hyvin yhteen, sillä liito-oravat ja ihmiset pitävät usein saman- 
laisista metsistä. 

Aika- ja paikkamittakaavojen erilaisuus ja eläinlajien erilaiset elintavat 
näkyvät usein yllätysten kautta (Nygren & Peltola 2014). Öinen liito-orava 
yllättää kaavasuunnittelussa ja hankalasti havainnoitava viitasammakko yl- 
lättää vesielinympäristöjä muuttavan hankkeen toimijat. Vaikka suojelu- ja 
kaavoituslainsäädäntö edellyttääkin selvillä oloa mm. suojeltujen lajien läs- 
näolosta (Soininen & Vuorio 2015; Suvantola 2006), ihminen ei voi koskaan 
täysin ymmärtää ja ennakoida toisen lajin elämää ja liikkumista. Tuloksena on 
väistämättä yllätyksiä eri vaiheissa suunnitteluprosesseja. Tällaiset yllätykset 
myös politisoituvat helposti. Epäillään, että papanoita on käyty kylvämässä, 


metsää on tarkoitushakuisesti pöntötetty, kartoitusta ei ole tehty asianmukai- 


170 Pra BACKLUND, JOUNI HÄKLI & HARRY SCHULMAN (TOIM.) 


Monilajinen, oppiva kaupunki 


sesti, suojeltu laji viihtyy missä vain tai että suunnittelijat eivät osaa asiaansa. 
(Nygren & Peltola 2014.) 

Liito-oravien löytyminen yhä urbaanimmista paikoista on ollut yllätys mo- 
nille liito-oravan ystäville. Liito-oravan kaupunkilaisuus tuntuu joskus jopa 
haittaavan suojeluarvojen puolesta puhumista. Pärjääkö liito-orava sittenkin 
melkein missä vain? Onko se epäluotettava liittolainen metsien puolustajalle? 
Liito-oravaa pidetään myös lajina, joka ei oikeastaan kuulu kaupunkiin, vaikka 
liito-oravia todella elää kaupunkimetsissä ympäri Suomea. Liito-oravan omaa 
elinympäristövalintaa ei aina pidetä sille soveltuvana ja oikeana, sen omiin va- 
lintoihin ei luoteta. (Nygren & Peltola 2014; Nygren & Jokinen 2013.) Kau- 
punkia pidetään vain ihmislajin kotina, ja ihmisasutuksen sisään tai liepeille 
asettuneet toislajiset kaupunkilaiset ovat esimerkiksi ”eksyneitä” tai ”sinnit- 
telijöitä”. Samaa puhetta on havaittu muidenkin toislajisten kohdalla (esim. 
Peltola & Äkerman 2012; Peltola ym. 2013 ”roskiskarhuista”; Thomson 2007 
kaupunkien lepakkoyhdyskunnista; Ratamäki & Schuurman 2006 ”häirikkö- 
susista”). Toislajisen kaupunkilaisen nähdään ”käyttäytyvän huonosti” kun se 
ei tottele ihmisen suunnitelmia (Collard 2012; Goedeke & Rikoon 2008). 

Liito-oravan urbaaniuden kieltäminen voi johtaa myös huonoihin suun- 
nittelutuloksiin: jos liito-oravasuunnittelua tehdään sen oletuksen perusteel- 
la, että liito-oravat kaipaavat erityisesti suuria yhtenäisiä metsäalueita, tulee 
liito-orava yllättämään ihmisen jälleen kerran liidellessään urbaaniin ytimeen 
kapeitakin puukujia pitkin (Nygren & Peltola 2014). Toislajisten urbaaniu- 
den tunnustamiseen kytkeytyy se, että kaupunkiluontoa on alettu arvostaa 
ja tutkia aivan omanlaisenaan luontona vasta viimeisten 10-20 vuoden ai- 
kana, mutta edelleen kaupunkiluontoa tai muuta ihmisen dominoimaa eko- 
systeemiä saatetaan pitää kuluneena ja huonontuneena versiona myyttisestä 
”alkuperäisluonnosta” (Saarikivi 2016; Asikainen 2014b; Francis ym. 2012; 
Kowarik 2011). Tämä heijastuu myös luonnonsuojelufilosofiaan, jonka ihan- 
teellisessa maailmassa ei useinkaan ole löydetty mitään positiivista roolia ih- 
miselle. Tämä on vahingollinen ajattelutapa, koska tarvitsisimme positiivisen 


mallin toimintaan muun luonnon kanssa. (Hettinger 2002.) 

Lopuksi: Monilajinen oppiminen ja kaupungin kehittaminen 


Toislajisten elainten toimijuus yhteiskunnassa on tapauskohtainen yhdistelma 
lajin ja yksilöiden ominaisuuksia sekä inhimillisten toimijoiden merkityksel- 
lisiä verkostoja — lainsäädäntöä ja sen tulkintaa, kaavakarttoja, paikallisaktii- 
veja, luontoharrastajia ja niin edelleen. Luontodirektiivin mukainen tiukka 
suojelu on tuonut monille ihmistoiminnan kentille vuosien kuluessa aina vain 
lisää vaikuttavia eläintoimijoita ja niihin kytkeytyviä monimutkaisia ekosys- 
teemejä. 

Vielä on kuitenkin matkaa siihen, että luonnolla olisi merkitystään vas- 
taava sija esimerkiksi maankäytön suunnittelussa. Luonnon monimuotoisuus 
vähenee hälyttävää vauhtia, ja ilmastonmuutos etenee. Kaavoituksessa luon- 
nonsuojelukeinona on usein vain suojeltavien luontoalueiden ulosrajaaminen, 
ja kaavassa suojeltavien alueiden identifiointi perustuu havaintohetkellä löy- 
dettyihin suojeluarvoihin eikä luonnon potentiaaleihin (Ranta 2012, 47-48; 
Asikainen & Jokinen 2009; 2008). Kaikkia mahdollisuuksia monipuolistaa 
kaupunkiemme ja tuotantoalueidemme luontoa ei hyödynnetä läheskään täy- 
simääräisesti (ks. esim. Nieminen 2015; Marris 2011; Rosenzweig 2003). Luon- 
to ja sen monimuotoisuus on olemassaolomme perusta, joka rapautuu juuri 
nyt monesta suunnasta. 

Jos haluamme oppia, kokeilla ja elää yhdessä ei-inhimillisen luonnon kans- 
sa, tulisi sen kasvu, kehitys ja tulevaisuuden mahdollisuudet ottaa huomioon. 
Monia luontoarvoja on mahdollista ihmisen hoidolla luoda ja ylläpitää, toki 
tapauskohtaisten ekologisten mahdollisuuksien ja aikamittakaavojen puit- 
teissa. Esimerkiksi viitasammakkolammikon kaivaminen ja asuttaminen su- 
juvat nopeammin kuin sekametsän kasvattaminen liito-oravalle tai lepakoil- 
le. Urbaaneilla ja urbanisoituvilla alueilla usein suunnitellaan ja toteutetaan 
joka tapauksessa erilaisia luontoa muuttavia tai suoranaisia luonnonhoidon 
toimenpiteitä. Niillä tavoitellaan usein kuitenkin jotain muuta kuin suoraan 
monimuotoisuuden lisäämistä: esimerkiksi ympäristön viihtyisyyttä, esteetti- 
syyttä, turvallisuutta, metsänhoidosta saatavaa tuloa, hulevesien tai liikenteen 
päästöjen ja melun pidätystä ja muita ekosysteemipalveluja. Näihin toimenpi- 
teisiin voisi usein liittää myös monimuotoisuutta lisääviä toimenpiteitä ilman, 


että alkuperäinen tavoite heikkenee (esim. Rosenzweig 2003; Nieminen 2015). 

Metsänhoidollisin keinoin voisi esimerkiksi lisätä liito-oravien ja muiden ko- 
loasujien määrää virkistysmetsissä yli 20 vuoden tähtäimellä, ja hulevesi- ja 
puistosuunnitelmat voisivat sisältää sammakkolammikoita, laidun maita, le- 
pakkopönttöjä, perhosniittyjä ja ruderaattielinympäristöjä. 

Tämä ei ole välttämättä edes kallista tai työlästä. Itse asiassa käytämme 
jatkuvasti varsin paljon resursseja kaupunkiluonnon aktiiviseen pitämiseen 
vähälajisena. Nurmikonleikkuu, rikkaruohojen ja tuholaisten torjuminen 
sekä ”pusikoiden” raivaus on varsin kallista puuhaa. Hallittu hoitamattomuus 
(Haila 1988) on paitsi ekologisempaa, myös taloudellisempaa. Esimerkiksi 
pienessä Dessaun kaupungissa Saksassa, Berliinin eteläpuolella kamppaillaan 
kaupungin väkiluvun ja verotulojen vähenemisen sekä tyhjenevien asuin- ja 
teollisuusrakennusten kanssa. Kaupungissa haluttiin yhdistää hylättyjä raken- 
nettuja tontteja jokeen rajoittuvaan viheralueeseen ja tontteja alettiin ostaa 
maanomistajilta. Perinteisen ja kalliin puistosuunnitelman sijaan alue jaettiin 
kolmeen kategoriaan: alueisiin, joista ainoastaan puretaan rakennukset ja jä- 
tetään se muutoin luonnon sukkession hoidettavaksi, villiniittyalueisiin, joita 
niitetään pari kertaa vuodessa sekä asutusta lähellä oleviin alueisiin, joiden tar- 
kempaan suunnitteluun osallistetaan paikallisia mukaan. Lisäksi Dessaussa 
annetaan viheralueita halukkaiden asukkaiden ja asukasryhmien hoitoon. 
(Zimmermann 2016.) 

Ei-inhimillisen ja inhimillisen luonnon toimintojen integroinnista voi- 
daan puhua monen erilaisen käsitteen kautta. Tällä hetkellä pinnalla ovat 
ekosysteemipalvelut, ekosysteemilähestymistapa, vihreä infrastruktuuri sekä 
”luontoratkaisut” ("nature based solutions”), mutta usein tuloksena ja teoreet- 
tisena lähtökohtana on edelleen näiden karsinoiminen erilleen ihmisluonnon 
toiminnoista. Ihmisen ja muun luonnon eristäminen suunnittelussa toisistaan 
on haitallista molemmille, sillä maailmamme on yhteinen. Pauliina Rautio 
kirjoittaa lajienvalisen artikulaation tarpeellisuudesta — meidän pitää löytää 
ja kehittää yhteyksiä muuhun luontoon ja nähdä itsemme luontona (Rautio 
2012). Toimintojen sekoittaminen olisi tärkeää. Esimerkiksi kaupunkiviljely 
(Willman 2015; ks. myös Pyyry ym. tässä teoksessa), viherkatot (Mesimäki 
ym. 2015), kaupunkimehiläisten hoito (esim. Moore & Kosut 2014), talkoilla 


toteutettu metsäpuutarha (Suvanto 2015), tai kaupunkien virtavesien kunnos- 

taminen vaelluskaloja varten tuovat ihmisasukkaita ja muuta kaupunkiluon- 
toa lähemmäs toisiaan käytännön tekemisen avulla. 

Luonnonvarojen hallinnan kentällä, kuten esimerkiksi vesikiistojen yhtey- 
dessä, on kokeiltu jo pidempään yhteistoimintaa ja yhdessä oppimista (Reed 
ym. 2010; Muro & Jeffrey 2008). Tässä yhteydessä käytetään käsitettä sosi- 
aalinen oppiminen (social learning) joka tarkoittaa ihmistoimijoiden välisen 
yhteistyön ja vuorovaikutuksen kehittämistä, jotta opittaisiin yhdessä moniin 
eri toimijoihin kytkeytyvien ja monimutkaista dynamiikka noudattavien 
luonnonvarojen hallintaa. Sosiaalinen oppiminen käsitteenä kuitenkin jakaa 
edelleen maailmaa ihmisiin ja ei-ihmisiin, vaikka käytännön toiminnassa ne 
sekoittuvatkin. Ei-inhimillinen luontokin oppii ja sopeutuu, muuttuu, muut- 
taa ja on vuorovaikutuksessa. Monilajinen oppimispotentiaali tulisi sekä ot- 
taa huomioon teorioissa että hyödyntää paremmin erilaisissa suunnittelun ja 
luonnonhoidon käytännöissä. Laajennankin sosiaalisen oppimisen käsitettä 


monilajiseksi oppimiseksi (more-than-human learning), jossa joukko ihmisiä 


(esimerkiksi kunta, palstaviljelijät tai hanketoimijat) pyrkii oppimaan yhdessä 


Kuva Nina V. Nygren. 
Kuva 2. Tampereen Hatanpään kaupunkipuutarhaa kesällä 2016 

luonnon kanssa. Kyse ei ole niinkään uudesta käytännöstä, vaan pikemminkin 
siitä, ettäihmistä ja muuta luontoa ei tulisi erottaa kielellisesti toisistaan täysin 
eri kategorioihin. Monissa luonnonvarojen hallinnan projekteissa kuitenkin 
tehdään kokeiluja yhdessä luonnon kanssa, ja tämä tulisi tiedostaa teoreettisel- 
la ja käsitteelliselläkin tasolla. 

Kokeilevia, monilajisia käytäntöjä tulisi kehittää myös kaupungeissa eri 
mittakaavatasoilla. Miten rakentaa yhdessä toimiva kaupunkiseutu, kaupun- 
ginosa, kaupunkipuutarha tai ekologinen taloyhtiö? Tällaisessa suunnittelussa 
ja luonnonhoidossa luonto- ja muun pohjatiedon hankkiminen, osallistami- 
nen ja suunnittelu olisivat asukkaiden, suunnittelijoiden, luontokartoittajien, 
liito-oravien, sammakoiden ja muiden toimijoiden yhteinen ja jatkuvasti 


muuttuva toimintakentta. 


KANSALAISET KAUPUNKIA KEHITTÄMÄSSÄ 175 


Nina V. Nygren 


Lähteet 


Asikainen, Eveliina (2014). Lähiöluonnon muotoutuminen ja lähiön ekologian logiikat 
Tampereen Hervannassa. Maantieteellinen Aikakauskirja Terra 126:1, 3-19. 

Asikainen, Eveliina (2014). Luontopolitiikkaa lähiöissä — lähiöluonnon muotoutuminen 
Tampereen Hervannassa ja Vuoreksessa. Acta Electronica Universitatis 
Tamperensis 1478. Tampere: Tampere University Press. 

Beunen, Raoul (2006). European nature conservation legislation and spatial planning: 
For better or for worse? Journal of Environmental Planning & Management 49:4, 
605-619. 

Braidotti, Rosi (2013). The posthuman. Cambridge: Polity press. 

Backlund, Pia (2007). Tietämisen politiikka: kokemuksellinen tieto kunnan hallinnassa. 
Helsinki: Helsingin kaupungin tietokeskus. 

Collard, Rosemary-Claire (2012). Cougar-human entanglements and the biopolitical un/ 
making of safe space. Environment and Planning D: Society and Space 30, 23—42. 

Drenthen, Martin (2013). New nature narratives. Landscape hermeneutics and 
environmental ethics. Teoksessa F. Clingerman, M. Drenthen, B. Treanor 
& D. Utsler (toim.) Interpreting Nature. The emerging field of environmental 
hermeneutics. New York: Fordham University Press, 225-241. 

Environment Directorate General of the European Commission (2007). Guidance 
document on the strict protection of animal species of Community interest under 
the Habitats Directive 92/43/EEC. Saatavana http://ec.europa.eu/environment/ 
nature/conservation/species/guidance/index_en.htm. 

Espoon kaupunkisuunnittelukeskus (2014). Selvitys liito-oravien ja maankäytön suun- 
nittelun yhteensovituksesta Espoonlahden ja Matinkylän alueilla. Kaupunki- 
suunnittelukeskuksen julkaisuja, 5. Espoo: Espoon kaupunkisuunnittelukeskus. 
Saatavana — http://www.espoo.fi/download/noname/%7BBA714459-6F25-441D- 
910E-7382EEF3EF88%7D/48479. 

Fachnle, Maija (2014). Collaborative planning of urban green infrastructure: Need, quality, 
evaluation, and design. Väitöskirja. Helsinki: Matemaattis-luonnontieteellinen 
tiedekunta, Geotieteiden ja maantieteen laitos, Helsingin yliopisto. 

Francis, Robert A. & Lorimer, Jamie & Raco, Mike (2012). Urban ecosystems as ‘natural’ 
homes for biogeographical boundary crossings. Transactions of the Institute of 
British Geographers 37:2, 183-190. 

Goedeke, T. L. & Rikoon, S. (2008). Otters as Actors: Scientific Controversy, Dynamism 
of Networks, and the Implications of Power in Ecological Restoration. Social 
Studies of Science 38:1, 111-132. 

Gomart, Emilie & Hajer, Maarten A. (2003). Is That Politics? For an Inquiry Into Forms 
in Contemporary Politics. Teoksessa Bernward Joerges & Helga Nowotny (toim.) 
Social Studies of Science and Technology: Looking Back Ahead. The Netherlands: 
Kluwer Academic Publishers, 33-61. 

Grusin, Richard (toim.) (2015). The non-human turn. Minneapolis: University of 
Minnesota Press. 


176 Pra BÄCKLUND, JOUNI HAKLI & HARRY SCHULMAN (TOIM.) 


Monilajinen, oppiva kaupunki 


Haila, Yrjö (1988). Ekologinen tutkimus ja alueiden käytön suunnittelu. Yhteiskunta- 
suunnittelu 26:3, 17—19. 

Hajer, Maarten A. (2003). Policy without Polity? Policy Analysis and the Institutional 
Void. Policy sciences 36:2, 175-195. 

Hajer, Maarten A. & Versteeg, Wytske (2005). Performing governance through networks. 
European Political Science 4:3, 340-347. 

Hanski, Ilpo K. (2006). Liito-oravan (Pteromys volans) Suomen kannan koon arviointi. 
Loppuraportti. Helsinki. Saatavana = http://www.ymparisto.fi/download. 
asp?contentid=47773%&lan=fi. 

Hanski, Ilpo K. (2008). The difficulty of getting accurate and precise estimates of 
population size: a response to Sulkava ym. Annales Zoologici Fennici 45:6, 536- 
538. 

Haraway, Donna J. (2008). When species meet. Minneapolis: University of Minnesota 
Press. 

Hettinger, Ned (2002). The problem of finding a positive role for humans in the natural 
world. Ethics & the Environment 7:1, 109—123. 

Hobbs, Richard J. & Arico, Salvatore & Aronson, James ym. (2006). Novel ecosystems: 
theoretical and management aspects of the new ecological world order. Global 
Ecol. Biogeogr. 15:1, 1-7. 

Hurme, Eija & Kurttila, Mikko & Mönkkönen, Mikko & Heinonen, Tero & Pukkala, 
Timo (2007). Maintenance of flying sguirrel habitat and timber harvest: a site- 
specific spatial model in forest planning calculations. Landscape ecology 22:2, 
243-256. 

Hurme, Eija & Mönkkönen, Mikko & Reunanen, Pasi & Nikula, Ari & Nivala, Vesa 
(2008). Temporal patch occupancy dynamics of the Siberian flying sguirrel in a 
boreal forest landscape. Ecography 31:4, 469—476. 

Häikiö, Liisa & Leino, Helena (2014). Tulkitsevan politiikka-analyysin lähtökohdat. 
Teoksessa Liisa Häikiö & Helena Leino (toim.) Tulkinnan mahti. Johdatus 
tulkitsevaan politiikka-analyysiin. Tampere: Tampere University Press, 9-30. 

Häkli, Jouni (2002). Kansalaisosallistuminen ja kaupunkisuunnittelun tiedonpolitiikka. 
Teoksessa Pia Bäcklund, Jouni Häkli & Harry Schulman (toim.) Osalliset ja 
osaajat. Kansalaiset kaupungin suunnittelussa. Helsinki: Gaudeamus, 110—124. 

Jokinen, Ari & Nikula, Ari & Nygren, Nina & Tersa, Piia & Haila, Yrjö (2010). Liito- 
oravan elinympäristöjen mallitus ja ennakointi Tampereen kaupunkiseudulla. Hel- 
sinki: Suomen ympäristökeskus. 

Jokinen, Ari (2011). Liito-oravan jäljillä. Kansalaiset luonnonsuojelun tietokäytännöissä. 
Teoksessa Maria Alastalo & Maria Akerman (toim.) Tieto hallinnassa. Tieto- 
käytännöt suomalaisessa yhteiskunnassa. Tampere: Vastapaino, 63-90. 

Jokinen, Maarit (2012). Liito-oravan lisääntymis- ja levähdyspaikkarajausten vaikuttavuus 
lajin suojelukeinona. Suomen ympäristö, 33. Helsinki: Suomen ympäristökeskus. 


KANSALAISET KAUPUNKIA KEHITTÄMÄSSÄ 177 


Nina V. Nygren 


Jokinen, Maarit & Mäkeläinen, Sanna & Ovaskainen, Otso (2015). ‘Strict’, yet ineffective: 
legal protection of breeding sites and resting places fails with the Siberian flying 
squirrel. Animal Conservation 18:2, 167-175. 

Komi, Katri (2013). Kirjallinen kysymys 602/2013 vp. Viitasammakon suojelutoimien 
kohtuullistaminen. Helsinki: Suomen Eduskunta. 

Kowarik, Ingo (2011). Novel urban ecosystems, biodiversity, and conservation. 
Environmental Pollution 159:8-9, 1974-1983. 

Kruse, Corwin R. (2002). Social animals: Animal studies and sociology. Society and 
Animals 10:4, 375-380. 

Lajunen, Sari (2008). Hamsterin ja liito-oravan suojelu ja suojelurajoitusten korvaaminen. 
Ympäristöpolitiikan ja -oikeuden vuosikirja 1, 271-297. 

Lapintie, Kimmo (2002). Tarinoita takapihalta. Asukkaan ja asiantuntijan kohtaamisesta. 
Teoksessa Pia Bäcklund, Jouni Häkli & Harry Schulman (toim.) Osalliset ja 
osaajat. Kansalaiset kaupungin suunnittelussa. Helsinki: Gaudeamus, 158-179. 

Latour, Bruno (1993). We have never been modern. Cambridge, MA: Harvard University 
Press. 

Leino, Helena & Karppi, Ilari & Jokinen, Ari (2015). It's all about the birds! Non-human 
actors’ situational power in creating conditions for human engagement. Planning 
Theory 16:2, 133—149. 

Leino, Laura (2015). Korvaavat toimenpiteet pienialaisten luontokohteiden suojelusta 
poikettaessa. Yrmpäristöjuridiikka 1, 9-34. 

Leppälä, Enni & Jokinen, Ari (2011). Kaupunkimetsä rakentamisen kohteena: toiminta- 
mahdollisuuksien muotoutuminen kaavasuunnittelijoiden ja metsäammattilais- 
ten välillä. Kunnallistieteellinen aikakauskirja 39:2, 158-177. 

Liukko, Ulla-Maija & Henttonen, Heikki & Hanski, Ilpo K. ym. (2016). Suomen 
nisäkkäiden uhanalaisuus 2015. Helsinki: Ympäristöministeriö. 

Lummaa, Karoliina & Rojola, Lea (toim.) 2014). Posthumanismi. Turku: Eetos. 

Lyytikäinen-Saarenmaa, Päivi & Kantola, Tuula & Blomgvist, Minna & Kosunen, 
Maiju (2015). Hyönteistuhoriskien hallinta uusilla teknologioilla. Metsätieteen 
aikakauskirja 1, 36-41. 

Marris, Emma (2011). Rambunctious garden: saving nature in a post-wild world. New 
York: Bloomsbury Publishing. 

Mason, Victoria & Hope, Paul R. (2014). Echoes in the dark: Technological encounters 
with bats. Journal of Rural Studies 33, 107-118. 

Mero, Katja (2005). Luonnon arvot ja taloudelliset arvot vastakkain suomalaisessa ympä- 
ristöpolitiikassa. Tapaustutkimus Konikalliosta. Pro Gradu. Tampere: Politiikan 
tutkimuksen laitos, Tampereen yliopisto. 

Mesimäki, Marja & Nieminen, Hanna & Lehvävirta, Susanna (2015). Uudenlaisen 
vihreän infrastruktuurin toteutumisen reunaehdot rakentamisen prosesseissa — 
tapauksena viherkatot. Yhdyskuntasuunnittelu 53:3. 

Moore, Lisa J. & Kosut, Mary (2014). Among the colony: Ethnographic fieldwork, urban 
bees and intra-species mindfulness. Ethnography 15:4, 516-539. 


178 Pra BACKLUND, JOUNI HÄKLI & HARRY SCHULMAN (TOIM.) 


Monilajinen, oppiva kaupunki 


Muro, Melanie & Jeffrey, Paul (2008). A critical review of the theory and application of 
social learning in participatory natural resource management processes. Journal of 
Environmental Planning and Management 51:3, 325-344. 

Mäkeläinen, Sanna (2016). Occurrence, habitat use and movements of the flying squirrel in 
human-modified forest landscapes. Väitöskirja. Helsinki: Helsingin yliopisto. 

Newbold, Tim & Hudson, Lawrence N. & Arnell, Andrew P. ym. (2016). Has land 
use pushed terrestrial biodiversity beyond the planetary boundary? A global 
assessment. Science 353:6296, 288-291. 

Nieminen, Jere (2015). Luonnonsuojelun uudet mahdollisuudet Pirkanmaalla: Pirkan- 
maan LUMO-ohjelman 1. vaiheen loppuraportti. Raportteja 30/2015. Tampere: 
Pirkanmaan ELy-keskus. 

Nygren, Nina (2005). Liito-orava kaavoituksessa — Ojalan tapaus Tampereella. Yhdys- 
kuntasuunnittelu 43:2, 27—43. 

Nygren, Nina V. (2013). Liito-oravan suojelun poliittinen prosessi ja suunnitteluvara 
Tampereen kaupunkiseudulla. Acta Universitatis Tamperensis 1859. Tampere: 
Tampere University Press. 

Nygren, Nina V. & Jokinen, Ari (2013). Significance of affect and ethics in applying 
conservation standards: The practices of flying squirrel surveyors. Geoforum 46:0, 
79-90. 

Nygren, Nina V. & Peltola, Taru (2014). Yllätyksen politiikka liito-oravakartoituksessa. 
Alue ja ympäristö 43:2, 4-16. 

Peggs, Kay (2013). The 'animal-advocacy agenda’: exploring sociology for non-human 
animals. The Sociological review 61:3, 591-606. 

Peltola, Taru & Akerman, Maria (2012). Roskiskarhut ja politiikan aineellisuus. Alue & 
Ympäristö 41:2, 46-57. 

Peltola, Taru & Heikkilä, Jari & Vepsäläinen, Mia (2013). Exploring landscape in-the- 
making: a case study on the constitutive role of animals in society-nature 
interactions. Landscape Research 38:4, 461-475. 

Pohjois-Suomen aluchallintovirasto (2013) LUPAPÄÄTÖS. Nro 94/2013/1. Dnro 
PSAVI/17/04.08/2011. ASIA Mieslahden kaivoksen ympäristö- ja vesitalouslupa 
sekä toiminnanaloittamislupa, Paltamo. 

Ranta, Pertti (2012). Urban ecosystems-response to disturbances, resilience and ecological 
memory. Väitöskirja. Helsinki: Helsingin yliopisto. 

Ratamäki, Outi (2010). Katsaus yhteiskunnallisen ja kulttuurisen eläintutkimuksen 
tieteenalaan. Yrmpäristöpolitiikan ja -oikeuden vuosikirja 2010, 431-445. 

Ratamäki, Outi & Schuurman, Nora (2006). Susia ja hevosia- Maaseudun eläimet muu- 
toksessa. Maaseudun uusi aika 2:2006, 35—46. 

Rautio, Pauliina (2013). Being nature: interspecies articulation as a species-specific 
practice of relating to environment. Environmental Education Research 19:4, 
445—457. 

Reed, Mark S. & Evely, Anna C. & Cundill, Georgina ym. (2010). What is sociallearning? 
Ecology & Society 15:4, 1-10. 


KANSALAISET KAUPUNKIA KEHITTAMASSA 179 


Nina V. Nygren 


Rosenzweig, Michael L. (2003). Win-win ecology. Oxford: Oxford University Press. 

Saarikivi, Jarmo (2016). Biodiversity in golf courses and its contribution to the diversity of 
open green spaces in an urban setting. Vaitoskirja. Helsinki: Helsingin yliopisto. 

Schrader, Marko (2011). Metsän rakenteen muutokset ja liito-oravan esiintyminen 
Tampereen kaupunkialueella vuosina 1966-2004. Master of Science. Pro gradu. 
Helsinki: Ympäristötieteiden laitos, Bio- ja ympäristötieteellinen tiedekunta, 
Helsingin yliopisto. 

Sender, Ron & Fuchs, Shai & Milo, Ron (2016). Are we really vastly outnumbered? 
Revisiting the ratio of bacterial to host cells in humans. Cell 164:3, 337—340. 

Soininen, Niko & Vuorio, Ville (2015). Viitasammakkoa koskevien luontoselvitysten 
riittävyys turvetuotannon ympäristöluvituksessa. Y; mpäristöjuridiikka 4, 29. 

Sulkava, Risto & Mäkelä, Antero & Kotiaho, Janne S. & Mönkkönen, Mikko (2008). 
Difficulty of getting accurate and precise estimates of population size: the case of 
the Siberian flying squirrel in Finland. Annales Zoologici Fennici 45:6, 521-526. 

Suvanto, Joakim (2015). Tesoman yhteisöllinen metsäpuutarha: Osallistamisen haasteet ja 
toteutus. Opinnäytetyö. Tampere: Tampereen ammattikorkeakoulu. 

Suvantola, Leila (2006). Kuoleman katse — ympäristönkäytön luontovaikutusten selvittä- 
misvelvollisuus. Lakimies 4, 560-585. 

Tapio Oy (2016). Liito-oravan huomioon ottaminen metsänkäytön yhteydessä. 
Neuvontamateriaali. Helsinki: Maa- ja metsätalousministeriö & Ympäristö- 
ministeriö. Saatavana http://tapio.fi/wp-content/uploads/2016/04/Liito-orava- 
neuvontamateriaali.pdf. 

Thomson, Melanie S. (2007). Placing the wild in the city: ”Thinking with” Melbourne’s 
bats. Society & Animals 15:1, 79-95. 

Tiainen, Juha & Mikkola-Roos, Markku & Below, Antti ym. (2016). Suomen lintujen 
uhanalaisuus 2015. Erillisjulkaisu. Helsinki: Ympäristöministeriö. 

Tuomivaara, Salla (2003) Eläimet muuttuvassa yhteiskunnassa — johdatus ihmisten ja 
eläinten välisten suhteiden sosiologiaan. Sosiologian pro gradu -työ. Tampere: 
Tampereen yliopisto. 

Uudenmaan liitto (2007). Uudenmaan kiviaineshuollon kokonaiskuva. Uudenmaan 1. 
vaihemaakuntakaavan selvityksiä. Uudenmaan liiton julkaisuja £, 94. Helsinki: 
Uudenmaan liitto. 

Whatmore, Sarah (2002). Hybrid geographies. London: SAGE. 

Whatmore, Sarah J. (2013). Earthly Powers and Affective Environments: An Ontological 
Politics of Flood Risk. Theory, Culture & Society 30:7-8, 33-50. 

Willman, Krista (2015). Yhteisöllisen kaupunkiviljelyn keholliset merkitykset. Alue ja 
Ympäristö 44:2, 30-44. 

Zimmermann, Nils 24.6.2016. German city Dessau experiments with rewilding. Deutsche 
Welle. Saatavana http://www.dw.com/en/german-city-dessau-experiments-with- 
rewilding/a-19351244. Viitattu 26.7.2016. 


180 Pra BÄCKLUND, JOUNI HÄKLI & HARRY SCHULMAN (TOIM.) 


Lain tulkinnat päätöksenteossa: demokratiaa 
ja oikeutta päätöksenteon jälkeen? 


Päivi Rannila 


Johdanto: kaupunkitilan ja lain suhteista 


Hallinto-oikeudet käsittelevät vuosittain tuhansia rakentamiseen ja maan- 
käyttöön liittyviä valituksia. Joissain tuomiopiireissä käsitellyt valitukset joh- 
tavat päätöksen muuttamiseen jopa yli kolmanneksessa tapauksista. Vaikka 
osallistumista on tutkittu viime vuosikymmeninä runsaasti Suomessa, tutki- 
musten pääpaino on ollut ihmisten osallistumisessa ja/tai mielipiteiden huo- 
mioimisessa suunnittelun alkuvaiheessa. Vähemmän huomiota on kiinnitetty 
siihen, miten asukkaat voivat jälkikäteen vaikuttaa asioiden kulkuun mikäli 
he kokevat, ettei heidän näkemyksiään ole huomioitu, tai ettei päätöksenteko 
ole tapahtunut maankäyttö- ja rakennuslain puitteissa. Vaikka erinäiset selvi- 
tykset ovat käsitelleet maankäyttöön ja rakentamiseen liittyviä valitusproses- 
seja (esim. Warsta & Ekroos 2006), on tärkeää kysyä miten lait kirjoittautuvat 
uudelleen eri päätöksenteon tasoilla — esimerkiksi kun valtion tasolla määri- 
tellyt lait konkretisoituvat paikallisesti, tai kun kaupungeissa tehtyjä päätöksiä 
käsitellään tuomioistuimissa. Millaisia ongelmia näissä prosesseissa on tunnis- 
tettavissa, ja miten kansalainen voi reagoida kuntatasolla tehtyihin, ongelmal- 
lisiksi kokemiinsa päätöksiin? 

Kuntatason päätöksistä on valitusehtojen täyttyessä mahdollista valittaa 
hallinto-oikeuteen ja edelleen korkeimpaan hallinto-oikeuteen. Rakennuslu- 
pa-asioissa valitusoikeus on vain asianosaisilla, kun taas kaavoituksessa on käy- 
tössä kunnallisvalitus, jonka puitteissa kaikki kunnan jäsenet ovat oikeutet- 
tuja valittamaan päätöksistä (Kuntalaki 2015, 137 $). Samoin on mahdollista 
kannella itse päätöksentekoprosessista (Hallintolainkäyttölaki 1996), mutta 
tällaiset kantelut ovat harvinaisempia. Vaikka rakentamiseen ja maankäyt- 

töön liittyvien valitusten määrä ja muutettujen päätösten osuus ovat suuria, 
pyrkii Sipilän hallitus (2015-2019) rakentamisen sujuvoittamiseen entisestään 
muun muassa valitusmaksuja korottamalla, sekä rakentamista ja maankäyttöä 
valvovan viranomaisen valitusoikeuden poistamisella. Näillä toimenpiteillä 
lienee suoria vaikutuksia sekä kaupunkikehitykseen että kansalaisten tasapuo- 
liseen mahdollisuuteen puuttua tehtyihin päätöksiin. 

Suomessa maankäyttö- ja rakennuslaki (2000) määrittelee tarkasti, mi- 
ten suunnittelu- ja rakennusprosessien tulisi edetä demokraattisesti ja miten 
päätöksistä tulee lainvoimaisia. Lain yleisenä tavoitteena on järjestää alueiden 
käyttöä ja rakentamista siten, että ” luodaan edellytykset hyvälle elinympäristölle 
sekä edistetään ekologisesti, taloudellisesti, sosiaalisesti ja kulttuurisesti kestävää 
kehitystä”. Pyrkimyksenä on myös turvata ” jokaisen osallistumismahdollisuus 
asioiden valmisteluun, suunnittelun laatu ja vuorovaikutteisuus, asiantunte- 
muksen monipuolisuus sekä avoin tiedottaminen” (1 $). Nämä päämäärät näky- 
vät kaavoitus- ja rakennuslupaprosesseja koskevissa laeissa. Omat säädöksensä 
on myös poikkeamissuunnittelulle, jolla viittaan suunnittelutarveratkaisui- 
hin sekä poikkeamispäätöksiin. Suunnittelutarveratkaisuja tarvitaan silloin, 
jos rakentamista tai muuta maankäyttöä suunnitellaan alueelle, jolla on sijain- 
nin vuoksi odotettavissa ”suunnittelua edellyttävää yhdyskuntakehitysta” tai 
jolla on tarpeen suunnitella maankäyttöä ympäristöseikkojen vuoksi (16 $). 
Poikkeamispäätös taas tarvitaan, mikäli rakentaminen poikkeaa ”/aissa sääde- 
tystä tai sen nojalla annetusta määräyksestä, kiellosta tai muusta rajoituksesta” 
(171 $) — esimerkiksi lainvoimaisesta kaavasta. Vaikka poikkeamissuunnit- 
telun on nimensäkin mukaisesti määrä olla tavallisuudesta poikkeavaa, ovat 
poikkeuksia sisältävät lupaprosessit nykyisin varsin yleisiä. Tämä näkyy myös 
hallintotuomioistuimissa, joita osaltaan kuormittavat poikkeamissuunnitte- 
luun liittyvät valitukset. 

Näkemykseni mukaan suunnitteluprosesseissa laki ja tila kuuluvat sau- 
mattomasti yhteen ja muodostavat eräänlaisen nomosfäärin (nomos = ’laki’ 
kreikan kielessä), joka muodostuu lain materialisoituessa esimerkiksi kaupun- 
geissa ja saadessa merkityksiä niiden sosiaalisissa ja fyysisissä tiloissa. Näin tila 
ja laki rakentuvat suhteessa toisiinsa, ja heijastuvat esimerkiksi kaupungin 


kokemiseen ja valtasuhteisiin (Delaney 2010). Laki onkin läsnä siinä, miten 

sosiaalinen tila kirjoittautuu arkipäivän käytännöissä (ks. myös Neuvonen 
tässä teoksessa). Samoin kaupunkitilan suhteet ja kamppailut heijastuvat ta- 
kaisin lainsäädäntöön (esim. Braverman ym. 2014). Yksinkertaisemmillaan 
tämä tarkoittaa sitä, että jokapäiväiset tapamme toimia kaupunkitiloissa ovat 
erilaisten lakien, säännösten ja normien värittämiä. Tätä on vaikeinta huo- 
mata silloin, kun jokin säädös on arkipäiväistynyt ja tulee tunnistetuksi vasta 
silloin, jos joku toimii tuon säännön vastaisesti: esimerkiksi kävelee ajotiellä 
tai rakentaa luvattoman majan puistoon. Monimutkaisimmillaan tilan ja lain 
kytkökset voivat ilmentyä vuosikymmenten mittaisena kamppailuna suunnit- 
telu- ja oikeusprosesseissa. Tällöin säädökset eivät konkretisoidu ainoastaan 
tilan senhetkisissä käytöissä, vaan yhtä lailla käsityksissä siitä, mitä tilassa voisi 
olla, pitäisi olla tai ei saisi olla. Sosiaalisen tilan ristiriidat ja kokemukset hei- 
jastuvat takaisin lainsäätäjien käsityksiin laista, sekä edelleen tuleviin oikeus- 
käytäntöihin. 

Tässä artikkelissa tarjotaan käsitteellisiä välineitä suunnittelun, osallis- 
tumisen ja lain välisten suhteiden tutkimiseen. Aineistona käytetään lakeja 
sekä hallinto-oikeuksien ja korkeimman hallinto-oikeuden aineistoja. Lisäksi 
yksittäisten tuomareiden haastatteluilla on varmistettu, että asiat on ymmär- 
retty oikein sekä saatu tuomioistuintyöskentelyyn perehtyneiden henkilöiden 
näkemyksiä nykytilanteesta sekä järjestelmän haasteista ja onnistumisista. Ar- 
tikkeli sisältää kolme näkökulmaa suunnittelun tutkimiseen: ensimmäiseksi 
perehdyn omistajuuteen ja osallisuuden oikeutuksiin, toiseksi moniskaalais- 
tumiseen ja aktiiviseen kansalaisuuteen, sekä kolmanneksi poikkeamissuun- 
nitteluun ja sen seurauksiin. Tuomioistuinkäsittelystä kirjoittaessani viittaan 
nimenomaan valituksiin, jotka koskevat maankäyttöön ja rakentamiseen liit- 
tyviä päätöksiä. On kuitenkin jokseenkin mahdotonta erottaa toisistaan lop- 
putulokseen ja prosessiin liittyviä tapauksia. Vaikka valitus itsessään koskisi 
päätöksen lopputulosta (esimerkiksi rakennusluvan myöntämistä), perustel- 
laan valituksia usein päätöksentekoprosessin puutteilla. Tällaisia perusteluja 
voivat olla vaikkapa se, ettei kaikkia osallisia ole kuultu; ettei päätöksestä ole 
tiedotettu lainmukaisesti; tai että hanke on vaikkapa edennyt tavallisena ra- 


kennusluvan käsittelynä, vaikka sille olisi pitänyt hakea suunnittelutarverat- 

kaisua. Ongelmat suunnittelu- tai päätöksentekoprosessissa ovatkin merkittä- 


viä syitä päätösten muuttamiseen hallintotuomioistuimessa. 


Omistajuus ja osallisuuden oikeutukset 


Oikeutus suunnittelu- ja rakennuslupaprosesseihin osallistumiseen tai tu- 
loksista valittamiseen syntyy pääasiassa osallisuuden tai omistajuuden perus- 
teella. Kaavoitusprosessit ovat siinä mielessä omanlaisiaan, että niihin osal- 
listumiseen tai päätöksistä valittamiseen on oikeus kaikilla kunnan jäsenillä 
(Kuntalaki 2015, 137 $). Sen sijaan rakennuslupapäätöksestä on valitusoikeus 
vain viereisen tai vastapäätä olevan alueen omistajalla ja haltijalla”, ”sellaisen 
kiinteistön omistajalla tai haltijalla, jonka rakentamiseen tai muuhun käyttä- 
miseen päätös voi olennaisesti vaikuttaa”, "sillä, jonka oikeuteen, velvollisuuteen 
tai etuun päätös välittömästi vaikuttaa” sekä kunnalla (192 $). Poikkeamispää- 
töksestä tai suunnittelutarveratkaisusta on sen sijaan laajempi valitusoikeus, 
jonka mukaan valitusoikeus on myös ”si/l4, jonka asumiseen, työntekoon tai 
muihin oloihin hanke saattaa huomattavasti vaikuttaa”, naapurikunnalla, 
ELY-keskuksella sekä toimialaltaan soveltuvilla yhdistyksillä ja viranomaisilla 
(193 $). Laki tarjoaakin rakennuslupien ja etenkin poikkeamissuunnittelun 
kohdalla mahdollisuuksia varsin laajalle osallistumiselle, mutta usein nämä 
mahdollisuudet painottuvat valitusvaiheeseen. Käytännössä useissa kunnis- 
sa lupahakemuksen vireille tulosta tiedotetaan ja mielipidettä kysytään vain 
lähimpien naapurikiinteistöjen omistajilta, vaikka hankkeiden vaikutukset 
olisivat paljon laajemmat. Omistajuuden ja rajanaapuruuden korostaminen 
voikin pahimmillaan tarkoittaa sitä, että esimerkiksi lähimpänä asuvaa naa- 
puria ei kuulla tai häntä ei tiedoteta meneillään olevasta prosessista lainkaan, 
mikäli joku toinen omistaa kaistaleen maata rakennusprojektin ja lähimmän 
naapurin kiinteistön välillä. 

Maankäyttöä ja rakentamista tutkittaessa yksi olennainen näkökulma liit- 
tyykin omistajuuteen ja siihen, millaisia velvollisuuksia ja oikeutuksia siihen 
liitetään sekä lainsäädännössä että suunnittelu- ja rakennuslupaprosesseissa. 
Miten prosesseja tai niiden lainmukaisuutta muuttaa se, kuka omistaa kiin- 
teistön tai kaavoitettavan alueen, tai se, onko kyse julkisesta vai yksityisestä 
tilasta (ks. myös Neuvonen tässä teoksessa)? On kuitenkin syytä huomata, että 


184 Pra BÄCKLUND, JOUNI HÄKLI & HARRY SCHULMAN (TOIM.) 


Lain tulkinnat päätöksenteossa 


omaisuus ei viittaa ainoastaan materiaaliseen ympäristöön, vaan omistajuu- 
dessa on kyse yhtä lailla tai jopa enemmän ihmistenvälisten suhteista liittyen 
tiettyyn kiinteistöön tai maa-alaan (Gray & Gray 1998). Tämä tulee konk- 
reettisesti esiin omistajuuden oikeuttamissa, arkipäivän ulossulkemisen pro- 
sesseissa — vaikkapa silloin, jos omaan tonttiin kuuluvien julkisten kulkuväy- 
lien käyttöä vaikeutetaan omistajuuden varjolla (Rannila & Mitchell 2016); 
jos hallinto-oikeuksiin saapuu perusteettomia valituksia samoilta kiisteleviltä 
naapureilta; tai jos vaikkapa rakennuslupaan liittyvissä oikaisupyynnöissä joi- 
denkin naapureiden näkemykset sivuutetaan yhteisen kiinteistön rajan puut- 
tuessa. Näissä kaikissa esimerkeissä omistajuus tuo oikeutuksen mielipiteeseen 
tai mahdollistaa ulossulkemisen tiloista ja niitä koskevien asioiden käsittelystä. 

Omistajuuteen liittyvät oikeutukset nojautuvat suhteellisen pysyviin la- 
keihin, mutta yhtä lailla sosiaalisissa suhteissa ylläpidettyihin käytäntöihin. 
Jo pelkästään yhden maanomistajan oikeudet muodostuvat suhteessa mui- 
den yksityisten, julkisten tai muiden maanomistajien oikeuksiin (Geisler & 
Daneker 2000, xiii). Onkin liian yksinkertaistavaa ajatella, että olisi yksi, sel- 
keästi nimettävissä oleva omistaja, joka pystyisi kontrolloimaan tarkasti rajat- 
tua maa-alaa. Vaikka tällainen omistaja olisikin olemassa, suhteutuvat hänen 
oikeutensa aina naapurikiinteistöjen omistajien oikeuksiin ja intresseihin 
sekä yhteiseen hyvään’ (Singer 2000, 4-7), jota kaavoituksen ja suunnittelun 
voidaan ainakin ideaalitapauksessa ajatella edustavan. Siten omistajuutta ei 
tulisi ajatella suhteena omistettaviin objekteihin, vaan pikemminkin relati- 
onaalisena käsitteenä, kysyen sitä, miten omistajuuden nojalla järjestetään 
maailmaa, jaetaan oikeuksia ja velvollisuuksia, tai jopa muokataan ajatuksia 
kansalaisuudesta ja poliittisesta identiteetistä (Blomley 2015, 1-2). Suunnit- 
telun maailmaan sovellettuina tämänkaltaiset keskustelut voivat laajentaa nä- 
kemyksiä siitä, millä tavoilla suunnittelun ja rakentamisen prosessit sisältävät 
aina omaisuuteen liittyvää poliittista toimintaa, ja miten suunniteltava tila 
ei ole ikinä epäpoliittinen tai muuttumaton (ks. myös Kallio & Häkli tässä 
teoksessa). Tämä on ollutkin yksi lähtökohta etenkin tutkittaessa kaupunkien 
kaavoitukseen tai vaikkapa uusien liiketilojen rakentamiseen liittyviä ristirii- 


toja. Näkemystä olisi hedelmällistä laajentaa myös pienemmän mittakaavan 

tarkasteluun, jossa jopa yksittäiset rakennuslupaprosessit voivat kertoa tilan 
politiikasta ja osallistumisen oikeutuksista. 

Kiinteistön omistajan oikeudet ovat kontekstisidonnaisia myös suhtees- 
sa siihen, sijaitseeko kiinteistö kaupungissa vai maaseudulla, keskustassa vai 
lähiössä, tai kaavoitetulla vai kaavoittamattomalla alueella. Yksinkertaiste- 
tusti voidaan väittää, että omistajan oikeudet toteutunevat laajimmillaan 
maaseudulla ja etenkin kaavoittamattomilla alueilla, joissa naapureilta vaa- 
ditaan huomattavaa aktiivisuutta, mikäli he vastustavat naapurikiinteistölle 
sijoittuvia rakennusprojekteja. Kiinteistön omistajien omavaltaisuus vähe- 
nee keskustojen läheisillä alueilla, joihin kohdistuu paljon sekä julkisia että 
yksityisiä intressejä. Näihin kaupunkitiloihin kohdistuvat muutokset saavat 
helpommin mediajulkisuutta ja tulevat laajemmin yleisön tietoisuuteen. Ra- 
kennuslupaprosessissa osallisia naapureita on kaupunkialueilla enemmän kuin 
maaseudulla, ja poikkeamissuunnittelussa yhdistykset, viranomaiset ja muut 
mahdolliset valittajatahot ovat todennäköisemmin aktiivisia. Tärkeä rooli on 
myös ruohonjuuritason toimijoilla, jotka kaupunkitilojen totuttuja käyttöjä 
kyseenalaistaessaan tuovat näkyviksi intressien törmäyksiä kiinteistönomista- 
jien ja muiden tilan käyttäjien välillä (ks. myös Pyyry ym.; Mäenpää ym. tässä 
teoksessa). 


Lain moniskaalaistuminen ja aktiivinen kansalaisuus 


Maankäyttö- ja rakennuslaki (2000) siirsi voimaan astuessaan suunnittelun 
painopistettä kohti vuorovaikutteista, kansalaista lähellä olevaa suunnittelua. 
Lain myötä maankäyttöön ja rakentamiseen liittyvien valitusten käsittely siir- 
tyi tuomioistuimille, kun taas kunnat saivat enemmän valtaa alkuvaiheen pää- 
töksenteossa muun muassa asukkaiden osallistamisen myötä sekä siksi, ettei 
kaavoitusta tarvinnut enää vahvistaa ympäristöministeriössä (Bäcklund ym. 
2002, 8-9). Kuntien roolin kasvattaminen näytti edistävän kansalaista lähellä 
olevaa päätöksentekoa, jossa asukkaiden vaikutusmahdollisuuksia olisi hel- 
pompi turvata ja jossa päätöksentekijät olisivat paikallistuntemuksensa kautta 
tietoisia yksittäistapauksiin vaikuttavista tekijöistä. 
Osallistumismahdollisuuksien turvaaminen lailla tai päätöksenteon lähei- 


syys eivät ole kuitenkaan taanneet lain kirjaimen tai hengen noudattamista: 

sitä, että päätökset tai niihin johtaneet prosessit olisivat olleet lainmukaisia tai 
ettäosallisten mielipiteillä olisi lain hengen mukaisesti ollut vaikutusta. Kansa- 
laisten tyytymättömyydestä kertoo rakentamiseen ja maankäyttöön liittyvien 
valitusten määrä hallinto-oikeuksissa. Hallinto-oikeudet käsittelevät vuosit- 
tain 1300-1500 maankäyttöön ja rakentamiseen liittyvää valitusta, ja vuonna 
2014 korkeimman hallinto-oikeuden vastaava määrä oli 461 (Korkein hallin- 
to-oikeus 2014). Valitusten määrä ei toki itsessään kerro valitusten aiheelli- 
suudesta, ja osa valituksista selittyykin riitaisilla naapurisuhteilla (Haastattelu 
KHO 25.11.2015). Tämän lisäksi valitusten määrä kertonee epäluottamuksesta 
virkamiesten ja luottamushenkilöiden toimintaa kohtaan. Hallinto-oikeu- 
dessa muutettujen päätösten suuri osuus taas kertoo kunnallisen päätöksen- 
teon vakavista ongelmista (vrt. Jäntti ym. tässä teoksessa). Vuonna 2013-2014 
muutettiin tutkituista, rakentamiseen ja maankäyttöön liittyvistä valituksista 
Pohjois-Suomen hallinto-oikeudessa 30 % (Pohjois-Suomen hallinto-oikeus 
2015). Vastaavista valituksista muutettiin vuonna 2014 Hämeenlinnan hallin- 
to-oikeudessa 27 % (Hämeenlinnan hallinto-oikeus 2014), Turun hallinto-oi- 
keudessa 24 % (Turun hallinto-oikeus 2014) ja Vaasan hallinto-oikeudessa 38 
% (Vaasan hallinto-oikeus 2014). 

Hallinto-oikeuden päätöksen jälkeen on mahdollista valittaa korkeimpaan 
hallinto-oikeuteen, mikä kuitenkin vaatii sitä, että käsiteltävällä tapauksella 
on joko merkitystä oikeus- tai hallintokäytännön ohjaamisessa tai että hal- 
linto-oikeuden ratkaisussa vaikuttaa olevan ilmeinen virhe. Valitusluvan voi 
saada myös muusta painavasta syystä, esimerkiksi silloin, jos käsiteltävä tapaus 
on yhteiskunnallisesti merkittävä (Haastattelu KHO 25.11.2015). Esimerkkei- 
nä yhteiskunnallisesti merkittävistä, maankäyttöä ja rakentamisesta käsittele- 
vistä tapauksista mainittakoon vaikkapa viimeaikaiset päätökset, jotka kos- 
kivat valtakunnallisesti merkittävää rakennettua kulttuuriympäristöä (KHO, 
muu päätös 2444/2015) ja yhteiskunnallisesti merkittävää tietunnelihanketta 
(KHO, muu päätös 392/2015). Korkeimmassa hallinto-oikeudessa päätöksiä 
muutetaan tai kumotaan kuitenkin vain harvoin. Vuonna 2014 saapuneista, 
461 rakentamiseen ja maankäyttöön liittyvistä valituksista päätös kumottiin 
vain kolmessa ja muutettiin 34 tapauksessa. Tuomioistuimen käsittelyssä saat- 


taakin käydä niin, että vaikka päätöksen lopputulos ei muutu, sen perusteluja 

muutetaan oikeuskäytännön ohjaamiseksi. Kuitenkin korkeimmassa hallin- 
to-oikeudessa muutettujen tai kumottujen päätösten pieni osuus kertoo sii- 
tä, että lain tulkinnat ovat tuomioistuinkäsittelyissä samassa linjassa. Näin 
päätösten lainmukaisuus pääsääntöisesti varmistuu jo hallinto-oikeuksien 
käsittelyssä, mikä kertoo ”oikeussuojajärjestelmän toimivuudesta” (Haastattelu 
KHO 25.11.2015). 

Tuomioistuinkäsittelyiden myötä maankäyttöön ja rakentamiseen liitty- 
vä päätöksenteko moniskaalaistuu. Tällä tarkoitan sitä, että tuomioistuimiin 
valittamisen myötä eri skaaloilla tapahtuvat lailliset ja hallinnolliset järjestyk- 
set limittyvät toisiinsa (vrt. Benda-Beckmann & Benda-Beckmann 2014, 46), 
kun kunnallinen päätöksenteko alistetaan alueellisten hallinto-oikeuksien ja 
joissain tapauksissa valtakunnallisen korkeimman hallinto-oikeuden arvioita- 
vaksi. Suunnittelu- ja rakennusprosessien alkuvaiheissa korostuu kunnallinen 
päätöksenteko, millä on liittymäkohtia Euroopan Unionissakin ylläpidet- 
tyyn läheisyys- eli subsidiariteettiperiaatteeseen, jonka mukaan soveltuvissa 
tapauksissa päätöksentekoa tuodaan paikalliselle tasolle ja lähelle kansalaista 
(Euroopan Unioni 2012). Suunnittelu- ja rakentamisasioissa päätöksenteko 
tapahtuukin läheisyysperiaatteen mukaisesti kuntatasolla, mutta päätösten 
lainvoimaisuus voidaan kyseenalaistaa muilla aluetasoilla. Jos päätöksistä taas 
ei valiteta hallintotuomioistuimiin, saavat kunnissa tehdyt päätökset lainvoi- 
man vasta valitusajan päätyttyä. 

Moniskaalaistuminen voidaankin nähdä eräänlaisena oikeusturvana 
maankäyttö- ja rakennusasioissa. Kunnallisessa päätöksenteossa on pahim- 
millaan saatettu kokonaan sivuuttaa maankäyttö- ja rakennuslaissa viljel- 
lyt tasa-arvon, osallisuuden ja demokraattisuuden ajatukset, ja päätöksiä on 
pystytty korjaamaan lain mukaisiksi vasta tuomioistuinkäsittelyssä. Kor- 
keimman hallinto-oikeuden tuomari mainitsee haastattelussa esimerkkinä 
”rankasti lainvastaisesta päätöksestä” poikkeamispäätöksen, jossa viranhaltija 
oli vakiintuneen oikeuskäytännön mukaisesti esittänyt poikkeamislupahake- 
muksen hylkäämistä, mutta lautakunta oli päättänyt toisin ilman perusteluja 
(Haastattelu KHO 25.11.2015). Tämänkaltaiset päätökset eivät kuitenkaan ole 
yksittäistapauksia, vaan on varsin yleistä, että lautakunnissa tai jaostoissa luot- 


tamushenkilöt päättävät — joskus jopa yksimielisesti — vastoin esittelevän vir- 

kamiehen esitystä, ja perustelematta päätöstä millään lailla (Haastattelut KHO 
25.11.2015; HO 10.6.2015; HO 12.6.2015; HO 28.4.2017; HO 4.5.2017b). 

Tällainen toimintatapa herättää kysymään, miksi päätöksenteossa toimi- 
taan asiantuntevan virkamiehen näkemysten vastaisesti ilman, että poikkeavaa 
kantaa osataan perustella. Lisäksi kummastuttaa, miksi luottamushenkilöt 
ovat näissä tilanteissa yksimielisiä, vaikka päättävissä elimissä on edustajia eri 
puolueista ja siten oletetusti eri arvopohjilla. Maankäyttöön ja rakentamiseen 
liittyvät kysymykset kääntyvätkin usein kunnallispoliittisiksi valtakysymyk- 
siksi (Nyman 2000), joissa päätöksentekoa saattavat ohjata myös keskinäiset 
sopimukset tehtävistä päätöksistä (vrt. Kanninen & Bäcklund tässä teoksessa). 
Hallinto-oikeuden tuomari mainitseekin kunnallisen päätöksenteon yhdek- 
si ongelmaksi sen, että kunnissa ” joutuu äkkiä hampaisiin” ja että niissä on 
”hankalaa olla eri mieltä kuin toiset, vaikka oikeassa olisikin” (Haastattelu HO 
1.6.2015). 

Hallinto-oikeuksissa käsiteltävien tapausten tarkastelu paljastaa kunta- 
tason päätöksenteossa mittavia ongelmia. Kun valtion tasolla valmistellut ja 
sovitut lait konkretisoituvat kaupunkien ja kuntien suunnittelu- ja rakenta- 
mishankkeissa, laista tulee ”dynaaminen, muuttuva, usein ristiriitainen — — 
prosessi” (vrt. Delaney 2015, 97), mikä paljastaa epäsuhdan lain ja paikallisten 
käytäntöjen välillä (vrt. Valverde 2009, 142). Lain relationaalisuus tulee silloin 
selvästi esiin: laki ei tarjoa vakaita merkityksiä tai johda yksiselitteisiin tul- 
kintoihin, vaan laki saattaa tapahtua eri tavoin eri konteksteissa (vrt. Braver- 
man ym. 2014, 2). Lait ja niiden taustaideologiat saattavat hämärtyä lakien 
konkretisoituessa kuntien maankäytössä ja kaavoituksessa. Vaikuttaakin siltä, 
että vasta asioiden siirtäminen eteenpäin kunnalliselta tasolta takaa niiden 
tasa-arvoisen ja lainmukaisen käsittelyn. Joskus valitukset paljastavat lain tul- 
kinnoissa vakavia puutteita, kuten sen, että rakennuslupia voi olla vaikea evätä 
tuttavilta tai vaikutusvaltaisilta maanomistajilta ja yrityksiltä (Haastattelu Ho 
1.6.2015; vrt. Nyman 2000). Lupien perusteeton myöntäminen ei kuitenkaan 
ole vahingollista vain naapureille, vaan yhtä lailla luvan hakijalle. Lupapro- 
sessi saattaa pitkittyä vuosia sen sijaan, että lupa olisi evätty jo alun perin, ja 
hakija olisi voinut muuttaa suunnitelmiaan tai etsiä sopivamman sijainnin ra- 


kennukselleen. Hallinto-oikeuden tuomari toteaa, että myös hakijoiden tulisi 

voida luottaa siihen, että kunnissa ”tunnetaan laki, ja sanotaan mitä ja millä 
tavalla saa rakentaa” (Haastattelu HO 1.6.2015). 

Laki onkin kontekstuaalinen siinä mielessä, että vaikka ihmiset ovat läh- 
tökohtaisesti tasa-arvoisia lain edessä, paikalliset käytännöt voivat johtaa var- 
sin epätasa-arvoisiin asetelmiin, kun paikallista tietoa ja suhteita käytetään 
oikeutuksena laista poikkeaville päätöksille. Laittomat tai epäsuositut pää- 
tökset esitetään usein luonnollisina. Päätöksiin johtavia prosesseja yritetään 
tehdä näkymättömiksi ja samalla häivyttää epäoikeudenmukaisuuteen liitty- 
viä vastuukysymyksiä (Delaney 2015b); ikään kuin ratkaisujen kanssa täytyisi 
vain elää (Young 2003, 7-8) myöntämättä, että päätösten taustalla saattaa olla 
myös huolimattomuutta, epäpätevyyttä ja tiedon puutetta (Valverde 2012, 88). 
Nämä puutteet ovatkin tunnistettavissa suomalaisessa päätöksenteossa, sil- 
lä luottamushenkilöiltä ei vaadita maankäyttö- ja rakennuslain tuntemusta. 
Tämä on ongelmallista siksi, että luottamushenkilöistä koostuva rakennus- 
lautakunta tai rakennusjaosto vastaa useissa kunnissa monista päätöksistä ja 
oikaisupyynnöistä rakennustarkastajan toimiessa esittelijänä. Viranhaltijalla 
on koulutus ja osaaminen, mutta ”/uottamushenkilöt on ihan kadulta tässä 
mielessä, että harvalla on mitään tietoa” (Haastattelu HO 12.6.2015). 

Luottamushenkilöt eivät kuitenkaan pääsääntöisesti joudu vastuuseen te- 
kemistään päätöksistä, vaikka ne olisi tehty tietoisesti vastoin lakia. Joissain 
suurissa kunnissa on mahdollista hyödyntää lakimiehiä maankäyttö- ja ra- 
kennuslupa-asioissa. Kuitenkin tällaisistakin kunnista saatetaan tehdä huo- 
mattavan paljon valituksia hallintotuomioistuimille. Tämä voi kertoa joko 
siitä, että lakimiesten asiantuntemusta ei hyödynnetä säännöllisesti, tai siitä, 
että luottamushenkilöt tai virkamiehet tekevät päätöksiä oikeusoppineiden 
suositusten vastaisesti. Viranhaltijoiden näkemysten sivuuttaminen on nyky- 
käytäntöjen valossa helppoa, sillä lain toteutumista hankaloittaa sanktioiden 
puute. Periaatteessa Kuntalaki (40 $) mahdollistaa puuttumisen ”virheelliseen 
menettelyyn luottamustoimessa”, mutta käytännössä lakia sovelletaan harvoin 
luottamushenkilöiden ojentamiseen. Hallinto-oikeudet voivat määrätä oi- 
keudenkäyntikulut kunnan maksettaviksi, mikäli esimerkiksi jo kertaalleen 
kumottu rakennuslupa tai poikkeamispäätös hyväksytään kunnassa uudel- 


leen. Tällaisia sanktiota käytetään kuitenkin harvoin, ja silloinkin kun käy- 

tetään, ne eivät kohdistu itse päätöksentekijään vaan kuntaan (Haastattelut 
HO 1.6.2015; HO 4.5.2017b). Luottamushenkilöihin kohdistuvat vaatimukset 
ovatkin suppeita ottaen huomioon, että virkamiehillä ja luottamushenkilöillä 
on asemansa puolesta mahdollisuus vaikuttaa prosessien kulkuun, ja siten heil- 
tä voidaan edellyttää vastuullista toimintaa (vrt. Young 2003, 17). 

Kuntatason päätöksenteon toimimattomuus lisää kansalaisten eriarvoi- 
suutta. Hallinto-oikeuksiin valittaminen on helppoa siinä mielessä, että oi- 
keudenkäyntimaksu on kohtalainen eikä sitä peritä, mikäli hallinto-oikeus 
muuttaa aiempaa päätöstä muutoksenhakijan eduksi (oikeus.fi). Lisäksi 
kaikkein pienituloisimmat valittajat saavat oikeudenkäyntimaksun takaisin 
oikeusapusysteemin kautta. Prosessiin ryhtymistä helpottaa sekin, ettei valit- 
taminen vaadi läsnäoloa oikeudessa, todistamista tai asianajajien apua. Hallin- 
to-oikeuden tuomarit toteavatkin, että heille saapuvissa valituksissa on taval- 
lista ” kirjoittaa vapisevalla kädellä”, ja että heidän tehtävänään on ” kysellä niin 
kauan että tiedetään mikä on se tilanne ja johtaa prosessia” (Haastattelu Ho 
12.6.2015; myös haastattelut HO 28.4.2017; HO 4.5.2017b). Näin kansalainen 
pääsee oikeuksiinsa ”vaikka kuinka käsin kirjottaisi ruutupaperille” (Haastat- 
telu HO 1.6.2015; myös HO 4.5.2017a). Valittaminen onkin tehty kansalaiselle 
teknisessä mielessä helpoksi, mutta valittamisen kynnys on kuitenkin kor- 
kealla. Tuomareiden kokemus perustuu suurimmaksi osaksi jokapäiväiseen 
tuomioistuintyöskentelyyn ja he käsittelevät valituksia kansalaisilta, joilla on 
ollut riittävästi tietoa ja rohkeutta valittaa päätöksistä. Sen sijaan ei tiedetä 
paljoakaan heistä, jotka eivät ole valittaneet, vaikka olisivat epäilleet kuntata- 
son päätöksen laillisuutta. Kansalaiset saattavat rinnastaa hallinto-oikeuden 
toiminnan käräjäoikeuteen, mikä yhdistetään helposti korkeisiin kustannuk- 
siin, juristeihin, syyttäjiin ja todistajiin. Voidaankin olettaa, että suuri osa ky- 
seenalaisista päätöksistä jää tutkimatta siksi, että naapurit eivät ole tietoisia 
oikeuksistaan tai valittamisen helppoudesta. 

Oma lukunsa on myös se, osaavatko kansalaiset perustella näkemyksiään 
oikeilla tavoilla. KHO:n tuomari toteaa, ettei yksittäinen kansalainen välttä- 
mättä osaa vedota oikeisiin asioihin. Väliinputoajaksi jää tällöin etenkin kes- 
kiluokka, joka ei ole oikeutettu ilmaiseen oikeusapuun eikä pysty taloudellisis- 


ta syistä hankkimaan muutakaan oikeudellista apua. Tuomari toteaakin, että 

”eihän yhteiskunnassa tasa-arvo tässä mielessä koskaan toteudu”, sillä taloudel- 
listen erojen lisäksi toiset ovat myös valistuneempia kuin toiset. Periaatteessa 
varattomuus tai valistumattomuus eivät kuitenkaan ole esteitä valittamiselle, 
sillä ” jos valitusta jotenkin osaa itse kehitellä asianmukaisesti niin on kyllä täy- 
det mahdollisuudet myös menestyä, jos siinä on jutun juurta” (Haastattelu KHO 
25.11.2015). Yleisesti ottaen valitusprosessiin ryhtyminen edellyttää kuitenkin 
aktiivista kansalaisuutta (esim. Yarwood 2014), aiheeseen perehtyneisyyttä ja 
rohkeutta vastustaa esimerkiksi naapurin rakennushankkeita. Eniten yritte- 
liäisyyttä vaadittaneen sellaisissa tapauksissa, joissa valitusoikeus on vain raja- 
naapureilla ja joissa valittaja joutuu pahimmassa tapauksessa operoimaan yk- 
sin. Jos hallinto-oikeuksiin valittavat vain rohkeimmat ja/tai toimintatavoista 
parhaiten selvillä olevat kansalaiset, merkinnee se sitä, että suuri enemmistö 
kunnissa tehdyistä epäselvistä tai jopa lainvastaisista päätöksistä jää uudelleen 
arvioimatta ja siten voimaan. Tämä on ongelmallista paitsi elinympäristöissä 
materialisoituvien kyseenalaisten rakennusprojektien vuoksi, myös laajemmin 
suunnitteluun ja rakentamiseen liittyvien osallisuuden, tasa-arvoisuuden ja 


arvokysymysten näkökulmasta. 


Poikkeamissuunnittelu ja näkymätön lainkäyttö 


Mariana Valverde (2012, 45, 85) kirjoittaa, että Pohjois-A merikassa yleistynyt 
*kohdesuunnittelu’ (spot zoning) tai 'sopimussuunnittelu (deal planning) on 
synnyttänyt oikeudellisia mustia aukkoja sekä siirtänyt suunnittelijoiden ai- 
kaa ja huomiota varsinaisesta suunnittelusta erityisjärjestelyihin. Oikeudellis- 
ten poikkeustapausten vähittäinen kertyminen taas johtaa siihen, että uusissa 
hakemuksissa voidaan vedota aiempiin poikkeamisiin ja vaatia samanlaista 
kohtelua itselle. Valverde (2012, 211) argumentoikin, että tällaisesta ad hoc 
-päätöksenteosta puuttuvat systemaattiset käytännöt sekä päätösten arvioin- 
ti suhteessa kaupungin kokonaiskehitykseen. Vaikka Suomen lainsäädäntö 
ja käytännöt poikkeavat selvästi Pohjois-Amerikan vastaavista, ovat poikkea- 
mismenettelyt varsin yleisiä myös Suomessa. Tämä kuormittaa virkamiehiä 
ja hallinto-oikeuksia sekä kyseenalaistaa ajatuksen, että suunnittelun pitäisi 
ohjata kaikkea maankäyttöä. Useat suunnittelun ja rakentamisen prosesseihin 


liittyvät haasteet selittyvätkin poikkeamissuunnittelun yleisyydellä. Hallin- 

to-oikeuden tuomari ” liputtaa kaavoituksen puolesta”, koska kaavat perustuvat 
demokraattiseen päätöksentekoon ja parhaimmillaan ne kohtelevat tasapuo- 
lisesti asukkaita. Poikkeamispäätökset ja suunnittelutarveratkaisut kyseinen 
tuomari näkee ongelmallisiksi sekä demokratialle että tasa-arvolle, sillä ne 
muodostuvat helposti vain valitusoikeuden omaavien naapureiden asiaksi ja 
"välillä tapahtuu ihan kauheitakin”. Lisäksi poikkeamissuunnittelu johtaa jat- 
kuviin ylimääräisiin lupaprosesseihin, joista luopumalla voitaisiin ” keskittyä 
enemmänkin demokraattiseen päätöksentekoon ja kaavoitukseen” (Haastattelu 
HO 1.6.2015). 

Poikkeamismenettelyn lisääntymisellä on ollut useita eräänlaiseen ’an- 
tisuunnitteluun johtaneita vaikutuksia: Ensinnäkin valituksissa vedotaan 
usein yhdenvertaisuusperiaatteeseen (esim. Holopainen ym. 2013, 20), millä 
tarkoitetaan sitä, että periaatteessa kiinteistöjen omistajia tulee kohdella tasa- 
puolisesti siinä, millaisia rakennushankkeita heille hyväksytään, tai millaista 
haittaa kiinteistön lähellä tapahtuva toiminta voi aiheuttaa. Siten jos yhdelle 
kiinteistön omistajalle hyväksytään yleisestä käytännöstä poikkeava rakenta- 
minen, voivat muut rakennuslupien hakijat vedota tuohon päätökseen ja kayt- 
tää sitä oikeutuksena omille poikkeaville hankkeilleen. Tällaisten prosessien 
kautta poikkeaminen muuttuu pikku hiljaa vakiintuneeksi käytännöksi. Toi- 
seksi poikkeamissuunnittelu johtaa eräänlaiseen bumerangisuunnitteluun, 
jossa tehdään tietoisesti päätöksiä, joiden tiedetään tulevan kumotuiksi hal- 
linto-oikeuden käsittelyssä siinä tapauksessa, että joku valittaa päätöksistä. 
Näitä päätöksiä tehdään testimielessä, kokeillen valittaako joku asianosaisista 
vai ei (Haastattelu HO 1.6.2015). Kolmanneksi poikkeamissuunnittelun li- 
sääntyminen johtaa kirjoittamattomiin käytäntöihin, joissa lupakäytäntö voi 
muuttua ”ailahtelevaiseksi” jos ”hyvä tyyppi” hakee rakennuslupaa (Haastat- 
telu HO 1.6.2015). Tällainen paikallinen toimintatapa johtaa päällekkäisiin 
sääntöihin ja normeihin (vrt. Benda-Beckmann 2014, 31), kun maankäyttö- 
ja rakennuslain lisäksi kunnissa seurataan omia, poikkeamisiin nojaavia kir- 
joittamattomia sääntöjä. Tämä on ongelmallista ajatellen etenkin kansalaisia, 
joista valtaosa luottaa paikalliseen päätöksentekoon eikä tule kyseenalaista- 


neeksi päätösten lainmukaisuutta ja tasapuolisuutta. Tällaiset näkymättömät 

lainkäytöt monimutkaistavat kaupunkien hallintoa ja antavat laista epämää- 
räisen ja vaikeaselkoisen kuvan (vrt. Valverde 2012, 111). 

Epätasa-arvoa tuottavat käytännöt eivät tulle lähivuosina ratkeamaan, sillä 
Sipilän (2015—2019) hallituksen suunnittelemat ja/tai toteuttamat uudistuk- 
set maankäyttö- ja rakennuslakiin sekä helpottaisivat poikkeamissuunnittelua 
että vaikeuttaisivat kyseenalaisiin päätöksiin puuttumista. Sipilän hallitusoh- 
jelman (Ratkaisujen Suomi 2015: 11) mukaan maankäyttö- ja rakennuslakia 
uudistetaan ”rakentamismahdollisuuksien helpottamiseksi”. Tähän tähtäävinä 
toimenpiteinä hallitusohjelmassa mainitaan muun muassa valitusmenette- 
lyn muuttaminen, suunnittelutarvealuesäännöstön lieventäminen, kuntien 
päätösvallan lisääminen, ELY-keskusten valitusoikeuden rajaaminen, vali- 
tustapausten oikeudenkäyntimaksujen korottaminen sekä siirtyminen kun- 
nallisvalituksesta hallintovalitukseen. Näiden kaavailujen toteuttaminen on 
parhaillaan valmisteltavana ja osittain toteutunut. Tätä kirjoitettaessa hallitus 
on luopunut yllä mainituista suunnitelmista vain siitä, että kaavoitusasioissa 
siirryttäisiin kunnallisvalituksesta hallintovalitukseen. Tämä muutos olisi 
toteutuessaan tarkoittanut kaavoitusta koskevan valitusoikeuden rajaamista 
vain asianosaisiin, jolloin kaikilla kuntalaisilla ei olisi enää ollut mahdollisuut- 
ta valittaa. Tämä olisi kaventanut demokraattista kaavoitusta ja korostanut ny- 
kyistä enemmän omistajuuden merkitystä maankäytön suunnittelussa. 

Valmistelussa olevista suunnitelmista etenkin ELY-keskuksen valitusoikeu- 
den poistaminen on omiaan lisäämään suunnittelun ongelmia, sillä keskuk- 
silla on ollut merkittävä rooli alueiden käytön ja rakentamisen valvonnassa, ja 
ne ovat myös säännöllisesti valittaneet hallinto-oikeuksille kunnissa tehdyistä 
päätöksistä. ELY-keskus on ollut tärkeä toimija etenkin silloin, kun naapurit 
eivät ole havahtuneet suunniteltujen hankkeiden vaikutuksiin. ELY-keskus- 
ten valittamisoikeuden voidaankin ajatella lisäävän kansalaisten tasa-arvoi- 
suutta — etenkin kun keskuksen tekemät valitukset ovat menestyneet hyvin 
ja on siten todettu aiheellisiksi. Hallintotuomioistuimissa vastustetaankin 
jyrkästi ELY-keskusten valitusoikeuden kaventamista, koska keskukset tuovat 
tuomioistuimiin asiantuntevia ja perusteltuja valituksia, joilla saadaan lain- 
vastaisia päätöksiä oikaistua” (Haastattelu KHO, 25.11.2015; myös Haastattelut 
HO, 28.4.2017; 4.5.20174). 

Hallituksen jo toteutuneista suunnitelmista mainittakoon oikeudenkäyn- 
timaksujen korottaminen, joka tuli voimaan vuoden 2016 alussa. Tuolloin oi- 
keudenkäyntimaksua korotettiin hallinto-oikeudessa 97 eurosta 250 euroon 
ja korkeimmassa hallinto-oikeudessa 122/244 eurosta 500 euroon (Tuomio- 
istuinmaksulaki 2015; Hallituksen esitys 29/2015). Yli kaksin- tai nelinker- 
taistunut maksu epäilemättä vähentää ”mahdollista järjestelmän väärinkäyt- 
toa” tai kiusaamismielessä tehtyjä valituksia (Hallituksen esitys 29/2015), 
mutta samalla korotettu maksu nostaa kynnystä aiheellisten valitusten teke- 
miseen. Hallituksen suunnitelmissa onkin keskitytty nimenomaan valittami- 
sen aiheuttaman haitan torjuntaan, eikä ole keksitty keinoja siihen, miten voi- 
taisiin edistää kuntatason päätöksenteon laillisuutta, mikä suoraan vähentäisi 


valittamisen tarvetta. 


Lopuksi: lain ja suunnittelun haasteista 


Valitusprosessien tarkastelu osoittaa, että nykyiset päätöksentekokäytännöt 
eivät pysty turvaamaan rakentamis- ja suunnitteluprosessien laillisuutta tai 
kansalaisten yhdenvertaisuutta. Lait itsessään korostavat demokratiaa, ta- 
sa-arvoa, osallistuvaa suunnittelua, ympäristö- ja maisema-arvoja sekä päätök- 
senteon läpinäkyvyyttä. Valtion tasolla asetettujen lakien tulkinta värittyy 
kuitenkin kuntatasolla näkymättömän lainkäytön, poikkeamissuunnittelun 
sekä luottamushenkilöiden huonon laintuntemuksen tai laista piittaamatto- 
muuden vuoksi. Päällekkäiset tai ristikkäiset lain tulkinnat monimutkaista- 
vat päätöksentekoprosessia, ja joissain tapauksissa laillisuuden turvaamiseksi 
tarvitaankin aktiivista kansalaisuutta sekä päätöksenteon moniskaalaistamis- 
ta. Toisin sanoen sitä, että kansalainen valittaa päätöksestä hallintotuomiois- 
tuimiin. Tämä asettaa kansalaiset epätasa-arvoiseen asemaan etenkin siksi, 
ettei kansalaisilla ole yhtäläisiä resursseja valittamiseen. Taloudellisten resurs- 
sien lisäksi valittaminen vaatii tietämystä oikeuksista, kykyä argumentoida ja 
rohkeutta (ks. myös Häikiö & Snellman tässä teoksessa). Kuten korkeimman 
hallinto-oikeuden tuomari haastattelussaan huomauttaa, yhteiskunnassa ta- 
sa-arvo ei ikinä täysin toteudu, sillä kansalaisilla on aina eroja varallisuudessa 


ja valistuneisuudessa. Vaikka näin olisikin, on nykytilanteen haasteiden ym- 

märtämiseksi välttämätöntä kiinnittää huomiota niihin rakenteellisiin ongel- 
miin, jotka edistävät tai ylläpitävät epäoikeudenmukaisuutta. 

Maankäyttö- ja rakentamisasioita tarkasteltaessa hahmottuu, että suuri osa 
ongelmista liittyy vastuukysymyksiin ja läheisyysperiaatteeseen. Päätöksente- 
koa on kanavoitu kuntatasolle, tapahtumaan mahdollisimman lähellä asukas- 
ta. Teoriassa tällainen päätöksenteko edistää osallisuuden kokemuksia sekä 
hyötyy siitä, että päätöksentekijät tuntevat kunnan asiat. Käytännössä tilanne 
on kuitenkin toisenlainen. Vaikka kansalaisen tulisikin voida luottaa pää- 
töksenteon laillisuuteen, on hallinto-oikeuksissa muutettujen ja käsiteltyjen 
tapausten pohjalta selvää, ettei kuntatason päätöksenteko ole lähtökohtaisesti 
ja kaikille tasapuolisesti lainmukaista. Sen sijaan laillisuus voi olla riippuvai- 
nen osallisten kyvykkyydestä ja halukkuudesta puuttua tehtyihin päätöksiin, 
mikä edellyttää päätöksenteon siirtämistä kauemmaksi itsestä. 

Nykyiseen tilanteeseen voidaan nähdä ainakin kolme selkeää syytä: En- 
sinnäkin se, ettei kuntatason päätöksentekijöiltä vaadita maankäyttö- ja ra- 
kennuslain tuntemusta. Edustukselliseen demokratian periaatteiden mu- 
kaisesti lautakuntien ja jaostojen jäsenet valitaan pääsääntöisesti vaaleissa 
menestyneiden henkilöiden joukosta. Demokraattisuutta ei kuitenkaan vä- 
hentäisi vaatimus siitä, että lautakuntien jäsenet osallistuisivat vähintään heil- 
le suunnattuun, kuntaliiton lakiyksikön järjestämään koulutukseen. Toinen 
syy läheisyysperiaatteen toimimattomuuteen maankäyttö- ja rakennusasioissa 
on se, ettei luottamushenkilöiden toiminnalle ole sanktioita, vaikka päätök- 
siä tehtäisiin tietoisesti tai toistuvasti vastoin lakia. Vaikka joissain harvoissa 
tapauksissa hallinto-oikeudet ovat määränneet kunnan maksettavaksi pie- 
nehköjä oikeudenkäyntikuluja useiden kyseenalaisten päätösten vuoksi, eivät 
nämä sanktiot kohdistu henkilökohtaisesti päätöksiä tehneisiin luottamus- 
henkilöihin ja siten niiden vaikutus tuleviin päätöksiin on vähäinen. Kolmas 
syy kunnallisen päätöksenteon toimimattomuuteen on poikkeamissuunnitte- 
lun — eli poikkeamislupahakemusten ja suunnittelutarveratkaisujen — yleisyys. 
Paljon aikaa ja energiaa kuluu raskaiden lupaprosessien pyörittämiseen sekä 
poikkeamispäätöksiin liittyvien valitusten käsittelyyn. Näiden toimintojen si- 
jaan olisi toivottavaa, että demokraattisesti toteutettu kaavoitus olisi selkeästi 


ohjaava työkalu, ja poikkeamissuunnittelu vain harvoin käytetty ja tuolloin- 


196 Pra BÄCKLUND, JOUNI HAKLI & HARRY SCHULMAN (TOIM.) 


Lain tulkinnat päätöksenteossa 


kin huolellisesti arvioitu väline maankäytön ja rakentamisen suunnittelussa. 
Poikkeamiset siirtävät suunnittelun painopistettä kohti eräänlaista Valverden 
(2012) mainitsemaa sopimis- ja kohdesuunnittelua, jonka käytännöt poikkea- 
vat suomalaiseen lainsäädäntöön sisäänkirjoitetuista demokraattisuuden, ta- 
sa-arvoisuuden ja läpinäkyvyyden ideaaleista (ks. myös Kanninen & Bäcklund 
tässä teoksessa). 

Kärjistetysti voidaan väittää, että tilanteen muuttaminen vaatisi siirtymis- 
tä uudenlaiseen, ehkä jopa jäykempään suunnittelun käytäntöön. Tämä näke- 
mys on vastoin useita tutkimuksia, joissa suunnittelu rinnastetaan kaupunki- 
tilojen kontrollointiin ja joissa sen sijaan uskotaan suunnittelun vähentämisen 
monipuolistavan tiloja ja tekevän niiden käytöistä spontaanimpia ja avoimem- 
pia (esim. Westin 2014; Hou 2010; vrt. myös Kanninen & Bäcklund; Mäenpää 
ym. tässä julkaisussa). Useiden tutkijoiden toiveena onkin, että kaupunkike- 
hitys voisi perustua suunnittelusäännöstöjen ja niiden tarjoamien rajallisten 
osallistumismahdollisuuksien sijaan kansalaisten itsensä muokkaamaan ym- 
päristöön (Hou 2010, 17) — eräänlaiseen ’sissiurbanismiin’ (engl. guerrilla 
urbanism: Hou 2010), tee se itse -urbanismiin (engl. DIY urbanism: Iveson 2013; 
Bela 2015; ks. myös Pyyry ym.; Mäenpää ym. tässä teoksessa) tai käyttäjien 
tuottamaan urbanismiin (engl. user-generated urbanism: Bela 2015). Vaikka on 
helppo yhtyä näihin toiveisiin ja ajatella spontaanien tilankäyttöjen rikastavan 
kaupunkia, on näissä ajatuksissa ongelmallista se, että niissä oletetaan ihmis- 
ten haluavan käyttää tiloja avoimesti ja monipuolisesti. Usein kaupunkitilojen 
vapaata käyttöä koskevissa tutkimuksissa unohdetaankin, että kansalaisten 
ajatukset tilankäytön suhteen ovat moninaisia ja että spontaanien ruohonjuu- 
ritason toimintojen lisäksi osa kansalaisista tai yrityksistä toivoo ensisijaisesti 
taloudellista hyötyä ja voittoa edistävää rakentamista. Kontrolloinnin lisäksi 
suunnittelulla onkin myös suojeleva rooli, sillä suunnittelu on edellytys sille, 
että hallintotuomioistuimissa pystytään estämään ongelmallisia rakennus- ja 
maankäyttöhankkeita, ja nojautumaan perusteluissa demokraattisen päätök- 
sentekoprosessin läpikäyneisiin kaavoihin yksittäisten ihmisten näkemysten 


sijaan. 

Kaupunkien julkiset tilat oikeuksien verkostona 


Riku Neuvonen 


Johdanto 


Tässä artikkelissa luodaan yleiskuva siitä, miten kaupunkirakenteen erilaiset 
alueet määritellään ja mitä tilan määrittely julkiseksi tilaksi tarkoittaa oikeu- 
dellisesti. Artikkelissa tarkastellaan myös, miten kaupunkitilojen määrittely ja 
sääntely vaikuttavat kaupunkilaisten mahdollisuuksiin osallistua kansalaisyh- 
teiskunnan ja yhteiskunnan toimintaan, sekä kaupungin kehittämiseen. 

Artikkeli on luonteeltaan oikeustieteellinen, mutta se asettaa julkisen 
tilaan liittyvät ulottuvuudet monitieteisen tutkimuksen kontekstiin. Kau- 
punkien tilojen määritelmistä seuraa oikeudellisia vaikutuksia, joita tässä kir- 
joituksessa havainnollistetaan. Lähestymistapaa on oikeustieteessä kutsuttu 
ongelmakeskeiseksi tutkimukseksi (Hirvonen 2012). Siinä kohteen tarkastelu 
yhdistetään oikeudellisiin säännöksiin ja lopputuloksena on systematisoitu 
oikeudellinen analyysi. Tässä artikkelissa kysytään, miten julkinen tila mää- 
rittyy oikeudellisesti, kenelle julkinen tila kuuluu, ja mitä oikeudellista merki- 
tystä on julkisen tilan määritelmällä. 

Tarkempi näkökulma on oikeusmaantieteellinen (Mitchell 2003; Blomley 
2014; vrt. Rannila tässä teoksessa). Aiempaan suomalaiseen tutkimukseen 
verrattuna artikkeli kiinnittyy enemmän oikeuteen kuin maantieteeseen (Ri- 
dell ym. 2009). Tarkastelu kaupunkilaisten oikeuksista kaupungissa osoittaa 
toisiinsa kytkeytyvien oikeuksien verkoston. Sitä arvioidaan sen perusteella, 
miten ihmisten erilaisia toimintaedellytyksiä ja mahdollisuuksia osallistua 
yhteiskunnan ja kansalaisyhteiskunnan toimintaan julkisessa tilassa säännel- 


lään. 


Kenelle kaupunkitila kuuluu? 


Julkinen tila on kaikkien vapaasti käytettävissä. Tämän lisäksi on puolijul- 
kisia tiloja, joista merkittävin osa palvelee julkisenhallinnon tai kaupan tarkoi- 
tuksia. Näiden tilojen käyttöä voidaan jossain määrin rajoittaa. Kolmas ryhmä 
on yksityinen tila, jossa yksityisyyden intensiteetti voi vaihdella esimerkiksi 
pihasta asunnon sisätiloihin, tai toimistorakennuksen aulasta lukittujen ovien 
takana oleviin työhuoneisiin. Edellä kuvatut jaottelut koskevat rakennettua 
ympäristöä. Rakennetun ympäristön ulkopuolella jokamiehenoikeudet koske- 
vat myös toisen omistuksessa olevaa aluetta. 

Oikeudellisessa yhteydessä tila on usein absoluuttinen, eli sitä tarkastellaan 
fyysisenä ja mitattavissa olevana tilana, joka voidaan esittää kartalla (Agnew 
1987, 13). Olennaisia ovat sijainti, etäisyydet ja se kuinka karttaan piirretyt 
tilaa jäsentävät geometriset kuviot nimetään. Oikeudellisesti tila on pystyt- 
tävä paikantamaan ja määrittämään sellaisella tarkkuudella ja pysyvyydellä, 
että siitä on mahdollista johtaa oikeuksia ja velvollisuuksia. Suurin osa tilasta 
omistetaan ja omistusoikeus on pystyttävä osoittamaan, useimmiten kartan, 
rajatolppien ja koordinaattien avulla (Blomley 2014, 78). 

Oikeusmaantieteessä voidaan käsitellä muitakin tilakäsityksiä, mutta 
silloin, kun oikeus toteuttaa yhteiskunnallista tehtäväänsä oikeuksien ja vel- 
vollisuuksien osoittajana, on perustana absoluuttinen käsitys tilasta. Kirjoi- 
tuksessa sivutaan myös relatiivista tilakäsitystä, jossa tila määrittyy suhteessa 
ihmisiin, asioihin, esineisiin tai tilanteisiin. Tällaiset käsitykset tilasta näky- 
vät, kun tilassa toimitaan ja huomioidaan tilaan liittyvät käsitykset ja tunte- 
mukset — ihmisten elämismaailma (Bäcklund 2002; ks. myös Pyyry ym.; Lei- 
no & Halme tässä teoksessa). Oikeudellisesti elämismaailma saa merkitystä, 
kun absoluuttista tilaa koskevat säännökset määrittävät myös tilan kokemista, 
joka voi muuttua, tai kokemusta voidaan muuttaa muuttamalla tilan määritys- 
tä (Braverman ym. 2014). Ihminen voi kokea alueella asumisen, alueen käyt- 
tötarkoituksen, kaupunkilaisidentiteettinsä tai kansalaisuutensa perusteella 
saman kaupunkitilan hyvin eri tavoilla kuin joku toinen kaupunkilainen, 
jolloin myös heidän oikeudelliset odotuksensa ja toimintansa ko. tilassa poik- 
keavat toisistaan. 

Oikeudellisessa näkökulmassa olennaista on se, miten oikeus ymmärretään 
kulloisessakin kontekstissa. Kaupunkitilan ja kaupunkilaisen oikeudellisessa 

tarkastelussa on kyse hierarkkisesti ja käsitteellisesti erilaisista oikeuksista, 
joista muodostuu kaupunkitilan oikeuksien, velvollisuuksien ja kieltojen ver- 
kosto. Verkoston muodostavat julkista valtaa sääntelevät lait ja normit. Kau- 
punki hallinnollisena yksikkönä on kunnallisen itsehallinnon nojalla oma it- 
senäinen oikeudellinen entiteettinsä, mutta samalla valtion tavoin osa julkista 
valtaa. Julkista valtaa sitovat normit sitovat myös kaupunkia, mutta kaupunki 
toimijana on aina myös suhteessa valtioon ja muihin julkisen vallan edustajiin. 

Kaupunkilaisella on ihmis- ja perusoikeuksia, jotka vaikuttavat etenkin 
vertikaalisuhteessa julkiseen valtaan. Vertikaalisuhteessa vastakkaisparit ovat 
julkinen valta ja yksilö. Horisontaalisuhteella tarkoitetaan puolestaan näkö- 
kulmaa, jossa julkisen vallan tehtävä on normeilla ja valvonnalla edistää kaik- 
kien ihmis- ja perusoikeuksien toteutumista yksilöiden välisessä kanssakäymi- 
sessä. Monilla ihmis- ja perusoikeuksilla on myös kollektiivinen ulottuvuus, 
kuten ympäristöperusoikeudella tai kulttuuriperinnöllä, joiden katsotaan ole- 
van kaikkien ihmisten yhteistä hyvää. 

Ihmisoikeudet on turvattu kansainvälisillä sopimuksilla, kun taas perusoi- 
keudet ovat kansallisella tasolla toteutettuja ihmisoikeuksia. Suomessa ihmis- 
ja perusoikeudet on turvattu perustuslaissa. Säännöshierarkiassa perustuslaki 
on ylimpänä ja sitä alemman tason lainsäädännön tulee olla perustuslain mu- 
kaista. Ihmis- ja perusoikeuksien rajoituksista voidaan säätää vain lailla. Jul- 
kisen vallan tehtävä on edistää ja toteuttaa perusoikeuksia mahdollisimman 
tehokkaasti. Kaupunkien toiminnasta ja kaupunkitilan käytöstä säädetään 
tavallisessa lainsäädännössä, jolla tarkoitetaan perustuslakia alempaa aineel- 
lista lainsäädäntöä. Aineellisella lainsäädännöllä saatetaan voimaan ihmis- ja 
perusoikeuksien velvoitteita eli toteutetaan ja myös rajoitetaan ihmis- ja pe- 
rusoikeuksia käytännössä. Lain nojalla voidaan antaa tarkentavia asetuksia ja 
lakeihin perustuvia ohjesääntöjä sekä muita normeja, mutta ne edellyttävät 
aina laissa olevaa oikeusperustetta eivätkä saa rajoittaa ihmis- ja perusoikeuk- 
sia kuin rajoitusedellytysten sallimissa puitteissa. 

Kansalaisyhteiskunnan elinvoiman näkökulmasta olennaisia ovat oikeu- 
det, joiden avulla julkisessa tilassa voi osallistua yhteiskunnan toimintaan. 
Näitä ovat erityisesti sananvapaus ja kokoontumisvapaus. Toisaalta julkisessa 


tilassa osallistuminen ja omien oikeuksien käyttö voi myös edellyttää kaupun- 

kilaista suojaavia oikeuksia, kuten yksityisyyden suojaa. Tilojen omistusta suo- 
jaa omaisuudensuoja, joten kaupunkitila on useiden ihmis- ja perusoikeuksien 


lomittama tila, jossa oikeuksia tarkastellaan toiminnan kautta. 


Kaupunkitilan määräytyminen 

Suomessa kaupunkimaisten alueiden rakentamista ja alueiden käyttöä ohjaa 
kaavoitus, josta säädetään maankäyttö- ja rakennuslaissa (Ekroos & Majamaa 
2015; ks. myös Kanninen & Bäcklund tässä teoksessa). Vuodesta 2000 on mää- 
ritelty valtakunnalliset alueidenkäyttötavoitteet, joihin kuuluu kokonaisuuk- 
sia, kuten toimiva aluerakenne, kulttuuri- ja luonnonperintö, virkistyskäyttö 
ja muita vastaavia yhdyskuntarakenteeseen liittyviä tekijöitä. Valtakunnanta- 
sosta seuraava on maakuntataso, josta vastaavat maakuntien liitot. Maakun- 
takaava on ohjenuora kuntien kaavoitukselle. Maakuntakaavassa painopiste 
on liikenneverkostossa, kuntien välisessä infrastruktuurissa ja ympäristön- 
suojelussa. Aluehallintovirastot määrittävät samalla pelastus- ja poliisitoimen 
tarpeet. Maakuntakaavassa määritellään myös yksityiskohtaisempaa alueen 
käyttöä, kuten tonttialueen antamisesta kaupunkialueen ulkopuoliselle kaup- 
pakeskukselle (Ekroos & Majamaa 2015). 

Tarkin kaavoitus tehdään kunnissa. Yleiskaavalla määritellään esimer- 
kiksi liikenneväylät koko kunnan alueella tai ohjeistetaan osayleiskaavalla 
esimerkiksi ranta-alueiden maankäyttöä. Yleiskaava ohjaa myös asemakaavan 
laatimista. Asemakaava on kaavoista yksityiskohtaisin. Siinä määritellään 
tarkemmin rakennusten koko, muoto ja rakennusmateriaalit sekä alueiden 
käyttötarkoitus. Myös julkinen tila määräytyy asemakaavassa, koska siinä 
määritellään esimerkiksi katualueet, torit ja yleiset virkistysalueet. Kaavoitus 
määrittelee samalla tilan luonteen yksityiseksi (kuten asuinkäyttö), puolijul- 
kiseksi (kaupallinen tai hallinnollinen käyttö) tai julkiseksi. Kaavoitus mää- 
rittää näin myös keille alueet kuuluvat ja oikeudellisen viitekehyksen alueen 
käytön ja toiminnan sääntelylle. Varsinaista velvoitetta kaavoittaa julkista ti- 
laa ei ole ja kenelläkään ei näin ollen ole myöskään juridista oikeutta vaatia 
julkisen tilan olemassaoloa. Alueiden yleinen tarkoituksenmukaisuus, suun- 


nittelutarvesääntely ja muut tekijät voivat epäsuorasti vaikuttaa onko julkisia 

tiloja pakko kaavoittaa. Teoriassa on siis mahdollista tilanne, jossa kaikki tila 
on joko yksityista tai puolijulkista. 

Kuntalaisten osallistuminen kaavoituksen eri tasoilla perustuu osallis- 
tamiseen kuulemisten kautta, huomautuksiin ja valituksiin (myös Rannila; 
Kanninen & Bäcklund tässä teoksessa). Maankäyttö- ja rakennuslain mukaan 
kaavoituksessa on kuultava niitä, joita kaavoitus koskee ja kaikilla on oltava 
mahdollisuus tutustua kaavoihin. Erikseen maankäyttö- ja rakennuslain 62 $ 
puhuu osallisista. Osallinen on pääsääntöisesti sellainen toimija, jonka talou- 
delliseen asemaan tai asumiseen kaava vaikuttaa. Lähtökohtana on yksityinen 
intressi, jolloin laajempaa kokonaisuutta koskeva kehittäminen tai osallistu- 
minen on kansalaisjärjestöjen ja kansalaisyhteiskunnan vastuulla. Tämä osal- 
listuminen kanavoituu usein julkiseen keskusteluun, jolloin se voi vaikuttaa 
poliittiseen päätöksentekoon, mutta muodollisesti osallistuminen perustuu 
yksityisintressiin (vrt. Rannila tässä teoksessa). 

Kaavoista viestiminen, asiakirjojen julkisuus ja kuuleminen kuuluvat hy- 
vän hallinnon ja julkisen vallan avoimuuden lähtökohtiin, jotka on turvattu 
ihmis- ja perusoikeuksin. Nämä keinot ovat osa kaavoituksen sääntelyä proses- 
sina, eivät niinkään kaavoituksen sisällöllistä sääntelyä. Viestiminen tarkoittaa 
usein virallisia ja hyvin muodollisia viranomaiskielellä kirjoitettuja ilmoituk- 
sia kaavan valmistelun aloittamisesta. Jotkut kaupungit lähettävät kaavoitus- 
yhteenvedon kaupunkilaisille kerran tai kaksi vuodessa. Osallistumishaasteet 
voivat kaavaprosessissa kertautua: kaavaan kuuluvat piirustukset ja pienois- 
mallit liittyvät absoluuttiseen tilakäsitykseen, jossa painopiste on sosiaalisen, 
symbolisen ja toiminnallisen tilan asemesta fyysisessä tilassa, minkä lisäksi 
kaavaprosessin kieli on juridista asiakieltä. Nämä yhdessä vaikuttavat siihen, 
että kaupunkilaiset eivät usein tiedä millä ”kielella” ja millä tavoin he voivat 
osallistua prosessiin (Backlund 2002, 148-152). Osallistumistilaisuudet ovat 
virallisia niin kutsun kuin menettelynkin osalta. Kaavapäätöksistä voi valit- 
taa ja valitusmahdollisuus kunnan päätösvaltaan kuuluvien kaavojen osalta on 
kunnallisvalitus, jonka voi tehdä kuka tahansa kuntalainen (ks. myös Rannila 
tässä teoksessa). Valitusten menestyminen on usein kytköksissä asiaan liitty- 
vään intressiin, johon ei kuulu yleisen tilan tarjoama mahdollisuus osallistua, 


kehittää ja toimia vapaasti. 


204 Pra BÄCKLUND, JOUNI HÄKLI & HARRY SCHULMAN (TOIM.) 


Kenelle kaupunkitila kuuluu? 


Uusi teknologia on tarjonnut uudenlaisia tapoja osallistaa kaupunkilaisia 
kaupunkitilan määrittämiseen. Viime vuosina erilaisia paikkatietopohjaisia 
sovelluksia asukkaiden näkemysten keräämiseen on otettu aktiivisesti käyt- 
töön useissa kunnissa (ks. Kahila & Kyttä tässä teoksessa). Osallistamisen 
kautta voidaankin saada monipuolista tietoa, jonka pohjalta voidaan laatia 
myös tiloja oikeudellisesti velvoittavia normeja. Esimerkiksi keväällä 2016 
Hämeenlinnan kaupunki hyödynsi suomalaista Cities Skylines -peliä järjestä- 
mällä kilpailun. Peliin oli yhdessä sen kehittäneen Colossal Orderin kanssa 
laadittu Hämeenlinnan karttapohja, jonka avulla pelaajat kehittivät näkemys- 
tä Katuman ja Kantolan kaupunginosien kaupunkitilan käytöstä. Ongelma 
kyseisessä toimintamallissa on, että ko. peli on kaupallinen ja sen levityksestä 
vastaa ruotsalainen Paradox Interactive. Osallistuakseen hankkeeseen oli kau- 


punkilaisen siis ostettava peli ja ladattava karttapohja. 


Julkisen tilan säätely ja suhde muihin tiloihin 


Julkinen tila on yksinkertaisesti kiteytettynä tila, jonne kuka tahansa voi men- 
nä kysymättä keneltäkään lupaa. Yksityisen tilan käytölle edellytetään sen si- 
jaan aina tilan omistajan hyväksyntä. Julkisen tilan tarkastelu edellyttääkin 
myös yksityisen tilan määrittelemistä. On kiinnostavaa, että oikeudellinen 
näkökulma tarjoaa tällä hetkellä enemmän yksityiseen kuin julkiseen tilaan 
liittyviä määritelmiä ja rajauksia. 

Yksityinen tila määrittää julkisen tilan fyysisesti: katua rajoittavat esimer- 
kiksi yksityisomisteiset rakennukset ja pihat. Toisaalta julkisia tiloja on muu- 
tettu yksityisiksi tai puolijulkisiksi omistuksen muutosten vuoksi. Suomessa 
tällaiset tilat ovat kauppakeskuksia ja muita tiloja, joihin ihmisillä on vapaa 
pääsy. Näin Suomessa yksityistetyt julkiset tilat ovat pääsääntöisesti puoli- 
julkisia. Yhdysvalloissa alueiden kehittämistä ja käyttömahdollisuuksia on 
tuettu järjestelmällä, jossa tila on yksityisestä omistuksesta huolimatta voitu 
määritellä julkiseksi tilaksi. Tällaista mallia on toteutettu esimerkiksi New 
Yorkissa, jossa ylläpitämällä julkista aukiota on ollut mahdollista saada lisää 
yksityisen tilan rakennusoikeutta (Kayden 2000). 

Julkista tilaa määritellään tarkemmin useissa säännöstöissä. Julkiseksi ti- 


laksi on nimetty esimerkiksi kadut, katuaukiot, torit, puistot, virkistysalueet, 

liikennealueet tai asemakaavan ulkopuoliset tilat, joita voidaan käyttää vapaas- 
ti. Rakennetun ympäristön ulkopuolella vaikuttavat jokamiehenoikeudet, jot- 
ka eivät kuulu artikkelin aihepiiriin, mutta ovat olennainen suomalainen tilan 
käyttöä säätelevä ilmiö. Monissa muissa maissa tilojen käytön lähtökohta on 
yksityisomistus, eikä sitä laajenneta jokamiehenoikeuksilla. 

Julkisen tilan kulkurajoituksista säädetään poliisilain perusteella sisämi- 
nisteriön asetuksella. Kulkurajoitettuja alueita ovat esimerkiksi pienet len- 
tokentät, vankilat, muuntoasemat ja voimalat, sekä ylimmän valtiojohdon 
käytössä olevat tilat. Kulkurajoituksia on säädetty myös puolustusvoimien 
käyttämille alueille. Vankilat, valtionjohdon ja puolustusvoimien tilat ovat 
julkisen vallan omistamaa tilaa, joiden käyttöä on rajoitettu erityissääntelyllä. 
Samassa yhteydessä on säädelty myös esimerkiksi sellaisten yksityisten yritys- 
ten kuin voimansiirtoyhtiö Fingrid ja öljynjalostamo Neste Oyj:n tilojen kul- 
kurajoituksista. 

Julkiseen tilan säätelyyn liittyy olennaisesti julkisrauha samalla tavoin 
kuin kotirauha suojaa yksityistä tilaa. Suomessa on turvattu oikeus yksityi- 
syyteen, johon kuuluu kotirauha. Kotirauhan piiriin kuuluvat koti, pihapiiri, 
mökki, hotellihuone ja asuntovaunu sekä muut tilat, joita käytetään kodin- 
omaiseen asumiseen ja joissa voi perustellusti olettaa olevansa kodinomaisessa 
tilassa (Neuvonen 2014, 107—136). Samanlaista suojaa antaa rikoslaissa krimi- 
nalisoinnilla suojattu julkisrauha, joka suojaa liikehuoneistoja, kokoustiloja, 
virastoja, kouluja, vankiloita, museoita, kasarmialueita tai tiloja, joissa on ih- 
misiä, mutta tila ei ole omistuksen tai käytön perusteella julkinen. Esimerkiksi 
virastotalon tai toimistotalon aula voi olla julkista tilaa, mutta ovien takana 
olevat työhuoneet ja henkilökunnan tilat olla julkisrauhan piirissä. 

Julkista tilaa eivät ole yksityisomistuksessa olevat suljetut alueet, kuten va- 
rastoalueet. Jos alueella oleskellaan luvatta, voi kyse olla koti- tai julkisrauhan 
rikkomisesta tai hallinnan loukkauksesta. Sen sijaan esimerkiksi taloyhtiön 
pihamaa ja nurmikko eivät ole minkään suojan piirissä, ellei niillä tapahtuva 
toiminta häiritse tai loukkaa asukkaiden oikeuksia tai alue ole aidattu. Erilai- 
silla yksityisalue -kylteillä ei ole merkitystä, jos alue ei kuulu edellä mainittujen 
oikeudellisten rauhojen tai esimerkiksi poliisilaissa tarkoitetun kulkurajoi- 
tuksen piiriin (vrt. Kallio & Häkli tässä teoksessa). 

Oikeudellisesti tilan yksityinen luonne toteutuu siten, etta ilman omista- 
jan suostumusta tapahtuva tilan käyttö tai tilaan saapuminen on rangaista- 
va teko. Tila voi olla myös edellä mainittujen julkisen vallan säätämien kul- 
kurajoitusten piirissä. Käyttörajoitukset perustuvat siis tilan omistamiseen, 
käyttötarkoitukseen ja suojeluun tilan loukkaukselta. Henkilö voidaan myös 
poistaa yksityisestä tilasta tai loukkaus keskeyttää. Julkisessa tilassa oleskelu 
tai käyttö ei sen sijaan edellytä kenenkään suostumusta eikä ketään voida pois- 
taa tilasta oleskelun ja säännöksiä noudattavan käytön perusteella. Julkinen 
tila oikeudellisesti määriteltynä on kaupunkitilaa, joka on vapaata yksityiseen 
tilaan kohdistuvista käyttörajoitteista ja seurauksista eikä siihen kohdistu käyt- 
tö- tai kulkurajoitusta. 

Avoimen julkisen tilan ja suljetun yksityisen tilan väliin sijoittuu puoli- 
julkinen tila. Kaupungissa suurin osa puolijulkisesta tilasta on kaupallista ti- 
laa. Puolijulkiseksi tilaksi on mainittu myös taloyhtiöiden pihat ja vastaavat 
alueet, mutta ne ovat enemmän puoliyksityisiä, koska lähtökohta on yksityis- 
omistuksessa ja -käytössä. Kaupallinen tila kuten ostoskeskukset, virastot ja 
vastaavat on määritelty avoimeen julkiseen käyttöön, jota kuitenkin voidaan 
rajoittaa määrättyjen ehtojen täyttyessä. Esimerkiksi kauppakeskuksissa tilan 
valvontaan kohdistuva intensiteetti vaihtelee sen mukaan, onko kyse liikkees- 
tä vai käytävästä: käytävä on enemmän julkista tilaa ja käytävältä henkilön saa 
poistaa vain häiritsevän, vaarallisen tai päihtyneen käytöksen perusteella. Sen 
sijaan liikkeistä henkilön saa poistaa tai pääsyn liikkeeseen estää lähes vapaas- 
ti, kunhan peruste ei ole syrjivä eli esimerkiksi sukupuoli tai ihonväri. Kauppa- 
keskuksissa keskeistä on, että niissä oleskeluun liittyy kaupallisuus. Kaupalli- 
suus vastaa joidenkin käyttäjien oletuksia. Samalla kaupallisiin tiloihin liittyy 
oletus valvonnasta, joka vahvistaa turvallisuudentunnetta ja antaa syyn käyt- 
tää puolijulkista tilaa. Lähtökohta on kaupallisten palveluiden käyttäminen ja 
kaupalliselle informaatiolle alttiina oleminen, mutta tilan varsinainen käyttö- 
tarkoitus- ja kokemus riippuvat aina käyttäjistä, ei niinkään tilan omistajasta. 
Esimerkiksi Nuorison oleskeluun liittyvissä tutkimuksissa korostuu tarve olla 
samassa tilassa muiden nuorten kanssa ja poissa aikuisten kontrollista (Tani 


2012). 

Yhdysvaltain Floridassa sijaitsevaa Disney Worldia on kutsuttu maailman 
ensimmäiseksi tekijänoikeudella suojatuksi kaupunkitilaksi. Vastaavia viihde- 
tuotteisiin perustuvia huvipuistoja ja alueita on maailmalla paljon. Luonteel- 
taan tilat ovat puolijulkisia, mutta tekijänoikeus ja usein tavaramerkkioikeus 
antavat lisää mahdollisuuksia määritellä sitä, kuinka tilasta voi keskustella ja 
tilaa voi muuttaa. Tilaan kohdistuu enemmän yksinoikeuden omistajalle anta- 
via oikeuksia kuin tyypilliseen puolijulkiseen tilaan. Suomessa vastaavanlaisia 
esimerkkejä ovat Muumimaailma ja Angry Birds -leikkipuisto. Samalla kun 
lapsille annetaan mahdollisuus leikkipaikkaan, markkinoidaan hahmovierai- 
luiden ja logojen avulla tekijänoikeudella ja tavaramerkillä suojattuja tuotteita 
ja brändiä, minkä vuoksi leikkipuistojen laitteiden ilmiasu saa myös tekijänoi- 
keuden ja tavaramerkin suojan. 

Puolijulkisten ja etenkin julkisten tilojen kaupallistuminen on ongelmal- 
lista, koska tilojen käyttö on riippuvaista ostovoimasta ja halusta kuluttaa. 
Samalla päätösvalta tilojen käytöstä on siirtynyt demokraattisesti valitulta 
julkiselta vallalta yksityisille. Tämä mahdollistaa tarkemman rajauksen siitä 
kuka tilaa voi käyttää. Julkisten tilojen kaventuessa vähenevät myös ihmisten 
mahdollisuudet osallistua yhteiskunnan ja kansalaisyhteiskunnan toimintoi- 
hin. Mitä huonommin julkinen tila on tavoitettavissa ja mitä enemmän sii- 
hen kohdistuu rajoituksia, sitä vähemmän on tilaa spontaanille ja ihmisistä 
itsestään lähtevälle osallistumiselle (Massey 2005, 150-155). Muutos ei ole 
yksiselitteisesti kielteistä, mutta on syytä huomioida oikeusjärjestelmän mah- 
dollistamat rajoitukset sille, kuinka tilaa käytetään ja kuka sitä voi käyttää 
(Koskiaho 2002). 


Julkisen tilan tarkoitus ja sen valvonta 


Kaupunkisuunnittelussa julkinen tila nähdään usein vertauskuvallisesti kau- 
punkilaisten olohuoneena tai kohtauspaikkana, jolloin se on osa kaupunki- 
laisten sosiaalista elämää ja jopa sen mahdollistaja. Hannah Arendtin mukaan 
julkisessa tilassa näyttäydytään muille ja pyritään vuorovaikutukseen muiden 
kanssa, mikä korostaa, että julkisella tilalla on oma erityinen roolinsa yhteis- 
kunnassa (Arendt 2002). Julkinen tila onkin tarjonnut etenkin ylemmille 


yhteiskuntaluokille tilan, jossa myös eri sukupuolta olevat ovat voineet sove- 

liaasti näyttäytyä ja tulla nähdyiksi. Tällaisesta tilasta hyvä esimerkki on Jane 
Austenin useissa romaaneissa näyttämönä toimivan Bathin kaupungin suuret 
aukiot ja ruohokentät. 

Jürgen Habermasin ajattelussa julkinen tila toimii kontekstina demokraat- 
tiselle ja vastavuoroiselle keskustelulle, joka johtaa yhteiseen mielipiteenmuo- 
dostukseen (Habermas 2004). Julkisen tilan kautta vaikutetaan yhteiskuntaan 
ja kansalaisyhteiskuntaan, jolloin huoli julkisen tilan lisääntyvästä valvonnas- 
ta ja muuttumisesta puolijulkiseksi on myös ymmärrettävää. On jopa puhuttu 
julkisen tilan kuolemasta, joka liitetään väitteeseen kaupunkien kasvavasta de- 
mokratiavajeesta, koska puolijulkisessa tilassa ihmis- ja perusoikeutena turvat- 
tuja osallistumisoikeuksia voidaan rajoittaa helpommin kuin julkisessa tilassa 
(Massey 2005, 152-153). Esimerkiksi sosiologi Zygmunt Bauman on todennut, 
että puolijulkiset tilat rohkaisevat mieluummin käymiseen kuin kanssakäymi- 
seen (Bauman 2002). 

Julkinen tilaa käyttävät paitsi kaupungin asukkaat, myös kaupungissa 
työssäkäyvät ja kaupungissa vierailevat ihmiset. Julkinen tila altistaa kaupun- 
gin ja yhteiskunnan monimuotoisuudelle ja monipuolisuudelle, koska ketään 
ei voida ilman perustetta sulkea sen ulkopuolelle. Kaupungin imagossa julki- 
nen tila on se tila, joka tyypillisesti esittäytyy kuvissa ja jossa kaupunkilaiset 
ovat yhdessä erilaisissa tapahtumissa. Tila tuo yhteen erilaiset toimijat ja tukee 
näin osallistumista. Usein viitataan antiikin agoroihin, joissa markkinoiden 
lisäksi keskusteltiin politiikasta ja filosofiasta vapaiden miesten kesken. Tämä 
muistuttaa samalla myös siitä, että kohtaamiset eivät koskaan ole sosiaalisesta 
kontrollista vapaata. 

Tilojen valvontaan liittyy olennaisesti ajatus niiden turvallisuudesta. Val- 
vontaan liittyy järjestyksen ylläpito. Kaupunkien järjestyssäännöt korvannut 
järjestyslaki oikeuttaa poliisin puuttumaan toimintaan julkisessa tilassa, jos 
se on tarpeen henkilöiden suojan, omaisuuden suojan tai häiritsevän käytök- 
sen vuoksi. Rikoslaissa on kriminalisoitu erikseen vaaran aiheuttaminen ja 
sukupuolisiveellisyyden julkinen loukkaaminen. Tuntemattomien ihmisten 
kokoontuminen julkiseen tilaan voi myös luoda turvattomuutta, jonka vuok- 
si tiloihin asennetaan valvontakameroita, tai alueella käy vartijoita. Suomessa 


kameravalvonnasta ei ole varsinaista lainsäädäntöä, vaan sitä säännellään epä- 

suorasti salakatselusäännöksen kautta. Suuri osa julkisesta tilasta on jonkin- 
laisen kameravalvonnan piirissä. Kameravalvonnan kattavuudesta huolimatta 
eivät viranomaiset, saati yksityiset pääse käsiksi kaikkeen valvonnan avulla 
saatuun tietoon. Toisten ihmisten kotirauhan suojaamaa aluetta ei saa kuvata, 
ja jos kameravalvonnassa voidaan tunnistaa henkilö, on kyse henkilötiedosta, 
jota säännellään puolestaan henkilötietosääntelyn kautta. Tämän vuoksi ka- 
meravalvonnasta tulee ilmoittaa selkeästi. Toisaalta valvonta voi myös lisätä 
pelkoa, jolloin julkinen ja puolijulkinen tila koetaankin turvattomaksi (Kos- 
kela 2009). 

Valvonta kytkeytyy myös kysymykseen julkisen tilan ”pintojen”? kayttami- 
sestä. Esimerkiksi graffitteja voidaan pitää töhryinä, joita tekemällä voi syyl- 
listyä rikokseen, tai on ainakin velvoitettu maksamaan graffitin siivouksen 
aiheuttamat kulut (Nyyssönen 2009). Graffitit voidaan käsittää myös taitee- 
na ja joihinkin julkisiin tiloihin on erikseen tilattu graffititaidetta. Graffitien 
vastustamiseen puolestaan liittyy kaksi ulottuvuutta: graffitit luovat kuvaa 
ympäristön turvattomuudesta ja osa graffitintekijöistä edustaa sellaisia alaryh- 
miä, jotka on helppo leimata. Graffitit voivat olla myös osa joidenkin (nuori- 
so)ryhmien ideologiaa, jolloin ne ovat osa poliittista taistelua tilan luonteesta 
(Koskela 2009, 282—293). Ruotsalaisen kaupunkitaiteilijan Akayn mukaan 
nimetty akaysmi perustuu ajatukseen, että kaupunkitila on yksityinen tila, 
jota kukin voi järjestellä kuin olohuonetta (Kymäläinen 2009, 91-92). Toi- 
sena ääripäänä Helsingin Stop töhryille -kampanjassa kaikki pinnat nähtiin 
omaisuutena ja pintoihin koskeminen oli turmelemista, riippumatta oliko tila 
julkista vai yksityistä. Nykyään Helsingissä on luvallisia graffitiseiniä ja suuria 
seinämaalauksia. Vuoden 2017 aikana erityisesti nämä suuret seinämaalaukset 
eli muraalit ovat kasvattaneet suosiotaan Suomessa. 

Graffitikysymyksessä voidaan painottaa sananvapautta ja taiteen vapautta, 
tai rajata ne pois vetoamalla ainoastaan omaisuudensuojaan (Neuvonen 2012, 
385). Teoreettisena kysymyksenä voidaan pohtia esimerkiksi tunnetun katu- 
taitelija Banksyn teoksia, joilla on suuri varallisuusarvo. Teoksen poistamises- 
ta töhrynä voisi siten olla enemmän haittaa omaisuudelle kuin sen säilyttämi- 
sestä. Töhryn ja taiteen raja on kiinni arvostuksesta, jolla voi olla oikeudellisia 


seurauksia, jos graffitien taiteellista arvoa ja varallisuusarvoa määritellään. 

Tämä edellyttää portinvartijoita: mediaa ja mesenaatteja. Tämä jakaa graffi- 
tintekijöitä ja katutaiteilijoita, sillä osalle paheksunta on osa toimintaa, jolloin 
tarkoitus on toimia sosiaalisia normeja vastaan ja toisinaan jopa rikkoa lakia 


(Fransberg 2014, 295—296). 


Julkisen tilan käytön rajoitteet oikeudellisesti 


Poliittiseen osallistumiseen kuuluu perusoikeutena turvattu mahdollisuus 
osoittaa mieltä ja kokoontua. Tällaiseen toimintaan julkista tilaa on käytetty 
aina, kun taas yksityisen tai puolijulkisen tilan kohdalla toimintaa voidaan ra- 
joittaa tai jopa kieltää. Kokoontumisvapauteen liittyy sananvapauden käyttöä, 
kun kokoontumisessa esitetyt näkemykset saavat sananvapauden suojaa (Neu- 
vonen 2012, 157—161). Julkisessa tilassa vallitsee suurin sananvapaus, jota voi- 
daan rajoittaa jälkikäteisten seurausten kautta lähinnä vain, kun ihmisille tai 
omaisuudelle aiheutuu haittaa. Rajoitukset eivät välttämättä ole kannattavia, 
kuten Helsingin kaupungin kallis ja tehoton Stop töhryille -kampanja osoitti. 

Kokoontumisvapautta turvaavan kokoontumislain mukaan kokoontumi- 
sista tulisi tehdä ilmoitus poliisille. Vaikka ilmoitusta ei tehtäisi, tulee poliisin 
sietää kokoontuminen. Poliisin velvollisuutena on varmistaa kokoontumisten 
sujuminen ja turvallisuus. Poikkeuksena sellaiset kokoontumiset, jotka aiheut- 
tavat uhkaa ihmisille tai omaisuudelle tai muuten rikkovat lakia. Sietämisestä 
käy esimerkkinä punkkariryhmien Helsingissä toteuttamat kadunvaltaukset, 
joista ei tehty ilmoitusta poliisille. Yksi kadunvaltauksista tukki keskeisen ris- 
teyksen tunneiksi. Poliisi kuitenkin salli kadunvaltauksen jatkumisen, turvasi 
järjestyksen ja jälkeenpäin kiitti tapahtumaa rauhallisuudesta. 

Kansalaisten mahdollisuudet järjestää julkisia tapahtumia voivat olla myös 
riippuvaisia tilan käyttöön liittyvistä kustannuksista. Mielenosoituksia ja pie- 
nimuotoista markkinointia varten ei tarvitse hankkia lupaa kaupungilta eikä 
maksaa julkisen tilan käytöstä. Sen sijaan, jos tapahtuma tarvitsee tilaa, telt- 
toja yms. rakenteita, on haettava maksullinen lupa. Poikkeuksena tilaisuudet, 
jotka on järjestetty ilman lupaa, mutta jotka kuuluvat sietämisvelvollisuuden 
piiriin. Tällaisista tilaisuuksista ei veloiteta, vaikka tapahtuma rajoittaisi jul- 


kisen tilan käyttöä. 

Toinen esimerkki julkisessa tilassa tapahtuvien kokoontumisten tai tapah- 
tumien sääntelystä muuten kuin kokoontumislainsäädännön kautta liittyy ri- 
koslaissa kriminalisoituun sukupuolisiveellisyyden julkiseen loukkaamiseen, 
jota sovelletaan nykypäivänä niin sanottuun puskaseksiin ja itsensäpaljasta- 
jiin. ”Loukkaaminen” voi toteutua myös julkisissa esityksissä, joissa on näh- 
tävissä alastomuutta tai sukupuoliyhteys. Säännöstä on sovellettu esimerkiksi 
Baltic Circle -teatterifestivaalin teatteriesitykseen, jossa vanhan naishenkilön 
oli tarkoitusistua alasti kopissa kadulla. Poliisin mukaan tässä tapauksessa 
syyllistyttäisiin rikokseen ja tilanne ratkaistiin pukemalla naishenkilölle alus- 
vaatteet. Monissa muissa maissa esitys on kuitenkin toteutunut suunnitellus- 
ti ja Suomessakin on aiemmin esitetty alastomuutta sisältäviä taide-esityksiä 
julkisessa tilassa. Poliisin päätöksestä valitettiin hallinto-oikeuteen, jonka 
mukaan poliisin päätös kuitenkin oli oikea, koska ohikulkijoita ei informoitu 
esityksestä ja esitys olisi voinut aiheuttaa joissakin ohikulkijoissa pahennusta. 
Korkeimman hallinto-oikeuden ratkaisun 2017:151 mukaan poliisilla ei silti 
ollut oikeutta kieltää tapahtumaa. KHO:n mukaan rikoksen tunnusmerkistön 
täyttyminen oli tulkinnanvaraista ja tällainen ennakkotulkinta ei oikeuttanut 
loukkaamaan perustuslaissa turvattua kokoontumisvapautta. Keväällä 2016 
maksullisen taidefestivaalin yhteyteen suunniteltiin puolestaan valaisema- 
tonta telttaa, jossa täysi-ikäiset henkilöt voisivat harrastaa seksiä. Festivaalijär- 
jestäjän tuli vastuu- ja lupakysymysten vuoksi hankkia kokoontumiselle lupa 
poliisilta, joka epäili paritusta. Nämä kaksi esimerkkiä osoittavat, että joissa- 
kin tapauksissa huolimatta oikeudesta kokoontumiseen ja poliisilla olevasta 
sietovelvollisuudesta, voidaan kokoontumisia rajoittaa muiden lakien kautta. 
Usein nämä toimenpiteet ovat ristiriidassa sovelletun lain tarkoituksen, ko- 
koontumislain tarkoituksen ja kokoontumisvapauden kanssa. 

Kolmas esimerkki liittyy uhka-arvioon. Tammikuussa 2013 suomalaista 
äärioikeistoa käsittelevään kirjaan liittyvässä tapahtumassa Jyväskylän kirjas- 
tossa oli häiriöitä ja ihmistä puukotettiin. Vastaava tilaisuus Kotkassa perut- 
tiin, koska poliisi epäili tilaisuuden turvallisuutta ja edellytti pelastuslain mu- 
kaista suunnitelmaa sekä järjestysmiehiä, vaikka tilaisuuksien turvallisuuden 
takaaminen on poliisien velvollisuus. Tilaisuus peruuntui koska pelastuslain 


pelastussuunnitelma tulee toimittaa neljätoista vuorokautta ennen tilaisuut- 

ta, eikä näin tapahtunut. Määräaika kokoontumisilmoitukselle on puolestaan 
viisi vuorokautta. Poliisin on turvattava tilaisuus myös silloin, jos tilaisuudesta 
ei ole tehty ilmoitusta ja tarvittaessa määräajasta on joustettava. 

Esimerkit osoittavat, että oikeudellinen viitekehys mahdollistaa erilaisia 
ratkaisuja julkisten tilojen käytöstä, vaikka se on periaatteessa kokoontu- 
misvapauden ja kokoontumislain perusteella turvattu. Kadunvaltaukset ovat 
olleet järjestäjälle ilmaisia, kun taas luvallisesta toiminnasta voidaan pyytää 
korvaus. Toisaalla kokoontumisvapautta on rajoitettu vetoamalla rikoslain 
säännöksiin ennen rikosta, tai on edellytetty muun lainsäädännön mukaista 
suunnitelmaa tai menettelyä. Sallivasta menettelystä on hyvänä esimerkkinä 
se, Helsingin Juhlaviikkojen Huvilateltalle kaavoitettiin oma alue melusta 
syntyneen keskustelun jälkeen, jolloin meluilmoitusten asemesta konserttitoi- 
mintaan riittää rakennuslupa ja meluselvitys ympäristökeskukselle. 

Suomessa on perinteisesti totuttu rauhallisiin mielenosoituksiin. Poik- 
keuksina esimerkiksi itsenäisyyspäivän Kuokkavieras-tapahtumat ja Smash 
Asem -mielenosoitus, joissa aiheutettiin vahinkoa omaisuudelle ja poliisi tur- 
vautui myös voimatoimiin. Vastamielenosoituksia Suomessa ei ollut ennen 
vuosien 2015—2016 pakolaiskriisiä. Etenkin rasismin vastustajat ovat väit- 
täneet poliisin suojelevan äärioikeiston mielenilmauksia ja puuttuvan vasta- 
mielenosoitukseen. Ihmisoikeustuomioistuimen ratkaisukäytännön mukaan 
rauhanomaista mielenosoitusta tulee kuitenkin suojata väkivaltaiselta vasta- 
mielenosoitukselta, tai muunlaiselta fyysiseltä provokaatiolta. Samaan rajan- 
vedon problematiikkaan kuuluvat myös esimerkiksi jalkapallojoukkueiden 
kannattajien marssit. Parhaimmillaan ne ovat kulttuuria ja osallistumista 
oman yhteisön toimintaan, varjopuolena on esiintynyt yhteenottoja ja ää- 
rioikeiston tunnuksia. Itse stadionit ovat pääsääntöisesti puolijulkisia tiloja, 
joihin tarvitaan pääsylippu ja järjestäjällä on tarvittaessa oikeus poistaa niistä 
henkilöitä. 

Toimimiseen ja osallistumiseen liittyy myös kysymys, miten yksittäinen 
henkilö voi toimia eri tiloissa ja millaisia toimia häneen voi kohdistua. Yk- 
sityisyyden suojaa kaupunkitilassa arvioidaan paikkakriteerillä, joka liittyy 
henkilö- ja tilannekriteeriin. Julkisessa asemassa olevalla henkilöllä ei ole yk- 


sityisyyden suojaa julkisella paikalla, toisin kuin tavallisella henkilöllä. Suojan 

arviointiin liittyy myös se, onko kyseessä sellainen asia tai tapahtuma, jolla on 
yhteiskunnallista merkitystä tai kiinnostavuutta, jolloin tapahtuman luonne 
vähentää yksityisyyden suojaa. Arviointi on aina kokonaisarviointi ja perustuu 
moniin kriteereihin (Neuvonen 2014, 224-231). Mielenosoitukset ja tempa- 
ukset ovat pääsääntöisesti yhteiskunnallisesti merkittäviä ja kiinnostavia ta- 
pahtumia. 

Julkiseen asemaan liittyy yhteiskunnallista valtaa esimerkiksi poliitikkona, 
korkeana virkamiehenä tai taloudellisena toimijana. Ministerien, kansanedus- 
tajien ja yritysjohtajien yksityisyyden suoja on aseman perusteella rajoitetumpi 
kuin tavallisen kansalaisen. Paikallisten poliitikkojen ja yhteisön vaikutta- 
jien suojaa voidaan arvioida myös aseman perusteella. Väliinputoajiksi jäävät 
julkisuuden henkilöt eli julkkikset, joihin kohdistuu yleistä mielenkiintoa ja 
jotka oma-aloitteisesti tuovat esiin yksityiselämäänsä. Julkkikset ovat mieli- 
pidevaikuttajia, jolloin yksityisyyden suojaa arvioidaan suhteessa muihin kri- 
teereihin ja henkilön toimintaan. Jos julkkis toistuvasti pyrkii julkisuuteen, 
voidaan suojan tasoa arvioida eri tavalla kuin jos henkilö on julkisuudessa vain 
työnsä yhteydessä. Kaupunkitilassa esiintyy näin erilaisia yksityisyyden aluei- 
ta. Kotona yksityisyyttä turvaa kotirauha ja tunkeutumisen, salakatselun ja 
salakuuntelun kriminalisointi. Kodin piiri antaa eniten suojaa kun henkilö 
on tilanteessa, jossa yksityisyyden suojan intensiteetti on vähentynyt. Suoja ei 
täysin katoa julkisessa tai puolijulkisessa tilassa, mutta suojan aste heikkenee 


ja suojan arviointi monimutkaistuu. 


Lopuksi: oikeuden tyhjä taulu — oikeus ja politiikka 
Oikeudellinen näkökulma kaupunkitilaan paljastaa, että suhteessa valtaan ja 
merkitysten antamiseen oikeus on monilta osin tyhjä taulu. Tyhjään tauluun 
piirretään poliittisella liidulla. Oikeuden tauluun kirjaamalla luodaan mää- 
ritelmiä, joita oikeuskoneisto toteuttaa. Piirtämällä alue julkiseksi tilaksi sii- 
hen liitetään julkiseen tilaan kohdistuvat oikeudet ja velvollisuudet. Oikeus 
ymmärrettynä lainsäädännöksi ja tuomioistuinratkaisuiksi on vallankäyttöä, 
jossa oikeudellisesti määritellyn prosessin kautta poliittisista päätöksistä tulee 
oikeutta, joka sitoo vallankäytön kohteita, poliittista toimintaa ja oikeuden 
käyttöä. Oikeus on jäädytettyä politiikkaa. Joskus osa voidaan sulattaa” tai 

”pilkkoa”, mutta oikeus on politiikan teon väline ja toisaalta politiikan reuna- 
ehtojen määrittäjä. Myös ihmis- ja perusoikeudet ovat sovittuja asioita, joita 
voidaan muuttaa tai sovitusta voidaan poiketa. 

Kaupunkitilan määräytymisessä on kyse poliittisesta prosessista, jota oi- 
keus määrittää: kaavat sitovat ja osallisia on kuultava, mutta kaavan sisältöön 
oikeus ei ota kantaa. Kaavoitusprosessiin voidaan sisällöllisin keinoin puuttua 
vain, jos siinä rikotaan jotain oikeutta tai jätetään jokin velvollisuus toteutta- 
matta. Kaavoissa määritellään julkisen tilan alueet, mutta velvollisuutta julki- 
sen tilan kaavoittamiseen ei ole. 

Yksityisyyden suojan asteen vaihtelut julkisessa tilassa riippuvat määrit- 
telyistä ja määrittelijöistä. Julkisessa tilassa kaupunkilaisilla on yksityisyyden 
kehiä, joita voidaan kasvattaa tai tuhota. Yksityisyyden kehät ovat olennaisia 
julkisen tilan käyttämisessä. Jos kaupunkilaisella ei ole suojaa toisilta kaupun- 
kilaisilta, ei julkisen tilan käyttäminen houkuta. Vastineeksi turvallisuudesta 
joutuu altistumaan valvonnalle. Valinta yksityisyyden ja valvotun turvallisuu- 
den välillä on arvokysymys. 

Julkisen tilan käyttäminen itsensä toteuttamiseen ja yhteiskunnalliseen 
osallistumiseen on riippuvaista siitä, kuinka määritellään sallittu taide, sal- 
littu oleskelu tai kuinka sananvapautta, taiteen vapautta tai kokoontumisva- 
pautta tulkitaan. Tulkinnat ovat poliittisia kysymyksiä: jos kaavamuutoksel- 
la mahdollistetaan kevyempi melusääntely niin sen tekevät poliitikot ja jos 
poliisi tulkitsee luovasti kokoontumisvapautta, voi poliittinen johto puuttua 
poliisin toimintaan. Kysymys palautuu poliittisiin arvovalintoihin. Oikeuden 
kautta käytetään valtaa, joka kaupungissa näkyy julkisen tilan käyttömahdol- 


lisuuksina. 

Meluisa osallistuminen kamppailuna 


kaupunkitilasta — tapaus Kiikelinpuisto 


Kirsi Pauliina Kallio ja Jouni Häkli 


Johdanto: Melua tyhjästä? Arkinen toimijuus kaupunkipolitiikassa 


Kansanvallan toteutumisen edellytyksinä pidetään ihmisten mahdollisuutta 
julkiseen mielipiteen ilmaisuun sekä valtion velvoitetta järjestää kansalaisille 
yhdenvertaiset mahdollisuudet vaikuttaa julkiseen päätöksentekoon (ks. myös 
Jäntti ym. tässä teoksessa). Liberaalin kansalaisuuden keskiössä ovat täten jul- 
kisuus, osallisten ääni sekä yleisistä asioista huolehtiminen yhdessä. Periaat- 
teita voidaan toteuttaa sekä edustuksellisen että suoran demokratian keinoin, 
joten käytännössä kansalaisten toiminta voi saada varsin monenlaisia muotoja 
ja toteutua yhteiskunnassa eri tavoin kansanvallan muodoista ja perinteistä 
riippuen. 

Kriittisessä kansalaisuuden tutkimuksessa on kiinnitetty huomiota yleis- 
ten demokratiaperiaatteiden heikkouksiin (Fraser 2008; Isin 2012). Yhtäältä 
ei ole itsestään selvää kenen pitäisi kulloinkin voida osallistua esimerkiksi 
kaupunkitilan suunnittelua koskeviin kysymyksiin, sillä mielenkiinto suun- 
nittelukysymyksiin ei välttämättä ole palautettavissa tietyssä kaupunginosassa 
asumiseen (Bäcklund 2002; Bamberg 2014; Mäenpää ym. tässä teoksessa). Toi- 
saalta kaikkien ei ole yhtä helppoa päästä julkisen keskustelun piiriin (Barbero 
2012; Bäcklund & Kallio 2012; Lee 2014). Lisäksi kansalaisten "äänen laatu, 
mukaan lukien asiasisältö ja esittämistapa, vaikuttavat näkemysten kuulluk- 
si tulemiseen (Lapintie 2002; Häkli 2002; Rannila tässä teoksessa). Ihmisten 
edellytykset hyödyntää tarjolla olevia vaikuttamismahdollisuuksia vaihtelevat 
niin ikään yksilöittäin ja ihmisryhmittäin (Bassel & Lloyd 2011). Kuten Häi- 
kiö (2014, 121—122) Fraseria (2008) mukaillen esittää, ”usein väheksytyt ja tun- 


nustamatta jäävät kansalaisryhmät ovat muita ryhmiä heikommassa asemassa 

taloudellisesti, ja samalla heidän yhteiskunnalliset osallistumismahdollisuu- 
tensa ovat muita heikommat” (myös Häikiö & Snellman tässä teoksessa). Ta- 
loudellisen eriarvoisuuden ohella kansalaisten toimijuutta rajoittavat ja mah- 
dollistavat myös muut yhteiskunnalliset asemat. Siinä missä hyvin koulutettu, 
kaupunkiseudulla asuva ja vakavarainen syntyperäinen suomalainen aikuinen 
voi halutessaan melko helposti ottaa kantaa itseään koskettaviin asioihin eri 
kansalaisosallistumisen kanavien tai järjestötoiminnan kautta, voi vaikkapa 
kouluttamaton, syrjäseudulla asuva ja heikossa taloudellisessa tilanteessa elä- 
vä maahanmuuttajataustainen somaliansuomalainen lapsi olla huomattavasti 
heikommassa asemassa kansalaisuuden käytäntöjen toteuttamisen osalta (vrt. 
Saeid 2010). 

Sekä tutkimuksessa että kansalaistoiminnassa (järjestötoiminta, aktivismi) 
onkin alettu kiinnittää huomiota sellaisiin kansalaisuuden ulottuvuuksiin, 
jotka täydentävät vakiintuneita osallistumisen muotoja. Koska kaikkien ääni 
ei pääse yhtä hyvin kuuluviin julkisessa keskustelussa, on esitetty, että ihmisiä 
tulisi kuunnella myös matalan kynnyksen toimintaympäristöissä (esim. Buffel 
& Phillipson 2015; Percy-Smith 2016). Esittämisen tapojen osalta tarvitaan 
herkkyyttä moninaisille mielipiteiden ja kokemusten ilmaisemisen muodoille. 
Lisäksi järjestelmien ulkopuolella tapahtuvaa kantaaottavaa toimintaa tulisi 
huomioida nykyistä laajemmin, koska osallistumisjärjestelmät eivät käytän- 
nössä voi tarjota kaikille ihmisille yhdenvertaisia mahdollisuuksia vaikuttaa 
julkisen päätöksenteon piirissä oleviin asioihin. Kaiken kaikkiaan, kriittistä 
kansalaisuuden teoriaa kehystää ajatus luovuttamattomasta oikeudenmukai- 
suudesta, jonka keskeiset periaatteet Nancy Fraser (2008, 16) kiteyttää seu- 
raavasti: ”Oikeudenmukaisuus edellyttää yhteiskunnallisia järjestelyjä, jotka 
mahdollistavat kaikille ihmisille osallistumisen yhteisölliseen elämään vertai- 
sina. Epäoikeudenmukaisuuden torjumiseksi on purettava institutionalisoitu- 
neita esteitä, jotka estävät ihmisiä osallistumasta yhdenvertaisesti sosiaaliseen 
kanssakäymiseen” (käännös kirjoittajien). 

Laajaa kansalaisuuskäsitystä puoltavat puheenvuorot perustuvat kriitti- 
seen kansalaisuus- ja demokratiateoreettiseen tutkimukseen, jonka vaiku- 
tusvaltaisiin nykyajattelijoihin kuuluvat muiden muassa Jacques Ranciére 
ja Engin Isin (ks. myös Rättilä & Rinne tässä teoksessa). Ranciére (1994) on 

laajentanut ymmärrystä kansalaisen äänen muodostumisesta, ilmaisemisesta, 
kuulumisesta ja kuulluksi tulemisesta melun käsitteen kautta. Isinin (2012) 
ajatus tekojen kansalaisuudesta puolestaan tarjoaa täydentävän näkökulman 
kansalaisasemaan perustuvien vakiintuneiden käytäntöjen rinnalle. Yhdessä 
Ranciéren hahmottelema melun ja äänen jatkumo ja Isinin näkemys kansalai- 
suudesta tekoina luovat edellytyksiä kyseenalaistaa perinteisiä kansalaisosallis- 
tumista koskevia käsityksiä. 

Kasitteellinen liukumo melusta (bruit) ääneen (voix) on osa Ranciéren po- 
liittisen toimijuuden ulottuvuuksia käsittelevää filosofiaa. Hannah Arendtin 
(1958) hengessä hän rinnastaa äänen käytön yhteisöissä ja yhteiskunnassa ta- 
pahtuvaan kantaaottavaan aktiivisuuteen. Ihmiset toimivat äänen kautta 
osana poliittisia yhteisöjä (a politique). Melu puolestaan viittaa arkisempaan 
toimeliaisuuteen, joka on äänen muodostamisen ja käyttämisen perusta; kan- 
taaottavat asenteet ja teot rakentuvat jokapäiväisten kokemusten ja tekemisten 
pohjalta. 

Ranciéren ajattelussa sosiaalinen toimijuus muuttuu poliittiseksi (Ce 
politigue) asettuessaan suhteeseen yhteiskuntapolitiikan (po/ice) kanssa. Tämä 
suhde voi olla rakentava tai rikkova eli asettua joko kehittämään tai kyseen- 
alaistamaan vallitsevaa tilannetta. Olennaista on myös huomata, ettei äänen 
käyttäminen edellytä toiminnalta erityistä muotoa (esim. institutionaalinen 
tai järjestäytynyt) tai toimijoilta ennalta määriteltyjä asemia tai rooleja (esim. 
virallinen kansalaisuus, täysi-ikäisyys tai rekisteröity jäsenyys). Kuten melu, 
myös ääni voi tulla kenen hyvänsä suusta ja missä muodossa tahansa, riippuen 
siitä kenestä on kyse ja millä tavoin ihmiset päätyvät olemaan suhteessa yhteis- 
kunnallisesti politisoituneeseen asiaan tai tilanteeseen. 

Kansalaisuuden teoriassaan Isin hyödyntää näitä ranciérelaisia lähtökohtia. 
Äänen sijaan hän puhuu teoista (acts of citizenship), joiden kautta kansalaisuut- 
ta toteutetaan vähemmän muodollisesti kuin kansalaisasemalle (citizenship as 
status) perustuvissa käytännöissä (citizenship practices). ”Kansalaisuuden teko- 
jen tunnistamisessa ei ole kysymys toimintojen luokittelusta, vaan tekojen ja 
vaatimusten perustan ja seurausten tutkimisesta”, Isin muotoilee (2012, 127, 
käännös kijoittajien). Sekä tekojen perustaa että niiden vaikutuksia hän etsii 


ihmisistä, jotka poliittisina subjekteina ovat sekä poliittisen toimijuuden läh- 

tokohta etta sen kohde. Toimimalla tarkoituksellisesti kokemusmaailmastaan 
käsin ihmiset voivat luoda vaikuttavia tilanteita, yksin tai yhdessä. Vaikut- 
tavuudella Isin tarkoittaa yhtäältä muissa ihmisissä tapahtuvia muutoksia ja 
toisaalta teon saamaa yhteisöllistä tunnustusta. Kansalaisuuden teot kutsuvat 
ihmisiä mukaan toimintaan, jonka merkityksen he poliittisina olentoina tun- 
nistavat joko avoimesti tai implisiittisesti. 

Ranciérelaisittain ymmärrettynä sosiaalinen toimeliaisuus ja siinä pulp- 
puileva melu muuttuu poliittiseksi asettuessaan suhteeseen yhteiskunnallisten 
kysymysten kanssa. Tällöin aktiivisen kansalaisuuden suoranaisena edellytyk- 
senä voidaan pitää 'melun politiikkaa”. Tällä tarkoitamme kaikkea sitä arkista 
toimintaa, jossa ihmiset muodostavat käsityksiä asioista, omaksuvat asenteita 
ja toimivat omasta näkökulmastaan oikealta tuntuvilla tavoilla. Isinia seura- 
ten melun politiikan dynamiikaksi voidaan määritellä toimijoiden väliset vai- 
kutussuhteet. Tällä viittaamme siihen, miten ihmiset päätyvät toisinaan toi- 
mimaan tavoilla, joihin muut yhteisön jäsenet kiinnittävät huomiota ja jotka 
kutsuvat heitä toimimaan saman- tai erisuuntaisesti. Esimerkiksi lenkkeilystä 
innostunut naapuri voi saada muita asukkaita kiinnittämään huomiota ter- 
veydentilaansa. Tämän seurauksena jotkut voivat ryhtyä pitämään kunnos- 
taan parempaa huolta, mutta toiset puolestaan saattavat ahdistua huonosta 
tilanteestaan ja passivoitua entisestään. Tällaisten kokemusperustaisten yh- 
teisöjen rakentuminen on edellytys kansalaisuuden teoille, jotka tunnustusta 
saadessaan voivat vaikuttaa laajastikin ihmisten ajatteluun, asenteisiin ja toi- 
mintaan. Kyseisessä tapauksessa teko voisi saada kipinän vaikkapa lenkkeilijä- 
porukassa heräävästä halusta parantaa alueen ulkoilumahdollisuuksia, mikä 
laajempaa vastakaikua saadessaan voisi johtaa viheralueen kunnostamiseen 
(vrt. Mäenpää ym. tässä teoksessa). Tällaiset kansalaisuuden teot eivät edelly- 
tä toimijoilta virallista kansalaisasemaa (citizenship as status) tai muodollista 
kansalaistoiminnan tapaa (citizenship practices) — kuka vain voi toimia vai- 
kuttavasti arkiyhteisössään omalla tavallaan (ks. myös Rättilä & Rinne tässä 
teoksessa). 

Empiirisissä tarkasteluissaan Rancitre ja Isin, samoin kuin monet heidän 
ajattelustaan luotaavat tutkijat, kiinnittävät huomiota erityisesti arkipolitii- 


kan demokraattisiin seurauksiin eli ihmisten omaehtoisen yhteisöllisen toi- 


222 Pra BÄCKLUND, JOUNI HÄKLI & HARRY SCHULMAN (TOIM.) 


Meluisa osallistuminen kamppailuna kaupunkitilasta 


minnan kriittisiin yhteiskuntapoliittisiin vaikutuksiin (esim. Saeidi 2010; 
Bassel & Lloyd 2011; Barbero 2012; Lee 2014; Ni Mhurchú 2016; Refstie & 
Brun 2016). Näissä tarkasteluissa on helppo asettua kansalaisuuden tekoja 
toteuttavien ihmisten puolelle, olivatpa he sitten valmistelemassa Ranskan 
vallankumousta tai vaatimassa ihmisoikeuksia paperittomille asukkaille 
(edellinen Ranciéren, jälkimmäinen Isinin tutkimuksen keskeinen konteksti). 
Näistä poiketen seuraavassa analyysissä huomion keskipisteenä on poliittiselle 
toimijuudelle ja kansalaisuuden teoille edellytyksenä oleva melun politiikka, 
joka ei välttämättä kutsu sympatioita puolelleen. 

Kansalaisosallistumisen sijaan analysoimassamme tapauksessa" on kysy- 
mys mieluummin kansalaisten osallisuudesta ja joiltain osin jopa hylkiökan- 
salaisuudesta (abject citizenship). Sharkeyn ja Shieldsin (2008) mukaan jälkim- 
mäinen tarkoittaa kaikkinaista erillisyyttä siitä yhteiskunnasta, joka tarjoaa 
kansalaisen aseman ja sen mukana tulevat oikeudet kansalaisuuden tekoihin, 
muttei tunnustusta poliittisen yhteisön jäsenenä. Kuten Fraser (2008, 16) to- 
teaa, tunnustuksen puute ja siihen kytkeytyvät eriarvoistavat asemat heiken- 
tävät yhteiskunnallista osallisuutta keskeisesti, talouden rakenteiden ohella. 
Toisin kuin anarkiassa, jossa toimijuus perustuu yhteiskuntajärjestyksen tar- 
koitukselliseen vastustamiseen, analysoimassamme tapauksessa asianosaisten 
suhtautuminen yhteiskuntajärjestykseen on ennemminkin asenteellisen vä- 
linpitämätön. Pohdimme seuraavaksi, miten tämä metelöinti, jollaista päädy- 
tään todistamaan monissa yhdyskuntasuunnittelu- ja kaavoitusprosesseissa, 


voidaan nähdä poliittisen toiminnan ja kansalaisuuden edellytyksenä. 


Kiikelinpuisto: mallialueesta kiistakapulaksi 


Tarkastelemamme tapaus sai alkunsa, kun Oulun kaupunki päätti 1990-lu- 
vun puolivälissä kaavoittaa keskustan välittömässä läheisyydessä sijaitsevan 
Kiikelin rannan ja sen edustalla olevat saaret. Alueelle haluttiin rakentaa 
korkeatasoisia asuntoja sekä helposti saavutettava yleinen puisto. Pitkähkön 


kaavoitusprosessin jälkeen Kiikelin rakentamisesta järjestettiin arkkitehti- 


: Tapauksen tarkastelu perustuu osittain artikkeliin ”Paikka politiikan välineenä. 
Nuorten artikuloimaton arkipolitiikka” (Kallio 2012). 

kilpailu, jonka pohjalta puntaroitiin erilaisia toteutusvaihtoehtoja (Teknisen 
keskuksen pöytäkirja 9.1.2007). 

Lopputuloksena oli hoitamattoman rantaryteikön ryhdistyminen arvo- 
kiinteistöjen ja viihtyisän julkisen tilan yhdistelmäksi. Valmistuttuaan alue, 
ja erityisesti viehättävä merenrantapuistikko, keräsivät kehuja niin kaupun- 
kilaisilta kuin vierailijoiltakin. Kiikelin ja Meritullin yhdessä muodostama 
puistomainen asuinalue sai vuonna 2002 kansallisen Elävä kaupunkikeskusta 
-palkinnon ja oli ehdolla Euroopan parhaaksi kaupunkikortteliksi. Alueen to- 
teutus oli monin tavoin onnistunut ja kokeileva, sillä se yhdisti saumattomasti 
talojen pihat yksityisenä ja puistoalueen julkisena tilana (kuva 1). Läheskään 
kaikki eivät kuitenkaan pitäneet tulosta tyydyttävänä. 

Oulun it-buumin nosteessa merenrantatonteille nousseet kerrostalot he- 
rättivät runsaasti julkista keskustelua. Kritiikin kohteina olivat muiden muas- 
sa asuntojen korkeat hinnat ja niiden rakenteelliset ratkaisut; kalliit asunnot 


olivat pieniä ja näin lapsiperheiden kannalta epäkäytännöllisiä. Kärjistyneen 


Kuva: Tuomas Kallio 


Kuva 1. Kiikelin kiinteästi yhteen liitetty yksityinen asuinalue ja julkinen puisto. 

konfliktin osapuoliksi eivät kuitenkaan päätyneet lapsiperheet ja rakennutta- 
ja, vaan uuden alueen kaksi aktiivisinta käyttäjäryhmää: varakkaat vanhukset 
ja alaikäiset nuoret. 

Odotusten mukaisesti Kiikelinrannan asuntoja päätyivät ostamaan pää- 
asiassa varttuneet, hyvin toimeen tulevat henkilöt, jotka halusivat muuttaa 
keskikaupungille palveluiden ja merinäköalojen äärelle. He eivät kuitenkaan 
olleet ainoita Kiikelin arvon tunnistaneita ja ’kapitalisoineita’ kaupunkilaisia. 
Asukkaiden ohella puistoalueen löysi nopeasti sen vakituinen käyttäjäkunta, 
joka koostui pääasiassa nuorisosta. Nuorille Kiikeli ei näyttäytynyt yksin- 
omaan uutena kaupunginosana. Alue oli palvellut vuosikymmeniä kokoontu- 
mispaikkana, jonka sijainti ja rauhallinen ympäristö tarjosivat mukavaa ”hen- 
gailutilaa’ (ks. myös Pyyry 2016). Toisin kuin alueen suunnittelijat, rakentajat 
ja asukkaat halusivat ajatella, Kiikeliä ei rakennettu käyttämättömälle jättö- 
maalle, vaan jo aivan tietynlaisessa käytössä olevaan kaupunkitilaan. 

Nuoret kansoittivat Kiikelin puiston pääasiassa kesäiltaisin. Viikonloppui- 
sin ja erilaisten tapahtumien aikaan heidän oleilunsa yltyi usein riehakkaak- 
si ja aiheutti närää erityisesti niiden asukkaiden keskuudessa, jotka mielsivät 
puiston pihojensa jatkeeksi. Metelistä, roskaamisesta ja muusta häiritsevästä 
käytöksestä tarpeekseen saaneet asukkaat vaativatkin kaupungilta useaan 
otteeseen toimenpiteitä häiriöiden poistamiseksi. Taloyhtiöt esittivät kau- 
pungille myös mittavan korvausvaatimuksen puiston asiattomasta käytöstä 
aiheutuneiden haittojen perusteella. Niiden mukaan kaavoituksessa tehtyjen 
virheellisten ratkaisujen vuoksi talot olivat kesäkuukausina asuinkelvottomia 
eivätkä näin ollen soveltuneet ympärivuotisiksi kodeiksi. 

Oulun kaupunki vastasi asunto-osakeyhtiöiden vaatimuksiin koko pro- 
sessin ajan maltillisesti. Heidän tulkintansa mukaan yli miljoonaan euroon 
kohonnut yhteiskorvausvaatimus oli perusteeton, mutta valitus alueen levot- 
tomuudesta aiheellinen (Teknisen keskuksen pöytäkirja 6.10.2006). Jännit- 
teen kärjistyttyä akuutiksi konfliktiksi kesällä 2005 kaupunki ryhtyi etsimään 
käytännön keinoja tilanteen rauhoittamiseksi. Vuoden 2006 aikana Kiikelin 
alueen liikennerajoituksia, puistovartiointia ja wc-kapasiteettia lisättiin. Var- 
tioinnin parantamiseksi kaupunki asennutti puistoon myös videovalvonta- 


kameroita ja tiivisti yhteistyötä poliisin kanssa. Taloyhtiöitä sen sijaan keho- 

tettiin erottamaan yksityinen julkisesta tilasta aitaamalla tonttinsa puistosta 
erilleen asiattoman kulun vahentamiseksi. 

Nämä toimet eivät tuntuneet asukkaiden mielestä riittäviltä. Asunto-osa- 
keyhtiöt ehdottivatkin yhdeksi jatkotoimenpiteeksi kulun estämistä saareen 
kesäiltaisin. Puistosta haluttiin näin tehdä ’kiellettya tilaa sille käyttäjäryh- 
mälle, joka intensiivisellä käyttämisellään oli ottanut sen (uudelleen) haltuun- 
sa (vrt. Kallio 2006). Rauhoittaakseen kiistan osapuolia kaupungin tekninen 
keskus perusti keväällä 2007 työryhmän pohtimaan Kiikelin häiriöiden vä- 
hentämistä. Yhdessä taloyhtiöiden, poliisin ja Oulun Liikekeskus ry:n edus- 
tajien kanssa tekninen keskus laati suunnitelman puiston käytön rajoittami- 
seksi. Työryhmän ehdotuksen mukaan Kiikelin alue suljettaisiin vilkkaina 
kesäiltoina kaikelta käytöltä, taloyhtiöiden asukkaat mukaan lukien. Koska 
talojen pihat aidattuinakin ovat erottamattomasti yhteydessä puistoon, olisi 
suunnitelma toteutuessaan merkinnyt käytännössä Kiikelin rannan osittaista 
yksityistämistä. 

Kiikelin puisto pidetään suljettuna klo 22:00—04:00. Sulkeminen koskee per- 

jantai- ja lauantai-iltoja + vapun aikaa ajalla 27.4.-22.6. ja 6.8.-2.9. Ajal- 

la 23.6.—5.8. puisto on suljettuna tehokkaammin eli keskiviikko-, torstai-, 
perjantai- ja lauantai-iltoina. Näiden aikojen lisäksi puisto suljetaan myös 
ydinkeskustan tapahtumien aikana. Puiston sulkemisen aikana sen käyttö 
on kielletty myös Kiikelin asukkailta. Luvallinen ajoneuvoliikenne vieras- 
venesatamaan ja asuntoihin on mahdollista Kiikelin sillan portin kautta. 

Toimenpiteiden kokonaiskustannukset ovat kesän 2007 osalta noin 27 000 €. 

Lisäksi taloyhtiöiden tonttiaidoilla voidaan merkittävästi vähentää todettua 

ilkivaltaa ja talojen pihoilla kulkemista. Näin ollen Rovastin ja Ruustinnan 

taloyhtiöiden on tehtävä ennen kaupungin toimenpiteiden toteuttamista si- 
tova päätös tonttiaitojen rakentamisesta. Puiston sulkemisen tarkoituksena 
on yleisen järjestyksen ja turvallisuuden säilyminen. Lisäksi toimenpiteillä 
halutaan turvata kaupungin omaisuuden säilyminen, lisätä Kiikelin asu- 
misviihtyvyyttä ja saattaa puisto kaikkien käytettäväksi yhdenvertaisesti. 

(Teknisen keskuksen pöytäkirja, 21.3.2007, korostukset alkuperäisessä 

tekstissä.) 

Teknisen keskuksen myöhemmin keväällä tekemässä selvityksessä kuitenkin 
ilmeni, ettei suunnitelmaa voitaisi toteuttaa. Perustuslain yhdeksännen py- 


kälän ensimmäisessä momentissa taatun liikkumisvapauden nojalla julkisen 

tilan osittainenkin yksityistäminen on Suomessa laitonta, ellei alueelle voida 
osoittaa erityistä julkisrauhan suojelun tarvetta (vrt. Neuvonen tässä teokses- 
sa). Sisäministeriön poliisiosaston mukaan Kiikelin puistoalue ei täytä näitä 
kriteerejä. 

Koska puiston käytön ehdoton rajoittaminen ei ollut mahdollista edes ti- 
lapäisesti, päätettiin alueelle järjestyshäiriöiden vähentämiseksi kehittää eri- 
laisia ensiaputoimenpiteita’. Poliisi lupautui suorittamaan kesän 2007 aikana 
tehostettua valvontaa, josta tiedotettaisiin nuorille etukäteen. Tämän lisäksi 
päätettiin panna toimeen muutamia teemaluonteisia valvontaiskuja mah- 
dollisimman suurilla henkilöresursseilla. Poliisi lupasi myös yhtenäistää jär- 
jestyslain soveltamisohjeita ja tiivistää yhteistyötä syyttäjän kanssa siten, että 
puuttumiskynnys alenisi ja tuomittujen rangaistusten määrä näin kasvaisi. 
Kaupunki puolestaan sitoutui järjestämään toiselle saareen johtavalle sillalle 
portin, joka pidettäisiin jatkuvasti suljettuna klo 20:00—06:oo välisenä aikana. 
Rauhoittavan musiikin soittamisesta yöaikaan sovittiin kokeiluluontoisesti. 
Tämän lisäksi Kiikelin alueelle päätettiin sijoittaa erilaisia opasteita, liiken- 
nemerkkejä ja kameroita. Kriittisinä ajankohtina luvattiin myös puistovar- 
tiointia ja siivousta tehostaa. Taloyhtiöiltä puolestaan edellytettiin tonttiensa 
aitaamista ennen kesää. (Teknisen keskuksen pöytäkirja, 7.5.2007.) 

Syksyllä 2007 pidetyssä työryhmän seurantapalaverissa todettiin Kiikelin 
tilanteen selkeästi parantuneen (Teknisen keskuksen pöytäkirja, 26.9.2007). 
Taloyhtiöiden mukaan ”liikenneralli? jatkui, mutta sen aiheuttama haitta 
koettiin aiempaa vähäisemmäksi. Nuoret olivat siirtyneet viettämään iltojaan 
enemmän keskustan ulkopuolelle, lähinnä lähiöpuistoihin ja tyhjillään oleviin 
koteihin (konfliktin eteneminen tarkemmin, ks. Kallio 2012). Jatkotoimen- 
piteiksi seurantapalaverissa suunniteltiin vartioinnin jatkamista seuraavana 
kesänä sekä Tervaraitin sillan portin pitämistä edelleen suljettuna yöaikaan. 
Puutteellisesti toimineiden nettikameravalvonnan, opasteiden, musiikintois- 
ton ja WC-tilojen osalta päätettiin jatkaa pohdintoja toteutuksen kehittami- 
seksi. 

Kiikelin konfliktin huippu ajoittui kesien 2005 ja 2007 väliselle ajalle. 
Puiston käyttöön ja hallintaan ottivat tuolloin kantaa taloyhtiöiden ja alueen 
asukkaiden lisäksi poliisi, vapaaehtoisjärjestöt, kaupungin tekninen keskus ja 

nuorisotoimi sekä yksittäiset kaupunkilaiset. Tapahtumista uutisoitiin erityi- 
sesti konfliktin loppuvaiheessa useaan otteeseen myös kansallisessa mediassa 
(esim. HS 15.5.2007; HS 3.4.2007). Tarkastelumme kannalta on oleellista, että 
yksi kiistan avainosapuolista — puistoa iltaisin käyttävä nuoriso — ei sen sijaan 
esittänyt kannanottoja tilanteeseen muualla kuin itse puistossa ja sielläkin 
äänettömän osallistumisen” keinoin. Näille nuorille Kiikeli oli kesään 2007 
asti tärkeä julkinen tila, jossa alaikäisetkin voivat melko vapaasti oleilla kes- 
kusta-alueella, tosin satunnaisen valvonnan alaisina. Heille myös itse konflikti 
näyttäytyi tässä valossa eli osana jokapäiväistä kamppailua oikeudesta käyttää 
kaupunkia. Yksi tuolloisista puistonkäyttäjänuorista kuvaa tilannetta näin: 
Kiikelinranta oli tyypillinen kesäisen alkuillan juhlapaikka, jossa nuoret 
hengailivat ja olivat pussikaljalla arkena ja viikonloppuisin. Kiikeli oli myös 
suosittu jatkopaikka baarien suljettua klo 04. Baarin edessä saattoi kuulua 
huuto: Jatkot Kiikelissä!, jolloin ihmisjoukko lähti valumaan kohti rantaa, 
ja useimmiten osa meni myös uimaan. Uimareita oli myös talojen välissä ka- 
naaleissa ja venesatamassa. Olin itse yksi näistä nuorista ystävieni kanssa. 
Olin noin parikymppinen ja juuri muuttanut omilleni. Muistelen, että po- 
liisi olisi joskus halunnut ottaa oluemme, mutta täysi-ikäisinä meiltä ei saa- 
nut viedä juomia. Muutaman kerran poliisi kuitenkin onnistui siirtämään 
ihmiset pois, jolloin istuimme makasiinien edessä portailla tai menimme te- 
rassille. Myöhemmin saareen tuli poliisivartiointi, joka ei antanut nuorten 
edetä sillan toiselle puolelle saareen. Muistan, että aikuiset saivat kuitenkin 
mennä saareen, jota kritisoimme. (nainen, 36 v) 
Vaikka kamppailu päättyi nuorten väistymiseen Kiikelistä, on keskeistä huo- 
mata, että he pystyivät hidastamaan alueen muutosta lähes kymmenen vuoden 
ajan. Vaihtuvin kokoonpanoin ja vuosi vuodelta uudistuvin kasvoin puistos- 
sa kokoontuvat nuorisoryhmät osoittivat kaupungin kuuluvan myös heille. 
Rakenteellisesti heikommasta asemastaan ja tunnustuksen puutteesta huo- 
limatta nuoret pystyivät antamaan alueelle omasta näkökulmastaan tärkeitä 
merkityksiä ja käyttämään sitä senhetkisessä elämäntilanteessaan tarpeellisilla 
tavoilla. Kaupunkipolitiikkaan heidän toimintansa toi vastalauseen ajatuk- 
selle, jossa kaupunki kuuluu ensisijaisesti varakkaille aikuisille, sovinnaisille 
koiranulkoiluttajille ja kansainvälisten trendien mukaista kaupunkitilaa ihan- 
noiville julkishallinnon toimijoille. Näin kävi, vaikka nuoret eivät itseään po- 


liittisiksi toimijoiksi mieltäneetkään, kuten yksi entinen hengailija’ toteaa: 

Merkityksellisin kokemus Kiikeliin liittyy nuoruuteen, vapauteen ja kesäyön 
valoon. Se oli mahtavaa! Kaikki tuntui mahdolliselta ja maailma oli avoin. 
Menin mukaan ennen kaikkea sosiaalisista syistä. Muistan, kun kaverini 
kertoi ensimmäisen kerran, että Kiikelinranta on paras bilepaikka, jonne oli 
pakko päästä. Vau, ai Oulussakin on näin isot bileet ulkona, ja melkeinpä 
joka ilta!, muistan miettineeni. Paikkana se oli helposti saavutettava paikka 
keskustassa, mutta samalla syrjässä. Lisäksi merenranta oli kaunis. Oli kui- 
tenkin hyvin tiedossa, että Kiikelissä oleskelua ei oikein suvaittu. (nainen, 36 


v) 


Kiikelin nuorten rooli kaupunkipoliittisessa kamppailussa 


Julkiset ja yksityiset tilat sijaitsevat kaupungeissa tyypillisesti lomittain ja 
usein varsin lähellä toisiaan. Tästä näkökulmasta Oulun keskustaan kaavoi- 
tettu ja rakennettu 'uusi Kiikeli’ ei ole erityisen poikkeava alue. Edellä esitelty 
tapaus kuitenkin kiteytyy paljolti juuri kysymykseksi kaupunkirakenteesta, 
osallistumisesta ja 'melun politiikasta. Yhtäältä vastakkain asettuivat nuor- 
ten oikeus käyttää julkista tilaa omista lähtökohdistaan ja asukkaiden oikeus 
yksityisen tilan rauhaan; toisaalta virallisen osallistumisjärjestelmän tuottama 
ja odottama ääni’ ja nuorten toiminnassa syntynyt 'melu'. Nämä ristiriidat he- 
rättävät pohtimaan, oliko tapauksessa kysymys muustakin kuin puistossa hen- 
gailevien nuorten ja kaupunkiasumiseen tottumattomien vanhusten törmäyk- 
sestä. Miksi kaavoituksessa tehty kompromissiratkaisu jakaa alue asunto- ja 
virkistyskäyttöön ei tuottanutkaan odotettua tulosta, vaan johti kärjekkää- 
seen vastakkainasetteluun tilan käyttäjäryhmien kesken? Ja miksi juuri tämän 
konfliktin ratkaiseminen oli niin hidas ja vaikea prosessi? 

Kiikelin lähihistorian tunteminen auttaa osaltaan vastaamaan näihin ky- 
symyksiin. Jo ennen kaavoitus- ja rakennusprojektin käynnistymistä alue oli 
nuorten suosima illanviettopaikka. Rantaan on ydinkeskustasta matkaa vain 
muutama sata metriä, mutta 1990-luvun lopulle saakka se poikkesi ympäristö- 
nä muusta keskustasta täysin. Rantakivineen ja suojaisine pusikkoineen luon- 
nontilainen ranta muodosti kaupunkimiljöön, josta erityisesti yksi seikka teki 
mieluisan kokoontumis- ja illanviettopaikan nuorille: aikuisilla ei yleensä ol- 
lut sinne juuri asiaa, eikä virkavaltakaan ollut kiinnostunut katuverkoston jul- 


kisen tilan ulkopuolella tapahtuvasta toiminnasta. Nuoret olivat siis voineet 

vallata alueen omakseen ja tehdä siellä mitä halusivat. Tilanne tietysti muuttui 
radikaalisti, kun Kiikeli kaavoitettiin. Rantapusikko hävisi ja sen tilalle nousi 
luksusasuntoja, joiden asukkaat edustivat päinvastaista yhteiskunnallista ase- 
maa, elämäntilannetta ja elämäntapaa kuin alaikäiset, vajaavaltaiset, isoissa 
ryhmissä fiilistellen viihtyvät nuoret. 

Nuorten näkökulmasta Kiikelin puistoaluetta ei kaavoitettu tyhjiöön, 
vaan se rakennettiin jo haltuun otetun ’sallitun’ kaupunkitilan paikalle. Nuo- 
riso ei siis oikeastaan löytänyt puistoa illanviettopaikakseen sen jälkeen, kun 
vanha miljöö oli tuhottu ja asukkaat olivat asettuneet taloksi, kuten tilannetta 
moni tuolloin tulkitsi. He pikemminkin kelpuuttivat sen käyttöönsä muutok- 
sista huolimatta. Rakennettuna puistonakin Kiikeli tarjosi nuorille potentiaa- 
lisen ympäristön omaehtoisen vapaa-ajanvieton paikaksi (ks. myös Pyyry ym. 
tässä teoksessa). Normit, tavat tai vakaumukset, joiden mukaisesti he toimi- 
vat, olivat omiaan herättämään närkästystä alueen uusissa asukkaissa — mikä 
mieluummin provosoi kuin hillitsi nuorten toimintaa. Näin ainekset Kiikelin 
konfliktiin olivat koossa. 

Pyrkimykset ratkaista kiista virallisten osallistumismenettelyjen avulla 
tekivät lähinnä vain näkyväksi ne erityiset ongelmat, joita lasten ja nuorten 
osallisuuteen liittyy. Alaikäiset eivät voi osallistua julkishallinnollisiin pro- 
sesseihin tasavertaisesti aikuisten rinnalla, koska he ovat yhteiskunnallisesti 
vajaavaltaisia. Tämä huomioiden lapsia, ja erityisesti nuoria, on toki pyritty 
osallistamaan niin Suomessa kuin muuallakin, muiden muassa ottamalla hei- 
tä erillisten toimenpiteiden avulla mukaan kaupunkisuunnittelu- ja arviointi- 
prosesseihin. Myös Oulussa on viime vuosina kehitetty nuorisovaikuttamisen 
mallia, joka tarjoaa alaikäisille mahdollisuuksia olla mukana itseään koskevas- 
sa suunnittelussa ja päätöksenteossa. Tällainen osallisuustoiminta on ranciére- 
laisittain osallistumista poliittiseen yhteisöön äänen kautta. 

Kiikelin tapauksessa käytetyt osallistumismenettelyt eivät kyenneet tar- 
joamaan vaikuttamismahdollisuuksia niille nuorille, jotka puistoa iltaisin 
käyttivät. Heitä ei pyritty kuulemaan alueen keskeisenä käyttäjäryhmänä sen 
enempää suunnitteluprosessin kuin kiistankaan aikana. Puiston nuoret eivät 
siis koskaan päätyneet tilanteeseen, jossa he voisivat muotoilla argumentteja 


omasta näkökulmastaan mielekkään puiston käyttämisen puolesta tai äänes- 

tää toisia väestöryhmiä suosivaa kaavoitusta ja rakennussuunnittelua vastaan. 
Lisäksi on huomattava, etteivät mahdollisuudet kansalaisosallistumiseen olisi 
välttämättä johtaneet vaikuttaviin tuloksiin, ottaen huomioon miten nuoret 
halusivat aluetta käyttää. Siksi ehkä ainoa tapa sisällyttää heidän näkökul- 
miaan prosessiin olisi edellyttänyt arkisessa toiminnassa ilmenevän kansalais- 
osallisuuden huomioon ottamista. 

Kiikelin tapaus osoittaa hyvin, ettei osallistumisoikeuksien laajentami- 
nen sinällään tee alaikäisistä "äänen politiikan toimijoita silloin, kun heidän 
toimintansa ja näkemyksensä ovat vahvasti ristiriidassa aikuisten kanssa (vrt. 
Hart 2008; Sharkey & Shields 2012). Äänestysikärajan laskeminen ja väy- 
lien avaaminen kunnallisiin päätöksentekoprosesseihin ei näin ollen ratkaise 
Fraserin (2008) esittämää oikeudenmukaisuuden kysymystä. Kun nuoret eivät 
voi toimia tasavertaisesti aikuisten kanssa järjestettyjä kansalaisosallistumisen 
kanavia pitkin, rakentuu heidän osallisuutensa sellaisten porsaanreikien ja 
huokoisten kohtien varaan, jotka viralliset toimijat ovat unohtaneet tai sivuut- 
taneet (Butler 1999, 177). Tämä enemmän tai vähemmän reflektiivinen takti- 
kointi, jota Ranci&ren (1994) ja Isinin (2012) termein voidaan nimittää melun 
politiikaksi, on lasten ja nuorten omaehtoisen poliittisen toimijuuden lähtö- 
kohta. Se ei yleensä ilmene argumentteina tai päämäärähakuisina tekoina, 
vaan mieluumminkin kehollisena toimintana, joka rakentuu suhteessa niihin 
asemiin ja mahdollisuuksiin, joita alaikäisille tarjotaan. Marshall (2016) kuvaa 
tätä poliittista toimijuutta ”olemassa olemalla vastustamiseksi” (existence as 
resistance) (myös Laketa 2016; Pyyry 2016). Kiikelin melun politiikassa nuoret 
päätyivät toimimaan suhteessa yhteiskuntapolitiikkaan tavoilla, joihin alueen 
asukkaat ja lopulta myös kaupungin toimijat ja järjestystoimen viranomaiset 
kiinnittivät huomiota ja jotka kutsuivat heitä toimimaan suhteessa nuoriin. 

Kiikelin tapauksessa nuoret kokeilivat melun politiikan keinoin, millaisia 
tilankäyttämisen mahdollisuuksia heille oli alueella tarjolla. He tunnusteli- 
vat julkisen tilan rajojen joustavuutta ja yksityisen tilan suljettuutta, etsivät 
tilaisuuksia näiden murtamiseen ja haastamiseen, ja osallistuivat näin puis- 
ton merkitysten (uudelleen) määrittelemiseen monilla itselleen tutuilla mutta 
myös tilanteisesti kehkeytyneillä tavoilla. Prosessin edetessä nuoret liikkuivat 
melun politiikassaan rauhanomaisesta rinnakkaiselosta ensin konfliktihakui- 

seen vastustamiseen ja lopulta äänen politiikan ulossulkemiseen poistumalla 


sen hallintapiiristä. Kiikelin tapauksesta voidaankin tunnistaa kolme toisis- 


taan selvästi eroavaa osallistumisen muotoa ja vaihetta: 

1. Ennen Kiikelin kaavoittamista nuoret olivat kaikessa hiljaisuudessa 


'vallanneet? alueen itselleen sallituksi tilaksi. Tämä useamman vuosi- 
kymmenen aikana saavutettu mandaatti, jonka toteuttamiseen osallis- 
tui ihmisiä useista sukupolvista, avasi nuorille mahdollisuuden viettää 
aikaa keskustassa iltaisin haluamillaan tavoilla, mutta samalla näen- 
näisesti yleisiä normeja noudattaen. Samalla Kiikelissä pienemmissä 
ja isommissa porukoissa kokoontuvat nuoret loivat sosiaalisella toi- 
meliaisuudellaan ja siinä pulppuilevalla melulla perustaa teoille, jotka 
muuttuivat poliittisiksi asetuttuaan suhteeseen tilan sallittua käyttöä 
koskevien kysymysten kanssa. Sallitun tilan rakentaminen loi näin 
edellytykset eletyn kansalaisuuden toteuttamiselle. 


Toisessa vaiheessa, rannan kaavoittamisen ja rakentamisen jälkeen, 
nuoret siirtyivät myötäilemisestä avoimeen vastustamiseen. He jatkoi- 
vat puiston käyttämistä tavoilla, joiden tiesivät (enemmän tai vähem- 
män reflektiivisesti) tulevan huomatuiksi, tuomituiksi ja luultavasti 
ennen pitkää myös kielletyiksi. Huomiota ja tuomitsemista nuoret 
toiminnalleen saivatkin alusta saakka, mutta heidän melun politiik- 
kansa tukahduttaminen virallisin keinoin osoittautui varsin työlääksi. 
Nuorten teot olivat niin vaikuttavia, että vastatoimissa päädyttiin haas- 
tamaan jopa perustuslain suomia kansalaisoikeuksia. Kun nuoriso lo- 
pulta pakotettiin puiston ja samalla koko keskusta-alueen ulkopuolelle, 
määriteltiin alue kaupungin toimesta käytännössä kielletyksi tilaksi 
tällaisille nuorille. Nuorten harjoittama melun politiikka pakotti näin 
kaupungin rajuihin poliittisiin toimiin, paljastaen samalla kansalaisten 
keskuudessa vallitsevia eriarvoisuuksia ja rakenteellisia vinoumia julki- 
sen hallinnon toiminnasta. 


Tultuaan karkotetuiksi ydinkeskustasta nuoret eivät edelleenkään 
suostuneet mukautumaan äänen politiikassa vallitsevaan ajatteluun, 
jonka mukaan heidän tulisi välttää itselleen merkityksellistä oleilua 
julkisessa tilassa ja käyttää virkistysalueita aikuisten näkökulmista 
sopivilla tavoilla. Tapauksen kolmannessa vaiheessa Kiikelin nuoret 
päätyivät myötäilemisen ja avoimen vastustamisen jälkeen poistumaan 
paikalta. Lähiöpuistot ja tyhjillään olevat kodit tarjosivat vaihtoehtois- 
ta tilaa heidän omaehtoiselle toiminnalleen, joka päätyi näin entistä 
kauemmas julkisen valvonnan ja tukitoimien piiristä. Nuoret onnistui- 
vat näin sivuuttamaan pyrkimykset hallita heidän julkista elämäänsä 

äänen politiikan keinoin. Samalla heidän toimintansa vaikutti tuki- 
toimien uudelleen suuntaamiseen, kun etsivän nuorisotyön ja nuorten 
parissa tapahtuvan järjestötoiminnan painopiste siirtyi keskustasta 
muihin ympäristöihin. 
Kiikelin tapauksen tarkastelu ranciérelaisesta näkökulmasta paljastaa yhden 
tavan, jolla lapset ja nuoret voivat osallistua kaupunkisuunnittelun politiik- 
kaan omista meluisista lähtökohdistaan. Käyttämällä puistoa itselleen mie- 
lekkäästi Kiikelin nuoriso osoitti käytännössä, että vaikka heitä ei aluetta 
suunniteltaessa ja rakennettaessa tunnistettu, saati tunnustettu, äänen piiriin 
kuuluviksi kansalaisosallisiksi, ei heidän melun politiikkaansa voitu sivuuttaa 
alueen käytössä. He olivat usean vuoden ajan konfliktin kenties vaikutusval- 
taisin toimijataho ja saivat aikaan valtavan määrän toimeliaisuutta niin muissa 
kansalaisissa kuin julkisessa hallinnossakin. Tapaus muistuttaa myös kommu- 
nikatiivisten asetelmien rakentamisen haastavuudesta. Kun kansalaisosallis- 
tuminen tuo yhteen hierarkkisesti eriarvoisessa asemassa olevia toimijoita, 
joista jotkut ovat korkeintaan heikosti järjestäytyneitä, eivät kaikki kiistan 
osapuolet voi olla habermasilaisittain mukana rakentamassa ymmärrystä ti- 
lanteesta. Tällöin rakentavan dialogisen tilanteen luominen on äärimmäisen 
vaikeaa tai jopa mahdotonta. Kuvaamaamme asetelmaa Kiikelissä luonneh- 
tiikin paremmin foucaultlainen ymmärrys tiedon ja vallan alkuperäisesti yh- 
teenkietoutumisesta ja totuuksien hierarkioista — se ei jättänyt sijaa sellaisille 
Kiikelin nuorten mahdollisille kysymyksille kuin mitä järkeä Kiikelinrannan 
rakentamisessa on tai miksi alueen tulee ensisijaisesti olla hallittu ja järjestynyt 
tila (vrt. Häkli 2002). 


Lopuksi: Arkipoliittinen osallistuminen osana 
kaupunkien kehittymisen dynamiikkaa 


Tarkastelemamme Kiikelinpuiston konflikti herättää kiinnostavia kysymyk- 
siä kaupunkisuunnittelun, osallisuuden, osallistumisen ja poliittisen toimi- 
juuden välisistä suhteista. Vaikka tapauksessa on omintakeisiakin piirteitä, 
ei se lopulta ole mitenkään poikkeuksellinen nuorten kaupunkitilan käyttöä 
koskeva kiista. Samankaltaisia tilanteita ja ongelmia hieman pienemmässä 
mittakaavassa on esiintynyt esimerkiksi useissa kauppakeskuksissa, joissa on 


työläännytty liiketiloissa hengaileviin, mutta niukanlaisesti rahaa käyttäviin 

nuoriin (Lampela ym. 2016; Pyyry 2016). Yhteistä näille tapauksille on, että 
kiistan yhtenä osapuolena on melko epämääräinen toimijajoukko, jota ei ta- 
voiteta edustuksellisten rakenteiden kautta ja jolle osallistuminen kiistan 
ratkaisemiseen järjestettyjen kanavien kautta on vaikeaa. Tämän seuraukse- 
na kiistan aiheena olevat tilanteet näyttäytyvät helposti yksinomaan häiriö- 
käyttäytymisenä, jota muut osapuolet yksissä tuumin pyrkivät siivoamaan pois 
näkyvistä. Tällöin osapuolet päätyvät roolittumaan niin, että tilojen omistajat 
tai haltijat ja viranomaiset ovat julkiseen valtaan nojaavia toimijoita, nuoret 
puolestaan ei-toivotusti käyttäytyviä yksityisen sfäärin toimijoita. Samankal- 
taisia asetelmia rakentuu muidenkin väheksyttyjen ja/tai tunnustamatta jää- 
vien kansalaisryhmien kohdalla (Häikiö 2014). 

Kiikelin tapausta toisella tavalla lukemalla olemme pyrkineet horjutta- 
maan tätä kiistoissa vakiintunutta roolitusta. Tavoitteenamme on ollut etsiä 
tapoja ymmärtää kaupungin vajaavaltaisten toimijoiden asemaa ja toimijuutta 
melun politiikkana eli toisille toimijoille esitettynä kutsuna tai vaatimukse- 
na olla toiminnallisessa suhteessa nuoriin. Väitämme, että joissakin tapauk- 
sissa kaupunkitilan käyttöä koskevat konfliktit voitaisiin välttää tai ratkaista 
sujuvammin, jos nuorten toimijuus nähtäisiin (häiriö)käyttäytymisen sijaan 
politiikkana, vaikkakin kenties meluisena sellaisena. Jos nuoriin voidaan suh- 
tautua tilojen oikeutettuna käyttäjäryhmänä, on heidät helpompi osallistaa 
niiden käyttöä koskevien pelisääntöjen suunnitteluun ja sitoutuneeseen nou- 
dattamiseen. Asiaperustaisen kansalaisosallisuuden (issue publics) idea tarjoaa 
yhden lähtökohdan tällaiselle lähestymistavalle (esim. Kim 2012; Shklovski & 
Valtysson 2012; Kallio ym. 2015). 

Kiikelin nuorten kanssa olisi kenties ollut mahdollista työskennellä raken- 
tavassa hengessä alueen kehittämiseksi, mikäli heitä olisi lähestytty nuorten 
omaehtoisen vapaa-ajan vieton näkökulmasta (vrt. Nuorten palvelu 2014; 
Lampela & Tani 2015; Percy-Smith 2016). Tarjoamalla mahdollisuuksia ke- 
hittää rantapuistoa nuorten oleilua palvelevaan suuntaan sekä kaupunki että 
taloyhtiöt olisivat voineet säästyä siltä kovaääniseltä kritiikiltä, jonka nuoret 
käytännöllisellä osallistumisellaan ilmaisivat. On kuitenkin selvää, että viral- 
lisen osallistumisjärjestelmän toimijoiden voi olla vaikeaa löytää rakentavia 


tapoja suhtautua nuorten ja muiden kansalaisuuden käytäntöjen osalta hei- 

kompiosaisten toteuttamaan melun politiikkaan. Kiikelin tapauksesta näem- 
me, että jo nuorten toimijuuden tunnistaminen ja tunnustaminen voi olla 
haastavaa. Lisäksi kaikki kiistat ovat tilanteisia ja kontekstuaalisesti rakentu- 
neita. Kulloistakin meluisaa ryhmää voi olla vaikea tavoittaa, koska siihen ei 
ole edustuksellisia keinoja. Niinpä nuorten melunpoliittista osallistumista lei- 
maavat useimmiten epäselvyys ja yllätykselliset piirteet. Esitämme kuitenkin, 
että osallistumisen idean laajentaminen virallisesta epäviralliseen suuntaan 
voi tuottaa kaupunkisuunnitteluun ja -politiikkaan uusia voimavaroja, joiden 
perustana on, että myös nuorten toimijuus luo kaupunkia dynaamisesti osana 
eri toimijoiden ja ryhmien "yhdessä elämisen politiikkaa’. 

Melun politiikan määrittelemättömyys heittää haasteen myös käsityk- 
sillemme kaupunkipolitiikasta. Se ei muistuta kansalaisliikkeiden tai asuin- 
aluettaan puolustavien aktivistien vaikuttamispyrkimyksiä sen paremmin 
kuin diskurssien totuusjärjestelmiin kytkeytyvää asiantuntijavaltaakaan (vrt. 
Jauhiainen 2002; Backlund 2002; Häkli 2002). Mieluummin tarkastelemam- 
me melun politiikka viittaa kaupunkipolitiikkaan spontaaneina ristiriitoina 
ja niiden arkisena sovitteluna. Kuten monet agonistisen politiikan teoreetikot 
korostavat, avoimessa demokratiassa ristiriitoja ei aina voida välttää, mutta 
moniarvoisessa yhteiskunnassa se ei välttämättä ole tavoiteltavaakaan (Mouffe 
2005; Waltzer 2005). Päinvastoin, ristiriidat hyväksyvä kaupunkisuunnittelu 
voisi oppia ottamaan viitteitä toimijoista ja heidän tuottamastaan melusta, ja 
avaamaan kaupunkitilaa dialogisille yllätyksille käyttäjien ja käyttäjäryhmien 


välillä. 

Johdanto: kaupunkiaktivismi yhteiskunnallisen 
osallistumisen ilmiönä 


Suurissa kaupungeissa on virinnyt uudenlaista omaehtoista kansalaistoimin- 
taa, jota kutsutaan kaupunkiaktivismiksi. Kaupunkiaktivismien kirjo ulottuu 
kaupunkitilan valtaamisesta vaihtoehtosuunnitteluun, jakamistalouden pal- 
veluista haktivismiin ja ekoliikkeistä innovaatioyhteisöjen luomiseen (ks. tie- 
tolaatikko 1). Kaupunkiaktivismissa kansalaiset ottavat itselleen hallinnolle ja 
edustukselliselle päätöksenteolle tähän saakka kuuluneita tehtäviä ja ryhtyvät 
toimijoiksi markkinoilla. Ilmiö muuttaa kansalaisyhteiskunnan kenttää ja 
haastaa tähänastisen ajattelun kansalaisten osallisuudesta ja toimijarooleista 
yhteiskunnassa. Kaupunkiaktivistien viesti osallisuuskeskustelulle on tämä: 
julkisvallalla ei ole monopoliasemaa yhteiskunnallisen osallisuuden tuottami- 
sessa. 

Sana aktivismi on yhdistetty aiemmin yleensä poliittiseen vaikuttamiseen 
tähtäävään ja tyypillisesti reaktiiviseen aktivismiin, kuten mielenilmauksiin ja 
kiista-asetelmiin. Tähän viittaa usein edelleen englannin kielen termi urban 
activism (esim. Jacobsson 2015). Meidän käyttämässämme merkityksessä kau- 
punkiaktivismit 

* ovat kansalaisten itse organisoimaa ja omaehtoista yhteistoimintaa, 

joka tapahtuu yleensä järjestötoiminnan ulkopuolella 

* ovat luonteeltaan aloitteellisia, proaktiivisia ja rakentavia 

* suuntautuvat ensisijaisesti toimintaan, ei poliittiseen mielipiteenmuo- 


dostukseen tai vaikuttamiseen 
* nojaavat tee-se-itse-henkeen ja commons-ajatteluun 

* hyödyntävät internetiä ja sosiaalista mediaa toiminnassaan ja järjestäy- 

tymisessään 

* tapahtuvat kaupunkitilassa tai liittyvät kaupunkiin ja sen oloihin. 
Kaikki viimeaikainen kansalaisaktivismi ei ole tässä yhteydessä rakentavaa, 
kuten esimerkiksi kaupungeilla partioiva Soldiers of Odin -liike, sillä se suun- 
tautuu joitakin kansanryhmiä vastaan. Ei ole myöskään syytä vähätellä poliit- 
tisia kiistoja ja niihin liittyviä kansalaistoimia, kuten vaikkapa helsinkiläistä 
Keskuspuiston puolesta -liikettä, joka pyrkii muuttamaan Helsingin yleiskaa- 
vaa. Käsittelymme painottuu proaktiivisiin aktivismeihin (ks. myös Pyyry 
ym. tässä teoksessa), koska juuri niiden määrä ja merkitys näyttävät selvästi 
lisääntyneen viime vuosina siten, että niiden luonteesta ja yhteiskunnallisesta 
merkityksestä tarvitaan tietoa. 

Kansalaisyhteiskunnan ja kansalaisliikkeiden tutkimuksen näkökulmas- 
ta kaupunkiaktivismeja voi lähestyä uusina paikallisina sosiaalisina liikkei- 
nä (esim. Turunen 2016). Niiden taustalla vaikuttaa useita yhteiskunnallisia 
muutoksia, joista tärkein on internet ja sosiaalinen media. Seurauksena on 
uudenlaisia sosiaalisten kohtaamisten, kommunikaation ja järjestäytymisen 
verkostoja, sekä uusia sosiaalisia ja taloudellisia toimintamahdollisuuksia ja 
toimijuuden muotoja. Omaehtoista ja itseorganisoituvaa kansalaistoimintaa 
kaupungeissa on ollut aina, mutta sen määrässä ja verkostomaisen toiminnan 
laadussa näyttää tapahtuneen merkittävä muutos. Väitämme, että kaupun- 
kiaktivismien nousussa on kyse merkittävästä kansalaisyhteiskunnassa tapah- 
tuvasta muutoksesta, jonka seurauksena julkinen valta, markkinat ja sosiaali- 
nen koheesio ovat rakentumassa uudelleen. 

Perustelemme väitettä tarkastelemalla ajankohtaisia kaupunkiaktivistisia 
toimia ja toimijoita lähinnä pääkaupunkiseudulla ja Lahdessa. Kuvaamme 
tapausesimerkkien avulla aktivismien järjestäytymistä, toimintaa, motiiveja 
ja tarkoitusperiä. Keskitymme yhtäältä kaupunkitilan käytön ja kokemisen 
sekä toisaalta talouden ja markkinoiden näkökulmiin. Lopuksi pohdimme 
kansalaisyhteiskunnan muutoksen luonnetta sekä sitä, miten kansalaisten, 
hallinnon, yksityisen sektorin ja tutkimuksen vuoropuhelu voi kehittyä kes- 
tävää kaupunkikehitystä ruokkivana voimana. Artikkeli perustuu Kaupun- 


kiaktivismi metropolin voimavarana -tutkimushankkeessa 2015—2016 teke- 

Jakamis/alusta/vertais/kansalaistalouspalvelut 
e vertaiskauppa, ruoanvalitys (nettikirpputorit, ruokapiirit ja -osuuskunnat, REKO-renkaat, 
Kallion safkat kiertoon -ryhma...) 
e vertaisvuokraus, muut vertaispalvelut ja palvelujen vaihto (Kuinoma, aikapankit, 
PiggyBaggy, kimppakyytipalvelut, Nappi Naapuri...) 


Yhteisöaktivismi eli aktivismi, jossa korostuu yhteisöllisyys, toisten auttaminen tai 
ekologisuus 
e kaupunkitapahtumat (Ravintolapäivä, Siivouspäivä, Illallinen taivaan alla, Saunapäivä, 
Block Partyt...) 
paikalliset liikkeet (Kallio-, Kannelmäki-, Myyrmäki-, Jätkäsaari-liike, ARTOVA, Hertsikan 
pumppu, Saaremme...) 
sosiaalinen vertaistuki (Refugee Hospitality Club, Espoon alaikäisten 
turvapaikanhakijoiden tukiryhmä, Hätäkahvit, Hätäkaljat...) 
julkisten palvelujen parantaminen (ympäristömummo- ja -vaaritoiminta, yksityisten 
avaamat kirjastot, kaupunkifillarit.fi, Väistä viharatikka. ..) 
ekoliikkeet (Ei laiteta pakasteita pieneen pussiin, Se parempi vaatekeräys...) 


Tila-aktivismi eli tilan muokkaaminen lyhytaikaisesti tai pitkällä aikavälillä, suoraan tai 
suunnittelun kautta 

e kaupunkisuunnitteluryhmät (Lisää kaupunkia Helsinkiin + Espooseen + Tampereelle, 
Selkäranka, Urban Helsinki, Urbaani Tampere ry, Herttoniemen ja Roihupellon 
vaihtoehtoinen tulevaisuusvisio. ..) 

e talon tai tilan valtaajat, avaajat ja tuunaajat (Suvilahti, Herttoniemi, Lauttasaari, 
Lapinlahti, Vartiosaari, ryhmärakennuttajat, kaupunkiviljely mm. Guerrilla Gardens 
Helsinki, jäälinnat, Hoffice, Olohuonenäyttely, Korttelipihat takaisin, Taukotila...) 

* artivismi eli taideaktivismi (muraalit, graffitit, katupiirustus, flash mobit...) 


Digiaktivismi eli tietotekniikan hyödyntämistä kehittävä aktivismi 
+ haktivismi eli erityistä tietotekniikkaosaamista vaativa aktivismi (devaus mm. avoimen 
datan hackathoneissa, tietojärjestelmien ja datan parantaminen...) 
e digiyhteiskunnan kehittäminen (avoimuuden kehittäminen, kryptovaluutta-aktivismi, 
valokuituosuuskunnat, digiapuri.com...) 


Aktivismien tuki eli aktivismi, joka erityisesti tukee muita aktivismeja 

e innovaatio- ja välittäjäyhteisöt (Yhteismaa ry, Hukkatila ry, Dodo ry, Oranssi ry, ARTOVA 
ry...) 

e aktivismien välineiden kehittäminen (aktivismioppaiden, toimintamallien, joukkorahoitus- 
ja muiden alustojen kehittäminen, vapaaehtoinen aktivismeja auttava tutkimus- ja 
selvitystyö...) 

e aktivoiva viestintä (kapitaali.com, kulttuurihäirintä, vastamainokset...) 


Tietolaatikko 1. Kaupunkiaktivismien luokittelua. Yksittäisellä 
aktivismilla voi olla piirteitä useasta luokasta. Luokat eivät esitä 
aktivismeja kattavasti vaan antavat inspiraatiolähteen keskusteluihin 
aktivismien tunnistamisesta, tarkoituksesta ja kehittämisestä. 

määmme toimintatutkimukseen (ks. kaupunkiaktivismi.fi). Aineistona ovat 
dokumentit aktivistien ja heidän kanssaan toimivien tahojen haastatteluista, 
hankkeessa järjestetyistä kohtaamistyöpajoista, ohjausryhmän kokoontumi- 
sista ja aktivismien osallistuvasta havainnoinnista sekä sosiaalisessa mediassa 


että fyysisessä todellisuudessa. 


Demokratia-ajattelusta voimavara-ajatteluun 


Kansalaisten osallisuutta yhteiskunnassa on pitkään tarkasteltu kysymyksenä 
demokratiasta ja poliittisesta vaikuttamisesta. 1990-luvulta lähtien osallisuus 
ja osallistuminen nousivat Suomessa kasvavasti niin hallinnon kuin tutkijoi- 
denkin huomion kohteeksi keskusteluissa edustuksellisen demokratian riit- 
tämättömyydestä ja kansalaisten passivoitumisesta (Kettunen 2002). Tässä 
osallisuusaallossa painottui ajattelu osallisuuden edistämisestä kansalaisten 
ja hallinnon välisen vuorovaikutuksen tiivistämisellä (Bäcklund ym. 2002). 
Huomiota sai erityisesti se, miten hallinto voi lisätä kansalaisten osallistu- 
mista ja vaikuttamista hallinnon järjestämissä hankkeissa (ks. myös Rättilä & 
Rinne tässä teoksessa). 

Ihmisten osallisuus yhteiskunnassa ei rajoitu heidän mahdollisuuksiinsa 
osallistua edustuksellisen demokratian, tai siihen nojaavan hallinnollisen val- 
mistelun prosesseihin. Hyvinvointivaltiollinen ajattelu saattaa peittää tämän 
taakseen, kun taas monet kaupunkiaktivismin muodot tekevät sitä näkyväksi 
korostamalla toimintaa ja tee-se-itse-asennetta edustukselliseen demokratiaan 
kuuluvan ”yhteiskunnallisen vaikuttamisen” sijasta. 

Kun joutomaa on ruma, siihen istutetaan kaupunkiviljelmä. Kun kaupasta 
ei saa lähi- ja luomuruokaa, perustetaan ruokapiiri. Kun asuinalueella elämä 
tuntuu irralliselta tai turvattomalta, avataan Facebook-ryhmä kaupungin- 
osaliikkeeksi. Jos pop-up-ravintolaa ei saa pitää ilman lupia, tehdään se silti — 
tai siksi. Edustuksellisen demokratian ja julkisvallan rooli näissä esimerkeissä 
vaihtelee: se voi olla luvan myöntäjä, mahdollinen tukija, merkityksetön toi- 
mija tai vastustaja. Kaupunkilaiset voivat ryhtyä näihin toimiin ennen kaik- 
kea siksi, että internet ja sosiaalinen media mahdollistavat heidän verkostoitu- 
misensa, kommunikaationsa, järjestäytymisensä ja toimintansa, kuten myös 


tiedonsaantinsa, asiantuntemuksensa ja oppimiskykynsä. Somessa ihmisten 

intressit tulevat näkyviksi ja yhdistyvät toisiinsa synnyttäen tunteen niiden 
laaja-alaisuudesta ja joukkovoimasta suhteessa julkiseen valtaan. Niinpä kau- 
punkilaiset ovat nousseet toimijatahoksi myös keskustelussa kaupunkien in- 
novaatioympäristöistä (Mäenpää & Schulman 2011; Schulman & Mäenpää 
2015). 

Sosiaalisen median keskeinen asema aktivismeissa kertoo siitä, miten ryh- 
mäytymistä ja toimintaa syntyy somessa usein tunnepohjaisesti. Esimerkiksi 
uusien kaupunginosaliikkeiden esikuva Kallio-liike sai alkunsa some-päivi- 
tyksestä, jossa reagoitiin leipäjonon haitallisuuteen Helsinginkadun katuku- 
vassa julistamalla suvaitsevaisuutta ja sosiaalista inkluusiota huono-osaisten 
uloslyöntiä vastaan. Tätä liikkeessä pidetään edelleen toimintaa kannatteleva- 
na ydinajatuksena (Turunen 2016). Sinikka Sassin (2002) mukaan osallisuu- 
dessa on kysymys kuulumisen tunteesta. Se syntyy kokemuksesta, että halu- 
tessaan pystyy vaikuttamaan itseä ja muita koskeviin asioihin ja toimimaan 
toisten hyväksi. Tätä halua sosiaalinen media yhteisöineen ruokkii. Moni 
motivoituu toimimaan auttamisen halusta (Pessi & Oravasaari 2010) ja kokee 
elämänsä merkitykselliseksi tehdessään hyvää muille (Martela 2015). 

Tärkeintä mielestämme on havaita se, että kaupungistunut ja digitalisoi- 
tunut kansalaisyhteiskunta on noussut historiallisen merkittäväksi yhteiskun- 
nalliseksi voimavaraksi. Kun osallisuuden ymmärretään syntyvän yhteisen 
hyvän tuottamisena, osallisuuden mahdollistaminen näyttäytyy yhteisön re- 
surssien rakentamisena (vrt. Tuurnas & Haveri tässä teoksessa). Pekka Saurin 
(2015, 48) sanoin ”osallisuuden käsitettä on kyettävä laajentamaan demokra- 
tiasta eli päätöksenteon legitimiteetistä ihmisten osaamisen, ideoiden ja ka- 
pasiteetin valjastamiseen yhteisen hyvän eli koko yhteisön parhaaksi”. Osal- 
lisuuden käsite tulee päivittää aiempaa moninaisemmaksi kiinnittymiseksi 
yhteiskunnan eri toimijoiden kesken syntyviin prosesseihin sekä niissä synty- 
viin mahdollisuuksiin toteuttaa itseään yhteisönsä hyväksi. Myös sanat osallis- 
tuminen ja osallistaminen näyttävät vanhentuneilta, kun kansalaisuutta kat- 
sotaan omaehtoisen ja itseorganisoituvan toiminnan näkökulmasta, sillä niillä 
viitataan julkisvallan ylläpitämiin instituutioihin ja niiden toimiin (ks. myös 


Rättilä & Rinne tässä teoksessa). Osallistumisen sijasta tai rinnalla voitaisiin 

puhua vaikkapa yhteistekemisesta (vrt. Tuurnas & Haveri tässä teoksessa), joka 
voisi kehittyä joukkoistamisen suuntaan. 

Voi puhua viriämässä olevasta uudesta osallisuusaallosta, jossa tutkijat ja 
hallinto käyvät hahmottamaan kansalaisten roolia ja osallisuutta resurssien 
kannalta ja yhä enemmän myös ilman sitä, että kansalaisen suhde julkiseen 
valtaan on avainasemassa (vrt. Jäntti ym. tässä teoksessa). Jos 1990-luvulla vi- 
rinnyt osallisuusaalto ilmeni mm. Sisäasiainministeriön osallisuushankkeen 
(1998—2001) ja maankäyttö- ja rakennuslain uudistuksen myötä hallinnon ja 
tutkijoiden keskittymisenä suunnittelu- ja päätösosallisuuteen (Bäcklund ym. 
2002; Valtioneuvoston selonteko 2002), tässä aallossa korostuu osallisuuden 
syntyminen kansalaislähtöisten prosessien ja monenlaisten toimijuuksien 
kautta. Uuden aallon keskusteluissa yleistyvät käsitteet itseorganisoitumi- 
nen (Wallin 2015), jakaminen, vertaistuotanto, commons eli yhteisresurssit ja 
prosumerismi eli kuluttajien osallistuminen tuotantoon. 

Resurssiajattelun näkökulmasta ”voimavarojen haaskaamista” tapahtuu 
esimerkiksi julkishallinnon pitäytyessä tiukasti demokratia-ajattelun mukai- 
sessa tasapuolisuuden periaatteessa. Kun kaupunkiaktivistien Urban Helsinki 
-ryhmä laati Helsingille vaihtoehtoisen yleiskaavan ja Koskelan sairaalan ase- 
makaavan, kaupunkisuunnitteluviraston perinne ohjasi ensin suhtautumaan 
niihin yhtenä mielipiteenä muiden joukossa. Tapaukset kuitenkin johtivat 
tapaamisiin ja keskusteluihin viraston ja aktivistien kesken. 

Voimavaranäkökulmasta katsoen vaikuttaa mielettömältä, että osin am- 
mattimaisista kaupunkisuunnitteluaktiiveista koostuvan ryhmän suunnitel- 
ma arvotetaan virallisessa suunnitteluprosessissa samanarvoiseksi kuin yhden 
henkilön kannanotto johonkin suunnittelun osa-alueeseen, vaikkapa viher- 
alueen kokoon. Voimavaranäkökulmasta vaihtoehtosuunnittelu näyttäytyy 
tarpeena pohtia, miten suunnitteluaktivistien osaaminen ja työpanos voisivat 
kanavoitua tuottamaan entistä parempaa suunnittelua. 

Toinen demokratia-ajattelun mukaisen tasavertaisuusperiaatteen aiheut- 
tama ongelma on siinä, miten asukastoiminnan tukemisessa noudatetaan 
alueellista tasapuolisuutta. Kaupunginosissa syntyvää paikallista innovatiivi- 
suutta ja aktiivisuutta on vaikea perustellusti tukea, koska samaa panostusta ei 


voida tarjota kaikille. Kuitenkin asuinalueilla syntyy toimeliaisuutta, jolla on 

mittavaa merkitystä alueen elinvoimalle ja yhteisöllisyydelle. Näin on käynyt 
esimerkiksi ruokapiiritoiminnan yhteydessä Helsingin Laajasalossa ja Hertto- 
niemessä, kun asukkaat ovat perustaneet osuuskuntia ja toimintatiloja. 

Tässä paikalliset kehittämisehdotukset törmäävät kaupungin torjuvaan 
asenteeseen hieman samoin kuin kaupungin ehdotukset törmäävät paikalli- 
seen vastustukseen NIMBY-tilanteissa (NIMBY = not in my backyard). Resurs- 
siajattelussa asenne on lähempänä YIMBYä, sillä kehittämisehdotuksiin suh- 
taudutaan mahdollisuuksina saada kansalaisten voimavaroja käyttöön alueen 
hyväksi. Hallinnon tehtäväksi hahmottuu tarkastella erilaisten perinteisem- 
pien ja uusien toimintamuotojen merkityksiä monipuolisesti, myös esimerkik- 
si vähemmän aktiivisten kaupunkilaisten kannalta, mutta tavoitteena tällöin 
on ennemmin saada erilaiset voimavarat täydentämään toisiaan kuin torjua 
sellaista toimintaa, joka ei palvele tasapuolisesti kaikkia. 

Voimavarojen tunnistamisessa hallinto voi tarkastella toimintamuotojen 
yhteyksiä sen omiin strategisiin tavoitteisiin, kuten alueiden elinvoiman, yh- 
teisöllisyyden ja ekologisen kestävyyden tavoitteluun. Vantaan Myyrmäessä 
asukkaita ja muita paikallistoimijoita kokoava Myyrmäki-liike on parantanut 
alueen elettävyyttä, mainetta ja vetovoimaa kohentamalla julkisia tiloja, järjes- 
tämällä tapahtumia ja luomalla ihmisille toimintamahdollisuuksia. Liikkeen 
alueelle saamaa julkisten tilojen taidetta, kuten ulkoa ja sisältä taidemaalauk- 
seksi uudistunutta asemaa, tullaan katsomaan kaukaakin. Yhdessä koulujen 
kanssa toteutetut alikulkujen maalausprojektit ovat saaneet nuoria paranta- 
maan koulunkäyntiään, kun maalaamaan pääsemisestä on tehty koulumenes- 
tykseen sidottu kannustin. Yhteisöllisten tapahtumien kulttuuri elää Myyr- 
mäen taiteiden yössä, Illallinen Myyrmäen taivaan alla -yhteisaterioinnissa ja 
ulkoilmaelokuvanäytöksissä. 

Kierrättämiseen kannustavat kirpputoritapahtumat ja käytäntö, jossa kuka 
vain saa tulla tiettyinä päivinä pitämään omaa kirpputoria aseman edustalla. 
Myyrmäki-liikkeen ansiota on myös puretun terveysaseman paikalle jääneen 
montun saaminen käyttöön monikäyttötilana, Myyrmäen monttuna. Ehdo- 
tus innosti kaupungin rakentamaan montun rinteille tekonurmen katsomoksi 


sekä seurakunnan lainaamaan kahvilakontin. Montussa kaupunkilaiset saa- 

vat toteuttaa ideoitaan avoimista tapahtumista, konserteista rusettiluisteluun. 
Liikkeen toimintaa suunnitellaan avoimissa kokouksissa. 

Myyrmäessä asukasliikkeen voi sanoa ottaneen alueen paikallistoimijan 
paikan Myyrmäki Seuralta, jonka kanssa se tekee yhteistyötä, kun taas esimer- 
kiksi Roihuvuoressa noussut asukasliike toimii enemmän kaupunginosayh- 
distyksen puitteissa. Monessa tapauksessa uuden asukasliikkeen ja perinteisen 
kaupunginosayhdistyksen välillä on syntynyt kitkaa ja erimielisyyttä. Seuro- 
jen aktiivit ovat yleensä aktivisteja iäkkäämpiä ja korostavat järjestäytyneitä 
toimintatapoja, pitkällistä asiantuntemusta, tiiviitä suhteita kaupunginhallin- 
toon sekä yhdistyksen asemaa alueen edustajana. Asukasliikkeiden näkökul- 
masta seurat ovat usein hitaita, jäykkiä ja toimintamuodoissaan vanhanaikai- 
sia eivätkä tosiasiassa heijasta alueen asukkaiden kokemuksia. 

Lisää kaupunkia Helsinkiin -Facebook-ryhmä (LKH) on tätä kirjoitettaessa 
15 000-jaseninen yhteisö, joka kokoaa kiinnostuneita edistämään Helsingin 
kehittämistä kaupunkimaisemmaksi. Ryhmä toimii näin suoraan samaan 
suuntaan kuin Helsingin kaupunkisuunnitteluvirasto, jonka agendalla on 
kaupungin tiivistäminen. Ryhmässä tehdään konkreettisia ehdotuksia mm. 
täydennysrakentamisesta, liikenneratkaisuista, palvelujärjestelyistä ja kom- 
mentoidaan niin kaupungin kuin aktivistiryhmienkin tekemiä suunnitelmia 
sekä puidaan suunnitelmissa tehtyjen asukaskyselyjen tuloksia. Aktiivisim- 
mat käyvät ryhmän keskustelutapaamisissa, tekevät yhdessä maastokäyntejä ja 
taustoittavat keskusteluja omissa blogeissaan. 

Kaupunkisuunnitteluvirasto on huomannut ryhmän merkityksen suun- 
nitteluresurssina ja kiinnostunut yhteistyöstä sen kanssa. Keskustelu on jo he- 
rännyt siitä, onko LKH-ryhmä liiankin vaikutusvaltainen, koska sillä on suo- 
rat yhteydet kaavoituksen valmisteluun ja päätöksentekoon Helsingin toiseksi 
suurimman valtuustopuolueen Vihreiden kautta. Kaupunkisuunnitteluviras- 
ton on myös nähty oikeuttavan täydennysrakentamissuunnitelmiaan ryhmän 
astetta mittavammilla ja urbanistisemmilla kaupunkirakenteen tiivistämiseh- 
dotuksilla. Ryhmä saa aloitteillaan paljon mediahuomiota ja julkista keskus- 
telua esimerkiksi valtalehti Helsingin Sanomissa, jolloin tiivistämiseen kriit- 
tisesti suhtautuvat kansalaistahot kokevat jäävänsä ilman ääntä (vrt. Kahila & 


Kyttä tässä teoksessa). 

Aktivismien merkitys voi olla myös valmiudessa saada asioita aikaan no- 
peammin ja tehokkaammin kuin hallinto. Kun Suomeen tuli vuonna 2015 
ennätysmäärä turvapaikanhakijoita, muuan espoolainen otti yhteyttä Espoon 
kaupunkiin kysyäkseen, miten kaupunki on hoitamassa entistä suuremman 
alaikäisten turvapaikanhakijoiden joukon vastaanottamista. Hänestä näytti 
siltä, että asia ei ole hoidossa. Hän päätti perustaa Facebookiin Espoon ala- 
ikäisten turvapaikanhakijoiden tukiryhmän ja ryhtyi ryhmän kanssa koor- 
dinoimaan alaikäisten turvapaikanhakijoiden vastaanottoa yhteistyössä 
Suomen Punaisen Ristin ja Espoon kaupungin kanssa. Kaupungin tehtävä 
turvapaikanhakijoiden vastaanottamisessa saatiin hoidettua nopeammin ja 
paremmin kuin mihin kaupunki olisi pystynyt yhteistyössä vain järjestöjen 
kanssa. Esimerkki kertoo aktivismien potentiaalista parantaa kaupunkien ky- 


kyä kohdata äkillisiäkin muutoksia. 


Jakamistalous muuttaa markkinoita 


Digitalisaation, internetin ja sosiaalisen median aikaansaaman verkostomai- 
sen kansalaisyhteiskunnan ydin on yksilöiden kyvyssä liittyä toisiinsa, löytää 
yhteisiä tavoitteita sekä välineitä ja väyliä toteuttaa niitä yhdessä (Harmaala 
ym. 2017). Sosiaalisten kytkentöjen lisäksi syntyy virtuaalista ja reaalitodelli- 
suutta yhdistäviä innovatiivisia toimintatapoja, jotka liittyvät kaupunkilais- 
ten arkeen, kuten ruokahuoltoon, liikkumiseen, käytetyn tavaran kauppaan, 
kierrätykseen ja palveluihin. Tässä kaupunkiaktivismi tulee uudelle mark- 
kinatoiminnan alueelle, jota kutsutaan yleisnimellä jakamistalous (sharing 
economy), osallistuva kulutus (participative consumption) tai yhteistyötalous 
(collaborative economy). Taloudellisessa toiminnassa tulee esiin se, miten 
internet tietojärjestelmineen mahdollistaa uudenlaisia yhteiskunnallisia toi- 
mijarooleja. Kaupunkilaiset muuttuvat kuluttajista myyjiksi, markkinoijiksi, 
torikauppiaiksi, ravintolanpitäjiksi, palveluntarjoajiksi, palvelumuotoilijoiksi, 
vuokranantajiksi ja rahoittajiksi. 

Vuodesta 2011 järjestettyä Ravintolapäivää pidetään aktivististen kau- 
punkitapahtumien esikuvana. Sen saavutuksena on paitsi leviäminen maail- 
manlaajuiseksi (vuoteen 2016 mennessä 74 maata, 25 000 ravintolaa) ennen 


kaikkea sissityyppinen toiminta, joka onnistui laillistamaan itsensä saamalla 

aikaan elintarviketurvallisuuden sääntöjen tulkintamuutoksen, eli pop-up-ra- 
vintolatoiminnan sallimisen (Evira 2016). Esimerkiksi mediassa Ravintolapäi- 
vää ei yleensä mielletä taloudellisena toimintana vaan yhteisöllisenä tapahtu- 
mana. Monissa jakamistalouden muodoissa taloudellinen vaihto näyttäytyy 
sosiaalista vaihtoa vähäisemmässä roolissa. Olennaista jakamistaloudessa on 
kuitenkin näiden kahden kietoutuminen yhteen. 

Uudet yhteisölliset toimintatavat ovat toimijoille usein yksinkertaisesti 
hauskoja ja kiinnostavia kokeilla ja vasta toissijaisesti hyötyä tuottavia. Vaiku- 
tuksissa on vaikea erottaa taloudellisen toimeliaisuuden ja elinvoiman kasvua 
kaupunkilaisten osallistumisen ja voimaantumisen, yhteisöllisyyden ja sosiaa- 
lisen koheesion sekä kaupunginosan identiteetin ja imagon kohenemisesta — 
joilla puolestaan on myönteistä vaikutusta paikalliseen yritystoimintaan sekä 
kiinteistöjen ja asuntojen arvoon. Myös rajanveto yhteisötoiminnan ja yritys- 
toiminnan välillä on vaikeaa, eikä se ole toimijoista välttämättä tärkeää. Esi- 
merkiksi Coreorient Oy:n joukkoistettu PiggyBaggy-kuljetuspalvelu ja monet 
vapaaehtoispohjaiset kimppakyytipalvelut toimivat kaikki yhteisöllisin ja eko- 
logisin tavoittein. Startup-yrittajyys ja aktivismi kasvavat monessa tapauksessa 
samoista aatteellisista ja toiminnallisista ruohonjuurista. 

Jakamistaloutta ei kuitenkaan tunneta ruohonjuuritason innovaatioista 
vaan ennen kaikkea Uberista ja Airbnb:stä, jotka ovat muuttamassa merkit- 
täviä liiketoimialoja. Jakamistalous on siis yhtä aikaa sekä uusien bisnesjätti- 
läisten rymistelyä maailmanmarkkinoilla että paikallisten kuluttajien arkista 
maailmanparannusta. Sen seurauksena markkinaehtoisten hyödykkeiden 
tuotanto ja jakautuminen muuttuvat — nähdäksemme tasa-arvoisempaan tai 
ainakin laajapohjaisempaan suuntaan. Jakamistalous on yhtä aikaa taloutta ja 
sosiaalista, globaalia ja paikallista. Se tapahtuu sekä fyysisessä että virtuaali- 
sessa tilassa ja näitä sekoittaen. Jakamistalouden monitahoisuutta kuvastaa se, 
miten sitä on syytetty sekä valtiovaltaisesta libertarismista että kommunismia 
lähestyvästä omistusoikeuden vastustamisesta (esim. Martin 2016). 

Kuten tapaus Ravintolapäivä osoittaa, taloudellisen aktivismin yhteydessä 
sääntely on merkittävässä roolissa. Kaikki ruoka-aktivismin muodot ruokapii- 
reistä ja REKO-lähiruokarenkaista hävikkiruoan hyötykäyttöön joutuvat teke- 


misiin vähintään elintarvikeviranomaisen kanssa, halusivat tai eivät. REKon 

nimi tulee sanoista rejäl konsumption ja sen on kehittänyt tuottaja Thomas 
Snellman Pedersörestä. REKO-ryhmissä on tätä kirjoitettaessa yli 250 000 
jäsentä, joista pääkaupunkiseudulla vasta reilu 30 000. REKO-renkaiden toi- 
minta on kehitetty luovimaan sääntelyn ristiaallokossa. REKOt toimivat pai- 
kallisina Facebook-ryhminä, joiden ylläpitäjät (kuluttajia ja/tai tuottajia) ei- 
vät kanna vastuuta kaupankäynnistä vaan ainoastaan ylläpitävät geneeristä ja 
kustannuksetonta alustaa, jolla tuottajat ilmoittavat tuotteistaan ja kuluttajat 
tilaavat niitä. REKO ei siis ole nettikauppa, jota säännellä. Sen jakelutilaisuus ei 
myöskään ole kaupunkien sääntelemää torikauppaa, koska kaupankäynti pe- 
rustuu ennakkotilauksiin. 

REKOn ydinidea ei ole jakamistaloudessa vaan ruokakaupan välikäden 
poistamisessa eli tuottajan ja kuluttajan suorassa kohtaamisessa — tosin ku- 
luttajien toimiminen ryhmien ylläpitäjinä ja tuottajien toimiminen markki- 
noijina, jakelijoina ja myyjinä sekä tuottaja-kuluttaja-yhteistyö ylipäätään 
edustavat uusia toimijuuksia. Se kuitenkin mahdollistaa kuluttajan vahvem- 
man roolinoton, kun esimerkiksi opiskelijat ja maahanmuuttajat myyvät itse 
tekemiään leivonnaisia REKOn kautta. Tässä tullaan verottajaa kiinnostavalle 
alueelle, sillä myyntitulojen verotus koskee harrasteleipuriakin. Jakamistalou- 
den piirissä on syytä pelätä syntyvän harmaata taloutta, koska satunnaiset 
silpputulot voivat jäädä helposti ilmoittamatta. Verottajalle silpputulot tuot- 
tavat harmia siksikin, että niiden käsittely, puhumattakaan valvonnasta, teet- 
tää enemmän työtä kuin verotuloja (jakamistalouden verotuskysymyksistä ks. 
Fachnle ym. 2016). 

Koti-irtaimiston myynti sen sijaan on 5 000 euroon asti verovapaata, ja sen 
piirissä — tai varjolla — käytävä kauppa on kasvanut voimakkaasti. Tutkimuk- 
sen mukaan noin kaksi miljoonaa suomalaista käytti vertaisverkkokaupan 
tavaroihin ja palveluihin reilun puolentoista vuoden aikana puoli miljardia 
euroa, mikä on enemmän kuin suomalaisten kulutus Virossa (Kaupan liitto 
2015). Verkkokaupan murroksessa on siis kyse myös kansalaisten ryhtymi- 
sestä kauppiaiksi. Vertaiskauppaa siivittävät kaupalliset kauppapaikat, kuten 
Tori.fi ja Huuto.net, mutta myös monilta asuinalueilta löytyvät paikalliset 


Facebook-ryhmät, jotka toimivat ekohenkisen kierrätysaatteen ja yhteisölli- 

syyden varassa. Astetta ekologisempaa otetta edustavat vertaislainaus- ja vuok- 
rauspalvelut, kuten Kuinoma-tavarapalvelu ja auton vertaisvuokraus. 

Kaksi kertaa vuodessa järjestettävänä Siivouspäivänä koko kaupun- 
ki muuttuu ikään kuin suureksi katukirpputoriksi. Siivouspäivää järjestää 
vuonna 2012 saanut Yhteismaa ry, jonka kuvaus itsestään tiivistää kaupunki- 
aktivismien yleisen hengen ja tavoitteenasettelun: ”yleishyödyllinen yhdistys, 
joka suunnittelee ja toteuttaa yhteiskunnallisesti merkityksellisiä projekteja, 
tapahtumia ja palveluja. (...) Kaikki hankkeet ja tapahtumat jakavat yhteisen 
tavoitteen hauskemmasta, vapaammasta, kestävämmästä, vastuullisemmasta 
ja yhteisöllisemmästä kaupunkielämästä.” 

Yhteismaa ry:n uudempi projekti Nappi Naapuri on paikallinen yhteisö- 
media. Sen karttapohjaisessa palvelussa voi tarjota ja ottaa vastaan esimerkik- 
si kissanhoitoapua tai vuokrata höyrypesuria. Palvelu laajentaa naapuruston 
ja naapuriavun käsitteitä koskemaan toisiaan tuntemattomia kaupunkilaisia 
paikallisesti ja yhteisöllisesti (vrt. Häikiö & Snellman tässä teoksessa). Paikal- 
lisen vaihdon ja yhteisöllisyyden lähteillä on myös aikapankkitoiminta, jossa 
annetaan toisille aikaa ja suoritetaan pieniä arkisia työpanoksia vaihtotalou- 
den hengessä käyttämällä pankin omaa rahayksikköä, tovia (esim. Whitham 
& Clarke 2016). Aikapankit ovat osa kansainvälistä verkostoa ja niiden taka- 
na on solidaarisuustaloudeksi kutsuttu aate. Sen piirissä etsitään vaihtoehtoja 
valtiojohtoiselle kapitalistiselle järjestelmälle tasavertaisten ja autonomisten 
yksilöiden ja ryhmien välisestä taloudellisesta toiminnasta, joka perustuu yh- 
teiskäyttöä korostavalle commons-ajattelulle. 

Solidaarisuustalous-ajattelu sai vauhtia 2008 alkaneesta finanssikriisistä ja 
se edustaa kaupunkiaktivismien syvällisimmin yhteiskuntajärjestelmää ja sen 
epäoikeudenmukaisuutta kritisoivaa ulottuvuutta. Kevyempää ja proaktiivi- 
sempaa, mutta kenties tulevaisuudessa merkittävämpää ”finanssiaktivismia? 
edustaa joukkorahoitus. Siinä kerätään rahoitus johonkin hankkeeseen ver- 
taisverkostoissa internet-kampanjan ja -palvelun välityksellä. USA:ssa jouk- 
korahoitus on kasvanut jo tavanomaisia sijoitusmarkkinoita suuremmaksi. 
Alan esikuva on yhdysvaltalainen Kickstarter, jolla on vuodesta 2009 kerätty 
2,5 miljardia dollaria yli 100 ooo hankkeeseen. Valtiovarainministeriö arvi- 


oi vuonna 2015 Suomen joukkorahoitusmarkkinoiden olleen 85 miljoo- 

naa euroa, josta yli puolet kuluttajien vertaislainoja. Toimijoita edustavat 
Mesenaatti.me ja Ehta Raha, joiden rahoituskohteet ovat enimmäkseen eri- 
laisia kulttuurihankkeita. Urbaaneja kohteita ovat olleet esimerkiksi Helsin- 
gin Käpylän lippakioski, Loop-hävikkiruokaravintola, Jätkäsaaren Art Hotel 
ja nuorten kesätyökampanja Vieraskasvit veks Laajasalosta. Joukkorahoitus 
tarjoaa mahdollisuuden toteuttaa yhteisöllisesti hankkeita, jotka kiinnostavat 
tiettyjä kuluttajia tai vaikuttavat hyvin paikallisesti. 

Jakamistalouden piiriin kuuluvat kaupunkiaktivismit kertovat siitä, miten 
kansalaisten osallisuus yhteiskunnassa voi vahvistua ilman julkisvallan läsnä- 
oloa — tai joskus siitä huolimatta — kun väylät, välineet ja kyvyt prosumeris- 
tiseen markkinatoimijuuteen kasvavat. Jotkin aktivismin muodot saattavat 
palvella suoraan kaupunkeja, kuten Lahdessa toimivat ympäristömummot 
ja -vaarit, jotka vievät päiväkotilapsia luontoretkille. Turvapaikanhakijoiden 
tukiryhmien lisäksi suoraan kaupunkien sosiaalitointen tontille tulee esimer- 
kiksi äitien tukiryhmätoiminta Hätäkahvit somessa. Kehitys tarjoaa mahdol- 
lisuuden pohtia kaupungin vastuunkantoa ja kansalaisten toimintatarmoa 
yhdistävien ”hybridipalvelujen” kokeilua ja kehittämistä (ks. Billis 2010). Täl- 
laista yhteistyötä on ehdotettu aloitettavan jakamalla kaupungin palvelutiloja 
yhteiskäyttöisiksi paikallisten toimijoiden kanssa esimerkiksi lähiöiden tyhje- 
nevissä ostoskeskuksissa (Mäenpää 2015). 

Kiinnostavaa on nähdä, millaista integraatiota alkaa syntyä julkisvallan, 
startup-yritysten ja vertaispalvelujen leikkauspinnoilla. Ehkä jonain päivänä 
vaikkapa PiggyBaggy-kuljetuspalvelun kautta REKO-ruokaa Nappi Naapuris- 
ta yhyttämilleen vanhuksille kuljettanut opiskelija saa maksun HSL:n matka- 
kortille toveissa, joilla hän kustantaa kiinan opintojaan Avoimen yliopiston 
verkkokurssilla avatakseen nettikaupan äitinsä eläkepäivillään keräämien 
kuivattujen mustikoiden ja pakurikäävän myyntiin. Toinen kiinnostava kehi- 
tyssuunta voi olla sosiaalinen jakamistalous, jossa vähävaraisille syntyy työtä 
ja toimeentuloa esimerkiksi hävikkiruoan, kierrätyksen ja vaihtotyön parissa 
nykyisten hyväntekeväisyystoimintojen ohelle tai niiden sijaan. Tällaisesta esi- 
merkkejä ovat vantaalainen Yhteinen pöytä ja helsinkiläinen From Waste to 
Taste -hävikkiruokahanke sekä panttipullojen keräyspisteet. Köyhyystutkijat 


ovat havainneet, että ”asuinlähiöissä, leikki- ja koirapuistoissa tai kantakapa- 

koissa oli syntynyt erilaisia jakamistalouksia, joissa vaihdettiin palveluksia, 
tietoa ja taitoa, esimerkiksi astioiden pesua leipäjonokäynteihin ja työllisty- 
mis- ja harrastusvinkkejä” (Isola ym. 2016, 153). Voiko tämä jakaminen siirtyä 
verkkoon, löytää sen alustoista digitalisoinnin hyödyt ja kasvaa merkittäväksi 
vähävaraisten elämää kannattelevaksi ja rikastavaksi instituutioksi? Jos näin 
käy, se vaikuttaa varmasti keskusteluun hyvinvointivaltion tehtävistä ja toi- 


mintatavoista. 


Neljäs sektori uutena toimijakenttänä 


Uudentyyppisten aktivismien nousu murtaa totuttua ajattelua kansalaisyh- 
teiskunnasta yhdistystoimintana ja kansalaisjärjestöjen kenttänä, jota kutsu- 
taan yhteiskunnan kolmanneksi sektoriksi elinkeinoelämän ja julkisvallan 
rinnalla (vrt. Rättilä & Rinne tässä teoksessa). Järjestötoiminnan ulkopuolel- 
la on rakentumassa uusi kansalaistoiminnan alue, jonka olemme nimenneet 
neljänneksi sektoriksi. Tarkoitamme neljännellä sektorilla kansalaistoiminnan 
aluetta, joka luonteeltaan proaktiivisena keskittyy toimintaan eikä organisoi- 
du järjestötoiminnaksi tai sen kautta. Käsite on tässä merkityksessä alkanut le- 
vitä käyttöön Suomessa joillakin hallinnonaloilla. Kirjallisuudessa neljännellä 
sektorilla ei ole ollut vakiintunutta merkitystä. Sillä on tarkoitettu mm. koti- 
taloudet sisältävää epävirallista sektoria (Heinonen 2001, 139) sekä yrityksiä, 
joilla on yhteiskunnallinen missio (Sabeti 2011). 

Kuvassa 1 on muutama esimerkki dynamiikasta sektorien välillä. Epä- 
muodollisena alkava toiminta voi johtaa järjestön tai perinteisen yrityksen 
perustamiseen, tai siitä voi syntyä esimerkiksi osuuskunta, yhteiskunnallinen 
yritys tai think tank. Järjestö saatetaan perustaa aktivismin tiliorganisaatioksi 
raha-asioiden hoitoa varten (esim. Myyrmäen kaupunkikulttuuri ry Myyrmä- 
ki-liikkeen apuna), tai se voi olla keino hankkia toiminnalle painoarvoa (esim. 
Urbaani Tampere ry Lisää kaupunkia Tampereelle -Facebook-ryhmän toimin- 
nan jatkajana). Neljännen sektorin aktivismeista kehittyy osin toimintamuo- 
toja, joita on vaikea paikantaa selvästi mihinkään tiettyyn sektoriin. Neljättä 
sektoria voi ajatella erityisesti toiminnan tyyppinä. Listaus toiminnan piirteis- 
tä (kuva 2) voi auttaa kansalaistoimijoita, mutta myös muita keskustelemaan 


oman toimintansa luonteesta ja sen suuntaamisesta. 

NELJÄS 
SEKTORI 


aktivismi viriää 


KOLMAS J 


SEKTORI n = 
esim. someryhmä, 


tapaamiskäytäntö, 


osuuskunta, hanke 


KANSALAISET 


vaikutetaan tavoitteisiin ja 

toimintatapoihin, käytetään ryhdytään asiakkaaksi, 
yhdistystä tuenhakuun, perustetaan mikro-,start 
perustetaan oma yhdistys, up- tai yhteiskunnallinen 


kilpaillaan toimijuudesta yritys, vaikutetaan 
markkinoihin 


YKSITYINEN 
haetaan tietoa, lupia ja tukia, SEKTORI 
vaikutetaan toimintatapoihin, 
haastetaan toimintatapoja 

JULKINEN 
SEKTORI 


Kuva 1. Esimerkkejä kehityskuluista neljännen sektorin ja muiden sektorien välillä. 


Neljännen sektorin nousu ja monet sektorien suhteita uudistavat prosessit 
juontuvat osaksi tiedon monopolien murtumisesta (Sauri 2015, 30). Julkisen 
hallinnon ja muidenkin tahojen avattua aineistojaan ja rajapintojaan yhteis- 
kunnan muokkaaminen datapohjaisesti on yhä vähemmän hallinnon yksinoi- 
keus. Avoimen datan avulla aktiiveilla on ainakin teknisesti taitavien vertais- 
ten kanssa verkostoitumalla mahdollisuuksia ottaa julkisen sektorin tehtäviä 
itselleen (esim. vaihtoehtoiset selvitykset, suunnitelmat ja budjetoinnit), lisätä 
eri sektorien työn hyödyllisyyttä (mm. kaupunkipyörien käyttöä helpottava 
kaupunkifillarit.fi, kulkutapojen kilpailuttamispalvelu matkakeisari.fi) ja — 
ehkä ennen kaikkea — luoda jotain kokonaan uutta. 

Haktivistit eli mm. ohjelmointia hallitsevat aktiivit myös parantavat avat- 
tuja aineistoja, edistävät parannuksia tietojärjestelmiin ja kehittävät tapoja 


uusien teknologioiden hyödyntämiseen. Esimerkiksi kasvavan huomion koh- 

Neljäs sektori -tyyppinen toiminta Perinteinen järjestötoiminta 
Organisoituminen: esim. vain some-ryhmä Organisoituminen: järjestö 
Some keskeinen Some apuna 
Hakkeriasenne vaikuttamiseen Vaikuttaminen valm. ja päätöksenteon kautta 
Tapahtumia, toimintaa, DIY Vaikutusvalta 
Yhteisöllisyys Kumppanina kunta 
Verkostoituminen, yritykset Edustavuus 
Avoimuus, jakaminen Jatkuvuus 
Näkyvyys Edunvalvonta 
Hetkellisyys Hallittu kokonaiskehitys 
Hiearkioiden kaihtaminen Hierarkkisuus 
Toiminnan palo, uuden keksintä Tehdään, koska ennenkin 
Proaktiivisuus, YIMBY Myös vastustamista, NIMBY 


Kuva 2. Kansalaisyhteiskunnan toimintatapojen ideaalityyppien vertailu. 


teena oleva lohkoketjuteknologia (block chain) tuo mahdollisuuksia järjestää 
julkisen ja yksityisen sektorin tähän mennessä hoitamia asioita ilman näiden 
sektorien mukanaoloa (esim. Mattila 2016). Lohkoketjuteknologia mahdol- 
listaa toisilleen tuntemattomien välisen taloudellisen kanssakäymisen ilman 
välittävää tahoa, kuten pankkia. Avoimet aineistot, rajapinnat, standardit ja 
mm. tutkimusjulkaisut ovat resursseja kaikille. Kuitenkin juuri neljäs sektori 
-tyyppisellä toiminnalla on erityistä merkitystä, kun nämä resurssit halutaan 
saada monipuoliseen käyttöön yhteisöjen ja yhteiskunnan hyväksi. 
Kokonaisajattelua voi auttaa huomion kiinnittäminen laajempiin teemoi- 
hin kuten yhteisöihin, tilaan tai digitaalisuuteen ja niihin liittyvien aktivis- 
mien tunnistaminen yhdessä muiden kyseistä teemaa koskettavien asioiden 


kanssa. Esimerkit kuvassa 3 voivat toimia inspiraationa tällaiselle tarkastelulle. 

Yhteisöaktivismi 


Julkisten palvelujen 
parantaminen 


Ekoliikkeet 


Innovaatio- ja 


välittäjäyhteisöt Aktivoiva viestintä 


Kaupunki- 
tapahtumat 


Sosiaalinen 
vertaistuki 


Paikalliset 
liikkeet 


Talon tai 
tilan 
valtaajat, 
avaajat ja 
tuunaajat 


Tila-aktivismi 


Vertais- 
kauppa, 
ruoanvälitys 


Kaupunki- 
suunnittelu- 
ryhmät 


Haktivismi 


Aktivismien välineiden 
kehittäminen 


Aktivismien tuki 


Digiaktivismi 


Kuva 3. Aktivismien kosketuspintoja teemoihin digitalisaatio, yhteisöllisyys, 
tila ja jakaminen. Kuvan esimerkit voivat edesauttaa keskustelua siitä, mitä 
aktivismeja jotakin teemaa käsiteltäessä on hyödyllistä tunnistaa, ja toisaalta 
siitä, mitä teemoja tai tavoitteita yksittäinen aktivismi voi palvella. 


Lopuksi: Murtuuko tietämisen harvainvalta? 


Edellä kuvatulla kehityksellä on merkitystä siihen, kuinka suhtaudumme 
tietoon kaupungista ja kuinka sen ymmärrämme. Kaupunkitutkimuksessa 
on jo kauan todettu tarve moniäänisen yhteiskunnan näkyväksi tekemiselle 
(esim. Jacobs 1961; Harvey 1973; Healey 1997; Sennett 1977; Suomessa esim. 
Schulman 1990; Mäenpää 2005; Bäcklund 2007; Faehnle 2014). Aktivistit 
laajentavat kaupunkikeskustelun kenttää politisoituneista keskusteluista toi- 
minnallisiin, paikallisiin ja yhteisöllisiin konteksteihin. Näin kaupunkilaisten 
osallistumisessa ei ole kysymys pelkistä projekteista vaan kaupungin itseym- 
märryksestä, jotta kaupunki tulisi paremmin tietoiseksi itsestään. 

Tarvitaan uudenlainen kehys sille, miten kansalaisyhteiskunnan aktiivi- 
nen osa integroituu kaupunkien kehittämiseen ja suunnitteluun. Aineksia sii- 
hen voivat tarjota agonistisen suunnitteluajattelun sovellukset (esim. Hillier 
2003; Suomessa Bäcklund & Mäntysalo 2010). Agonistisessa suunnittelussa 
korostuu se, että eri osapuolet oppivat sietämään intressien moninaisuutta ja 
hyväksyvät, ettei niistä välttämättä voida päästä konsensukseen (esim. Mouffe 
2000). Tavoitteena on kuitenkin yhteinen sopimus menettelytavoista, joilla 
erimielisyydet hoidetaan käytännössä. Tämä luo pohjan voimavara-ajattelun 
ja demokratia-ajattelun soveltamiseen suunnittelutilanteissa yhdessä niin, että 
ristiriidoista huolimatta edellytykset toimijoiden halulle toimia hyvässä hen- 
gessä ja tuoda voimavarojaan käyttöön säilyvät myöhemmissäkin prosesseissa. 

Aktiivisten kansalaisten toimintaryhmät ovat murtaneet julkishallinnon 
institutionaalisen monopolin tietoon (Häkli 2002). Julkishallinto pyrkii it- 
sekin lisäämään tietojensa uudelleenkäyttöä, edistämään hallinnon läpinä- 
kyvyyttä sekä luomaan uusia markkinoita ja innovaatioita tarjoamalla tietoa 
niiden materiaaliksi (esimerkiksi Helsinki Region Infoshare -hanke). Julkis- 
hallinnon datan avaaminen on kansainvälinen, Yhdysvalloista ja Isosta-Bri- 
tanniasta alkanut ilmiö. Kansalaiset ja yritykset voivat käyttää avoimen datan 
tietoja omiin tarkoituksiinsa tasavertaisesti julkisen hallinnon kanssa. Samalla 
julkishallinnon, kansalaisten, verkkopalveluiden kehittäjien ja muiden datan 
käyttäjien vuorovaikutusta pyritään lisäämään sekä automatisoimaan yhteis- 
kunnallisen hyvän lisäämiseksi. 

Missä kaupunkikehitystä muokkaava tieto muodostuu, esimerkiksi kau- 
punkisuunnittelun piirissä? Suunnittelua ohjaava rationaliteetti ja määritte- 
lyvalta liikkuvat ja niistä kamppaillaan. Lisää kaupunkia Helsinkiin -ryhmä 
on hämmentänyt kyvyllään vallata julkisen keskustelun kenttää asettamalla 
oma kaupungin tiivistämisen agendansa kaupunkisuunnittelun kärkiteemak- 
si. Kun ennen kansalaisyhteiskunta edusti yleensä olemassa olevan kaupungin 
ja sen tilojen puolustamista, nyt kansa näyttää ryhmän ansiosta haluavan li- 
sää rakentamista melkein joka paikkaan. Syntyy uusi keskustelun konteksti 
ja jopa koalitio, kun kaupunkisuunnitteluvirasto voi yhtäkkiä nojata vahvasti 


esitettyyn urbanistiseen kansalaismielipiteeseen. 

Tiedon monopolin murtuminen antaa merkkejä myös tutkimuksen ase- 
man muutoksesta. Kaupunkitutkijoiden parissa monet ovat reagoineet kiel- 
teisesti LKH-ryhmän toimintaan, vaikka yleensä kansalaisyhteiskuntaan suh- 
taudutaan tutkimuksen parissa lähtökohtaisen myönteisesti. Voi epäillä, että 
reaktiot johtuvat aktivistien kyvystä löytää, tuottaa ja analysoida dataa sekä 
käydä löydösten tulkinnasta jopa tieteellisiin lähteisiin pohjautuen asiantun- 
tevaa ja argumentoivaa keskustelua tavalla, joka uhkaa tutkimuksen asemaa. 

Monet tulevaisuuden teemat tulevat kansalaisryhmiltä, jotka uhmaavat 
johtajien, parlamenttipoliitikkojen, liike-elämän sekä tieteellisen ja valtiollisen 
vallan institutionalisoitua tietämättömyyttä (esim. Beck 1995, 31—41). Asuk- 
kaalle ympäristö on kokonaisuus, johon suunnittelu on interventio ja usein 
myös merkki odotettavissa olevasta muutoksesta. Näkyvillä on kehitys, jossa 
kansalaisyhteiskunta vahvistuu ja hyvinvointivaltion rooli pienenee. Kehkey- 
tyvät uudet toimijuudet alettaneen nähdä resursseina, mutta kyseenalaistaako 
voimistuva kansalaisyhteiskunta perinteisen hyvinvointiajattelun ja tuottaako 
se uutta eriarvoistumista, kun toiset ovat aktiivisempia ja kyvykkäämpiä kuin 
toiset? Vai voivatko hyvinvointiyhteiskunta ja itseohjautuva kansalaisyhteis- 
kunta elää rinnakkain toisiaan tukien, tai jopa toisiaan kannatellen? 

Tutkimassamme kansalaisyhteiskunnan osassa ei ole nähtävissä pyrki- 
mystä ajaa alas hyvinvointivaltiota esimerkiksi Ison-Britannian Big Society 
-ajattelun tapaan, jotta nouseva kansalaisyhteiskunta saisi tilaa. Ennemmin 
aktivistien aatemaailma yhteisöllisine painotuksineen lähestyy sosiaalisesti 
markkinaliberaalia katsantoa, siis pohjoismaista hyvinvointivaltiomallia, jon- 
ka kasvattina sitä osin voi pitää. Etenkin jakamistalouden ilmiöiden suhteen 
Suomi on osa maailmanlaajuista kehitystä, jossa voisimme tavoitella vahvan ja 
sosiaalisen kansalaisyhteiskunnan ylläpitämää jakamistalouden pohjoismaista 
mallia. 

Johdanto: urbaani kanssa-asuminen osallisuuden 
teoreettisena lähtökohtana 


Lähestymme tässä artikkelissa osallistumista, osallisuutta ja sen rakentumis- 
ta arjen kohtaamisissa kanssa-asumisen (engl. dwelling with) näkökulmasta 
(Ingold 2000; Pyyry 2016). Tämän kulttuuriantropologian ja maantieteen pii- 
rissä kehitellyn käsitteen avulla tarkastelemme ihmisen elämisen käytäntöjä 
palauttamalla hänet osaksi ympäristöään, josta hän on monella tavalla riippu- 
vainen (ks. myös Nygren tässä julkaisussa). Artikkelimme sijoittuu jälkihuma- 
nistisen maantieteen tutkimussuuntaukseen, jossa huomio kohdistuu erityi- 
sesti ihmisen arkiseen toimintaan ja tässä toiminnassa viriäviin tunnetiloihin 
(engl. affect), joiden kautta maailma koetaan (esim. Anderson & Wylie 2009; 
Greenhough 2010; Thrift 2004). 

Jälkihumanistinen suuntaus pitää sisällään monia toisistaan hieman erovia 
näkemyksiä, mutta yhteistä näille kaikille on ajatus ihmissubjektin kehkeyty- 
misestä yhdessä muun maailman kanssa. Lähestym me siis ihmistä maailmaan- 
sa kiinnittyneenä, sen kanssa alati muotoutuvana subjektina. Kanssa-asumisen 
käsite tuo tämän näkökulman osallisuuden tarkasteluun. Sen kautta määritte- 
lemme asumisen laajasti: se on kotona tapahtuvan elämisen lisäksi asuntojen 
ulkopuolella tapahtuvaa mielekästä kiinnittymistä ja osallistumista kodin sei- 
nien ulkopuoliseen yhteiskuntaan, ja laajemmin maailmaan (ks. myös Mäen- 
pää ym. tässä teoksessa). Mielekkyys syntyy nimenomaan osallisuuden ilma- 


piiristä: kaupunkitilaa muokataan ja otetaan omaksi erilaisin keinoin. Tämän 

toiminnan kautta asuminen rakentuu, kaupunki siis asutaan kodiksi (Rautio 
ym. 2015). Tällä tarkoitamme sitä, että kun tiloista tulee ihmiselle tärkeitä ja 
niitä otetaan omaksi toiminnan kautta, myös suhde niihin syvenee. Kotia ei- 
vät siis tee seinät, vaan mielekäs, kiireetön ja kokeileva asuminen. Ja asuessaan 
ihminen vuorostaan haluaa tehdä tilasta itselleen kotia. Tästä näkökulmas- 
ta asuminen ja kodin ”rakentaminen” kulkevat aina yhdessä, ne ovat saman 
kolikon kaksi puolta (Rose 2012). Ihminen ei siis asu tai rakenna maailmassa 
yksin: hän tekee sen yhdessä maailman kanssa. 

Asuminen liittyykin tarkastelussamme kiinteästi juuri ihmisen mah- 
dollisuuksiin toimia kodin ulkopuolisessa ympäristössä (ks. myös Rättilä & 
Rinne; Häikiö & Snellman tässä teoksessa). Vaikka tarkastelemme ihmisen 
toimintaa puutarhahankkeissa, emme lähesty ihmistä muusta maailmasta 
erillisenä toimijana. Emme siis tee jyrkkää jaottelua (ihmis-)subjektin ja toi- 
minnan kohteena olevan objektin (puutarha) välillä, vaan näemme ihmisen 
ja puutarhan yhdessä muokkautuvana sommitelmana (engl. assemblage), jon- 
ka kehkeytymiseen vaikuttaa samanaikaisesti moni asia (Deleuze & Guattari 
1980/1987). Tämä sommitelma ei ole muusta maailmasta irrallinen eikä muut- 
tumaton, vaan jatkuvasti uudelleen muotoutuva (esim. Anderson & Wylie 
2009). Sommitelman avoimuutta rajoittavat kuitenkin monet tekijät, kuten 
vallitsevat suunnitteluideologiat ja yleisesti jaetut käsitykset sopivista kaupun- 
kitilojen käyttötavoista. Jälkihumanistisessa kehyksessä huomio kohdistuu 
ihmisen ja muun maailman välisiin suhteisiin ja kohtaamisiin. Ihmisen lisäksi 
myös esineillä, tiloilla ja ei-inhimillisellä elollisella (kuten artikkelissamme 
esimerkiksi kukat, kirvat tai puut) on kyky vaikuttaa maailman rakentumiseen 
(esim. Bennett 2010; ks. myös Nygren tässä teoksessa). Ihminen ei siis koskaan 
toimi ”itsenäisesti”, vaan asioiden, tilojen ja ei-inhimillisen elävän ympäristön 
kanssa yhdessä. 

Kansalaisosallistumisen tärkeät teemat — toimijuus, valta, osallisuus ja 
politiikka — ovat keskeisiä myös jälkihumanistisessa tutkimuksessa. Niitä 
kuitenkin tarkastellaan eri näkökulmasta. Esimerkiksi valta materialisoituu 
kohtaamisissa ja osallisuus kehkeytyy tilanteissa, maailman kanssa asuttaessa. 
Nämä tilanteet voivat olla hyvinkin ohikiitäviä ja vaikeasti tunnistettavissa ja 


sanallistettavissa. Yhteistä näille tilanteille on se, että ne jollakin tapaa pysäyt- 

tavat ja siksi saavat ihmisen katsomaan maailmaa toisin (Pyyry 2016). Tama 
toisin katsominen tapahtuu kokeillen ja kysellen, ja usein sille on ominaista 
tietynlainen leikkisä ote elämään. Kyseleminen ei ole niinkään verbaalia tai 
tiedostettua toimintaa, vaan enemmän tapa olla maailmassa, avoimuutta ti- 
lanteiden kehkeytymiselle ja niiden mukana elämiselle. Kyseleminen voi olla 
vain hetkellinen tunnetila, jonka aikana tavanomainen näyttäytyy jotenkin 
outona tai uudenlaisena. Monesti avoimuus kumpuaa rennosta, mielekkäästä 
oleilusta — siitä, että ihmisellä on tilaa ja aikaa asua. Tutkimuksen kohteena 
ovatkin usein tunnetilat ihmisen ja hänen ympäristönsä välillä. Jälkihumanis- 
tinen tutkimus avaa siksi tärkeän näkökulman urbaaniin kanssa-asumiseen ja 
osallistumiseen. 

Asumisella tarkoitamme tässä artikkelissa siis ihmisen kiinnittymistä 
kaupunkiinsa ja sen ottamista omaksi: sen tekemistä kodiksi urbaanin puu- 
tarhanhoidon kautta. Samalla kaupungin ja sen kanssa asuvan ihmissubjek- 
tin rajat hämärtyvät, ihminen on saumattomasti osa kaupunkiaan. Kaupunki 
ottaa monin tavoin osaa ihmisen asumiseen. Kaupungilla on kyky innostaa, 
osallistaa ja saada ihminen kokeilemaan. Kohtaamisissa syntyvät voimak- 
kaat tunnetilat syventävät ihmisen osallisuutta ympäristössään ja rakentavat 
osallisuuden ilmapiiriä. Kanssa-asumisen käsite mahdollistaa osallistumisen 
tilanteisuuden teoretisoinnin: usein osallistuminen on vain hetkellistä, mut- 
ta silti maailmaa rakentavaa ja ihmiselle tärkeää. Kanssa-asuminen eroaakin 
humanistisen maantieteen ajatuksesta ihmisen kuulumisesta (engl. belonging) 
johonkin tiettyyn paikkaan, sillä asuminen ei kiinnity osoitteeseen vaan ole- 
misen mielekkyys voi rakentua hyvinkin monenlaisissa sommitelmissa ja olla 
kestoltaan lyhytaikaista. Pohdimme tässä artikkelissa niitä tapoja, joilla urbaa- 
niin puutarhanhoitoon liittyvä ”kotoilu” (engl. homing) julkisessa tilassa luo 
mahdollisuuksia kanssa-asumiseen ja mielekkääseen osallistumiseen sekä sitä 


kautta kaupungista huolehtimiseen ja sen asukkaiden hyvinvointiin. 


Urbaanit puutarhahankkeet Helsingissä ja Tampereella 


Viime vuosina Suomessakin yleistynyt urbaani puutarhanhoito liittyy laa- 
jempaan kansalaistoiminnan trendiin, ”uuteen urbanismiin”, jonka puitteissa 
asukkaat ottavat kaupunkia tilapäisesti omaan käyttöönsä (esim. Daskalaki 

& Mould 2013; Hernberg 2012; Tornaghi 2014; ks. myös Mäenpää ym. täs- 
sä teoksessa). Kaupunkitilaan levittäytyvien puutarhahankkeiden lisäksi uusi 
urbanismi pitää sisällään Siivous- ja Ravintolapäivän kaltaisia tapahtumia 
sekä spontaanimpaa kaupunkitilan muokkaamista ja ”tuunaamista”, joka on 
luonteeltaan kokeilevaa, kyselevää ja leikkisää. Näiden tapahtumien puitteis- 
sa oleskellaan julkisessa tilassa, mutta kodinomaisessa ilmapiirissä. Koti siis 
laajentuu kaupungille. Samalla hämärretään julkisen ja yksityisen tilan välistä 
rajaa ja käydään neuvottelua asukkaiden oikeuksista kaupunkiin (ks. Stacheli 
& Mitchell 2008; vrt. myös Neuvonen tässä teoksessa). 

Urbaanilla puutarhanhoidolla viittaamme tässä artikkelissa kaupunkivil- 
jelyä kirjavampiin viheraktivismin muotoihin. Kotimaisissa tiedejulkaisuissa 
termiä kaupunkiviljely käytetään yleisesti kuvaamaan kaupunkitilaa haltuun 
ottavaa, usein yhteisömuotoista ja asukaslähtöistä ruokakasvien viljelyä (engl. 
urban gardening). Sillä saatetaan viitata myös siirtolapuutarhoihin, vuokra- 
viljelypalstoihin (engl. allotment gardening), kaupallisempaan ruokakasvien 
viljelyyn kaupunkialueella tai sen välittömässä läheisyydessä, tai viljelyyn ko- 
tipuutarhoissa, parvekkeilla ja taloyhtiöiden pihalla. Käsitämme urbaaniin 
puutarhanhoitoon sisältyvän näiden lisäksi muun muassa sissiniityt ja -puu- 
tarhat sekä puistokummitoiminnan. Uudet urbaanit puutarhahankkeet ovat- 
kin karanneet perinteisiltä siirtolapuutarhapalstoilta kaupungin joutomaille 
ja keskustaan, kadunpieliin ja puistoihin. Niiden suosiota selittää niin kiin- 
nostus lähiruokaan ja yhdessä tekemiseen kuin kaupunkitilojen tuunaami- 
seenkin. Puutarhanhoidon uudet muodot istuvat moneen tilaan ja joustavat 
moneen tarpeeseen. Istutukset tarjoavat jotain myös ohikulkijoille: ne kutsu- 
vat kääntymään, katsomaan, koskemaan tai maistamaan. Ne yllättävät ja pyy- 
tävät katsomaan maailmaa toisin. 

Tarkastelemme osallisuutta kanssa-asumisena kahdessa tapaustutkimuk- 
sessa, joista ensimmäistä luonnehtivat tiiviit yhteydet viranomaisiin, toista 
omaehtoinen, yhteisömuotoinen toiminta. Näitä kuvaamalla havainnollis- 
tamme niitä puutarhanhoidon kautta kehkeytyviä asioita ja tapahtumia, joissa 
ihmisen suhde kaupunkiin syvenee. Tämä vuorostaan innostaa ihmistä raken- 


tamaan kotia kaupunkiin, eli tekemään olemisestaan edelleen mielekkäämpää. 

Ensimmäinen tapaus on viranomaisten ideoima ja Helsingin kaupungin 
tukema puistokummihanke Kallion Karhupuistossa, missä ryhmä vapaaehtoi- 
sia kaupunkilaisia on hoitanut puiston runsasta kukkapenkkiä jo kesästä 1997 
lähtien. Osallistujat - Karhupuiston kummit — ovat pääasiassa lähikortteleissa 
asuvia eläkeläisnaisia. Kaupungin puisto-osasto vastaa maaryhmän suunnitte- 
lusta, taimien hankinnasta sekä kevään istutustalkoista, kummit kitkevät ja 
kastelevat kukkapenkin koko kasvukauden ajan päivittäisissä tapaamisissaan. 
Talkoopäiviä kertyy aktiivisimmille kesässä noin kolmen kuukauden edestä. 
Tyypillisistä kaupunkiviljelyhankkeista poiketen Karhupuiston istutuksilla ja 
niitä hoitavilla puistokummeilla oli viranomaisille selvä tilaus ja tarkoitus: nii- 
den tuli rauhoittaa puisto, siistiä sen ulkoasu sekä sen käytöt, joita hallitsivat 
1990-luvun alun lamavuosina alkoholistien juomaringit. Karhupuiston toimi- 
vaksi koettu kummikonsepti on ollut eräänlainen pilottiprojekti sekä inspi- 
raation lähde kaupungeille, jotka ovat havahtuneet kartoittamaan urbaaniin 
puutarhanhoitoon sopiviksi katsomiaan tiloja sekä valjastamaan asukkaiden 
viherinnostusta uusiin kumppanuuksiin. Näistä esimerkkinä on Helsingin 
kaupungin rakennusviraston Hyvä kasvaa Helsingissä -ohjelma, jonka avulla 
virasto on vuodesta 2005 koordinoinut satojen puistokummien vapaaehtois- 
työtä: vieraslajien torjuntaa, vieraskasvien kitkentää sekä siivoustalkoita kau- 
pungin puistoissa. 

Toinen tapauksemme on tamperelainen yhteisöviljelmä, jossa vuosittain 
hieman vaihtuva ryhmä kaupunkilaisia on harrastanut omaehtoista viljelytoi- 
mintaa kesästä 2012 alkaen. Luonteeltaan itseorganisoituva ja asukaslähtöinen 
viljelytoiminta on tyyppiesimerkki 2000-luvulla kansainvälisestikin suosiota 
kasvattaneesta kaupunkiviljelystä (esim. Ionnau ym. 2016; Follman & Viehoff 
2015; Willman 2015). Kaksi ensimmäistä kesää yhteisöviljelmä toimi Tam- 
pereen Aspinniemessä Näsijärven rannalla, mutta joutui siirtymään syksyllä 
2013 rakennustöiden alta. Uusi paikka löytyi aktiivisen etsinnän ja neuvot- 
telujen jälkeen seurakunnan mailta Kalevanharjulta, purettujen kasvihuonei- 
den jälkeensä jättämältä joutomaalta. Viljelytoiminta on vapaamuotoista ja 
itseorganisoitunutta: se lukeutuu kaupunkiaktivismin ja neljännen sektorin 
toiminnan piiriin (ks. myös Mäenpää ym. tässä teoksessa). Viljelijät tapaavat 


toisiaan viikoittaisissa talkoissa ja pitävät yhteyttä Facebook-ryhmän kautta. 

Sato on yhteistä, ja kuka tahansa viljelijöistä voi käydä poimimassa satoa sitä 
mukaa kun se kesän edetessä kypsyy. Puutarha koostuu reilusta viidestäkym- 
menestä viljelysäkistä ja laatikosta, jotka viljelijät ovat hankkineet lahjoituk- 
sina tai rakentaneet itse kierrätysmateriaaleja hyödyntäen. Varastona toimi- 
vassa vanhassa kasvihuoneessa säilytetään kunkin kotoaan yhteiseen käyttöön 
tuomia sekä seurakunnalta käyttöön saatuja työkaluja. Aktiivisia viljelijöitä 
on viitisentoista. Useimmat osallistujat ovat nuoria aikuisia, mutta mukana 
on myös viljelijöiden lapsia. Lisäksi ryhmässä on noin 30 seuraajajäsentä, jotka 
osallistuvat lähinnä silmäilemällä projektin kuulumisia Facebookissa tai vie- 
railemalla satunnaisesti viljelmällä. Tietoa toiminnasta on jaettu niin sosiaa- 
lisessa mediassa kuin kesätapahtumissa, mutta uusia osallistujia on löytynyt 
myös ohikulkijoista. Ruoan tuottamisen lisäksi viljelyharrastukseen liittyy 
halu kokeilla jotain uutta ja kiinnostavaa, olla kosketuksissa luonnon kanssa, 
tavata uusia ihmisiä sekä elävöittää ja hyödyntää tyhjäkäynnillä olevaa kau- 
punkitilaa (Willman 2015). 

Karhupuiston aineistomme koostuu havainnoinneista sekä puistokum- 
mien puolistrukturoiduista haastatteluista kesältä 2012. Tampereen Kalevan- 
harjulla olemme puolestaan keränneet aineistoa osallistuvan havainnoinnin, 
ryhmähaastattelun ja kirjeenvaihdon menetelmin vuosien 2014 ja 2015 aika- 
na. Toteutimme kenttätyöt alun perin kahta erillistä tutkimusta varten, joissa 
olemme tarkastelleet puutarhanhoitoa osallistumisen ja keskenään kilpaile- 
vien tilankäyttöjen (Kaakinen 2013) ja kehollisten kokemusten (Willman 
2015) kautta. Tässä artikkelissa tuomme aineistot yhteen ja lähestymme niitä 
uudesta näkökulmasta. Vaikka esittelemämme kaksi urbaania puutarhahan- 
ketta edustavat lähtökohdiltaan hieman erilaisia osallistumisen tapoja, niitä 
yhdistää mielekäs asuminen puutarhan ja toisten kaupunkilaisten kanssa. Näi- 
den esimerkkien avulla lähestymme kokemuksia antoisasta kaupunkielämästä 
ja ihmisen hetkissä rakentuvasta suhteesta kaupunkiin, toisin sanoen urbaa- 


nia kanssa-asumista. 


Kokeilua, leikkiä ja oleilua puutarhan kanssa 


”Ja niitä pikkulintuja kävelee siellä ja yks on semmone lintu, että se määrätyn 
ihmisen polvelle tulee aina — — ni tulee siihe se lintu, ja Pirjo on niin tark- 


KANSALAISET KAUPUNKIA KEHITTÄMÄSSÄ 265 


Noora Pyyry, Inka Kaakinen ja Krista Willman 


ka että niitä ei saa syöttää [naurua]. Mutta ku Pirjon silmä vältti ni joskus 
vähän niitä pullanmuruja... [naurua]”. (Karhupuisto, ote puistokummin 
haastattelusta) 

Kuten lainaus Karhupuiston osallisuushankkeesta antaa ymmärtää, puutar- 
hanhoitoon liittyy pienistä arjen tapahtumista nouseva ilo. Pikkulintujen 
syöttämisen kaltaiset hetkelliset tapahtumat jäävät helposti ulkopuolisilta 
huomaamatta, mutta ne syventävät ihmisen kaupunkisuhdetta kuin varkain. 
Toistuvat jokapäiväiset tapahtumat ottavat osaa ihmisen asumiseen juuri af- 
fektuaalisella, eli tunnetilojen tasolla: ne saavat aikaan iloa ja mielekästä olei- 
lua. Ne pysäyttävät ja kutsuvat ihmisen kanssa-asumaan. Osallisuuden koke- 
mus rakentuu näiden tapahtumien kautta, vähitellen. Kun ihmisellä on tilaa 
ja aikaa olla mielekkäästi tekemisissä ympäristönsä kanssa, on hän usein myös 
avoin uusille kohtaamisille ja tapahtumien mukaan tempautumiselle (ks. 
myös Rättilä & Rinne tässä teoksessa). Näin syntyy positiivinen osallisuuden 
kehä. Tätä ajatusta kaupungin ja sen moninaisten tapahtumien roolista osalli- 
suuden rakentumisessa avaamme tässä luvussa. 

Karhupuiston kummeille puutarhanhoidon viehätys on osittain juuri 
rutiineissa, toistuvassa, arkisessa tekemisessä. Puutarha saa liikkeelle, ulos, 
ihmisten ilmoille. Se tuo päivään sopivaa rytmiä ja omaehtoista ohjelmaa: 
palataan samalle istutukselle, nähdään samoja kasvoja, toistetaan totuttuja 
toimia. Rutiininomainen tekeminen mielletään usein ikäväksi, ja toki rutii- 
ni saattaa peittää alleen mahdollisuuden uuteen, mutta sitä luonnehtii myös 
tekemisen helppous ja vaivattomuus. Parhaimmillaan se rentouttaa ja tuo loh- 
tua arjen kaaokseen. Rutiini ei toisaalta olisi rutiinia ilman sitä rikkovia sattu- 
mia, ja jokainen talkoopäivä tuo mukanaan lupauksen jostain uudesta. Gilles 
Deleuze ja Félix Guattari (1980/1987) ovat esitelleet ”kertosäkeen” (ransk. la 
ritournelle, engl. refrain) käsitteen kuvatakseen muutoksen mahdollisuutta 
rutiinien ja toiston kautta tapahtuvan toiminnan yhteydessä. Sama toistuu, 
muttei koskaan samalla tavalla. Tämä johtuu jokaisen tilanteen erityisyydestä. 
Kun samaa musiikkia soitetaan kerta toisensa jälkeen, jää aina mahdollisuus 
ilmaista samat sävelet hieman toisin kuin edellisellä soitolla. Samoin toistuva 
rikkaruohojen nyppiminen, taimien hoivaaminen ja haravointi tekevät tilaa 


muutokselle. Koska maailma ei ole staattinen tai valmis, jokainen toisto ta- 

pahtuu uudenlaisessa tilanteessa: aurinko paistaa eri tavoin, kukat kurottavat 
valoon, lapion varsi on ehkä rikki tai lintu laulaa juuri sillä hetkellä erityisen 
kauniisti. Ihminen on osa tätä maailman liikettä ja siksi myös aina mahdolli- 
sesti muuttuva. Rutiininomainen tekeminen avaa aistit uusille asioille, ja tämä 
aistiminen tapahtuu ympäristön kanssa. Muutos ei ole toiminnan tavoite, 
mutta toiston ja osallistumisen kautta syntyy tilaisuuksia nähdä maailma toi- 
sin. Tämä muutos vaatii aikaa, tilaa ja avoimuutta uusille kohtaamisille. 

Puutarhahankkeen kautta Karhupuistosta on tullut kummeille oma 
oleilu- ja kohtaamispaikka. Osallistujien keski-ikä on korkea eivätkä kaikki 
kummit enää juuri jaksa osallistua puutarhatöihin, mutta he saapuvat silti tal- 
kootapaamisiin. Puiston penkit houkuttelevat heidät yhteiseen lepohetkeen, 
tuulettumaan, vaihtamaan päivän kuulumiset, seuraamaan kaupunkielämää 
tai ihastelemaan istutuksia. Puisto kiittää huomiosta. Kukkapenkki kertoo 
kasvutarinoita, raportoi säistä tai juoruilee öisistä juhlista. Uskaliaimmat pik- 
kulinnut saapuvat lounastamaan pullanmuruja. Lehmuspuut piirtävät hiek- 
kakenttään tutut varjonsa, jotka jakavat puistonkäyttäjät auringonhakuisiin 
ja -pakoisiin. Osalle kummeista puisto on kuin olohuoneen jatke, se tarjoaa 
paikan kiireettömään oleiluun ja omaan tahtiin tekemiseen. Roskien keruun, 
taukoilun, haravoinnin ja kuivien kukintojen nyppimisen lomassa voi suoris- 
taa selän ja kohdistaa katseen ympäröivään kaupunkiin (kuva 1). Karhupuis- 
ton viertä kyntävät raitiovaunut, lippakioskin kahvilan terassi, taksitolppa, 
kirjasto sekä korttelin lukuisat kivijalkaliikkeet syöttävät jalankulkijoita puis- 
toon ja sen reunoille ja tarjoavat vastakohdan kukkapenkin hitaille muutoksil- 
le, kesän kululle syksyyn. Kivikaupungin kiire lomittuu puiston verkkaiseen 
rytmiin, pakottomaan puuhailuun ja uteliaaseen joutilaisuuteen. Puistossa 
käyvä tuuli tempaisee mukaansa kummin hatun, sieppaa siihen lippakioskin 
kahvikeskustelut ja heittää ne ohikulkijalle. 

Kiireetön oleilu avaa mahdollisuuksia kohtaamisiin, ihmettelyyn ja kau- 
pungin tutkimiseen. Tämä kyselevä asenne syventää suhdetta kaupunkitilaan 
ja luo puutarhaan leikillisyyden ilmapiiriä. Tätä voidaan tarkastella lähesty- 
mällä osallistumista urbaanina leikkinä (Stevens 2007), johon kuuluu mui- 
den seurasta nauttiminen ilman erityistä päämäärää. Aikuisten leikki näyt- 


täytyy erilaisena kuin lasten leikki. Lasta kannustetaan leikkimään ja leikkiä 

Kuva 1. Kaupunkielämää Karhupuistossa. 


Kuva: Michail Galanakis. 


pidetään lapselle ominaisena toimintana, mutta säännöt muuttuvat ihmisen 
ikääntyessä. Leikki nähdäänkin usein aikuismaisen käytöksen vastakohtana, 
koska se on näennäisen hyödytöntä ja päämäärätöntä. Leikkisä suhde kaupun- 
kiin kuitenkin venyttää arjen rajoja. Urbaaniin leikkiin kuuluvat kohtaamiset 
tuntemattomien kanssa ja avoimuus uusille, yllättäville kokemuksille. Vaik- 
ka urbaanin puutarhanhoidon ilmeisimpänä tavoitteena on hyöty- tai koris- 
tekasvien kasvattaminen, on sillä myös tärkeä sosiaalinen funktio ja samalla 
toiminta on keino heittäytyä luvalla leikkisäksi. Tässä suhteessa hankkeet 
muistuttavat uuden urbanismin muita tilan haltuunoton muotoja, kuten Ra- 
vintolapäivää tai neulegraffitien kutomista. Ottamalla osaa näihin hiljaisesti 
hyväksyttyihin (ja yhä enemmän myös virallisesti tunnustettuihin) kaupun- 
kiaktivismin muotoihin aikuisille avautuu mahdollisuus leikkisyyteen ja mie- 
lekkääseen oleiluun ilman pelkoa liiallisesta rajojen ylittämisestä (ks. myös 


Mäenpää ym. tässä teoksessa). 

Jälkihumanistisesta näkökulmasta leikki ei kuitenkaan synny yksin ihmi- 
sen aloitteesta. Ympäristö, tässä tapauksessa puutarha, kutsuu ihmisen leikin 
tapahtumaan. Mullasta ponnistava taimi, vastapuhjennut kukka, sileäksi ku- 
lunut haravanvarsi, hauraaksi paahtunut lehti — ympäristö kaikkine ihmei- 
neen — innostaa ja luo tunnetiloja. Kasveja on mukava paitsi katsella, myös 
koskea ja haistella. Ne saavat aikaan toimintaa ja pyytävät ihmistä heittäyty- 
mään yhteiseen hetkeen (ks. Rautio & Winston 2015). Leikki onkin enemmän 
kuin ulkoapäin havaittavissa olevaa ihmisen käytöstä (engl. behaviour); se on 
tapa olla maailmassa, ikään kuin maailmaan sulautuen. Leikki on avoimuutta 
tapahtumille, se on tekemistä sen itsensä vuoksi. Lasten tapa kerätä ja kantaa 
kiviä taskuissaan on esimerkki tällaisen tarpeettomalta vaikuttavan, mutta si- 
säisesti palkitsevan toistuvan toiminnan tärkeydestä (Rautio 2013). Niin kiven 
sileä tai rosoinen pinta kuin kasvavan taimen herkkä pörröisyyskin voivat saa- 
da aikaan voimakkaita tunnetiloja ja hetkeen heittäytymistä. Tämä on kans- 
sa-asumista, jonka kautta myös kaupunkitila muuttuu. Leikkisä ilmapiiri an- 
taa ihmiselle mahdollisuuden heittäytyä hetkeen ja kokeilla uutta, silloinkin 
kun mahdollisuudet ovat muuten rajalliset. Joskus voi pelottaa, mutta samalla 
asiat, esineet ja kaupunki herättelevät uteliaisuutta: 

Ja minä aikoinaan perkasin niitä kukkasia, mutta sitte kun mul on tullu 

vähän semmosta et mä voin yks kaks kaatua, ja mä kerran kaaduin siihen 

kukkapenkkiin, niin minä en oo sen jälkeen niitä perannu ollenkaan, uskalla 
mennäkkään sinne. Enää koko kukkapenkkiin. Mut mä oon muuten siellä, 
käyn katsomassa sen nurkan siellä, mä nimitän sitä Bermudan kolmioksi, 
se on siinä lähempänä sitä kirjastoo, käyn katsomassa roskat ja siel on kyl 
löytyny yhtä sun toista, jopa teltasta ja jonkunlaisesta uimasukellusvälineistä, 
kukkalaatikko oli, yhen ravintolan mainos, ja on ollu kaikenlaista tämmöstä 


ihmeellistä. — — Mä aina löysin yhtä ja toista ihmeellistä. (Karhupuisto, ote 
puistokummin haastattelusta) 


Rutiinit ja tuttuus luovat mahdollisuuksia leikkisyyteen, mutta leikki kehkey- 
tyy innoittavissa kohtaamisissa. Kiireettömyys ja avoimuus tapahtumille saa 
ihmisen aistimaan ympäristönsä kutsun — puutarha puhuttelee hoitajaansa. 
Kanssa-asuminen puutarhassa onkin osallistumista ja kiinnittymistä maail- 
maan mielekkään oleilun kautta (ks. Pyyry 2016). Se on tilan haltuunottoa 


ajan kuluttamisen, leikkisän autotelisen toiminnan ja ihmettelyn kautta. Sa- 

malla kanssa-asuminen on myös tarkoituksellista kodin tekemistä kaupunki- 


tilaan, kuten seuraavassa luvussa esitämme. 


Puutarhanhoito on kodin rakentamista kaupunkiin 
Paikka ei ollut kovin tuttu aikaisemmin. — — Tavallaan se ei oikein ollut 
mikään paikka, sillä sen läpikulkemisetkin jäivät vähäiselle — — Jos minulta 
olisi kysytty, että millaisia merkityksellisiä paikkoja Tampereella minulle on, 
ei kyseinen paikka olisi tullut mieleen millään. Se ei olisi tullut listalle, jolle 
olisi pitänyt kirjata 1000 merkityksellistä paikkaa Tampereelta. Kalevanhar- 
jun viljelytoimintaan osallistumisen jälkeen kuljin usein viljelysten kautta 
kulkiessani muuten kaupungilla. Sen lisäksi että huomasin, että sen läpi pää- 
si hyvin moniin paikkoihin, oli samalla hauska kurkata mennessään, että 
miten viljelyksillä — kurpitsoilla ja muilla — oikein meni. Mielikuva erään- 
laisesta joutomaasta oikeiden paikkojen välillä? on olemassa yhä viljelytoi- 
mintaan osallistumisen jälkeenkin. — — Joka tapauksessa nyt tähän mieliku- 
vaan yhdistyy jonkinlainen ymmärrys siitä, että tällaisilla ? joutomaillakin' 
voi tehdä ja kokea jotain, että niissäkin tapahtuu ihmisille merkityksellisiä 
asioita. (Kalevanharju, ote kaupunkiviljelijän kirjeestä) 
Urbaani puutarhanhoito avaa siihen osallistuville kaupunkilaisille mahdol- 
lisuuksia mielekkääseen ja innostavaan kanssa-asumiseen. Kuten yllä sitee- 
raamamme tamperelainen viljelijä tuntuu kirjeessään kuvailevan, kyse ei 
niinkään ole ”kuulumisesta” tiettyyn paikkaan, vaan pikemminkin kiinnit- 
tymisestä maailmaan puutarhassa tapahtuvan toiminnan kautta: asumisesta 
puutarhan kehkeytyvän moninaisuuden kanssa. Kodin tuntua eivät tee seinät 
vaan mielekäs osallistuminen. Silti asuminen ja kodin rakentaminen liittyvät 
aina erottamattomasti toisiinsa. Mielekäs toiminta saa ihmisen kiinnittymään 
asioihin ja tiloihin sekä samalla pitämään niistä huolta. Ihminen ottaa osaa 
maailmansa luomiseen ja jättää siihen jälkensä. Kaupunkipuutarhoissa tilaa 
muokataan konkreettisesti niin istuttaen, puutarhaa hoitaen, ympäristöä siis- 
tien kuin ilkivallan jälkiä korjaten. Puutarhaan tuodaan omia tavaroita ja se 
saatetaan merkitä omaksi kyltein tai aitauksin. Asuminen on siis sekä perusta 
toiminnalle että tarkoituksellista tilan haltuunottoa, toimintaa. Se on osallis- 
tumista. Ihminen ei kuitenkaan ”omista” tai asuta mitään paikkaa pysyvästi, 
vaan pyrkii toimimaan mielekkäästi siellä missä kulloinkin voi. Ihminen ta- 


vallaan vaatii omakseen sellaista mitä ei voi koskaan kokonaan saavuttaa (Rose 

2012). Hän palaa samalle alueelle, merkitsee sitä omakseen. Osallisuus syntyy 
tämän rytmin ja toiston kautta, ja samalla ihminen luo järjestystä elämän sot- 
kuisuuteen. 

Tilan haltuunotto on usein vain hetkellistä — kurpitsantaimen istutta- 
mista tai kukkapenkin muokkaamista. Tilapäisyys ei kuitenkaan vähennä 
toiminnan tärkeyttä. Urbaaneissa puutarhahankkeissa uuden kokeileminen 
liittyy paitsi julkisen tilan rajojen ja totunnaisten tilankäyttötapojen koet- 
telemiseen, myös ruoan kasvattamisen luovaan testaamiseen. Keskeistä toi- 
minnassa on sen sisäinen palkitsevuus ja tilanteiden affektuaalisuus. Mullan 
lapiointi vetreyttää tietokoneen äärellä työpäivänsä viettäneen kehon, kostea 
multa paljaiden käsien ympärillä pysäyttää ajan ja tuoreen, juuri mullasta nos- 
tetun ja huuhtaistun porkkanan maku suussa herättää aistit. Kurpitsa vaatii 
vettä, ruusupavut kurkottavat kohti taivasta ja toukat ovat nakertaneet retii- 
sintaimen. Affektit liikkuvat ihmiskehojen ja puutarhan välillä, ne kiertävät ja 
luovat osallisuuden ilmapiiriä (Willman 2015). 

Kuten sitaatti luvun alussa vihjaa, ihminen ei toimi puutarhassa maail- 
masta irrallisena subjektina, vaan ympäristö kutsuu hänet osallistumaan: 
ympäristön elementit vaikuttavat siihen, mitä paikalle kokoontuneet viljelijät 
kulloinkin tekevät. Kuiva multa kutsuu kastelemaan, rehottavat rikkaruohot 
kitkemään, kasvupyrähdyksen tehneet kurpitsat kääntävät suupielet hymyyn 
ja vievät sormet kännykkäkameran näytölle. Kasvavien papujen paino uhkaa 
romahduttaa aiemmin viritellyt tukirakennelmat ja vaatii viljelijöitä raken- 
tamaan vahvempia tukia (kuva 2). Toisinaan ympäristö erilaisine toimijoi- 
neen tukee ihmisen tarkoituksellisuutta, toisinaan asettuu sitä vastaan. Ka- 
levanharjun viljelmällä sijaitseva vanha kasvihuone herätti viljelijöissä suurta 
ihastusta ja innostusta: ”tomaattien kuvat vain vilisivät silmissä”, kuten eräs 
viljelijä tilannetta muisteli. Kasvihuoneesta oli kuitenkin katkaistu sähköt jo 
aiemmin ja katon tuuletusluukur olivat tiukasti kiinni. Kasvihuone siis hou- 
kutteli kaupunkiviljelijöitä toimintaan, mutta samalla kieltäytyi antautumas- 
ta yhteistyöhön heidän kanssaan. Kasvihuone toimii kuitenkin tätä nykyä 
varastona ja taimien esikasvatuspaikkana ja herättelee viljelijät aina kevään 
tullen pohtimaan uudelleen sen käyttöönottomahdollisuuksia tomaattien ja 


kurkkujen kasvatuspaikkana. 

Kuva 2. Kalevanharjun yhteisöviljelijöitä rakentamassa tukia ruusupavuille. 


Kuva: Krista Willman. 


Kaupunkipuutarhahankkeissa toiminnan organisointi ja suunnittelu vaikut- 
tavat niissä avautuviin mahdollisuuksiin ja kanssa-asumisen rakentumiseen. 
Kanssa-asumisen keskiössä on syventynyt maailmasuhde ja sensitiivisyys ”toi- 
sen” olemassaoloon. Tilallinen läheisyys ei kuitenkaan aina takaa tämän sy- 
ventyneen maailmasuhteen muodostumista, vaan siihen vaikuttavat myös val- 
litsevat ideologiat, tottumukset ja toimintatavat. Esimerkiksi rikkaruohoiksi 


nimettyjen kasvien kitkeminen tai tuhohyönteisiksi luokiteltujen eläinten 

häätäminen ei ole pelkästään huolenpitoa; samalla se on itseä varten saavu- 
tettavan hyödyn nimissä tapahtuvaa yleisesti hyväksyttyä tappamista. Tarkas- 
teltaessa puutarhanhoitoa kanssa-asumisena yksi keskeinen näkökulma onkin 
toiminnan välineellinen ja hyötyyn tähtäävä luonne. Mikäli suhde puutar- 
haan jää välineelliseksi, eli toiminta määrittyy lähinnä hyödyn kautta, jotain 
kanssa-asumisen kannalta olennaista jää puuttumaan. Emme kuitenkaan täs- 
sä artikkelissa syvenny tämän näkökulman tarkasteluun enempää, vaan tyy- 
dymme toteamaan, ettei urbaani puutarhanhoito ole joko hyötykasvien viljelyä 
tai avointa kanssa-asumista, vaan se on usein molempia yhtä aikaa. 

Puutarha ottaa monin tavoin osaa ihmisen osallisuuden muodostumiseen 
mielekkäiksi koetuissa tilanteissa, kuten olemme edellä kuvanneet. Tärkeää 
on kuitenkin myös toisten ihmisten kohtaaminen ja heidän kanssaan asumi- 
nen julkisessa kaupunkitilassa. Tästä hyvänä osoituksena on monien uusien 
puutarhahankkeiden yhteisöllinen toimintatapa, jonka sisällä kokeileminen, 
kasvien hoitaminen, sadonkorjuu ja erilaiset ympäristössä kehkeytyvät sat- 
tumukset jaetaan. Urbaaneja puutarhahankkeita ja monia muita uuden ur- 
banismin muotoja organisoidaan usein sosiaalisessa mediassa. Sitä kautta on 
mahdollista löytää toisia samanlaisesta toiminnasta kiinnostuneita kaupun- 
kilaisia, jolloin sosiaalinen media toimii ihmisiä yhteen tuovana ja osallistu- 
mista herättelevänä välineenä. Kanssa-asuminen syvenee kuitenkin vasta ke- 
hollis-tilallisissa kohtaamisissa ympäristön ja toisten kaupunkilaisten kanssa. 
Kaupunkitilassa toimiminen on heittäytymistä tilanteisiin, joiden kulkua ei 
voi ennalta arvata, kuten seuraava ote Kalevanharjulta kertoo: 

Viljelijä 1: Täällä oli yhtenä päivänä kun mä olin keräämässä siemeniä, ni 

täällä oli yks vanha herra joka niin riemastui siitä kun mä keräsin siemeniä 

että oisin varmaan naimisiin päässy, että hän oli sillä tavalla että tule vaan 
minun luokseni, minä tarjoon sulle pakuriteetä. [Naurua] 

Viljelijä 2: Hyvä kohtaamispaikka! 

Haastattelija: Selvästi. 

(Kalevanharju, ote ryhmähaastattelusta) 

Lopuksi: kanssa-asuminen on osallistumista 


Olemme lähestyneet osallistumista ja osallisuuden ilmapiirin rakentumista 
tässä artikkelissa kanssa-asumisen käsitteen avulla. Kanssa-asuminen on mie- 
lekästä kiinnittymistä maailmaan ja tämän maailman merkitsemistä omaksi. 
Kiinnittyminen tapahtuu ilon ja yllättävien tilanteiden kautta, ja saa ihmisen 
”rakentamaan”: hoitamaan puutarhaa, siivoamaan, vaalimaan harvinaisia kas- 
veja ja hymyilemään tuntemattomalle. Kun ihminen saa tehdä itselleen kotia 
myös julkisessa kaupunkitilassa, suhde kaupunkiin syvenee ja siitä halutaan 
pitää huolta. Tarkastelemamme urbaanin puutarhanhoidon kautta tapahtuva 
kanssa-asuminen tuo hyvin esiin toiminnan avaamia mahdollisuuksia mie- 
lekkääseen osallistumiseen. Puutarhanhoito tarjoaa tavan olla ja toimia osana 
omaa kaupunkia ja koko maailmaa. 

Puutarhanhoito ei kuitenkaan ole ainoastaan väylä osallistumiseen, vaan 
se myös rajaa kaupunkitilaa näkyvästi tiettyjen ihmisryhmien käyttöön ja 
saattaa siksi sulkea tilaa muilta mahdollisilta käyttäjiltä. Toisinaan rajaami- 
nen on tarkoituksellista, kuten Karhupuiston tapauksessa puistoa aiemmin 
asuttaneiden alkoholistien hiljainen häätäminen. Asumisen, yhteisöllisyyden 
ja julkisen kaupunkitilan välinen suhde on aina jännitteinen. Samalla tavoin 
kuin lapsille rajataan leikkialueita ja nuorille rakennetaan skeittipuistoja, 
myös kaupunkiviljely tapahtuu alueilla, jotka ovat avoimuudessaankin usein 
rajattuja tietyn ryhmän käyttöön. Toisaalta helpot läpikulkumahdollisuudet 
ja puutarhojen kutsuvuus voivat saada satunnaisenkin ohikulkijan astumaan 
näihin tilapäisiin koteihin. Kodin seinien rakentaminen tuottaa yksityistä 
tilaa, mutta myös syventää ihmisen suhdetta maailmaan. Rakentaminen ei 
kuitenkaan aina ole rajojen tai seinien tekemistä: kotia on mahdollista tehdä 
kaupunkiin myös avoimin ovin, kokeillen. Toiston, leikkisyyden, ilon ja ky- 
selemisen kautta avautuu mahdollisuuksia muutokseen ja toisin toimimiseen. 

Urbaanit puutarhahankkeet ovat raskaan byrokratian puuttuessa monen 
kaupunkilaisen näkökulmasta helposti lähestyttäviä. Puutarhanhoidon epä- 
virallisuuden ja pienimuotoisuuden takia toiminnasta tiedottaminen saattaa 
kuitenkin olla hyvin vähäistä tai se tapahtuu ”viidakkorummun” avulla. Joku 
kenties haluaisi hoitaa puutarhaa kaupungissa, mutta (sosiaalisen median) ver- 


kostot viljelyaktiivien suuntaan puuttuvat. Myös esimerkiksi yhteisen kielen 

puute voi muodostaa esteita osallistumiselle. Vain suomeksi tapahtuva vies- 
tintä saattaa rajata maahanmuuttajien osallistumisen mahdollisuuksia, eikä 
kodin seinien ulkopuolelle ulottuvan asumisen toteutuminen ole tällöin täy- 
sin mutkatonta. Tiedottamisen puute ja muut urbaanien puutarhojen ympä- 
rillä olevat näkymättömät raja-aidat tuovat esille osallisuuden kääntöpuolen. 
Kaupunkiviljelytoiminta tarjoaa joillekin kaupunkilaisille erinomaisen polun 
osallistumiseen. Viljelytoiminta ja -yhteisö tuottavat heille mielekkäitä koh- 
taamisia ja tilanteita, joiden kautta viriää osallisuuden ilmapiiriä puutarhaan 
ja laajemmin kaupunkiin. Samalla yhteisö sulkee ulos siihen kuulumattomat, 
olivat nämä sitten rikkaruohoja, tuhohyönteisiä tai ihmisiä. 

Urbaania puutarhanhoitoa, kuten mitä tahansa toimintaa, voidaan lähes- 
tyä monesta näkökulmasta. Ehkäpä oleellisinta ei olekaan se, onko toiminta 
yhteisöjä rakentavaa vai julkista tilaa avaavaa. Tarpeellisempaa olisi pohtia nii- 
tä keinoja, joilla ihmisten mielekästä asumista kaupungissa voitaisiin tukea. 
Toteutuuko kaupunkilaisten osallisuus luontevammin kansalaislähtöisen nel- 
jännen sektorin toiminnan parissa vai voidaanko myös ylhäältä alaspäin suun- 
tautuvilla osallisuusprojekteilla edesauttaa ihmisen mielekästä kanssa-asumis- 
ta (vrt. Tuurnas & Haveri tässä teoksessa)? Minkälaiset hankkeet edistävät 
huolenpitoa ja vahvistavat kumppanuutta kaupunkiympäristön kanssa? 

Tämän artikkelin tarkoituksena on ollut tuoda esiin arkisen toiminnan 
merkitys ja osallistumisen tilanteisuus. Kaupunkisuunnittelun kannalta on 
tärkeää ymmärtää, että usein asukkaiden osallistuminen on hetkellistä, pieni- 
muotoista — ulkopuolisen silmin jopa vähäpätöiseltä vaikuttavaa. Vaikkei täl- 
laista osallistumista voida aina todentaa hankedokumentteihin, eikä se näen- 
näisesti johda kohti ennalta määriteltyä päämäärää, näissä hetkissä kiteytyy 
arjen kanssa-asuminen. Siksi on tärkeää, että kaupunkia suunnitellaan avoi- 
meksi kirjaville käytöille, myös tilojen hetkelliselle tuunaamiselle ja kodiksi 
tekemiselle. Joskus on parasta jättää suunnittelematta ja antaa tilaa keskeneräi- 
syydelle, tilaa myös ei-inhimillisen ja materiaalisen maailman toimijuudelle. 
Valmiiksi ajatellut tilat ohjailevat niiden käyttöä ja rajaavat olemisen tapoja 
ennakolta. Ne saattavat toimia kanssa-asumista vastaan vaientaen kyselevän 
asenteen. Siksi myös kaupunkien ja muiden virallisten tahojen organisoi- 


missa osallisuushankkeissa olisi tarpeen jättää tilaa suunnanmuutoksille ja 

kanssa-asumiselle. Tällöin voi avautua mahdollisuuksia leikilliseen oleiluun, 
ihmettelyyn ja yllättäviinkin kohtaamisiin, eli kanssa-asumiseen omassa kau- 
pungissa. Monimuotoinen kaupunki on erilaisten, päällekkäisten ja ristirii- 
taistenkin sommitelmien kudelma: se on avoin ja muuttuva ja siksi monia 
elämisen tapoja salliva. Uskallus ennakoimattomaan sotii ehkä suunnittelun 
tiedollista varmuutta korostavaa lähtökohtaa vastaan, mutta voi parhaimmil- 


laan synnyttää positiivisen osallisuuden kehän. 

Johdanto: kaupunkitilaa aistimassa 


Sirkkua lumen ja auringon yhdistelmä häikäisee. Valkoisuus häivyttää kont- 
rasteja ja lumi muuttaa äänimaailman pehmeäksi. Lumi tuo mukanaan 
pelon, ”Ei ny mee paniikkiin, mutta ei paljon toisinkaan.” Sirkku on kertaal- 
leen melkein jäänyt lumiauran alle. Tästä kokemuksesta lähtien jo kaukaa 
kuuluvat lumiauran piippausäänet aiheuttavat ahdistusta. Lumen sataessa 
maahan Sirkun pitää kerätä rohkeutta ja suorastaan pakottaa itsensä liik- 
keelle asunnostaan. 


Kaupunkitilaa on perinteisesti suunniteltu näkevien ihmisten toimesta nä- 
köaistia hyväksi käyttäen. Juhani Pallasmaan mukaan (2012) visuaalisen ais- 
tihavainnon lisäksi muiden aistien merkitys ihmisen ympäristökokemuksen 
muodostumisessa tulisi ottaa kokonaisvaltaisemmin huomioon kaupunkitilaa 
suunniteltaessa. Moniaistisuuden vaade onkin noussut esiin enenevissä mää- 
rin 2000-luvun kaupunkisuunnittelussa (Jokiniemi 2007; Ruskovaara 2009; 
Taskinen ym. 2011; Juntunen 2014). 

Kaupunkitilassa kulkiessa ilmenee hyvin konkreettisesti se, miten erilai- 
sia ihmisryhmiä on käyttäjäkuntina huomioitu. Kaupunkitila mahdollistaa 
ja tarjoaa, mutta myös sulkee ja rajaa käyttöään (Iwarsson & Stähl 2003; Jo- 
kiniemi 2007; Fincher & Iveson 2008). Eri väestöryhmien osallisuuden mah- 
dollisuuksia kaupunkitilaan ja kaupunkisuunnitteluun on tutkittu ja kehi- 
tetty Suomessa jo pitkään (Bäcklund ym. 2002; Leino 2006; Kyttä ym. 2009; 
Faehnle 2014; Kuoppa 2016). Kansalaisten moninaisuus ja intressien kirjo 
tekevät osallistumisesta kiinnostavan pulman, jonka ratkaiseminen on väistä- 


mättä aina tilanteellista ja paikkasidonnaista (Leino & Peltomaa 2012). 

Tämän artikkelin käsitteellisenä lähtökohtana on kaupunkitilan koke- 
muksen todellistumisen tarkasteleminen. Analysoimme sitä, millä tavoin 
ympäristö näkövammaisen kanssa kaupunkitilassa kulkiessa todellistuu, ja 
pohdimme miten kaupunkitila positioi käyttäjiään erilaisiksi toimijoiksi (ks. 
myös Pyyry ym. tässä teoksessa). Rappuset, kiveykset, suojatiet, mainoskyltit, 
terassit, polkupyörät — kaupunkitila on täynnä erilaisia liikkumiseen vaikut- 
tavia materiaalisia esteitä ja tarjoumia, eli toimintamahdollisuuksia. Nämä 
materiaaliset elementit toimivat vuorovaikutuksessa kaupunkitilassa kulke- 
vien ihmisten kanssa. Ne sekä luovat mahdollisuuksia kaupunkitilan monen- 
laiseen käyttöön että rajaavat sen käyttöä toisilta ihmisiltä (Galis 2011, 831). 
Yksi ja sama asia kuten kivenlohkare tai terassi saattaa merkitä eri ihmisille 
täysin eri asioita (Kärrholm 2007, 443) ja tarjota erilaisia käyttötarkoituksia. 

Keskitymme tässä artikkelissa siihen, miten kaupunkitila todellistuu nä- 
kövammaiselle kaupungissa kulkiessa, sen sosiomateriaalisissa käytännöis- 
sä ja suhteessa ihmiskehon aisteihin (Law 2004; Latour 2005; Moser 2005; 
Middleton 2010). Kehystämme analyysia tieteen ja teknologian tutkimuksen 
näkökulmasta, joka tarjoaa välineitä ihmisten keskinäisen ja muiden tekijöi- 
den, kuten erilaisten materiaalisten elementtien, väliseen vuorovaikutuksen 
analyysiin (Akrich 1992; Moser 2005; Galis 2011). Tieteen ja teknologian 
tutkimusten näkökulmasta ovat tutkijat Ingunn Moser (2005; 2010) ja Vasilis 
Galis (2011) analysoineet sitä, miten invaliditeetti todellistuu arkisissa käytän- 
nöissä, yksilöiden erilaisissa kokemuksissa, heidän historiassaan, vuorovaiku- 
tustilanteissa toisten ihmisten ja arkisten esineiden kanssa. Nämä näkökul- 
mat kulkevat analyysissamme keskustelukumppaneina, kuten myös Michael 
Schillmeierin (2008) tutkimus siitä, miten näkövammaisuus rakentuu vuoro- 
vaikutuksessa muiden toimijoiden kanssa, ei niinkään yksilön ominaisuutena. 

Kaupunkitilassa kulkijoiden keskinäinen vuorovaikutus on merkityksel- 
listä. Kaupunkitilassa kulkeminen vaatii meiltä kaikilta eräänlaista katuälyk- 
kyyttä (Koskela 2009, 96). Koskelan mukaan tällä tarkoitetaan taitoa päätellä 
asioita urbaanista ympäristöstä ja kadulla kulkevista ihmisistä — yksinkertai- 
sesti kykyämme selviytyä kaupungilla erilaisista tilanteista. Kyseessä on erään- 
lainen lukutaito, miten luemme ja tulkitsemme kaupunkitilassa näkyviä vies- 


tejä ja suunnistamme eteenpäin. Esillä olevat vihjeet voivat olla hyvinkin selviä 

ja näkyviä tai hienovaraisempaa ymmärrystä vaativia (Koskela 2009, 96-97). 
Analyysimme kohdistuu arkiseen liikkumiseen ja siihen, miten erilaiset tilan- 
teet ihmisten ja sosiaalimateriaalisten käytäntöjen vuorovaikutuksessa tuot- 
tavat kyvykkyyksiä toimia kaupunkitilassa. Näkövammaisuus ilmenee eri 
tilanteissa eri tavoin. Jokainen yksilö kokee vuorovaikutuksen kaupunkiym- 
päristössä omista lähtökohdistaan (Galis 2011, 826). 

Tutkimuksemme aineisto on kerätty kävelyhaastatteluina. Kaupunkiti- 
la avautuu näkövammaiselle eri tavoin kuin hänen seurassaan kävelevälle ja 
haastattelevalle tutkijalle. Havaittavat asiat, kävelyn ja havaintojen rytmi, vas- 
taantulevat tilanteet, ihmiset ja vuorovaikutukseen reagoiminen muodostavat 
kokonaisuudessaan monitasoisen kaupunkitilan kokemuksen sekä haastatel- 
tavalle että haastattelijalle. (Nijs & Daems 2012, 191.) Kokemukset kaupun- 
kitilasta välittyvät yksilölle hänen aistimaailmansa kautta, aistimalla teemme 
tulkintoja tilasta ja tilanteesta. (Middleton 2010, 577.) Aistihavaintojen ohella 
kävelijän kokemuksessa yhdistyvät tila, aika, fyysiset puitteet, vuorovaikutus 


ympäristön kanssa ja yksilön aiemmat elämänkokemukset. 


Kokemuksen todellistuminen 


Kuljimme kolmen näkövammaisen kanssa Tampereen keskustassa. Kysyim- 
me, mitä he liikkuessaan kokevat, aistivat ja miten kaupungissa liikkuminen 
heille todellistuu (vrt. Nijs & Daems 2011, 187-188). Kuten Schillmeier (2008, 
611) on todennut, invaliditeetti sijoittuu ihmiskehoon, mutta todellistuu vas- 
ta kun vammautunut ihmiskeho kohtaa ympäristössään käytäntöjä, jotka on 
suunnittelu terveen ihmisen näkökulmasta. Tästä huolimatta invaliditeettia 
ei tulisi kehystää ulosrajaavana ominaisuutena, vaan pikemminkin sallivana 
erilaisuutena. Esiin nousevat toisenlaiset sosiaaliset kyvykkyydet ja taidot, joi- 
ta vammautunut ihminen kaupungilla liikkuessaan käyttää. 

Ingunn Moser (2000; 2005) on tutkinut invaliditeetin todellistumista ih- 
misten arjen käytännöissä. Moser on käyttänyt tulkinnan apuvälineenä modes 
of ordering -jasennysta. Olemme kääntäneet tämän termiksi käytäntöjen jär- 
jestyminen. Moserin tutkimuksessa haastateltavat järjestivät ja jäsensivät arki- 
elämänsä käytäntöjä hyvin eri tavoin (Moser 2005, 667). Kunkin liikuntavam- 


maisen käytäntöjen järjestyminen tapahtui osana verkostoa, joka koostui sekä 

sosiaalisista suhteista, teknologisista apuvälineistä että muista materiaalisista 
artefakteista ja näiden yhteistoiminnasta. Moserin mukaan yksilöt tuntevat 
toimivansa, jos toimijaverkosto kokonaisuutena toimii. Jos verkoston osa 
vioittuu tai lakkaa toimimasta, se hankaloittaa tai jopa invalidisoi yksilön toi- 
mintakykyä. Yksinkertaistettuna, on tiettyjä tilanteita, jotka tekevät meistä 
invalideja, olimmepa sitten näkövammaisia toimimattoman liikenneopasteen 
äärellä tai turisteja vieraan kielen ja kulttuurin ympäristössä (Moser 2000, 
223—224; Galis 2011, 831). 

Analyysissa lähdimme purkamaan kaupunkiympäristön todellistumista 
prosessina: mitä kävelytilanteessa tapahtui? Millaisia sosiomateriaalisia käy- 
täntöjä kohtasimme, millaisia aineettomia elementtejä kuten linnunlaulua nä- 
kövammaiset hyödynsivät ja millaiseksi vuorovaikutustilanteet toisten ihmis- 
ten kanssa muodostuivat (vrt. Moser 2000; Nijs & Daems 2012; Heylighen & 
Strickfaden 2012). Jäljitimme sitä, miten eri tavoin näkövammautuneet hyö- 
dyntävät materiaalisten elementtien, käytettävissä olevien teknologioiden ja 
immateriaalisten aistitarjoumien kokonaisuutta liikkumisessaan. 

Jälkeenpäin ajateltuna ajatuksemme liikkuivat aluksi enemmän siinä, mi- 
ten kaupunkitilassa kulkeminen ja erilaiset tilanteet ja kohtaamiset saattavat 
rajata näiden ihmisten toimintaa tuottaen helle näkövammaisuutta. Kävelyjen 
jälkeen tulkintakehyksemme avartui. Rakentaessamme käsitystä siitä, millai- 
nen todellisuus kaupunkitilasta avautui näkökykyään hyvin rajoitetusti tai 
lainkaan käyttävän ihmisen näkökulmasta, aloimme samalla pohtia invalidi- 
teetin mahdollistamaa erilaisuutta (Schillmeier 2008). Nämä ihmiset tekevät 
kaupunkitilassa huomioita, joista näkevä ihminen jää paitsi. Kaupunkitila on 
näkökyvyttömälle väistämättä toisenlainen, toisenlaisia taitoja mahdollistava 
vuorovaikutteinen ympäristö erilaisine aistitarjoumineen kuin näkevälle ih- 
miselle. Näköaistin puuttuminen ei ainoastaan rajoita tilan tulkintaa ja kau- 


punkitilassa liikkumista, vaan tarjoaa tähän toisenlaisen näkökulman. 


Kävelyhaastattelu aineistonkeruumenetelmänä 


Paikasta, kulkureiteistä ja kaupunkiympäristöstä puhuminen on luonteeltaan 
erilaista, kun haastattelu tehdään kävelemällä siinä ympäristössä, josta tietoa 


halutaan kerätä. Kävelyhaastattelua menetelmänä on sovellettu, kun tutki- 

muksen kohteena on ollut merkitysten rakentumisen tarkastelu jostain tietys- 
tä ympäristöstä, reitistä tai kulttuurisesta kokemuksesta (Ingold & Vergunst 
2008; Ingold 2010). Kävellessä sekä haastateltava että haastattelija altistuvat 
ympäristön kokemiselle ja kävelyn rytmille eri tavoin kuin staattisesti paikal- 
laan istuen (Adams & Guy 2007; Evans & Jones 2011). 

Yksi tapa toteuttaa kävelyhaastattelu on antaa haastateltavan päättää kul- 
jettava reitti. Tällöin tutkija kulkee mukana kokien ja seuraten, haastatelta- 
van johdattaessa kulkua valitsemiinsa paikkoihin. (Jokinen ym. 2010, 258.) 
Toteutimme kävelyhaastattelut tämän idean mukaisesti, ja pyysimme päästä 
mukaan näkövammaisen arkiselle kulkureitille kaupungin keskustassa. Näkö- 
vammaisen ihmisen kulkemat reitit ovat monesti ennalta opeteltuja ja harkit- 
tuja ja näin ollen ei ollut haastateltavan, eikä tutkimuksen etu pyytää haasta- 
teltavaa pois omilta totutuilta reiteiltään. 

Kävelyhaastattelussa yhdistyvät käveleminen, haastatteleminen ja ympä- 
ristön havainnointi. Kävelyhaastattelun kautta kehollisuus tulee luontevas- 
ti osaksi tutkimuskohdetta. Kehollisuus liittyy ympäristön havaitsemiseen, 
aistimiseen ja tulkintaan (Jokinen ym. 2010). Tietoa voidaan saada kävelyn 
rytmittymisestä ja haastateltavan reagoinneista erilaisissa tilanteissa. Reitin 
valinta väkijoukossa vaatii toisten huomioonottamista, tietoisuutta muiden 
ihmisten reiteistä ja liikkumisen rytmeistä. Tietoisuus reitin liukkaudesta, ka- 
dunylityksestä, esteistä, kuopista ja muista olosuhteista edellyttää koko kehon 
valppaana oloa. Haastateltavan kanssa yhdessä koetut tilanteet ja ympäristössä 
fyysisesti liikkuminen paljastivat parhaimmillaan asioita, mitä ei sanallisesti 
olisi edes ollut mahdollista kertoa. Esimerkiksi kulkemisen rytmien keskeyty- 
minen, keskustelun eri tahtisuus, kuuntelemiseen valpastuminen olivat asioita 
joita paikallaan tapahtuneessa haastattelussa ei olisi voinut havaita. 

Haastattelun toteutustapa oli tutkimuksessamme hyvin avoin. Koska nä- 
kövammainen on itse oman arkisen liikkumisympäristönsä paras asiantuntija, 
emme halunneet tiukan kysymysrungon sulkevan tärkeitä teemoja keskuste- 
lun ulkopuolelle. Pyrkimyksenä oli luoda mahdollisimman luonnollinen ja 
arkinen liikkumistilanne, joka antaa tilaa spontaaneille, ympäristöstä ja ti- 
lanteista keskusteluun nouseville aiheille. Kaikilta haastateltavilta kysyttiin 


näkövamman astetta ja sen syntyhistoriaa, kaupungin tuttuus-/vierausastetta 

sekä yleisiä tuntemuksia siitä, mikä tekee kaupungista hyvän paikan elää, asua 
ja liikkua. Haastateltavat on koottu Tampereen Näkövammaiset Ry:n avus- 
tuksella, jolta saimme kolmen erilailla näkövammaisen ja eri-ikäisen henkilön 
yhteystiedot, ja jotka ilmaisivat halukkuutensa osallistua tutkimukseen. 

On olemassa monenlaista näkövammaisuutta. Näkövammaiset jaetaan 
usein heikkonäköisiin ja sokeisiin. Tämän lisäksi sokeat jaetaan syvästi heik- 
konäköisiin, lähes sokeisiin ja sokeisiin. Liikkumista hankaloittavia tekijöitä 
voivat olla muun muassa puutteellinen näkökenttä, herkkyys häikäisylle tai 
heikentynyt kontrastien erotuskyky. Heikkonäköisille kuulo- ja tuntoaisti 
ovat tärkeitä liikkumista ohjaavia aisteja ja apuvälineinä toimivat valkoinen 
keppi, optiset apuvälineet, opaskoira ja henkilökohtainen avustaja (Liikenne- 
ja viestintäministeriö 2004, 14). Haastateltavat olivat kaikki eritasolla näkö- 
vammaisia, joten heidän kokemuksensa ja kaupungissa liikkumisen tapansa 
poikkesivat toisistaan merkittävästi. Yksi haastateltavista totesikin: 

Siinä mielessä sää oot saanut todella hyvin valittua haastateltavat, että |...] 

me ollaan kaikki erilaisia liikkujia. Annami meistä näkee parhaiten, Sirkku 

näkee pikkasen ja mä sitten käytännössä voin olla täysin sokea. Ja tietysti An- 
namilla ja Sirkulla on paljon pitempi kokemus liikkumisesta, mutta kuiten- 


kin meidän näkötilanne on hyvin erilainen, että sä saat hyvin perspektiiviä 
meistä kolmesta. (Arto) 


Seuraavassa olemme jaotelleet analyysin neljään eri tasoon, joilla kokemus 
kaupunkitilasta näkövammaiselle todellistui. Käytännöt järjestyivät analyy- 
simme mukaan vuorovaikutuksessa 1) materiaalisten elementtien, 2) toisten 


ihmisten, 3) teknologisten välineiden ja 4) aineettomien elementtien kanssa. 


Käytäntöjen järjestyminen ja vuorovaikutus 
materiaalisten elementtien kanssa 


No juuri se, että tääl on selkee tämmönen ruutukaava. Ja kaupungeissa 
yleensäkin jos vertaa, miten on maalla. Et on helpompi hahmottaa ne reitit. 
Opetella tietty määrä katuja, mistä menee yli. Ja oppii muistaan sen reitin. 
Piirtää kartan niin kun helpommin. Ja sitten täällä on tietysti se hyvä puoli, 
että jos eksyy jonnekin, nii aina voi kysyä miten pääsee takasin. |...] Täällä 
voi olla niin kun itsenäisempi kuin maalla. Mää oon ainakin sillain kokenu 

ja mää toisaalta tykkään kulkee itekseni, nii tääl se on paremmin mahdollis- 

ta. (Sirkku) 

Ympäristön kokemiseen ja sen todellistumiseen vaikuttavat konkreettiset 
fyysiset maamerkit, tilan merkitseminen. Maamerkit auttavat yksilöä hah- 
mottamaan tilaa ja liikkumaan siinä. Fyysisiä maamerkkejä olivat esimerkiksi 
uudistetut kevyen liikenteen kaistat, joissa jalankulku ja pyöräily on erotet- 
tu selkeästi toisistaan. ”Merkinnät ovat niin selkeät, että näkövammainenkin 
pystyy ne hahmottamaan”, Annami totesi kävelyllä. Kun näköaistin kautta 
saatava informaatio on heikentynyt, korostuvat kaupunkiympäristössä liik- 
kumisessa turvallisuustekijät. Annamin kokemuksen mukaan pyöräilijän ja 
jalankulkijan kulkuväylien epämääräisyys, ja ennen kaikkea pyöräilijöiden 
kova vauhti luovat turvattomuutta. Annami pysähtyy ja osoittaa kadun reu- 
naa. Kadunylityskohdassa suojatieviivat ulottuvat myös pyöräilijöiden kaistal- 
le. Koska Annami pystyy hyödyntämään jonkin verran näköaistiaan, varoittaa 
pyörätiellä oleva suojatiemerkintä häntä. ”Musta tommosella pienellä asialla on 
tehty todella paljon hyvää. Ei ne välttämättä tarvi olla niin isoja asioita, ei ne 
ole suuria kustannuksia vaativia toimenpiteitä, millä voi helpottaa liikkumis- 
ta”, Annami toteaa. 

Materiaaliset elementit, jotka antavat suuntaa liikkumiselle ja reitillä 
pysymiselle voivat olla suunnitellusti kaupunkitilaan rakennettuja, kuten 
maanpinnasta kohollaan olevia suojatiemerkintöjä. Kävelyissä korostuivat 
kuitenkin myös maamerkkeinä toimivat suunnittelemattomat materiaali- 
set artefaktit. Esimerkiksi Arto mainitsi kiven, joka saattaa näkevältä jäädä 
huomaamatta tai olla merkitykseltään olematon, mutta jolla oli hänelle rat- 
kaiseva merkitys suunnistamisen kannalta. Kaupunkisuunnittelussa voidaan 
ennakoiden suunnitella eri väestöryhmille sopivaa kaupunkitilaa (Ruskovaara 
2009). Lopulta kuitenkin kaupunkitilassa liikkumiseen vaikuttavat monet en- 
nustamattomat ja hetkelliset tekijät kuten rankkasateet, tietyöt tai ihmisten 
kaupunkitilassa valitsemat oikotiet ja sivupolut. 

Maamerkit jaksottavat reittejä. Ne tarjoavat hahmon sijainnille, ne ryt- 
mittävät ja jäsentävät valittua reittiä. Sirkku korjasi reittiään etsimällä tietyt 
katukiveykset puistoaukeamalla eksyessään. Ihmiset käyttävät hyvin erilaisia 


maamerkkejä reiteillään, mutta näkövammaisella ne olivat monessa tilantees- 

sa elementtejä, jotka näkevältä jäävät huomaamatta. Kaupunkikeskustassa 
kävelemisen fokus oli näin aika ajoin hyvin pieniin yksityiskohtiin kiinnitty- 
vää, henkilökohtaisten varoitusmerkkien ja tienviittojen etsimistä katutasos- 
ta, joka myös vaikutti olennaisesti kävelyn rytmiin (vrt. Nijs & Daems 2012, 
192—193). 

Materiaaliset elementit paitsi auttoivat etenemistä, myös haittasivat liik- 
kumista ja tilan tulkintaa. Kesällä terassit tuovat katukuvaan omat esteensä. 
Annami ei Tampereella kulje koskaan pääväylän, Hämeenkadun eteläpuolta. 
Siellä on ylitettävä tie, jossa taksit ja bussit kaartavat torille, eikä liikennevaloja 
tai suojatietä ole. Tämä reitti on vaarallinen käyttää. Hämeenkatu oli haastat- 
teluissa kritiikin kohteena myös epätasaisuutensa vuoksi. ”Tää on Tampereella 
pyhäpaikka, Hämeenkatu, siihen ei saa koskea millään tavalla, se on nykyään 
niin aaltoilevassa kunnossa, että se on todella hankala ylittää, kun ei tiiä yhtään 
että onko huipulle vai pohjalle menossa”. (Annami) 

Materiaalisesti haastavat elementit voivat olla pysyviä kadunmuotoja, mu- 
kulakivipintoja ja aukioita. Toisaalta ne voivat olla päivittäin muuttuvia arte- 
fakteja, joiden kohtaamiseen ei voi etukäteen varautua. Keskustassa sijaitseva 
kävelykatu on sekä Annamin että Sirkun mukaan alati muuttuva tila, jonka 
olemusta ei voi mitenkään opetella, siinä on kojuja ja jos jonkinlaista ollut”. 
Kävelykadun olettaisi olevan turvallinen siksi, että se on autoton. Käytännös- 
sä tilanne on päinvastainen. Siellä on milloin mitäkin. Autoja pitkittäin, poi- 
kittain, millon mitäki.” 

Annamin tietojen mukaan kukaan täysin sokea tamperelainen ei kul- 
je yksin Kuninkaankatua (keskustan kävelykatu) pitkin. Tämä on erityisen 
merkittävä väittämä, koska Näkövammaisten toimintakeskus Aleksin Tupa si- 
jaitsee kyseisellä kadulla. Kävelykadulla on usein isoja autoja, joiden lavat ovat 
sellaisella korkeudella, että niihin pelkää törmäävänsä ja satuttavansa itsensä. 
Kävelykadulla kulkiessamme sinne ajaa raskas ajoneuvo. Annami varoo siir- 
tyen reunemmaksi, kuulostellen ja vauhtia hiljentäen. Kävelykadun suojatiet 
on merkitty mahdollisimman vähäisin kontrastein, ja näin tiestä ja sen ylitta- 
misestä on mahdoton muodostaa mielikuvaa. Annami tuntee olevansa kerta 
toisensa jälkeen kuin ”Liisa ihmemaassa. Tää Puutarhakatu, tää on aivan on- 


neton. Tää on yhtä tasaista harmaata vaan. Tästä ei saa mistään kiinni, että 

miten.” Sirkun kokemukset kävelykadusta ovat yhteneväiset Annamin koke- 
musten kanssa. ”Kadulla on kojuja, kylttejä ja pyöriä. Ja mikä pahinta, kaikki 
on ”sikin sokin”. Ei mulla oo mitään sitä vastaan, että ihmiset mainostaa, mutta 
näkevä ihminen näkis ton ihan muualtakin, ettei sen tarvis olla tossa keskellä.” 
Kyseessä on mainoskyltti. Siirrettävät kyltit puhuttivat jokaisessa haastattelus- 
sa. Mainoskylttien paikka muuttuu aina, joten niihin ei voi etukäteen varau- 
tua. 

Kaupunkitila tulvii materiaalisia elementtejä. Rakennukset, kulkuväylät, 
liikennemerkit, valopylväät, puistot penkkeineen ja pensaineen. Muun muassa 
näistä rakentuu kaupungin muoto, arkkitehtuuri ja fyysinen olemus. Kauppa- 
keskuksen liukuportaat ovat artefakti, jonka läheisyydessä esimerkiksi Sirk- 
kua on varoiteltu ja tarjottu apua. Sirkulle liukuportaat edustavat kuitenkin 
miellyttävää kaupunkielementtiä. Hän on opetellut liukuportaissa toimimista 
eikä ole kokenut niitä hankaliksi. Sirkku suunnistaa muuttuneen kauppakes- 
kuksen sisällä hyödyntäen liukuportaiden ääniä, muistia ja niitä maamerkke- 
jä, joita käytävillä on. Materiaaliset elementit luovat perustan kaupunkitilan 
erilasille kokemuksille, kohtaamisille ja muiden aistihavaintojen tekemiselle. 


(Devlieger & Strickfaden 2012, 229.) 


Käytäntöjen järjestyminen vuorovaikutuksessa 
toisten ihmisten kanssa 


Kävelyhaastattelut paljastivat erilaisia vuorovaikutustilanteita toisten ihmis- 
ten kanssa. Ihmisten läsnäolo kaupunkiympäristössä merkitsi Sirkulle ja Ar- 
tolle tietoa avun mahdollisuudesta. Kaupungissa ihmiset tekevät kulkemisen 
helpommaksi, koska aina on lähellä joku, keneltä kysyä apua. Täysin sokean 
Arton liikkuminen kaupungilla oli sidoksissa avustajan mukanaoloon, hänel- 
le kokemus keskustasta järjestyi selkeimmin toisen ihmisen aisteihin tukeu- 
tumalla. Arton oma vireystila ei kävelyhaastattelussa ollut yhtä tarkkaavaisen 
varovainen ja kokeileva kuin Annamilla ja Sirkulla, koska hän tuntui viime kä- 
dessä luottavan siihen, että avustaja ratkaisee mahdolliset hankalat tilanteet: 
”Mulla on vähän tietysti se, että mä en oo koskaan vielä sokkona liikkunu yksin 
keskusta alueella. Eli mää en tohon osaa sillä lailla vastata. Kyllä mä yleensä 


pyrin itekin seuraamaan sitä liikennevalon ääntä, mutta en mää siihen ääneen 

oo sillä tavalla kiinnittänyt huomiota, että onko se kovalla vai hiljasella”. Koska 
Arto on kulkenut aina henkilökohtaisen avustajan kanssa, ei äänten tarkkailu 
ole muodostunut hänelle turvallisuuskysymykseksi. Hän myös ymmärsi ja hy- 
väksyi riippuvaisuutensa toisesta ihmisestä, itsenäinen liikkuminen oli vasta 
kaukana tulevaisuudessa oleva haave, toistaiseksi saavuttamaton todellisuus. 

Myös Sirkulle vuorovaikutus toisten ihmisten kanssa oli olennainen osa 
liikkumista ja käytäntöjen järjestymistä. Sirkku oli kaupunkiin muutettuaan 
opetellut erilaisia reittejä toisen ihmisen avustuksella, näkövammaisia kou- 
luttavan mobility-ohjaajan kanssa. Ensimmäiset paikat, joihin Sirkku halusi 
opetella kulkemaan, olivat pääkirjasto Metso ja kauppakeskus Koskikeskus. 
Valinnat eivät olleet tavallisimpia ja aiheuttivatkin ohjaajassa ensin hämmäs- 
tystä. Toisten ihmisten apua voi Sirkun mielestä aina kysyä tai ihan vain odot- 
taa, jos reitti vaikuttaa hankalalta: ”Ja sit kun mä en uskalla, niin mä oon otta- 
nut sen asenteen, että mä en mee, vaan mä jään siihen seisoon ja ootan että joku 
tulee ja kysyn apua. Mä en oo semmonen läpi harmaan kiven tyyppi yhtään? 
Toiset ihmiset toivat turvaa, mutta loivat myös turvattomuuden tunnetta. 
Erityisesti pyöräilijät nousivat esiin kaikissa haastatteluissa. ”Kun ne on tuol- 
la jalankulkijoiden seassa, ja monesti tullaan vielä aika lujaa, niin mäkin kun 
kepin kanssa kuljen, niin välillä kyllä sieltä suhahdetaan aika hyvällä vauhdilla 
ohi” Arto kommentoi. Sirkku ei vastustanut keskustapyöräilyä, mutta ihmet- 
teli pyöräilijöiden käyttämää nopeutta. ”Sitä mää en ymmärrä, että pitää ajaa 
kilpapyörävauhtia keskustassa, koska ei voi millään olettaa, että ehtii huomaan 
kaiken.” 

Kaupungissa liikkuvilla ihmisillä on oma rytminsä ja määränpäänsä. Ih- 
miset kohtaavat erilaisia ihmisiä, monenlaisia liikkumistapoja ja rytmejä 
kaupungissa, joihin heidän tulee sovittaa oma rytminsä (Jones 2012). Rytmit 
ovat erilaisia, oli kyse sitten lapsista, vanhuksista, pyöräilijöistä, työikäisistä 
tai näkö- tai liikuntavammaisista. Kävelyiden rytmit ristesivät ja rikkoutuivat 
kaikissa haastatteluissa pyöräilijöiden kanssa, mutta monesti myös vastaantu- 
levien jalankulkijoiden, jotka törmäyksistä huolimatta eivät välttämättä otta- 
neet näkövammaiseen kontaktia. Selkeillä reiteillä haastattelu sujui kävelyn 


lomassa ja kävelyn rytmi pysyi sellaisena kuin kulkija itse toivoi sen olevan. 

Sen sijaan ongelmapaikassa keskustelu haipui, rytmi katkesi ja aistien käytön 
vireystila kaupunkitilassa etenemisen onnistumiseksi kasvoi. 

”Tosi moni on kyllä meinannut kompastua mun keppiini. Kuljetaan ihan 
päin näköö, että se nyt ei oo ihan jokapäiväistä, mutta valitettavan yleistä”, Arto 
kommentoi. Vastaavia kokemuksia oli Sirkulla, jonka keppiin yksi ohikulkija 
kompastui kävelyhaastattelun aikana. Näitä sattuu ihan päivittäin. Sit joskus 
se ottaa päähän enemmän ja joskus se ei ota niin paljoo päähän. Mut kyl niistä 
yleensä aina selvitään. Toi nyt oli fiksu kun hän sanoi anteeksi. Useimmiten ei 
pyydetä anteeks”. 

Väistämättä törmäykset toivat esiin myös sen, miten kaupunkitilassa oleva 
näkevä ihminen saattoi seurata näkövammaisen etenemistä etäämpää. Näkö- 
vammaisuuden kokemus todellistui paitsi näkövammaiselle itselleen, myös 
näkeville kaupunkilaisille (vrt. Devlieger & Strickfaden 2012, 230). Katseen 
kohteeksi altistumisen tiedostivat kaikki haastateltavat. Kirjastoon saapues- 
samme Sirkku totesi uusista hälytystolpista: ”Tos on tommosia jänniä tolppia, 
niitäkin voi kyllä joskus vähän tölvästä, mutta se ei mua kyllä haittaa, jos mää 
törmään johonkin. Nii ei mua millään lailla hävetä tai, ei! Ku varmaan sem- 
monen ihminen, jolla on se näkö hetki sitten menny, nii ajattelee, että voi kama- 
la nyt kaikki kattoo. En mä, niin kun so what. Ei ne katseet tee muhun reikiä. 
Kyllä mua saa kattoa.” 

Toisten ihmisten läsnäolo kaupunkiympäristössä näkyi myös kolmannen 
haastateltavan, Annamin liikkumisessa. Hän ei pyrkinyt vuorovaikutukseen 
ihmisten kanssa, vaan halusi herättää mahdollisimman vähän huomiota ih- 
misjoukossa. Tavatessamme mikään muu ei kertonut Annamin näkövammas- 
ta ulospäin, paitsi sininen, näkövammaisten rintamerkki. Liikkumistavasta ei 
näkövammaisuutta voinut päätellä. Kävellessä hän piti rivakkaa vauhtia ja kul- 
ki seinän vieressä. Valkoisen kepin käyttöönotto olisi ollut hänelle radikaali 
julkinen näkövammaiseksi julistautumisen tapa, omien sanojensa mukaan “on 
suuri kynnys ottaa keppi käyttöön ja näin julistautua julkisesti näkövammaisek- 
si”. Katseen kohteeksi altistumista hän halusi välttää. Annami halusi suhteut- 
taa liikkumistaan osaksi muuta vilkasta kaupunkiympäristöä ja ihmisvilinää 
(vertaa Schillmeier 2008, 614). Hän ei myöskään käyttänyt toisia ihmisiä apu- 


naan, vaan halusi selvitä mahdollisimman pitkälle yksin. Vammaisuus toisin 


KANSALAISET KAUPUNKIA KEHITTÄMÄSSÄ 289 


Helena Leino ja Amanda Halme 


sanoen todentui oman elämän itsenäisyyden ja kontrollin menettämisen pel- 


kona (Moser 2005, 672). 


Käytäntöjen järjestyminen vuorovaikutuksessa 
teknologisten välineiden kanssa 


Näkövammaisen kaupunkitilan kokemukseen vaikuttavat teknologiat, kuten 
ääniopastimet ja keppi. Liikenneopastimien kuuluminen aiheutti toisinaan 
ongelmia. Annamin kanssa olimme juuri lopettaneet keskustelun liikenneva- 
lojen ääniohjaimista kun tilanne konkretisoi asian ongelmallisuuden. Rauta- 
tienkadun ylityskohdassa liikennevalojen äänimerkki ei kuulunut liikenteen 
hälyn yli lainkaan. Annamin mukaan ”tämä on Hämeenkadulla ongelma 
oikeestaan melkein jatkuvasti”. Opastimen nakutus oli paikoitellen niin hil- 
jaista, että sen kuuli vasta aivan laitteen vieressä. Arto toi esiin miten kau- 
pungissa on kesäaikaan paljon katusoittajia, jotka tuntuvat sijoittuvan juuri 
liikennevalojen läheisyyteen, ”ertä periaatteessa se torven tööttäys peittää alleen 
sen liikennevalon”. Kulkemisen avuksi suunniteltu ääniopasteinen teknologia 
aiheutti muita ongelmatilanteita. Sokoksen tavaratalon kohdalla olevan auto- 
tien ylityspaikassa täytyi kävellä väärällä (vasemmalla) puolella, koska opasteet 
olivat teknisistä syistä vasemmalla. Sirkku kertoi, että joskus väärällä puolella 
kävelemisestä valitetaan, mutta hän ei välittänyt tästä. 

Suunniteltujen teknologioiden ohella myös muut äänekkäät artefaktit oh- 
jasivat kulkua ja antoivat sille suuntaa. ”No, kaupungissahan on hirveen paljon 
ääniä. Koko ajan saa olla tavallaan skarppina ja kuunnella niitä”. Liikenne- 
valojen äänimerkkien lisäksi Sirkku mainitsi autojen äänten hyödyntämisen, 
muiden kulkijoiden askelten äänet, kauppojen ovien aukeamisesta tulevat ää- 
net ja liikkeistä kuuluvan musiikin. ”Voi aatella vaikka, että tossa on varmaan 
joku baari tai kauppa missä on jotain poppia, nii siel on nuorisovaatteita enem- 
män kun aikuisten ihmisten vaatteita ja kaikkii semmosia pieniä? Äänet toi- 
mivat paitsi maamerkkinä ja suunnistamisen välineenä, myös kaupunkitilan 
kokemuksen välineenä (Devlieger & Strickfaden 2012, 229). 

Klassinen ajatus näkövammaisen ihmisen tunnistamisesta kaupunkitilas- 
sa liittyy valkoiseen keppiin ja opaskoiraan. Tämä mielikuva yhdistää yksilön 
kepistä riippuvaiseksi toimijaksi, joka kompensoi näkökyvyn puutetta kepil- 

lään (Schillmeier 2008, 617). Keppejä on erilaisia, näkövammasta ja käyttäjäs- 

tään riippuen. Artolle tunnustelukeppi oli tärkeä teknologinen artefakti: 
Kaikki lähtee valkoisesta kepistä. Siinä on se, että sen kautta se informaa- 
tio on kaikkein parasta. Sen kautta löytää ne maamerkit, sen kautta löytää 
vaarapaikat. Jos on jotain rakennustyömaita, jos on revitty jotain tietä auki, 
niin sellaiset. Se kertoo tasoerot, kaikki tämmöset lähtee valkosesta kepistä. 
[...] Sekin kannattaa aina muistaa, että näkövammasille ei ehkä suorin reitti 
00 paras. Sanotaan, että jos jostain pääsee oikaseen, että jos on parkkipaikka 
tai puisto, että tosta pääsee oikasemaan, mutta jos ei siinä oo mitään, mistä 
Pystyy kepillä ottaan suuntaa, niin siinä on hyvin äkkiä eksyksissä. 


Kepin avulla hän tunnustelee katukivetystä, maamerkkejä, saa tietoa siitä, las- 
keutuuko tie ja mistä pitää kääntyä. Keppi oli hänelle teknologinen opastin, 
eräänlainen matkaopas. Toisaalta kuten Annamin ja Sirkun aiemmista sitaa- 
teista on ilmennyt, kepillä on myös vahva symbolinen merkitys (Schillmeier 
2008, 618-619). Annamin mukaan keppi julisti sokeutta ja toisista riippuvai- 
suutta, Sirkku taas näki kepin tuovan mukanaan yleisesti tiedostettuja sään- 
töjä. Kepin käyttäjään piti kaupunkitilassa suhtautua eri tavoin kuin muihin 
kanssakulkijoihin. Keppi merkitsi kolmelle kävelijälle montaa seikkaa: se 
mahdollisti liikkumisen, mutta myös positioi käyttäjänsä vammaiseksi, sen 
avulla sai tilaa ja apua, se oli tärkeä apuväline, joka toimi käytäntöjen järjesty- 
misessä tiedon välittäjänä. Kepin kanssa oli kuitenkin tapahtunut useita epä- 


miellyttäviä törmäämisiä ja kohtaamisia toisten kulkijoiden kanssa. 


Käytäntöjen järjestyminen ja vuorovaikutus 
aineettomien elementtien kanssa 
Suhde kaupunkiin ja kaupunkitilaan rakentuu samoin kuin suhde toisiin 
ihmisiin. Ajan myötä kadut ja kulmaukset, puistikot ja torit alkavat sisältää 
muistoja, tuttuutta ja turvallisuuden tunnetta tai vastaavasti varautuneisuut- 
ta ja jopa pelkoa, aiemmista kokemuksista riippuen. Haastateltavista kaksi oli 
asunut Tampereella jo pitkään. Annami on asunut kaupungissa yli kolme- 
kymmentäviisi vuotta ja tuntenut kaupungin jo ajalta, jolloin hänen näössään 
ei ollut vikaa. Hän kertoi tämän vaikuttavan suuresti itsenäisen liikkumisen 


mahdollisuuksiin. Asioita keskustassa hoitaessa, ”vaistomaisesti kun sitä johon- 

kin lähtee, valitsee ne tutuimmat reitit”. Tutuistakin reiteistä Annami huomaa 
kertaavansa, ”mitä siellä taas onkaan vastassa”. Hän arvelee, ettei tällä hetkellä 
lähtisi yksin sivummalle paikkoihin, joita ei ennestään tunne. 

Sirkulle ainainen asioiden uudelleen opettelu vie voimia ja aikaa, vaatii 
reittien uudelleen ajattelemista. Hankalimpia ovat työmaat, joissa tilanne 
muuttuu nopeaan tahtiin. Sirkku painottaa, ettei muutoksia saa alkaa pelätä, 
”muuten sit voi helposti käydä niin, et jää sinne neljän seinän sisään”. Päivät 
ovat erilaisia ja tähän liittyen juttelemme siitä, miten sisäinen tunne vaikut- 
taa liikkeelle lähdön miellyttävyyteen tai vaikeuteen. ”Jotkut päivät vaan on 
semmosia, että emmää uskalla lähtee. Kyllä ne vaikuttaa, sitä on turha niin kun 
kieltääkään, että se ei vaikuttais.” Aineettomat elementit koostuivat eletystä 
kokemuksesta, liikkumisesta, aistitarjoumista, omasta identiteetistä ja ihmi- 
sen omasta aktiivisuudesta (vrt. Heylighen & Strickfaden 2012, 182). 

Arto oli tutustunut Tampereeseen jo ennen näkökykynsä menettämistä. 
Osaltaan näihin muistikuviin perustui hänen nykyinen tapansa hahmottaa 
kaupunkia: 

Tossa 2000-luvun puolessavälissä mä kerkesin täällä muutamia kertoja näke- 

vänä käppäileen, että niistä ajoista mulla oikeestaan on mielessä tää keskus- 


takaava. Ja tässä kolmen vuoden aikana vielä on vahvistunut, että sanotaan, 
että mulla on sellainen tietynlainen kartta piirtynyt päähän. 


Mielikuvakartta oli aineeton elementti, jollaisen kaikki haastateltavat olivat 
asuinkaupungistaan hahmottaneet. Tämä mielikuva saattoi kuitenkin olla 
päivittymätön, jolloin kulkija tunsi olevansa hukassa. Sirkun kanssa tulim- 
me kävelyn aikana Hämeenpuistossa aukiolle, jossa sijaitsee kivestä tehty pal- 
lomainen teos, jonka ympärillä vesi solisee. ” Tää tila on avoin ja täs ei oo niin- 
kun mitään kulmia. Nyt pitää muistaa vaan. Mä oon piirtänyt tän päähäni tän 
kartan suurin piirtein et mistä mä meen.” Yhtäkkiä Sirkku huudahtaa: ”Voi ei! 
Ne on vieny mun ihanan äänen pois tästä, kääk! ... eiku tas on se... se, se... se kivi. 
Nyt se suihkulähde ei pulputa? Olemme tulleet jo vedessä ”pyörivän pallon? 
ohi. Pallon ympärille on laitettu talvisuoja, se seisoo hiljaisena ja pysähtyneenä 
lasikuvun alla. Sirkun tilan hahmotus häiriintyy kun odotettu ääni, joka an- 


taa suuntaa ja hahmoa aukiolle, on poissa. 

Ihminen muodostaa käyttämistään reiteistä mieleensä kartan, joka osal- 
taan tekee liikkumisesta sujuvampaa ja vaivattomampaa (Lynch 1966). Mie- 
likuvakartta sisältää konkreettista tietoa paikoista sekä niiden sijoittumisesta 
ja suhteutumisesta toisiinsa. Se ei vastaa absoluuttiseen sijaintiin perustuvaa 
karttaa vaan rakentuu jokaisen yksilöllisten valintojen, kokemusten ja tavoit- 
teiden pohjalta. Näin ollen mielikuvakartta ei perustu vain näköaistin tuo- 
miin tietoihin vaan myös kuulo-, kosketus-, lämpötila-, ja hajuaistimuksiin, 
tunnelmiin sekä tunnekokemuksiin. Mielikuvakartan elementit on osa Kos- 
kelan (2009) argumentoimaa ”katuälykkyyttä”, niiden avulla osataan tehdä 
ratkaisuja tilanteeseen sopivalla tavalla. Itsenäisesti kaupunkitilassa liikkuva 
näkövammainen suunnittelee, harjoittelee, painaa mieleensä ja muistaa arkisia 
reittejänsä. Mitä jäsentyneempi mielikuvakartta on, sitä sujuvampaa suunnis- 
tautuminen on. Samalla syntyy turvallisuudentunne, kun eksymisen pelkoa 


ei ole. 


Lopuksi: kaupunkitilan ja näkövammaisuuden todellistuminen 


Kolme kävelyhaastattelua Tampereen keskustassa ovat osoittanut meille, ettei 
ole olemassa yhtä yhtenäistä näkövammaisen ihmisen kaupunkitilan koke- 
musta. Annamin, Arton ja Sirkun kaupunkitila todellistui kaikille eri käy- 
tännöin, erilaisin aistimuksin. Vastaavasti heidän näkövammansa todellistui 
hyvin eri tavoin. Näkövamman laatu oli erilainen kaikilla kolmella, kaupunki 
oli jokaiselle eritavoin tuttu, ja suhtautuminen katseen kohteena olemiseen, 
rajoittuneena liikkumiseen ja erilaiseksi koetuksi tulemiseen vaihteli suuresti. 

Haastattelemiemme ihmisten käytäntöjen järjestyminen jakautui analyy- 
sissa neljään eri ulottuvuuteen. Vuorovaikutukseen 1) materiaalisten element- 
tien, 2) toisten ihmisten, 3) teknologisten välineiden ja 4) aineettomien ele- 
menttien kanssa. Kävelyiden aikana kaikki nämä ulottuvuudet kietoutuivat 
yhteen ja loivat käytäntöjen järjestymistä. Kaupunkitila todellistui moniker- 
roksisena verkostona, jossa tilanteet ja vuorovaikutussuhteet rajoittivat näkö- 
vammaisen ihmisen liikkumista. Toisaalta kaupunkitilassa koetut elementit 
tarjosivat monenlaisia rikkaita aistiärsykkeitä, joita näkökykyinen ihminen ei 
arkisessa kaupunkikävelyssään välttämättä edes huomaa (Schillmeier 2008). 


Käytäntöjen järjestymisessä materiaaliset elementit näkyivät konkreettisina 

reittivalintoina, kiertoteiden hakemisena ja varovaisuutena. Vuorovaikutus 
toisten ihmisten kanssa vaikutti kahdella tavalla käytäntöjen järjestymiseen, 
kanssaihmiset merkitsivät Artolle ja Sirkulle tietoa avun läheisyydestä, Anna- 
mille taas ihmiset olivat reflektiopinta, josta hän ei halunnut omalla käytök- 
sellään poiketa ja tulla huomatuksi. 

Teknologiset välineet toimivat sekä mahdollistajina että hidastajina käy- 
täntöjen järjestymisen näkökulmasta. Ne kietoutuivat kaupunkiympäristössä 
kanssaihmisiin esimerkiksi siten, että liikennevalojen merkkiäänen kuulemi- 
nen edellytti paikoin vastavirtaan” kulkemista ja valkoinen keppi viestitti 
muille kulkijoille käyttäjänsä rajoitteista sekä mahdollisesta avuntarpeesta. 
Molemmat artefaktit olivat kuitenkin aivan olennaisia tarjoumia itsenäisen 
liikkumisen kannalta. Aineettomat elementit toimivat etukäteissuunnittelun 
välineenä, kyvykkyytenä rakentaa käsitystä tilasta ja tehdä päätös liikkeelle 
lähtemisestä. 

Tarjoumien ja esteiden monikerroksellisuus vaatii näkövammaiselta eri- 
tyistä vireystilaa ja omanlaista katuälykkyyttä kaupunkitilassa liikkumiseen 
ja olemiseen. Sirkun kanssa kuljimme harhaan, mutta se ei näyttänyt olevan 
Sirkulle ongelma. Vasta nauhalta haastattelua kuunnellessa Sirkun äänestä ja 
puhetavan muuttumisesta huomaa, miten paljon keskittymistä muuttunees- 
sa ympäristössä suunnistaminen vaatii. Eksyminen, lukuisat äänet, toisten 
ihmisten kiireisempi rytmi sekä muistinvarainen reitin prosessointi vaativat 
valtavasti keskittymistä, korkeaa vireystilaa. Muiden aistihavaintojen pai- 
nottuminen näkökyvyn sijaan, katuälykkyyden vaatimus sekä jatkuvat fyysi- 
set muutokset kaupunkitilassa edellyttävät yksilöltä tiuhaa mielikuvakartan 
päivittämistä ja altistumista kokeilevalle liikkumiselle. Korkean vireystilan 
vaatimus julkisessa tilassa kulkemiselle saattaa olla niin voimakas fyysinen ja 
henkinen ponnistus huonosti tai lainkaan näkevälle ihmiselle, että spontaa- 
ni kaupungilla kävely tai julkisessa tilassa hengailu ei välttämättä houkuttele 
(Chouinard ym. 2010). 

Myös aiemmat kokemukset välittyivät nykyhetkessä tehtäviin päätöksiin. 
Luminen kaupunki ja sen negatiivinen vaikutus aistihavaintojen tekemiseen 
sekä aiempi kokemus vaaratilanteesta lumiauran kanssa oli luonut Sirkulle 


omanlaisen ”lumen tajun”, joka rajasi hänen kyvykkyyksiään liikkua kaupun- 

gilla. Materiaaliset elementit ja teknologiset välineet sisälsivät kohtaamissam- 
me käytännöissä runsaasti myös symbolisia merkityksiä, jotka oli mahdollista 
havaita kävelyhaastattelua tehdessä, kepin kanssa tai kepittä liikuttaessa, eri- 
laisia ihmisiä kohdatessamme (Bateson 2000, 465). 

Näkövammaisuus on vain yksi kaupunkitilan kokijaa määrittävä tekijä. 
Ei siis luonnollisestikaan ole olemassa jotakin sellaista kuin näkövammaisen 
ihmisen kokemus kaupunkitilasta vaan yhtä monta kokemusta kuin kulkijaa- 
kin. Näkövammaisuuden itsessään voikin tulkita yhdeksi aineettomaksi ele- 
mentiksi, joka vaikuttaa ja sekoittuu yksilön muihin aistihavaintoihin ja kau- 
punkiympäristön kokemukseen (Devlieger & Strickfaden 2012, 226). Kuten 
Shillmeyer (2008) omassa tutkimuksessaan toteaa, erilaisuus mahdollistaa toi- 
senlaisen kokemuksen. Kuka siis on aisteiltaan vajavainen ja kuka täydellinen? 
Kaupunkitila tarjoaa niin paljon enemmän kuin yksilönä ehdimme kokea ja 
havainnoida. 

Kaupunkien suunnittelu tämä kaikki huomioon ottaen on äärimmäisen 
kompleksinen ja monitahoinen tehtävä. Ei ole olemassa yhdenlaista kaupun- 
kitilan standardikokijaa, vaan jokainen kulkee kaupungissa omin intressein, 
aktiviteetein, aistein, itselleen sopivalla kulkumuodolla ja sosiaalisiin verkos- 
toihinsa tukeutuen. Kaupunkilaiset ovat erilaisilla kyvykkyyksillä liikkeellä 
kaupungissa, mutta myös sen suunnittelussa. Kaupunkisuunnittelun tulisi- 
kin mukautua 2020-luvun käytäntöihin yhä notkeammin. Kaupunkitilan 
suunnittelu vaatii raskaan ja pitkäkestoisen lakisääteisen kaavoitusprosessin 
eri vaiheineen. Tulisiko painopistettä siirtää kaupungin sosiaalisen mosaiikin 
ja kaupunkitilan käytäntöjen tarkasteluun? Moninaisuus ei välttämättä ole 
hallittavissa, mutta resurssien siirtäminen suunnittelusta mukautumiseen, 
vuorovaikutukseen, ja kokeilevien ideoiden kohtaamiseen tuntuisi raikkaalta 


ajatukselta vallitsevissa suomalaisissa kaupunkisuunnittelun käytännöissä. 

Kaupunkien kehittamisessa ja suunnittelussa 
kohtaavat erilaiset kokemukset ja tulkinnat hyvasta 
kaupungista sekä tavoista, joilla kansalaiset voivat 
olla prosessissa aidosti mukana. Tässä monitieteisessä 
I teoksessa pohditaan miten osallistumista ja 
osallisuutta olisi tänä päivänä mielekästä lähestyä. 
Teoksessa ei tavoitella yhtä oikeaa tulkintaa, vaan 
luodaan välineitä ymmärtää kansalaisosallistumisen ja 
kaupunkikehityksen monitahoista logiikkaa. 


Kirjoittajattarkastelevat teemoja hallinnon 
institutionaalisista rakenteista aina yksittäisen ihmisen 
kokemusmaailmaan saakka ja pohtivat monipuolisesti, 
Z mitä osallistuminen ja osallisuus lopulta ovat. 


Äänensä tuovat esille niin julkishallinnon toimijat, ey. 
/ kolmannen ja neljannen sektorin aktivistit kuin 
+ _ erilaisissa yhteiskunnallisissa asemissa olevat 
asukkaatkin. Teos on tarkoitettu oppikirjaksi eri 
tieteenaloille sekä tietolähteeksi osallistumisen 
kysymysten kanssa työskenteleville ja kaupunkien 
kehittämisestä kiinnostuneille kansalaisille." 

